Черри Кэролайн Дж.

Goblinų veidrodis

Serija „Pasaulinės fantastikos Aukso fondas”, 147 tomas

Serija įkurta 1990 m.

C.J. Cherryh

THE GOBLIN MIRROR

London, Legend, 1996

UDK 820(73)-3

Ch289

ISBN 9986-950-34-1

Copyright © by C.J. Cherryh, 1992

Cover art Copyright © by Luis Royo, 1998

Vertimas į lietuvių kalbą ©, leidykla „Eridanas”, 1999

1

Netikėtą audrą, kuri Magijarą staiga iš rudens įstūmė į žiemą bei per vieną naktį nudraskė visus margaspalvius girios bei sodo medžių lapus, kaimo žmonės pavadino raganos vėju. Iš paskos atlėkė ledinis vėjas kartu su šlapdriba ir geliančiu šalčiu, tačiau ta pati žiema atnešė ir medžiojamų žvėrių gausą, kokios senoliai dar niekad nebuvo matę. Per pusnis medžiotojai keliavo namo su savo nešuliniais poniais, apkrautais mėsa bei kailiais, kad seniai ir mažieji būtų sočiai pamaitinti ir nesušaltų, be to, gausia atsarga prekybai su vakarais: elnių ir barsukų odos, kiaunės, lapės, šermuonėliai — iš gausybės žvėrių, kurių, rodės, niekad nesumažės. Iki viduržiemio elniai nugraužė žemutines girios medžių šakas, kurias galima buvo pasiekti, lapės užpuolė atmatų krūvas bei klėtis, o medžiotojai nespėjo jų nei šaudyti, nei gaudyti spąstais. Vėliau elniai įjunko į žemdirbių vaismedžius, šernai pasikasdavo po žieminiais daržovių kaupais, o kiaunės su šermuonėliais ėmė medžioti tiesiog atokių Magijaros viensėdžių prieangiuose. Senieji žmonės sakė: „Dar niekad anksčiau taip nėra buvę”.

Paskui elnius ir kiaunes pasirodė gerai įmitę, patenkinti vilkai, kurie pirmiausia buvo linkę patinginiauti, tačiau vis daugiau ir daugiau jų balsų užkaukdavo aukštikalnėse šaižias ir stingdančias lyg vėjas giesmes, kurios naktimis versdavo žmones susijaudinus įsistebeilyti į langines bei klaust savęs, ar durų skląstis gerai užšautas, ar visos daržinės ištuštintos.

Pagaliau, lygiai taip pat netikėtai, atlėkė atodrėkio vėjas tarsi vidurnakčio audra, kuri barškino duris ir langus, šlapdriba ir lietumi kapojo sutryptą sniegą ir pernakt pavertė laukus į tvoromis aptvertus ežerus. Žemdirbiai, apsunkusiais nuo purvo batais, triūsė prie pavasarinės ruošos darbų, bandė apsodinti aukščiausias vietas ir dievagojosi, kad dar niekad nebuvo matę tokio staigaus atlydžio nei didesnio potvynio.

Tuo metų laiku medžiotojai pradėjo miškuose užtikti keistus pėdsakus, o akies krašteliu pastebėti kažką neaiškaus šmėžuojant — kažkokį sutvėrimą, kuris, tiesiai eidamas, palikdavo lokio pėdsakus primenančius ženklus.

Tada giria ėmė kelti pavojaus jausmą, o Senieji Žmonės šnabždėjo, esą galbūt trolis atklydęs. Ir nors nė vienas jo nematė, tačiau medkirčiai ir angliadegiai bedirbdami vis neramiai žvilgčiojo sau per petį, o tuo tarpu stipriausiame lordo Stanio pilies bokšte susirinkdavo medžiotojai — tiek seni, tiek jauni — ir šnabždėdavosi apniukusiais balsais. Lordo Stanio žiniuonis Karolis vis kaskart ilgiau įsistebeilydavo, dažnai mesdavo kauliukus, įsiklausydavo priglaudęs ausį prie akmeninės sienos arba prie žemės pilies kieme. Lordas Stanis klausdavo Karolio, ką jis iš žemės išgirdęs, ir medžiotojai klausinėjo. Kaskart paklaustas Karolis vien niurnėdavo, kad daugelis dalykų atrodo esą palaima, bet nėra tokie, ir kad nei Žemė motinėlė, nei Saulė tėvužis dar niekad nieko nedavė taip dosniai be užmokesčio.

Pagiry buvo rastas elnias, visiškai aklas ir liesas kaip šmėkla — iš gailesčio medžiotojai jį pribaigė ir paliko pūti. Taip pat ir apie šį nutikimą jie šnabždėjosi dvejodami, kodėl vienut vienutėlė mirtis juos taip sukrėtė, tačiau tiesa buvo tokia: vos tik jie, jausdami gailestį, nuliūdo, įsliūkino kaltės jausmas ir privertė kitaip pagalvoti apie aukštas odų rietuves sandėliuose. Pirmą kartą jie buvo priversti suabejoti, ar taip lengvai atėjusi sėkmė gali būti natūrali, o gal tame, kas taip pigiai įgyta, yra kažkas bloga: tarsi jie būtų išgrobstę tai, kas buvo sveika, ir palikę luošius — daugintis bei veistis.

Vieną vidurnaktį meisteris Karolis pažadino sargą dievagodamasis, jog užuodžia kažką degant — ne virtuvės ugnį ar žvakes, bet kažką panašaus į uždegtą senų šiaudų kūlį. Sargybinis nieko nejuto, naktiniai parankiniai virtuvėje nieko nerado, nė viena kita jų prikelta jautri nosis nieko negalėjo užuosti. Visgi, žiniuoniui atkakliai reikalaujant, protingiausia atrodė pažadinti lordą ir jo ledi; taigi, kol viskas buvo pabaigta, lordo Stanio vyrai su ledi Agnieškos moterimis išžiūrinėjo pilį nuo pat bokšto viršaus iki giliausių požemių, o tarnai, ieškodami bent menkiausio dūmelio dvelksmo, apibėgiojo visus kitus pastatus bei kiekvieną šiapus sienų ar netoliese buvusią šieno kaugę.

Tačiau ir po pusę nakties dvare trukusio sujudimo niekas nepaaiškėjo. Per pusryčius žmonės miglos aptrauktomis akimis niurnėjo vieni kitiems, kad jų žiniuonis, senas būdamas, galėjo ir susipainioti; skundai nutilo, vos tik į salę įsivilko išvargęs ir rūpesčio kamuojamas Karolis, prašydamas dovanoti už jo kvailumą. Niūrūs žvilgsniai nulydėjo suglumusio žmogaus žingsnius per kambarį, o žmonės šnibždėjosi, jog kerėtojai retkarčiais išvysta vizijas, nors Karoliui taip niekad nėra buvę: menkiausias užuominas apie ateitį jam teikdavo kauliukai.

Netrukus po to, vieną vėlyvą lietingą popietę, Karolis paklausė praeinančios pro šalį tarnaitės, koks čia vaikas užsigavo, bet mergina išvis negirdėjo, kad koks vaikas verktų. Ne vieną tarną tiek viršuj, tiek žemai jis sustabdė sielvartingai klausdamas, ar tie negirdi vaiko verksmo. Ir šis gandas per pilį paleido dar daugiau šiurpulių. „Vaiduoklis”, — kažkas lemeno. „Nelaimė”, — prakalbo tarnai. Virėjai lyg apsėsti ėmė bijoti ugnies, o tėvai nebenuleisdavo nuo savo vaikų susirūpinusių akių.

— Ką tu matai? — tą naktį lordas Stanis paklausė Karolio. — Ar gresia koks pavojus? Ugnis? Potvynis? Gal kas nors kita?

Visą lordo Stanio gyvenimą jo žemėse buvo taika, išskyrus tuos atvejus, kai meškos, kaip paprastai, išlįsdavo iš miško ieškodamos lengvesnio kąsnelio arba kai kartą, prieš dvidešimt metų, buvo įsiveržę banditai. Taigi lordas Stanis paklausė to paties, ko klausinėjo medžiotojai, paklausė kaip žmogus, visą gyvenimą žinojęs tik taiką, o dabar, kaip ir medžiotojai, bijantis, kad jo sėkmė buvo pernelyg gausi arba ilgalaikė.

— Man reikia išvykti, — atsakydamas pasakė Karolis. — Aplankyti savo seserį ir paklausti, ką ji mato. Mano sapnai man kelia nerimą.

Lordas Stanis (anot tai mačiusių tarnų) labai atsargiai paklausė:

— Tai ką tu sapnuoji, Karoli?

Kurį laiką Karolis tylėjo spoksodamas į sieną. Galiausiai atsiliepė:

— Visi žiniuonių sapnai yra tiesa, ir visi — apgaulė; ir netgi jeigu mes visada žinotume, ką sapnuojame, nebūtume protingesni. Aš nepasitikiu savo sapnais. Meldžiu, leiskit man išvykti.

Niekas iki tol nežinojo, kad Karolis turi seserį — ši naujiena greitai praskriejo per menes, panašiai kaip Karoliui sakant: „Kažkas vijosi elnią”. Naujausias gandas skelbė, kad lordas Stanis nenorįs išleisti senojo mokytojo, ypač dabar, bet matąs, kad nėra jokio būdo, kaip jį sustabdyti, nėra nieko, ko Karolis bent jau paisytų. Buvo beprotiškai rizikinga nepaisyti Karolio patarimo — dėl to sutarė tiek ant indų plovyklos laiptų, tiek kalvėje: ženklais apsireiškia kažkokia nelaimė, kuriai Karolis stengiasi pakirsti šaknis.

Ir štai Stanis pasišaukė du savo vyresnėlius, Bogdaną su Tamašu, ir paprašė jų palydėti Karolį per kalnus bei kuo greičiau sugrąžinti jį namo.

— Galbūt tai seno žmogaus užgaida, — sakė jiems Stanis, — o gal aiškiaregystė: iki šiol jis visada elgėsi išmintingai. Žiūrėkit, kad arklys jo nenumestų, kad Karolis neperšaltų ir nealktų, o svarbiausia — parvežkit jį namo gyvą ir sveiką. Jis visada ne per geriausiai orientavosi miške, o balne sėdėti visai nemoka. Vos tik jo arklys užuos meškos kvapą, matysit jį pėstute bevaikščiojantį.

Patenkinti pasiūlymu broliai nusikvatojo, nenustygo juose pavasario vėjai; Bogdanas atsiliepė:

— Tuo blogiau meškai.

O Tamašas, jaunesnysis, pridėjo:

— Mes juo pasirūpinsim, tėti.

Nė vienas iš jų bendraamžių dar niekad nebuvo išdrįsęs keliauti į kalnus. Jų manymu, tame krašte jie turėjo tolimų pusbrolių ar dėdžių. Jie žinojo apie vietoves: Krukči Strazą, Hazelį, Burdigeną, Albazą, kur gyveno jų senelės broliai ir seserys, — tai nuostabių krioklių šalis su aukštaūgių pušų giriomis, senelė jiems pasakojo. Jie žinojo kiekvieno krioklio, kiekvieno miško vardą: ta žemė už kalnų kažkada buvo jų žemė; ir štai, išjoti su tėvo paliepimu bei surasti tą nenusakomą ir tikrų tikriausiai raganišką meisterio Karolio seserį — kad būtų išgelbėta Magijara, jei sklindantys gandai teisingi — visa šitai ir dar žiema, per kurią, kai tik saugiai sugrįš namo, galės pasakoti savas istorijas? O, tai buvo jų dar neilgų gyvenimų Galimybė.

Jų motina į viską žvelgė kur kas pesimistiškiau. Su griausmais ledi Agnieška įsiveržė į lordo Stanio kambarį, o tarnai priglaudė prie durų savo ausis ir pusę valandos plačiomis akimis klausėsi, kaip viduje rėkaujama. Tuo tarpu jauniausias iš trijų lordo Stanio sūnų, keturiolikmetis Juris, savo draugams pareiškė, jog Bogdanas, būdamas įpėdiniu, jokiu būdu negali rizikuoti pakliūti į pavojų, ir būtent jis, Juris, turįs joti su Tamašu — šią nuomonę jis asmeniškai pateikė lordui Staniui iš karto po lyg ledas išdidaus motinos pasitraukimo.

Tačiau jokios naudos. Lordas Stanis informavo savo jaunylį sūnų, ir ne aptakiomis frazėmis, kad jis esąs auka dėl motinos šventos ramybės ir palankumo bei atsarginis — nesėkmės ar nelaimės atveju; lordas Stanis pasakė „ne” ir dar kartą „ne”.

Kaip tik po to Nikolajus, medžiotojų vyresnysis, pasakė bandelių kepėjai:

— Troliai, štai kas. Tiesa tokia: verčiau jau neimčiau su savimi berniūkščių. Paklausyk, nenorėčiau imti ir senojo. Na, sakyčiau, pasiųskite mus į kalnus, leiskite nusvilinti kelis kailius, tik palikit mažius nuošalėje. Bet tokio amžiaus vaikėzai…

Omeny jis turėjo Bogdaną, kuris buvo tikras lordo Stanio atvaizdas: tamsiaplaukis, plačiapetis, pirmas tiek žaidimuose, tiek medžioklėje; lordas Stanis iš anksto matė dieną, kai Bogdanas užims jo vietą, ir norėjo, kad jo įpėdinis įgytų valdovui derančio šaltakraujiškumo bei patirties, kaip reikia saugoti sienas. Bogdanas turėtų pamatyti tą šalį anapus kalnų ir galbūt, lordas Stanis pasakė tik Nikolajui, jis sugrįš jau suaugęs vyras, įgavęs sveiko proto, bus ramesnis ir mažiau dėmesio skirs merginoms bei medžioklei.

Na, o štai jaunesnysis sūnus Tamašas, ką tik po septynioliktosios savo žiemos — drovus, švelnutėlis Tamašas, dailesnis už visas pilies merginas; vaikis buvo šaunus medžiotojas, jei tik galėtų užgauti tą, kurį susekdavo, puikus šaulys į šiaudinius taikinius, rimtas, mažakalbis jaunuolis, kuris galėjo valandą sėdėti mąstydamas apie skruzdėlyną arba dalimis pešiodamas gėlę, kad sužinotų, kas viduje. Mažumėlę lėtokų apsisukimų — Nikolajus apibendrino — mergaitiškas, aiškiai skyrėsi nuo Bogdano, nutrūktgalviškai besiveržiančio į gyvenimą. Ir tai šitokį vaikiščią lordas Stanis siunčia patikėjęs jo globai? O visai tikėtina, kad trolių medžioti.

Nes kaip tik jie iš tikrųjų slypėjo už šio žvėrių antplūdžio, pats lordas Stanis tą Nikolajui pasakė, pavesdamas parinkti palydos vyrus ir prižiūrėti, kad abu vaikinukai ir žiniuonis grįžtų sveikais kailiais.

— Nekalbėk apie trolius, — perspėjo gražioji kepėja, triskart nusispjaudama per kairį petį.

— Aš tau uodegą parnešiu, — atsiliepė Nikolajus. Jis mergino kepėją. Ir nemelavo: kartą buvo vieną nurėžęs, atidavė ją kvailai mergiotei, apie kurią tada sukosi. Tačiau Zofija pašiurpo iš siaubo. Duoninės tešlos gabalas tiesiog pašėlo.

— Žiūrėk, saugok berniukus, — pratarė ji. — Saugok Tamašą. Vienintelis dalykas, dėl ko milordas siunčia jaunuosius besiblaškančius protus — kad pažabotų ponaitį Bogdaną, svarbiausią galvą.

Zofija susiraukė. Tešla pakeitė savo pavidalą ir vėl susimaišė — kerintis kitimas, vykstąs stipriose miltuotose Zofijos rankose.

— Praeitą naktį parankiniai pastogėje kažką girdėjo, — tarė ji.

— Kažkas brazdėjo, brūžinosi ir plazdėjo sparnais. O vakar meisteris Karolis pasakė — jis sėdėjo ten pat, kur ir tu, bei siurbčiojo arbatą — jis pasakė, kad šiemet apsieitų be grybavimo, nesiuntinėtų mergikių ir nelįstų į mišką. Gi aš: „Kodėl? Kas ten lauke?” O jis sako: „Tiesiog nesiųsk vaikigalių į medžių šešėlį”. „Kodėl? — vėl klausiu aš. — Ar ten troliai?” O jis ir sako, — siurbteli gerokai arbatos, lyg galvotų ką, — bet pasako kažką nei šį, nei tą, panašiai: „Gali būti ir trolis, tačiau jis nenorėjo čia ateiti”. Keip tik teip ir pasakė. Keip tu šitai supranti?

— Būtent tą patį aš pasakiau milordui viršuje: soti vasara turtingoje šalyje. Soti vasara, bloga žiema, per daug elnių. Jie nugraužia miškus, netrukus bus soduose, aišku kaip dieną.

— O troliai?

— Vilkai ir troliai slampinėja, kur esama pertekliaus. Betgi dabar, kai meškos pažadintos… — Nikolajus kitaip perkryžiavo ant suoliuko kojas, kad židinio šiluma pasiektų kitą padą. — Greitai jie atidangins trolių vyresnįjį atgal į kalnus. Po to jie ims barškinti stoginių duris ir kuistis po atmatų krūvas — va, tu ir galėsi tikėtis, kad po kiekviena šieno kupeta išgirsi tralialiuojant, o pusė tų tralelių bus su jaunikliais ir visi prastai nusiteikę.

— Nelemti tavo juokai, — Zofija aplaižė miltuotą savo nykštį ir mostelėjo juo link ant sijos kabančio raganos mazgo, link česnako ir miežių stiebų. — Tu saugosi tuodu berniukus, girdi!! Ir neleisi jiems kvailai elgtis, nei tu pats, nei Karolis nesielgsit kvailai, kitaip nei lordas, nei ledi nebeleis tau sugrįžti. Girdi tu?!

— Į stalą trinktelėjo tešlos gabalas, o parankinis tiesiog apmirė prie savo darbo. — Atnešk iš apačios pieno. Ir neišlaistyk pusės. Galiu prisiekti, visa šio vakaro pagalba — išbyrėję proteliai.

Bet Nikolajus, galvodamas apie abudu lordo sūnus, labiau sau tarstelėjo:

— Berniūkščiai su trialialiūkščiais — tai viena. Anapus kalnų — visai kas kita. Senasis sako: „sesers aplankyti”. Kodėl jis niekada anksčiau jos nelankė? — štai ką norėčiau žinoti. Iš kur jis tą seserį ištraukė ir ko jam jos taip staiga prisireikė? Jis niekada nebuvo sugrįžęs anapus kainų, tą aš žinau. Aš paklausiau lordo Stanio apie tą sesers reikaliuką, o jis sako, Karolis nenusileidžia, ir mes turime vykti.

— Senasis Janas sako, kad jis iš už kalnų, ten ir išvyksta.

— Labai labai seniai, norėjai pasakyti.

— Kai jis ir senasis lordas buvo žindukliai, toli gražu iki tavo ar mano gimimo. — Dar vienas įminkis bei miltų debesis. — Senasis Janas pasakoja, kad anomis dienomis Karolis nuolat tai šen, tai ten trankėsi — po miškus, po kalvas… teip pat ir senasis lordas, arba bent tiek, kiek senasis Janas prisimena. Tad visai įmanoma, kad anapus kalnų yra sesuo, tų seserų gali būti visa orda, nesvarbu, kiek kas žino. Na, o kaip senasis lordas susirado sau senąją ponią? Visi žino, kad ji mažų mažiausiai iš anapus, — dunkst, tešla trinktelėjo ant stalo. — Senoji ponia dažnai nusileisdavo čionai ir pati pamaišydavo puodus. „Daugiau druskos”, — sakydavo, o mama — man, ir vis sukdavosi aplink pipirus ir prieskonius, — trinkt. — Iš Karolio ji gaudavo žolių. Kai mėnulis būdavo tinkamas, Karolis jų pririnkdavo, o senoji ponia klausdavo: „Iš kurios medžio pusės kasei?” Tada Karolis irzliai atsakydavo: „Išgerosios”. Aiškių aiškiausiai prisimenu. Ant virtuvinės kėdutės pasilypėjusi maišydavau puodą, buvau tada mažutė, o jie susiginčydavo. Mama man sakė, kad nesiklausyčiau, senoji ponia užsiima keistais dalykais, mama man aiškindama taip vadino: „keisti dalykai”. Senoji ponia mirė, o jie vis dar ant jos kapo kabina amuletus. Argi ne?

Tiesa. Aišku, tai nebuvo pirmas kartas, kai Nikolajus išgirdo, kaip vienu atsikvėpimu į vieną suplakamas raganavimas ir senoji ponia — kartu su pastebėjimu, jog už jaunojo lordo nugaros Karolis turi didelę valdžią; kai Stanis buvo Jurio amžiaus, senasis valdovas persivertė per žirgo galvą ir daugiau niekad nebekėlė, ogi senoji ponia savaip valdė šalį, kol Staniui sukako dvidešimt devyneri, vienas dievas težino, kokius planus (ir darbus) jiedu su Karoliu ruošė.

— Argi ne?

— Taip, tikrai, — jis patvirtino. Moteriškių ir raganų reikalai. Visai prastai, jeigu Karolis nori pasitarti su ragana. Nikolajui nesinorėjo dalyvauti senosios ponios reikaluose. Ponia buvo kape ir, ačiū dievui, jame lieka; jau ir taip gana tų rūpesčių su troliais.

Kepėja krestelėjo galvą ir iš tešlos suformavo kamuolį, užmetė ant jo rankšluostį.

— Anapus kalnų nėra ta vieta, kur aš norėčiau dabar būti: visi tie keisti dalykėliai, nakties skraidūnai. Paklausk pats savęs, kas praeitą naktį bandė įsigauti kartu su parankiniais, a?

Laiptais paršlumpsėjo vaikis su pieno kibiru. Įėjo jis skubotai, išbalusiu veidu ir visas suklusęs. Nikolajus pasižiūrėjo į berniuką, tas pastatė kibirą ir pasiteiravo:

— Ar viskas, ponia Zofija?

— Nešdinkis! — pasakė kepėja. O kai durys užsidarė: — Kai tamsu, jie nebenori eiti nei į klėtį, nei į daržinę. Aš jų ir nekaltinu.

— Pilies kieme nėra jokių trolių. Jie nesirodo, kur tiek daug įmonių.

— Jei troliai ims ėst juos vieną po kito, tada jau nebebus jų tiek daug, tiesa? — kepėjos balsas prislopo iki šnabždesio. — Man pačiai nepatinka sandėliukas, ir tai — gryna tiesa. Karolis pasakė, kad visus skląsčius laikyčiau užšautus. Na, ir ką jis turėjo galvoje teip sakydamas? ir kas per degėsių kvapas ten buvo? norėčiau aš žinoti. Tai va, jis skuodžia anapus kalnų pas savo ir senosios ponios giminaičius, jei manęs klausi, o lordas Stanis siunčia su juo berniukus… kieno kvietimu? norėčiau sužinoti. Jo ledi tikrai to nenorėjo, lordas Stanis gi visai jos nesiklausė, — štai ką iš to kambario nugirdo tarnaitės.

Tą patį kalbėjo ir vyrai: tiek pilies kieme, tiek arklidėse arba klojime. Arklininkai pasakojo kitokius dalykus: kaip vėjams siaučiant nukrito virš arklidės durų sukrauti miežių pėdai, atsidarė durys, o praeitą naktį kažkas išgąsdino arklius, turbūt tas pats, kas įbaugino parankinius.

O gal tik vėjas juos visus įaudrino. Senasis užuodė dūmus, nugirdo paliktų kūdikių verksmą — gandai apie tai keliavo iš kaimų į viensėdžius, ir galėjai likti virtuvėje klausytis pasakojimų tol, kol visas pasaulis lauke pasidarys tamsus ir piktas.

Tačiau šiąnakt Nikolajui dar reikėjo vienam parkeliauti į bokštą, pasiekti savo kampą, ir, lipdamas aukštyn suktais bei siaurais bokšto laipteliais, kur jo nuo durų nešama šviesa ant sienos akmenų kūrė milžiniškus trūkčiojančius šešėlius, jis pagavo save begalvojantį apie viršutinių langų langines, beabejojantį, ar paliko jas užšautas nakčiai, o gal ne.

Kvaila mintis. Dar niekada atviras langas jo netrikdė. Nebuvo ko bijoti — nieko, kas kitą naktį, kai jie miegos tiesiog po žvaigždėmis, neturėtų geresnės progos jam pakenkti. Tačiau seni akmeniniai mūrai, panašūs į šitas sienas, matę ateinančius ir išeinančius valdovus bei tarnus, kažką slėpė, gal jie kūrė tuos šešėlius, keistus garsus, girgždesį arba vėjo atodūsius; lygiai taip pat lengvai galėjai tikėtis, kad ant laiptų sutiksi senąją ponią arba senąjį lordą Ladislavą — ne prieš gera galvoti apie tokius dalykus prieš išvykstant į trolių medžioklę bei žiniuonio ganiavą: senoji ponia jau dešimt metų gali sau saugi gulėti kape, bet jis turi atidaryti savo kambario duris ir išžiūrinėti šešėlius — suaugęs vyras, — tikra gėda! — kuriam nepatiko naktį surast atviras langines bei rankoje laikyti plevenančią liepsnelę.

Jis įėjo ir uždarė langines. Tą pačią akimirką užgeso žibintas, pokštelėjo užsitrenkdamos durys. Kambarys paskendo tamsoje, lyg pasmerkties ženklas per bokštą nulėkė aidas. Iš tiesų prisireikė drąsos vėl pasisukti ir ramiai užsklęsti langines, po to aklinoje tamsoje prisiminti kelią per savo kambarėlį, apčiuopom susiieškoti duris ir jas atverti.

Iš apačios atsklido labai nedaug šviesos, per mažai, kad apšviestų laiptus. Ant stalo jis susirado žibintą ir apgraibomis nulipo dar kartą jo uždegti — nebe pirmą kartą papūsdavo pietys, ir durys iškrėsdavo šį sumautą pokštą, nebe pirmiena keliauti laiptais užsidegt žibinto, bet dar niekad taip paniškai nesidaužė jo širdis, dieve, niekad nuo tada, kai jam buvo devyneri ir jis išdrįso žvilgtelt į daržinėje tūnojusį vaiduoklį, kurio bijojo kaimynų berniūkščiai.

Tas žinojo ką geresnio nei terliotis su juo ir plasnodamas, su baisiu šiaudų šlamesiu išlėkė.

Nikolajus uždegė žibintą, leidosi kopt laiptais, bet paskutiniame posūkyje jį persmelkė baimė, kad jo kambario langinės ir vėl bus atdaros arba kažkas tykos jo pasislėpęs šešėlyje, o gal už durų. Tokią tai kainą jis moka už tai, kad klausėsi pasakų, tiesiog kvaila apie jas galvoti. Zofija tikriausiai jau guli šiltai savo lovoje, pamiršusi visas savo išmones.

Tačiau jis neketino miegoti. Ne šiąnakt kažkodėl. Ir nors langinės užsklęstos, o žibintas skaisčiai plieskia, jis laukė ryto, kai jie, palikę akmeninius skliautus bei prisiminimus, galės būti po atviru dangumi.

„Troliai ir vilkai dar nėra patys blogiausi dalykai”, — netikėtai nei iš šio, nei iš to pagalvojo jis. Jis prisiminė tą kraštą, kur anapus kalnų, bent jau jo vaizdą, kurį matė anais trolio metais nuo aukštikalnių: žalią kraštą po keistai auksiniu dangumi ir jausmą, kurį tada patyrė, kad po ta žaluma, magiškai tankia, kaip tos šalies lapai, slypi paslaptis. Jis atkeliavo iš šiaurės, būdamas penkiolikos išsekė paskui karius per badą, karus ir raganų bei žiniuonių pinkles — bet ta vieta netgi prieš tiek daug metų kėlė šiurpulius. Tada jis neleido tam šiurpiam jausmui įsismelkti į protą, laikė tą prisiminimą nukišęs, kol barškančios langinės ir kalbos apie senąją ponią bakstelėjo tiesiai į jį.

Karolis? Karolis buvo mėgėjas, puodų raganius, orų žiniuonis. Pagalvok apie Karolį ir pamatysi kvietinius talismanus, puodynių puodynes su milteliais nuo dantų skausmo ar podagros. Karolis buvo saulėtos pievos ir namų židinys žiemą…

(Bet senosios ponios laikais Karolis nuolat ilgam išvykdavo, taip jau buvo. Įdomu kur? Ir kodėl? Slapti pasimatymai su saulėje įdegusia mylimąja? Karolis buvo vyras. O senoji ponia…)

Ponia ant laiptų, bauginanti žibinto šviesoje — ji nebuvo sena. Jos plaukai juodi. Nikolajus atsiminė juos juodus esant kaip tais metais, kai jis atvyko į Magijarą.

— Kas tu? — ji paklausė. — Kas tu, gražuolėli? Ir ką darai ant mano laiptų?

Vėjas barkštelėjo į langines. Pamiršk meilutę kepėją, jos pyragaičius bei pasakojimus. Pamiršk senąją ponią, laiptus ir seniai buvusią tamsą. Lordo Stanio medžiotojų vyresnysis troško padangės sau virš galvos ir lapų šlamesio: giria nepriminė to, ką įgijo akmenys, kai žmonės sukrovė juos vieną ant kito ir apsigyveno tarp jų, pastatė sienas ir įtaisė spynas, kad vieni nuo kitų viduje apsisaugotų.

2

Naktį atsivedė baltoji kalė, minkšta nosimi ryto vėsoje ji stūmė ką tik gimusius šunyčius sau prie pilvo pažindyti. Nemažai jų buvo geltonos spalvos. Juris greičiausiai atkreipė į tai dėmesį, o Tamašas pakasė paausį nerangiam geltonam šuniui, kuris bruko pro jo ranką savo galvą, norėdamas žvilgtelt į šunyčius — tai Zadnis, kaip jie vadino negražų atklydėlį, kuris žūtbūt norėjo prisigerinti; buvo jis gero būdo ir energingas išdarinėti viską, ko trokšta kūnas. Tomo nuomone, kažkas prarado puikų šunį, kai Zadnis nutrūko nuo pasaito. Jis atsibastė kartu su lediniu vėju, buvo išbadėjęs, subraižytomis letenomis bei neprisileido nė vieno, tik Tamašą, ir nuo tos dienos tapo Tamašo šunimi — pačiu greičiausiu iš visų jo turėtų šunų. Net jeigu šį pavasarį Zadnį ir užvaldytų kelionės aistra, Tamašas džiaugėsi matydamas jo šunyčius.

Tačiau šįryt į šunidę Tamašas atėjo apsiginklavęs trečiuoju iš geriausiųjų senelio kalavijų, trinksinčiu prie šono; skrandyje sunkiai gulėjo pusryčiai, o galvoje — skaudus suvokimas, kad jis nebegali čia pasilikti, kad Juris turės perimti šunyčius: matys, kaip jie tepena, vartaliojasi kūlio, žaidžia. Juris atbėgo ieškodamas jo ir Bogdano, tarsi kieme daugiau nieko nevyktų; Bogdanas — visas daiktų krovimo skausmuose — krapštėsi arklidėse. Bet Tamašas atsitraukė nuo darbo ir paklausė Jurio, nes atsidūrus prieš pasikeitimus, kurie įvyks be jo, jį netikėtai užplūdo bloga nuojauta.

Juris pakėlė vieną šunytį ir parodė jam jo snukutį.

— Turėtų būti jo, ar ne?

— Be abejo, — pritarė Tamašas, trindamas buką mažiaus nosytę, apaugusią geltonu Zadnio kailiuku. — Šviesesnis. Bet šunyčiai tokie, negalima dar pasakyti.

Jis atėjo čia, kad sušvelnintų erzinantį Jurio svarbos jausmą, dabar gi jis jautė nerimą ir nenusakomą praradimo jausmą. Tai paskatino jį tarti:

— Pasirūpink jais. Jei kas nutiktų…

— Nenutiks! — Juris rūsčiai pasižiūrėjo ir nuleido šunytį prie motinos. — Nėra jokios priežasties, dėl kurios negalėčiau vykti. Esu tik dvejais metais jaunesnis už tave, bet niekas to nemato.

Trejais, bet tebus dveji.

— Visada kas nors atsitinka, — Tamašas pacitavo Karolį ir ištiesė ranką, kad spusteltų piktai atitrauktą Jurio petį. — Galbūt visa tai niekai, gal tai tik blogi metai ir kvaila žąsų medžioklė anapus kalnų. Taip gali būti. Aš nesijaudinu dėl to, kas vyksta ten, svarbu, kas čia.

Juris piktai pažvelgė į jį drėgnomis akimis:

— Čia nieko nevyksta. Čia niekada nieko nevyksta!

— Tai ir yra tavo reikalas, kad nieko neįvyktų. Ar girdi? — Jo broliukas troško reikšmingų įvykių. Tamašas pasiūlė jam tokią romantiką, kokią tik pajėgė: — Triukšmas arklidėse, krebždesiai į langą…

— Paukščiai, — piktai atrėžė Juris. — Paukščiai, ir tiek. Juk pavasaris, taip sako meisteris Karolis, ko kita jie tikisi?

— Tiesiog pasirūpink. Ir neik vienas į mišką, taip pat neleisk savo draugams eiti. Ten gali būti trolis, o aš nenoriu, kad tu jį rastum.

— Manau, kad jis yra, o jūs ketinate pakeliui jį nudėti.

— Jei tik sutiksim. Mes jojame anapus kalnų ir grįžtame — štai viskas, ką ketiname daryti. Meisteriui Karoliui nepatinka tai, kas čia vyksta, todėl mes pasikalbėsime su jo seserimi, juk taip? Negerai, jei mes nuvyksime ten, o kažkas negera atsitiks čia, namas sudegs iki pamatų ar kas nors kita. Tad nežiopsok, stebėk, kas vyksta, neleisk savo draugams būti kvailiais ir neik į mišką. Prižiūrėk, kad viskas būtų gerai. Namuose tu dabar užimi Bogdano vietą, o dėl manęs — pasirūpink Zadniu. Gerai? Vyriausias šunininkas jo nemėgsta, jam labiau patiktų paklaidinti Zadnį miške. Noriu, kad prižiūrėtum, jog, kol manęs nebus, su juo viskas būtų gerai. Pažadėk man.

Nebeliko daug laiko. Kieme rinkosi vyrai. O kalba vien tik užtvanką tepralaužė: Juris spoksojo į jį su ašarų pilnomis akimis, pyktis ir gėda buvo lygiai raudoni jo skruostuose.

— Tau leidžiama daryti, ką nori. Bogdanas nekreipia į mane jokio dėmesio. Taip neteisinga.

— Tai pirmas kartas, prižadu tau, pirmas kartas, kai kur nors išvykstu, o kitą kartą — tu važiuosi. Kitąmet būsi mano ūgio.

— Nieko iš to gera. Mažius turi likti namie, jeigu jūs žūtumėt. Visą likusį mano gyvenimą jie sakys: „Kažkas turi pasilikti namie…”

— Pasirūpink Zadniu. Saugok nuo bėdų. Ar pažadi?

— Pažadu, — niūriai, su ašaromis.

— Liaukis, — Tamašas sušiaušė Jurio plaukus, o tas sudavė jam per ranką.

— Aš tau ne kūdikis. Baik.

— Pažadu. Daugiau niekad taip nedarysiu. — Šis rytas atrodė labai grėsmingas laikas tokiems „daugiau niekad”. Nuo šios minties Tamašas išsisuko nebeatšaukiamu sprendimu. — Nagi, eime. Palydėk mane į kiemą.

Niūriai tylėdamas pakilo Juris, nusibraukė dulkes. Zadnis tapnojo vizgindamas uodegą, trindamasis šalta nosimi Tamašui į ranką, ir išsiveržė pro jį į priekį. Dėl šio įpročio Zadnį nuolat bausdavo tiek virėja, tiek Tadeušas, vyriausias šunininkas, arba Bogdanas, ypač po to, kai kartą šuo, uždarytas viršuje, sugraužė geriausius Bogdano batus. Zadnis buvo įpratęs ant laiptų ar tarpduryje šokti kam nors skersai kelio. Zadnis grauždavo daiktus. Jis buvo prarastas šuo. Tamašas paprastai ginčydavosi dėl savo šuns: jis mėgsta būti su žmonėmis, dar nevisai suaugęs, niekas niekad nemokė jo geros elgsenos.

Tamašas pagalvojo apie Zadnį, besitrinantį kieme, po arklių kojomis, arba, labai įmanoma, sekantį jiems iš paskos.

— Juri, — pasakė Tamašas. — Mes turim jį pririšti.

Juris jam pritarė ir surado virvę.

Tai buvo išdavystė. Tamašas priklaupė ant vieno kelio ir tvirtai užveržė mazgą, rišdamas jis išlaikė besisukantį aplink kaip vijurkas šunį ir dar gavo į žandą jo drėgną atleidimo bučinį.

— Būk geras, — pasakė Zadniui. — Pasilik ir saugok Jurį.

Po to Tamašas atsistojo, nusišluostė veidą bei odinį apsiaustą ir kartu su Juriu išėjo iš šunidės.

Šuns lojimas išsivijo juos pro vartus ant sutryptos žemės ir akmeninio didžiojo pilies kiemo grindinio, kur arkliai su arklininkais buvo susimaišę su pasiklydusiomis ožkomis ir judriais balandžiais. Palyda rinkosi kartu su giminaičiais bei norinčiais palinkėti gero kelio: su motinomis ir žmonomis, su jaunesniaisiais broliais bei seserimis, su dėdėmis ir tetomis, su seneliais — visi pavojingai audė tai šen, tai ten tarp arklių, visi — išsipustę geriausiais rūbais, nes tai ne jų rengiama smagi medžioklė, o drąsus ir ambicingas žygis, kokio dar nebuvo per visą Magijaros gyvavimą, kelionė į legendinį kraštą anapus kalnų ir galimybė pakeliui susitikti trolį — penkiolika vyrų, visi kalbėjo, su savo arkliais ir trimis nešuliniais poniais, apkrautais grūdų maišais bei brezentu, paruoštais kelionei per kalnų perėjas. Bruzdesys pagavo Tamašą ir privertė jo širdį greičiau plakti. Tiek spalvos, tiek kontūrai šįryt rodėsi drauge ir nerealūs, ir ryškūs. Meisteris Nikolajus šūkavo ant arklininkų. Ježis flirtavo su visu būreliu Zavio pusseserių. Bogdanas, viskuo primenantis valdovo sūnų ir karį, laiptų viršuje sakė sudie savo motinai ir tėvui.

Tamašas šmurkštelėjo pro sumaištį, skubiai keliais žingsniais užlėkė į aikštelę, Juris — įkandin jo.

— Kaip tu manai, ar sugebėsi dar šiandien išvesti šią daugybę? — kaip tik tada tėvas paklausė Bogdano.

Bogdanas nusijuokė ir atsisveikino, praeidamas patapšnojo Tamašui per ranką bei sutaršė Jurio plaukus.

— Būk geras, mažasis broliuk, — tarstelėjo.

Tamašas priėjo ir pabučiavo savo motiną.

— Būk atsargus, — pasakė ji jam, pataisė jo apsiausto sagę, pridūrė, koks jis esąs dailus, bet ji pasakė daug daugiau nei praeitą vakarą: apie raganas ir trolius, kaip būtina žiūrėti, ką valgys ar gers, ir kad niekad niekad netikėtų tuo, kas atrodys pernelyg gera, kad būtų tiesa.

— Mes sugrįšime iki vidurvasario, — pasakė jai, matydamas spindinčias jos ašaras — vidurvasaris buvo tas laikas, dėl kurio meisteris Nikolajus jiems visiems garantavo, — pabučiavo ją antrą kartą, jausdamasis kaltas dėl jos ašarų, tada energingai apkabino tėvą, kuris jam patapšnojo per petį tardamas:

— Tamašai, prilaikyk savo brolį ant pasaito.

— Prilaikysiu, — pažadėjo jis ir krūptelėjo: tėvas dar niekada taip nekalbėjo, niekada per visą jų gyvenimą neužsiminė, jog abejoja Bogdano vadovavimu, tačiau Tamašas nebuvo tikras, ar tai tik ne juokas, nors tėvas ir nesijuokė. O gal šįryt jie susipyko? Vis tik Bogdanas išeidamas juokėsi.

Tėvas antrą kartą jį apkabino, dar tvirčiau, patapšnojo ranka per nugarą ir stumtelėjo paskui Bogdaną, tarytum tai būtų paskutinis jo sprendimas dėl savo sūnų, kuriuos išsiunčia į pasaulį, tačiau, Saule valdove, Tamašas neįsivaizdavo, kaip jis galėtų sulaikyti beatodairišką Bogdano veržimąsi į kliūtis, vargu ar meisteris Karolis tai pajėgtų. Tamašas buvo vidurinėlis sūnus, Bogdanas vadovavo, o jų tėvas prašo jo saugoti Bogdaną nuo bėdų?

Tamašui belipant žemyn, arklių kaukšėjimas išsiveržė už pilies kiemo sienų, nustelbdamas šūksnius ir pokalbius; jis prasilenkė su meisteriu Karoliu, kuris, apsiginklavęs kaip likusieji, lipo pas jo tėvą. Malūno kieme Tamašas pastebėjo savo arklį, arklininkai, kaip ir buvo žadėję, jį išvedė bei iš tiesų pririšo jam priklausiusius ryšulius. Tapus Tamašas žvelgė su palengvėjimu, susidorojęs su atsisveikinimais bei tėvų ašaromis. Dabar vienintelis rūpestis — neapsijuokti tarp vyresniųjų vyrų, ir štai nežinia iš kur prilėkė putni mergiotė, įbruko jam į rankas sunkų ryšelį ir pabėgo.

Jis stabtelėjo sumišęs, ir prie jo alkūnės atsirado Juris o gaudydamas kvapą paklausė, ar galės naudotis jo medžiokliniu lanku, kol jis bus išvykęs: jo pačio lankas buvo per silpnas, o Juriui reikėjo stipresnės templės nei senoji Bogdano atgyvena…

— Taip, — išsiblaškęs tarstelėjo Tamašas. Mergaitės įduotas ryšulėlis nuostabiai kvepėjo pyragu bei prieskoniais, ir jam parūpo, kas ji tokia arba ką jis padarė, kad užsitarnautų jos dėmesį. Kitos merginos pyragus bei vainikus duodavo dovanų savo brangiesiems, betgi jis, gerai žinoma, vengė merginų — kaip tik dėl šito jį visi pašiepdavo. Ji norėjo, kad šitą ryšelį perduočiau Bogdanui — tai labiausiai tikėtinas paaiškinimas.

— Tamašai, ar galiu?!

Kaip tik laiku Tamašas prisiminė savo pažadą daugiau nebetaršyti Juriui plaukų. Juris stovėjo stebeilydamas į jį ir karštai žadėjo:

— Aš pasirūpinsiu juo, — omeny jis turėjo lanką, kuris šiaip tik rinktų per vasarą dulkes, o tai nėra gerai nei lankui, nei kam nors kitam.

— Imk ir naudokis kuo tik nori, — pasakė Tamašas. — Viskuo, kas tik tau iš mano daiktų patinka, — niekas po trolių medžioklės nebežaidžia su aitvarais ir sukučiais. Drabužius jis išaugs. Dar keletas dalykėlių… bet kam aptarinėti širdžiai mielus niekučius? Juris dar turėjo pasidžiaugti praeinančia savo vaikyste: tyrinėjimų metais, žvejyba ir medžiokle atokiuose ūkiuose, stebuklingais pusdieniais toli nuo namų ir pietų stalo.

Ėmė dužti moliniai indai. Michalo arklys, blaškydamasis tarp arklininkų, kad išvengtų mergiočių gagenimo, atbulas įsirėžė į krepšių krūvą, tada vėl metėsi per sutreškintus obuolius į klykiančias mergiščias. Per kiemą praūžė chaosas. Michalas ir visi arklininkai keikėsi maldydami arklius.

— Gerai, gerai jau! — šaukė medžiotojų vyresnysis. — Prie arklių! Saule valdove, traukitės atgal! Ar galima nuraminti bruzdesį ir traukt į kelią? Meisteri Karoli? Milorde Tamašai? Ar galime lipti ant arklių?

Tamašo veidas nukaito. Jis žvilgtelėjo atgal, Karolis vis dar su jų tėvu ir primygtinai reikalauja, jis staiga suprato, dar kartą išklausyti visus smulkius pamokymus, kuriuos jau vakar vakare jiedu su tėvu buvo aptarę: Tamašas pažinojo Karolį ir iš vietos galėjo suvokti esmę. Taigi jis vėl užlėkė laiptais ir trūktelėjo meisterį Karolį už rankovės sakydamas:

— Meisteri Karoli, mes tučtuojau išvykstame, — ir nusitempė senąjį žemyn į kiemą.

— Orų stiklas! — šaukė per petį Karolis, kol arklininkai laiptų apačioje kėlė jo ginkluotąją sunkenybę į balną. — Nepamirškit orų stiklo! Aš parodžiau Juriui, kaip juo naudotis…

Jų tėvas šūktelėjo jam atgalios:

— Jokit jokit, kitaip sugrįšite tik derliaus nuimti. Žiūrėkit, meisteri Karoli, klausykitės patarimų.

— … Turit palaikyti vandens lygį! — rėkė Karolis, kol Tamašas, dar prieš užsėsdamas ant arklio, į balnakrepšį kimšo kaspinu perrištą dovaną.

— Būk atsargus! — susirūpinusiu veidu palinkėjo jam Juris.

— Nepamirškit savo smegeninių pajudinti, — per visą kiemą sustūgo jų tėvas. Bogdanas, sėdįs ant arklio, jau besisukdamas šalin, nusikvatojo bei mostelėjo ranka.

— Sudiev! — šūktelėjo Juris, ir Tamašas, viena koja įsispyręs į balnakilpę, pajuto nenumaldomą norą pasigręžus žvilgtelt į savo tėvus bei namus, tarsi tam, kad viską įsimintų, visas šios vietovės detales, jis teturėtų tik šią paskutinę akimirką…

Tačiau Bogdanas su Karoliu ir Nikolajumi jau jojo vartų link, nepalikdami nė akimirkos ilgesingam žvilgsniui; Tamašas pataikė balnan, ir jo arklys prisijungė prie laukan pabyrančių žmonių, pasivijo Bogdaną bei jo arklį, paskui kurį dažniausiai sekdavo. Pasagos sudundėjo tiltu, dusliai nutrinksėjo per kietą kelio paviršių, tiek balsai, tiek pritarimo šūksniai nutilo. Kai trečiąkart Tamašas pasižiūrėjo atgal, namai buvo nupilkę, matėsi grėsmingos sienos bei paskutinis blankus šventiškai pasipuošusių palydinčiųjų vaizdas tarp vartų, bet Jurio — nė ženklo, matyt, labai širsta. Diena atrodė grėsminga, pilna pavasariškų ženklų, tačiau nebuvo nieko, ką būtų galima apsupti mintimis, kaip kad meisteris Karolis pasakytų. Tarsi…

Tarsi jis būtų buvęs ant savo paties amžinos nebūties slenksčio, o gal ant ribos į suaugusiųjų pasaulį. Buvo taip, lyg ši kelionė, kurioje gali pasitaikyti plėšikų arba trolių, pareikalautų visos vienerių jo metų dalies, o jis jau viską iššvaistęs.

Tamašas klausė savęs, kodėl būtent dabar. Juris paprasčiausiai viską išmėtys: jis tik keturiolikmetis, vis dar lengvabūdis, ar gali jis žinoti, koks brangus sulaužytas žaislinis arkliukas arba paukščio lizdas? Atminimo dovanėles jis sumes į sąvartyną, o spalvotoje dėžutėje laikys žvejybos svarelius.

Bet dabar juos jau supo laukai. Arkliai, nušuoliavę, kiek leido pirmas kvėpavimas, aprimo ir bėgo vienoda risčia, tuo metu kiekvienas pasirinko sau bendražygių būrelį. Netrukus pilies nebeliko nei ženklo, nei užuominos, tik sodai abipus kelio ir tiesiog priešais padrikai pasklidę tamsūs laukiniai miškai. Diena nurimo, vienodai ramiai girgždėjo oda, skimbčiojo pakinktai bei ginklai — tarsi gyvenimas slinktų šitaip dienų dienas, ir turbūt dažniau šitaip nei susiduriant su plėšikais.

Ir keliavo jis ne su nepažįstamaisiais, dauguma jų buvo Bogdano draugai, o keletas — jo tėvo vyrai. Gali būti, kad Bogdanas imsis vadovavimo, jei tik kas pasirodytų, tačiau, jeigu kur pasipainiotų trolis, vadovaus meisteris Nikolajus, jau nekalbant apie meisterį Karolį, kuris sugebėtų užtikrinti Nikolajui bet kokį pranašumą.

Dienai slenkant, jie pasijuto kaip paprastame medžioklės būryje, pamiršo savo šarvus bei kalavijus ir tai, kad meisteris Karolis kartu su jais: tie patys buvo juokeliai ir pašaipos, vyresnieji bandė jaunylius; Tamašas, būdamas jauniausias ir todėl geriausias taikinys, nelaidė juokų, tik gynėsi. Jei panorėtų, jis galėtų persimesti pašaipa su savo kilminguoju broliu, ką kiti labai retai teišdrįsdavo.

Bet Tamašas niekada nedarydavo to viešumoje. Ne prieš Bogdano draugus. Bogdanas visada nerimavo, kai jis būdavo šalia. Prieš liudininkus Bogdanas visada rūpinosi jo sumanumu ir paprastai palikdavo Tamašą vieną. Iš Bogdano pavyzdžio Tamašas sprendė, jog ir Bogdano draugai taip elgsis. Nors tam tikrais atvejais, kalbant apie merginas ir medžioklę, Tamašas buvo puikus taikinys ir, be abejo, žinomas kaip niūrus bei nuobodus tylenis.

„Prilaikyk Bogdaną ant pasaito”, kurgi ne. Vien tik todėl, kad broliui jis našta, o gal todėl, kad žino dvaro elgesio normas arba tai, kad nedera ant stalo sukrauti alkūnių.

« O palaikyti gerą Bogdano nuotaiką šioje kompanijoje reiškė neužsitraukti nemalonės: nedaryti klaidų ir netapti pajuokos objektu. Filipas, iš Bogdano draugų, buvo visai malonus, iš vyresniųjų — patikimas meisteris Karolis, net meisteris Nikolajus. Tačiau štai Ježis — Saule valdove, kas galėtų prasidėti su Ježiu, elegantišku ponu dygliuočiu? Arba Michalu, kuris vis dar kentėjo dėl savo žirgo ir obuolių pintinių.

Obuolius Ježis prisimindavo kiekviena galima proga. Michalas raukėsi pajuodęs, kaip audros debesis, metąs ant kelio šešėlį, ir vis šiurkščiau atsikirtinėjo.

Šitaip jie prajojo laukus, kuriuos pakeitė retkarčiais pasikartojantys tankumynai. Pliūptelėjo staigi liūtis, jie jojo po varvančiomis gilesnio miško šakomis. („Kurgi orų užkerėjimai? — gretose pasigirdo burbėjimas. — Mūsų žiniuonis su mumis, o pačią pirmą dieną permirkom iki siūlo galo. Prabuskit, meisteri Karoli!”)

Tačiau visą likusią dieną oras buvo kvapnus ir gaivus, Ježis pavargo terliotis su obuoliais, o kai takas aptemo taip, kad tapo nebesaugus, jie apsistojo angliadegių aikštelėje, kur buvo medžio anglių liekanų bei medienos laužas.

Tada kiekvienas išsitraukė gėrimų, meduotų saldumynų, šviežiai keptos duonos, sūrio, dešros — visą gausybę maisto, kuriam po keleto dienų būtų buvę lemta sugesti, ir siuntė aplink.

— Oho! — šūktelėjo Bogdanas, kai Tamašas jam ištiesė pyragą.

— Ne kepėjos kepta, tiesa?

— Manau, ji norėjo, kad jis tau tektų, — pasakė Tamašas, bandydamas įteikti jį Bogdanui. Bet tas atstūmė:

— Galvą guldau, jis tavo, — pasakė. — Slapukauji, broliuk?

— Net labai, — trumpai atkirto jis ir nudelbė akis bijodamas, kad pyragas netaptų tokiu pat įžymiu kaip obuoliai.

Tačiau iš tikrųjų putniosios mergiotės meduolis buvo puikus, o vaišindamas kitus, ypač tuos, kurie nepiktai klausinėjo, kas ta paslaptingoji jo širdelė, jis susivokė galvojąs, kad ji tam tikra prasme buvo žavi — antroji vartų sargo duktė, jei tik jis gerai atskiria jo mergaičiukes.

Ir netokia jau neįmanoma partija lordo Stanio antrajam sūnui, nors motina ir teikė pirmenybę (jis krūptelėjo) karštakošei jaunylei Ježio seseriai arba tingiajai trečiosios eilės pusseserei Kataryznai; Saule valdove, pasigailėk jo. Žmona buvo kita perspektyva, turėjusi prisistatyti kartu su senėjimu bei jodinėjimu su suaugusiais vyrais. Viskas pernelyg staiga: kažkieno kito valia ketino įsiveržti į jo gyvenimą su daiktų chaosu, sujaukti jo kambarius, jo įpročius, jo dienas, jo šventadienius bei vienumos minutes. Ir nors pyragas teikė naudą, vienatvės netektis — toli gražu ne.

— Neprieštarausi, jei paragausiu? — paklausė Nikolajus, paimdamas gerą lustą pyrago. — Mmm.

Meisteris Karolis tuo tarpu atsitraukęs klydinėjo tarp medžių aikštelės pakraščiais. Nikolajus sekė jį akimis. Bogdanas irgi.

— Meisteri Karoli! — šūktelėjo Bogdanas, kai Karolis įslinko giliau į šešėlį, bet senasis neparodė jokio noro grįžti.

— Ir toliau taip bus, — burbtelėjo Bogdanas ir bakstelėjo alkūne šalia sėdėjusiam Filipui. — Dieve… Filipai, eik, pasek jį. Netrukdyk jam, bet ir neleisk, kad surastų lokį.

Filipas tingiai nusikeikė ir, kol meisteris Nikolajus neskubiai gerdamas iš savo gertuvės gerokai praskalavo sau gerklę, atsikėlė, pasiėmė su savimi kalaviją bei pyrago gabalą.

— Troliai — ne ugnies gerbėjai, — tarė Nikolajus ir, pamatęs į jį nukreiptas visų akis, patenkintas tęsė: — Ne per labiausiai mėgsta ir žiniuonius. Trolis, kurį pribaigiau — žinot, vienu metu visa jų banda užklupo vieną mūsų žemdirbį, išžudė šeimą, jį patį, žmoną, jos brolį ir visus gyvulius. Daugumos tik kaulelius radom likusius. Žiema buvo. Kai išsekėm jų pėdomis į kalnus, jie puolė tiesiog į laužo liepsną ir pabandė pabėgti kartu su mūsų arkliais. Arba jie manė, kad būsim nuolaidūs kaip tas kaimietis, arba buvo praalkę. Troliai apetitu nesiskundžia.

— Ką jūs darėt? — pasidomėjo Jozefas, dvare jis dar naujokas, mainais atvykęs iš dėdės Liudviko, nuo motinos pusės, dvaro ties Jaznio upeliu. Tamašas, Bogdanas ir visi dvaro jaunikliai kas žiemą iškaulindavo pasakojimą apie tai, kaip Nikolajus pačiupo trolių vadui už uodegos ir ją nukirto, tačiau Jozefas buvo naujas klausytojas.

— … lokio dydžio tie buvo. Dideli kaip lokiai, mažų mažiausia. Jeigu ne snukis ir uodega, galit palaikyti juos lokiais. Ta uodega plika kaip žiurkės, ir jei tik gali ją sučiupti, trolis jau tavo. Nebent turi sugalvoti, ką su juo daryti.

Nikolajus šaipėsi iš Jozefo, vyresniojo akys kibirkščiavo iš linksmumo.

— Tai ką jūs padarėt? — kaip tik tinkamu momentu paklausė Ježis.

— Nagi nurėžiau uodegą ir pabėgau kaip velnias.

Aplink laužą suskambo juokas. Žinoma, galima buvo įkalbėti Nikolajų papasakoti savo istoriją smulkiau, pradedant nuo sugriauto ūkio namo ir siaubingų radinių jame.

Tuo metu sugrįžo Karolis su Filipu iš paskos, tyliai prisėdo, ir atrodė, kad susikūprinęs, rankomis apsikabinęs kelius, klausosi. Nikolajus pasakojo apie įvykius prie olos, kaip susitvarkė su trolių karaliumi, dideliu lyg meška ir stipriu kaip du vyrai.

Rodės, visa giria prisipildė šnabždesių ir šlamesio. Suūkė pelėda. Jozefas pašoko ir nusijuokė.

Po to Karolis pasakė:

— Aš nesitikiu, kad jų čia būtų, nors įmanoma. Šiąnakt reiktų sargybos.

— Ježi, — tarė Bogdanas.

— Dėl ko sargyba? — protestavo tas. — Dėl ko? Aš noriu žinoti, jeigu man tenka sėdėti ausis ištempus.

— Dėl bet ko, kad ir kas ten bebūtų, — murmtelėjo Karolis, išsiblaškęs žvelgdamas į ugnį. Ir tai buvo viskas, ką vėlesnieji klausimai galėjo išpešti.

Kol visi kiti taisėsi miegoti, Ježis, vis bambėdamas, išstūmė Michalą iš patogiausios vietos prie laužo, atšlijo nugara į medį, o priešais atrėmė savo kalaviją: Ježis ir Michalas, Filipas, Pavelas ir Zevas — tokią sargybos tvarką iki pat aušros nustatė Bogdanas. Tamašas atleido šarvų dirželius, iš kelių šarvų dalių net išslydo, neskaitant batų — jis stebėjo, ką darė Bogdanas arba Nikolajus, norėjo sužinoti, kiek tokiomis sąlygomis yra galima ir apdairu pasijausti patogiai. Ant žemės Tamašas išsitiesė vietoj pagalvės pasikišęs balnakrepšius, Nikolajaus pasakojimas gi temdė jo mintis.

Virš jų vis šlamėjo neseniai sulapoję medžiai, visais pašaliais miške krebždėjo, klykavo naktiniai padarai. Laužo apšviesti arkliai bastėsi rupšnodami žolę, susistumdydavo ir staiga persigrupuodavo, pakeldami iš po antklodžių keletą galvų, po to trumpam nurimdavo. Nikolajus prisėdo prie Ježio, sargyboje; jiedu kalbėjosi tyliai, kažką apie lokių pėdsakus miške. Tamašas stengėsi klausytis, bet jo galva buvo pernelyg prikimšta, jis baiminosi dėl miego ir to, kas vertė jį domėtis troliais bei lokiais. Jis užmerkė akis, kad tos kurį laiką pailsėtų, kol jis klausysis, bet prabudo, kai saulė jau skverbėsi pro medžius, visa stovykla krutėjo, o Bogdanas šūktelėjo jam „mamytės lepūnėlis”.

* * *

Kai tik Bogdanas su Tamašu išjojo, viskas iš karto nublanko, vakare — dar blogiau: be brolių triukšmo menėje. Ir pusryčiai pernelyg ramūs — visiška niūrybė. Juris be jokio apetito paknebinėjo košę, nerangiai nukėblino prie rytinių už Karolį atliekamų darbų: kasdien nustatyti, ką rodo orų stiklas, bei pažymėti grifelinėje lentelėje — tada šmėžtelėjo pro motinos akis; jų motina vis liūdėjo, tai siuvo, tai diskutavo su savo auditorija — kambarinėmis bei dvaro poniomis.

Bet Juris buvo per didelis, kad turėtų su jomis sėdėti. Jis nusileido žemyn, kur tėvas svarstė žemdirbių ir prekeivių bylas, tačiau vienintelis čia laukiantis jaudinantis dalykas buvo pasakojimas apie kaimiečio Padriačvo jautį ir našlės Mirijam karvę, ir kai tik byla pasibaigė, Juris nulėkė laiptais į kiemą pasiieškoti kitų vaikėzų.

Tikėjosi surasti juos kur nors netoli virtuvės. Kepėja gamino pyragaičius, ji pasakė, kad vaikiščiai išjojo į Ambraziejaus valdas pamedžioti triušių.

Tai visiškai nesąžininga. Jam niekas nepasakė. Visai nesvarbu, kad jis užsimiegojo, sugaišo meisterio Karolio darbo kambaryje bei užtruko pasiklausyti apie jautį ir našlės karvę; vienas iš jų galėjo jo paieškoti, dabar gi — Juriui visai neberūpi su gauja vaikėzų, pernelyg užsiėmusių, kad jį surastų, vykti gąsdinti triušių.

Tad jis parinko keletą gardžių gabalėlių baltajai kalei bei brolio šuniui ir nusprendė, kad šunyčiai suteiks daugiau džiaugsmo nei išdavikai, o su Zadniu jis galės eiti pamedžioti triušių į sodą anapus sienos.

Taip jis nuskriejo indų plovyklos laiptais žemyn, peršoko per paplavų balas ir nuliuoksėjo prie išklerusios šunyno tvoros, netoli arklidžių. Akimirksniu jo tėvo šunys, norėdami to, ką jis nešėsi, sukėlė triukšmą, Bogdano šešetas metėsi prie savo aptvaro vartelių ir užskalambrijo, kad tik atkreiptų jo dėmesį.

Naujoji mamelė, baltoji kalė, pakėlė nosį prie vartelių ir pasiėmė savo trupinius kaip tikra ledi, pasigardžiuodama iš dėkingumo. Juris suskaičiavo, ar visi šunyčiai savame guolyje, taip ir buvo. Tada pasuko prie nuošalaus ir apgriuvusio Zadnio aptvaro, kurį Tamašas buvo dvigubai sutvirtinęs, kad kiti šunys nesusipeštų su Zadniu.

Tačiau Zadnis prie vartelių nepasirodė. Juris pakėlė velkę ir žvilgtelėjo vidun: purve voliojosi pergraužta virvė.

Jis leido Zadniui pabėgti. Tamašas jį užmuš.

Ne, Tamašas jam atleis, o tai — tūkstantį kartų blogiau.

* * *

— Kur einat? — paklausė ginklininkas. — Ar tik ne Tamašo lanką imat?

— Jis man paskolino, — pasakė Juris, o į pirmąjį klausimą, skrisdamas laiptais žemyn, taip ir nebeatsakė.

— Kur einat? — paklausė virėja, kai Juris paprašė krepšio su maistu.

— Berniūkščių ieškoti, — pamelavo jis, nors tai nebuvo visiška netiesa, jei prisimintume jo brolius ir jų draugus. — Gal galėtumėt daugiau įdėti? Jie tikriausiai bus išbadėję.

— Kur einat? — paklausė arklidžių prižiūrėtojas, užtikęs jį bebalnojantį savo ponę Graciją.

— A, virėja štai įdavė berniūkščiams, — jis parodė krepšį, bet ne tai, kas buvo jame.

— Žiūrėkit, nenusisukit sprando, — palinkėjo tas.

Juris buvo tikras, kad arklininkas greičiausiai galvojo apie ponės sprandą ir apie jos sveikatą, visai nesvarbu, kad Gracija — jo ponė, ir jis dar niekad nebuvo jos nuskriaudęs.

— Kur išvykstat, jaunasis ponaiti? — prie vartų pasiteiravo sargybinis.

— A, tai šen, tai ten, — pasakė jis ir prajojo.

— Kada grįšit? — jam pavymui šūktelėjo anas.

— Kai surasiu brolio šunį, — jam atgal šūktelėjo Juris, greita risčia pavarė Graciją, mat sargas buvo apykurtis, ir tą žinojo kiekvienas vaikis.

Na, o kadangi Juris žinojo, į kurią pusę pabėgo Zadnis ir kiek jis galėjo nubėgti, be to, kadangi būtent ton pusėn (gal kartą ar du leido sau prisipažinti) veržėsi ir jo širdis — bent jau švelniausiose Jurio svajose… visgi, norėdamas save pateisinti, jis svajojo, kad Zadnį pasivys tik tada, kai prieškalnėse šuo pasieks vyrus; jis girdėjo savo vyresnįjį brolį sakant: „O, tegul eina kartu, šiaip ar taip, jis jau čia”.

Bet Bogdanas taip nepasakytų. Juris žinojo ir žvilgsnį, kokiu Tamašas į jį pažvelgs todėl, kad jis nesugebėjo išlaikyti šuns aptvare.

Juris nebuvo neišdidus: jeigu jo nebus visą naktį, o ryte jis grįš su Zadniu, galbūt visi, net jo draugai išdavikai, bus užtektinai prisinervinę, kad suprastų, jog jis — ne tuščia vieta.

* * *

Visą kitą dieną — ištisai miškas, po kiek laiko, Tamašo manymu, įkyrėjo tikėtis trolių. Jie matė medžiojamų žvėrių, bet nepastebėjo jokio trolių ženklo, nebuvo ir jokių malonių nukrypimų pamedžioti — Bogdanas ginčijosi ir tvirtino, kad triušių troškinys būtų puiki vakarienė ir laiko užtektų, tačiau Nikolajus jį suvaldė, kaip jų tėvo buvo liepta, sakydamas, kad jie dar galės pasidžiaugti šia prabanga pakeliui namo, dabar geriau judėti pirmyn, kol jie dar tikrai žino, koks kalnuose jų laukia oras.

Be to, jie dar turėjo naminio pyrago, sūrio bei dešros likučių, reikėjo jais atsikratyti, kol dar nesuseno ar nespėjo sugesti. „Nuostabu, — pasakė sau Tamašas, — kaip beprotiškai vyrus apsėdo mintys apie kitą valgymą, kai nebėra virtuvės, kuri aprūpintų juos maistu”. Ir štai, dvi dienas po kiekvienu rąstgaliu ar krūmu ieškojus trolių, protas ėmė blaškytis bei įvairumo dėlei pastebėti kitus dalykus: paukščio skrydį, saulės šviesą ant lapų ir greitai taku nuskuodžiančius plėšrūnus.

Visur buvo akivaizdi praėjusios žiemos žala: krūmai, turėję būti apsipylę pumpurais, dabar dar tik bandė atželti, medžiai lapojo tik ten, kur nebepasiekė elniai. Tačiau elnių paliktų ženklų buvo nedaug, užtat šauniai prie vienos dienos dvėselienos pasidarbuota mažųjų maitėdų — jie buvo tarsi žiurkių orda, vos pravėrus svirno duris.

… Giria sužeista, galvojo Tamašas, dar nemirtinai, bet sužeista — nors niekas nepajėgtų įsivaizduoti, kad tokio pločio ir tokia tvirta giria galėtų nukentėti, netgi nuo ugnies. Jis niekada nebūtų pasakęs, kad joje per daug elnių arba lapių, bet, matydamas čia padarytą žalą ir atsižvelgdamas į krebždesius prie durų bei keistus plazdėjimus pačios pilies pastogėje, ėmė tikėti, kad tai — nebe paprasčiausias būsimos netekties ženklas, galbūt netektis čia dar menka, bet jau prasidėjusi su pavasariu, kuris nebeateis su įprasta jam energija, o su gausybe dvėselienos, kurios vilkai nelietė.

Visada žiemą būdavo mirčių, kurias tirpstantis sniegas apnuogindavo, mirčių, atsirenkančių silpnuosius, senus ar luošus, bet jų buvo per daug ir labai nesenų — gyvuliai, ištvėrę žiemą, mirė nuo nepritekliaus, viena rūšis pjovė kitą. Atžalynas buvo dar menkesnis. Lietūs išplovė šaknis, uogakrūmiams trūko lapų. Tai pastebėję kiti vyrai paklausė Karolio, ką tas manąs.

Karolis atsakė:

— Viena siejasi su visa.

Bet kai Ježis paklausė, ką jis turėjęs omenyje, Karolis tik pažvelgė pro šakas į dangų, galbūt įsižiūrėdamas į kalvas, ir pasakė:

— Atsakymas — anapus kalnų.

* * *

Gerai, kad virėja į krepšį įmetė daugiau sausainių, blogai, kad jis nepasirūpino išvykti su geresniais rūbais, tik su lengvu apsiaustu, bet nakties vėsoje Juris sau pasakė, kad jeigu būtų pasiėmęs apklotą ir viską, ko jam reikėjo, niekada nebūtų išvykęs.

O jei nors kiek ankstėliau būtų užėjęs pasižiūrėti Zadnio, kaip buvo žadėjęs, galbūt būtų jį sugavęs dar prieš tam nugraužiant virvę.

Bet jo tėvas pasakytų, kad nėra jokios naudos iš miegojimo su tokiais „o kas būtų, jeigu būtų”. Jis buvo miške. Šaukė Zadnį, kol visi žemdirbiai slėnyje ir visi elniai girioje tikrai jį išgirdo. Tik po saulės laidos jis pradėjo pernelyg daug galvoti apie trolius, vilkus ir meškas, štai ir dabar atrodė baugu tamsoje sušukti. Tai buvo metas, kai išlenda keturkojai medžiotojai, o troliai šmižinėja aplink ieškodami vakarienei berniukų bei pasimetusių šunų, jei tik jiems nepavyksta sugauti elnio.

O gal jie verčiau prisigaudytų berniukų bei kvailų šunų.

Juris metė mėginęs įžiebti ugnį, jam niekad ir nesisekė. Įsisupo į savo apsiaustą. Gracijos gūnia buvo pernelyg prakaituota, Juris su ja sausai ištrynė ponę. Dabar jis aštriai visur aplinkui pajuto tamsą bei lapų šlamesį ir naktinių padarų šūkavimus, kokių, galėjo prisiekti, dar nebuvo savo gyvenime girdėjęs.

Tačiau jis dar niekad nebuvo miške vienas.

Galbūt jam reiktų mesti viską, pasiduoti ir rytoj rytą grįžti namo. Tikrų tikriausiai dabar jie ieško jo po mišką, nors jis jų ir negirdi, ir kad ir ką jie begalvotų, jis nepasiklydo: Juris buvo visiškai tikras, kurioje pusėje namai, tvirtu jo įsitikinimu, jis surado Bogdano kompanijos kelią per mišką, kelią, kuris nebuvo kuo nors ypatingas. Be abejo, Zadnis jautria medžioklinio šuns nosimi tuoj pat surado pėdsakus ir jais seka.

Jis nemažiau troško, kad jautrioji Zadnio nosis galėtų ir jį patį surasti, nes girdėjo kažką judant šen ir ten krūmuose, kažkas ėmė baidyti Graciją.

Jis pašoko, kaip tikėjosi, kad broliai pašoktų, sumosavo į apsiaustą įsuptomis rankomis ir storiausiu balsu užriko:

— Nešdinkis!

Kad ir kas ten bebūtų, galvotrūkčiais nukūrė per mišką. Gracija pašoko ir vos nenutraukė saito. Juris prisėdo ir, pasijutęs mažumėlę geriau, vėl apsikamšė apsiaustą.

Galbūt net vilkas jo pabijojo. Galbūt meška. Geriausiu atveju vienas ar pora elnių.

Dieve, Juris tikėjosi, kai tai nebuvo Zadnis.

— Zadni? — šūktelėjo į tamsą. — Zadni? Šen, vyruti, eikš šen, — tai naktyje sukėlė baisų triukšmą, Juris ėmė vaizduotis, kaip visi lokiai bei visi troliai kiek įmanoma ištempia ausis ir sako: „Berniūkštis miške, tiesa?”

— Zadni?

Brūzgynuose Juris išgirdo brazdesį. Įsivaizdavo bent jau vilkus ir lokius, pasičiupo Tamašo lanką, įtempė strėlę ir ėmė laukti.

— Zadni? — jo ranka drebėjo. O kad būtų labiau stengęsis įkurti ugnį.

Bet iš po lapų kyštelėjo žvaigždžių apšviesta nosis, o po to — nerangios priekinės kojos.

— Zadni! — sušuko Juris, paleisdamas lanko templę. — Saule valdove, džiaugiuosi tave matydamas. Na, eikš, eikš, vyruti.

Jis tik šįryt susiprotėjo, kad išvyko be jokios virvės ar pasaito, tėra tik Gracijos saitas, o ir tas nepakeičiamas — panaudotas. Taigi teks pasinaudoti savo diržu. Kai tik Zadnis išlindo, Juris padėjo lanką ir įsižiūrėjo tamsoje į jį, kalbėjo su juo švelniai, kaip Tamašas būtų kalbėjęs:

— Nagi, eikš šen, vyruti, — Juris priklaupė, pasirausė savo krepšyje ir ištraukė sausainį. — Štai, vyruti, virėja pasiuntė. Na, eikš, geras vaikinas…

Zadnis nesiartino prie jo rankos. Juris atlaužė truputį ir pamėtėjo jam, tačiau Zadnis tarsi laukinis padaras aną pasičiupo ir metėsi tolyn, kur ranka nepasieksi, stovėjo spoksodamas iš saugaus nuotolio lyg elnias, pasiruošęs sprukti.

— Ai, visai neketinu tavęs sučiupti. Štai skanus sausainis. Mielas šuo, geras šuo, Zadnis. Tu mane pažįsti. Aš Tamašo brolis.

Tamašas prašė tavimi pasirūpinti. Vyriausias šunininkas tavęs neužgavo, tiesa? Jis tikrai tavęs neužgavo. Ir tu nepabėgtum nuo šunyčių, ar ne? Tamašas sakė, kad manęs klausytum, kol jis bus išvykęs, ir tau negalima jo sekti, ar girdi? Jam nepatiks.

Zadnis gal ir klausėsi, bet jokie įkalbinėjimai nepriverstų jo artėliau prisileisti ranką. Pasiūlyk sausainio kąsnelį, ir Zadnis prisėlins, tįstels, kiek gali arčiau, pasičiups gabaliuką ir nulėks. Antrą kartą jam prisiartinus, Juris pabandė jį sugriebti.

Tai buvo klaida. Zadnis šovė į krūmus ir dingo.

— Zadni? — Juris pašaukė, dar kartą šūktelėjo ir dar kartą, atsiprašinėjo. — Atleisk man. Aš taip nebedarysiu. Geras vyrutis…

Triukšmas grįžo — po lapais. Taip pat priekinės letenos. Tačiau Zadnis nė per sprindį arčiau nebepriėjo — kad ir kaip beįkalbinėtum.

Galiausiai Juris, visas išvargęs, užmigo, o prabudo nuo šlapio liežuvio ant skruosto. Jo akys akimirksniu atsimerkė į nušvitusį ryto mišką ir geltoną medžioklinio šuns snukį, staiga Juris baisingai metėsi prie Zadnio antkaklio.

Ir vėl pro šalį.

— Zadni, — maldavo jis. — Zadni, sugrįžk.

Bet kol Juris kinkė Graciją ir užsiropštė ant jos, šuo paprasčiausiai stovėjo nepasiekiamas.

Po to medžioklinis šuo leidosi bėgti savo keliu, tuo keliu, kuriuo nujojo jo šeimininkas.

* * *

Kitos dienos kelionė — kopimas. Visa kompanija įsisiautė į apsiaustus; švelnialapiai medžiai užleido vietą kedrams ir žemaūgėms pušims. Vietomis žemę dengė sniegas, jis tai iš lėto, tai energingai krito iš pilkų padebesių, kol galiausiai arkliai jau žingsniavo su ledo barzdomis. Aukštai ant kalno šlaito, erdvioje vietoje, kur, Nikolajus dievagojosi, buvo teisingas kelias, tarp dviejų tvirtų gruoblėtų medžių jie ištempė du brezento audeklus. Pavakarieniavo be ugnies, sulindę į savo apsiaustus, o vėjas stūgavo ir daužėsi apie jų palapines. Troliai galėtų juos visus išsinešti ir širdingai priimti; Michalas prisiekinėjo, kad geriau jau lėtas čirškinimas ant ugnies nei šaltis.

— Tokiu oru troliai neišlįs, — pasakė Bogdanas, ir kiek garsiau pridėjo: — Manau, žiniuonio kompanijoje oras turėtų būti kur kas geresnis, tiesa, meisteri Karoli?

— Gali būti ir prasčiau, — atkirto Karolis, — o galėjo būti ir geriau, jei būtume sustoję, kur sakiau, žemėliau, dar prieš valandą.

Dabar štai jie kaltina vienas kitą — net iki to jau prieita. Meisteris Karolis liepė sustoti, Bogdanas — eiti pirmyn. Nikolajus nenoriai sutiko, kad šiek tiek toliau yra vietelė apsistoti, ir štai dabar jie visi sunerimę, o brezentas vėjo gūsiuose pliaukši ir daužosi.

Tada be jokio perspėjimo jų brezentas perplyšo, įleisdamas stiprų šalto oro gūsį; tiek Bogdanas, tiek meisteris Karolis ėmė rėkti ir keikti vienas kitą, kol Filipas su Zevu sučiupo brezentą ir, nutildydami visus nesutarimus riksmu, pareikalavo virvės. Tamašas tvirčiau susisupo į apsiaustą ir paslėpė savo nosį po jo klostėmis, pakėlė ją tik tam, kad pasakytų (tačiau nė vienas nepaliovė ginčytis, kad pasiklausytų), jog, jei tik pasinaudotų arklių nuovoka ir atsigultų susiglaudę, jiems visiems būtų šilčiau.

— Audros dar nesibaigė, — pasakė Nikolajus. — Mums reikėjo palūkėti.

Tačiau Bogdanas atsiliepė:

— Mes — pačioje audroje. Tu sakai — jau pusiaukelė. Nebelaikas kalbėti apie pasitraukimą.

Tamašas pritarė Bogdanui, nors nė vienas nesiklausė jo murmėjimo. Michalas, Zevas ir Filipas apdėliojo palapinės drobę akmenimis bei apvijo virve, tai beveik visai sulaikė vėją. Tamašas, jausdamasis palyginti patogiai, snūduriavo, bet prabudo, kad pamatytų, jog vėjas nurimęs ir viskas ramu. Filipas — sargyboje, prie durų, apsimuturiavęs, sniego dulkių nuklotais keliais; kai Tamašas atsiklaupė ir pažvelgė iš po padangtės, Filipas krestelėjo savo koją.

Ryto dangus spindėjo vaiskiu šalčiu, arkliai — netoli kitos palapinės, susispietę po pušų priedanga. Šviežias sniegas lengvais apklotais užklojo jų nugaras ir brezento įdubas. „Kaip kalnų audros” — Tamašas girdėjo Nikolajų taip sakant apie visą savo gyvenimą — šitoji audra buvo staigi ir nuožmi, bet ji paliko gaivų, gyvybe virpantį orą.

Karolis irgi nebemiegojo, jis pasikėlė iš savo vietos padangtės gale ir atsiprašinėdamas pražirgliojo tarp miegančiųjų, su neatidėliotinais asmeniniais reikalais, kurį laiką manė sau Tamašas, tačiau Karolis nebepasirodė po tokiems atvejams įprasto laiko.

— Jis trumpam išėjo, — sušnabždėjo Filipas ir atsikėlė.

Tamašas pakilo eiti kartu su juo, visi sąnariai buvo sustingę ir skaudūs, jis įdėmiai įsižiūrėjo ir pamatė atviroje vietoje stovintį senąjį, žiūrintį nuo olos į rausvo migloto dangaus tolį, kur žibėjo kelios ryto žvaigždės.

Galbūt jis užsiima magija, pagalvojo Tamašas. Jis dar niekada nebuvo matęs, kaip Karolis keri: meisteris Karolis mokė jį, Bogdaną ir Jurį to, ką pats vadino meno pagrindais, parodė jiems orų stiklą ir kitus pranašaujančius įrenginius, bet tikrų burtų niekada jiems neperdavė ir niekada nekerėjo prie liudininkų, nebent kas prisimintų jo bendravimą su sienomis ir laukų žeme.

— Ką jis ten daro? — prie jo peties sušnabždėjo susijaudinęs Filipas.

— Nežinau, — šnypštelėjo jam Tamašas.

Tada sujudėjo Nikolajus su Bogdanu, ėmė bambėti ir keiktis, kad jie puikiausiai gali irgi keltis ir nešdintis, koks čia miegas, kai visi šnabždasi ir tai šen, tai ten vaikšto, jie gi jau gerai susipažinę su kiekvienu po jais esančiu akmenėliu.

— Kodėl mes apsnigti? — paklausė Ježis kumščiu trankydamas sulopytą brezentą, nuo kurio ant visų pabiro sniegas. — Jeigu jis toks didis kerėtojas, tai kodėl mums taip dvokiančiai sekasi?

— Nes jis negali tuo pačiu metu visko padaryti, — tyliai pasakė Tamašas, jis nebesitikėjo, kad vyrai jo klausysis. — Mes dar nesutikome jokio trolio, nė vieno nepraradome, vakar vakare dar prieš audrą suspėjome pasislėpti po priedanga.

— Norėčiau žinoti, ką jis daro, — skundėsi Michalas, — šitaip stovėdamas ant uolos krašto: vėjas gali jį nupūsti tiesiog žemyn nuo kalno.

Jis klausosi, staiga pamanė Tamašas, visai nesuprasdamas kodėl, bet prisiminė, kaip meisteris Karolis klausėsi jų valdas žyminčio akmens, pagalvojo, jei tie akmenys kalba su juo, tai koks galėtų būti viso kalno balsas?

* * *

Proga, kai jis dar galėjo pasukti atgal, jau praėjo, sakė sau Juris, jis buvo įsispraudęs už Gracijos tarp pušų ir tarp uolų, rūpestingai iki aušros per lėtą ar stūgaujantį sniegą prižiūrėdamas mažutėlę ugnelę. Pirmąją naktį jis galėjo sugrįžti, meluoti ir sakyti: na, nesurado šuns. Bet ne antrajai dienai praėjus. Ir ne po trečiosios dienos, kai Zadnis jau it vijurkas sukiojosi aplink, nors ranka ir nepasiekiamas, bet priimąs jo dovanas bei visada susirūpinusiu snukiu žiūrįs tapus, kur nujojo vyrai, tarytum jis būtų laukęs ir berniuko, ir ponės, tačiau tik tiek, tik tiek, kiek būtinai reikia; šuo pasilikdavo pamiegoti su berniuku ir pone, bet niekada ilgam.

Jeigu dabar jam reiktų sugrįžti ir pareikšti, kad jis visiškai pametė šunį, galbūt amžinai tektų meluoti broliui. O jei sugrįžęs pasakytų tiesą, kiti vaikėzai sakytų, kad kažkoks paklydėlis mišrūnas jį apmovė, ir su šitokia etikete jam tektų nugyventi visą likusį savo gyvenimą. Jo sąžinę graužė tai, kad jis nuo bet ko apsidraudė tiesa, o ir Zadnis pabėgdamas suteikė jam galimybę pasielgti būtent taip, kaip jis troško, bet štai dabar iš tiesų nebebuvo kitos išeities, tik keliauti toliau. Jie tau atleistų, jei žūtum, jie atleistų, jei viskas baigtųsi gerai (na, tiesa, kai tik sugrįžtų, tėtis palaikytų jį savaitėlę tik su duona ir vandeniu). Tačiau, jeigu būdamas keturiolikos pasižymėsi kaip melagis arba paskutinis kvailys, niekas ir niekada to jau nebepamirš, o tavo draugai, kai bus jau suaugę vyrai, neleis tau pačiam pamiršti — nebent būtum Magijaros valdovas, kuo jis, jauniausiasis lordo Stanio sūnus, niekada netaps.

^ Taigi jis negali grįžti be šuns, kurio negalima pagauti, o visai netrukus — jau rytoj — jis pristigs maisto ir bus arčiau užkalnės nei namų, tai reiškė, kad turi surasti Tamašą ir Bogdaną. Be abejo, jis nepasiklydo: Zadnis visais ženklais rodė, kad žino, kur eina, o jis matė arklių paliktas brydės, tad žinojo, jog Zadnis neklysta. Jiems teks sulėtinti tempą. Gracija netiko greitam jojimui, ir jis turėjo anksti apsistoti nakvynės bei pakeliui medžioti maistui, o galiausiai kitoje kalnų pusėje, šalyje, apie kurią jiems pasakojo senelė, jis pasivys Tamašą su Bogdanu ir visus kitus vyrus.

O gal Zadnis pabėgės pirmyn ir pirmas juos suras, ir kol vyrai vis dar laužys galvas, iš kur atlėkė Zadnis, jis pas juos atvyks raitas ant ponės ir džiaugsmingai — Juris taip suplanavo — sušuks: „Sveiki, broliukai!” O kai Tamašas apšauks jį kvailiu: „Pats sakei, kad prižiūrėčiau tavo šunį. Gal man reikėjo leisti, kad troliai jį suėstų?”

Ne, pirmasis ant jo suriks Bogdanas. Tamašas norės jį apšaukti, bet po to, kai Bogdanas duos pasireikšti savo jausmams, ims jį ginti — štai kaip Juris suplanavo savo priėmimą.

O jau po visko vargu ar jie begalės parsiųsti jį iš ten namo: kaip tik taip, Juris buvo įsitikinęs, Karolis pasakys nenorintiems jo priimti vyrams. Tačiau Juris nenorės pažvelgti į meisterį Karolį tol, kol jo broliai nebus susiginčiję, nes kitaip meisteris Karolis permatytų jį kiaurai ir įsistebeilytų į jį vienu iš tų sielą apnuoginančių žvilgsnių, kokiu Karolis gali pažvelgti.

Bet kuriuo atveju jam pirmiausia reikia ten nusigauti ir nesušalti, kol pasieks perėją, šiandien turėtų ją prieiti, jei tik sekė meisterio Nikolajaus skaičiavimais. Vakar vakare jis nuo saulėlydžio iki gilios nakties darbavosi, kad iš sausiausios, kokią tik galėjo surasti, pušinės pinties išgautų dūmo kvapelį: visą dieną Juris tą pintį džiovino savo kišenėje, kaip Nikolajus buvo sakęs daryti kalnuose, kur galimos staigios liūtys arba sniegas bei oras būna drėgnas. Juris prisikapojo pušinių šakų guoliui ir priedangai, po kuria miegojo, be to, po savimi pasiklojo Gracijos apklotą, o savo apsiaustu užsiklojo. Prieš pasiūlydamas ugniai žabų ir mažų šakelių — taip, kaip devintąją jo vasarą jį mokė Nikolajus — pakurstė ją sausomis pintimis bei pušų spygliais, dar daugiau pinčių įmetė prieš dėdamas geros medienos. Sausainiai pasibaigė: jau vakar per pietus paskutiniuoju pasidalino su Gracija ir Zadniu. Tačiau Juris pripjovė žolės ir prikimšo ja tuščius Gracijos balnakrepšius bei tuščią savo maisto pintinę, tad pone, nors ir mažai, bet turėjo savo maisto lipti į kalnus. Vakar popietę Juris pašovė ir išdarinėjo triušį, kurį naktį išsikepė, Zadnis gi vakarienei gavo atliekų. Šįryt Juris vietoj pinties kitam laužui išlupo švelnų, raudoną kedro pažievį. Kokią saują prisikimš į kišenę ir paims kuo daugiau sausos medienos — aplaužytos, kad geriau sugultų ir būtų galima pririšti prie balno. Viso šito jis išmoko iš meisterio Nikolajaus, iš jo žiemos pasakojimų apie tai, ką jis darė, kai medžiojo trolius: Juris klausydavosi, kai jo mokytojas pasakodavo istorijas — ne taip kaip kiti jo pažįstami berniūkščiai — ir labai tuo šįryt džiaugėsi.

Nors šlapdriba ir ūžavo kalno šlaitais, uolų užuovėjoje jam vis dar buvo šilta, ir Zadnis, tas nenaudėlis, ieškodamas šilumos beveik visai prisiartino, nors dar negalėjai jo pasiekti. Šiąnakt Juriui neteko gerai išsimiegoti. Nuolat kurstyk ugnį: Nikolajus sakė, kad tai gyvybiškai svarbu. Žmonės, kurie leisdavo ugniai išsikvėpti, čia, aukštai, mirdavo, sušaldavo į ragą, kol gelbėtojai juos surasdavo, o Juriui dar niekad nebuvo tekę per ištisą naktį vienam pačiam kurstyti ugnies. — Vienintelis iš tiesų bauginantis dalykas — žinoti, kad jo gyvybė nuolat priklauso nuo to, ko jis niekada nebuvo daręs: kaip pasirūpinti, kad ugnis įsidegtų, kaip neužmigti, kai šalia nėra vyresniojo brolio, kuris pažadintų, jei užsnūstum. Bet Juris viską padarė. Šiąnakt jis nesušalo, tad manė galįs padaryti ir kitus dalykus, ir dar kitus, ir dar kitus.

Pusryčiams jis turėjo mažą gabalėlį triušienos, kaulą atidavė Zadniui, kuris prisiartino kaip tik tiek, kad sugriebtų jį dantimis. Juris pagalvojo, kad, jei Zadnis būtų tikrai protingas, jis pats susirastų sau triušį, bet nemanė, kad šuo ims galvoti apie alkį, kai tuo pat metu kažkas tiesiog jam priešais laiko maistą. Nikolajus sakė, kad iki kalno viršūnės buvo keturios dienos kelio, šitą Juris gerai įsidėjo sau į galvą — tad štai ir visi pusryčiai, kuriuos sau pasitiekė. Jis iššliaužė iš savo pušinių šakų guolio į žiaurų vėją, nubraukė nuo Gracijos sniegą ir, prieš užkeldamas balną, kuris jam atstojo pagalvę, užklojo jai ant nugaros šiltą antklodę, ant kurios pats miegojo.

Po to Juris surišo į ryšulius ištisą naktį laužo kaitroje džiovintą medieną ir pritvirtino juos Gracijos balnaraiščiais. Jis padarė viską taip, kaip jį mokė Nikolajus. Kol Juris užsilipo ant Gracijos, šiurpulių drebinamas jo kvėpavimas vis šniokščiojo: ropštėsi sunkiai, su gerokais pasirangymais, mat dėl šakų teko jam savo koją perkelti per Gracijos sprandą. Vėjuje, beveik jį apakindamas, suplazdėjo jo apsiaustas — ne pats žaviausias užsilipimas ant arklio. Bet Juris pagaliau buvo balne bei pasiruošęs leistis į kelionę sunkiausia kelio dalimi — kartu su Zadniu, jau paliekančiu savo pėdsakus šviežiame sniege.

Jis netikėtai pasirodys kitoje kalnų pusėje kartu su Gracija bei Zadniu ir pasakys:

— Žinoma, aš tai padariau. Ne, nebuvo jokio vargo — išvis jokių rūpesčių…

* * *

— Visur tylu, — pastebėjo Nikolajus, prijodamas arčiau prie Tamašo ir Bogdano. — Trolių — nė ženklo.

— Nė vienos gyvos dvasios, — pasiskundė Bogdanas, mostelėdamas į dangų ir lengvame, šaltame ore virš jų medžiojančius erelius. — Tik jie. Meisteri Karoli, kurgi troliai?

— Užsiėmę savais reikalais, — atkirto senasis.

Meisteris Karolis norėjo pasakyti, kad jie daugiau jo neklausinėtų, bet tai tebuvo negriežta, kandoka pastaba, atrodė, jog jis visiškai pasinėręs į kitokius apmąstymus.

— Kažkas su juo negerai, — Nikolajus burbtelėjo Bogdanui. — Šiandien jis nė karto neaimanavo.

„Tiesa”, — toliau galvojo Tamašas, jis nuolatos savo galvoje išgirsdavo šią pastabą, tai vertė jį vis labiau ir labiau susirūpinti Karoliu. Kažkas negerai, tas kažkas trikdė senąjį, tarsi jis būtų girdėjęs kažką tolimo ir neaiškaus.

Galiausiai, kai jiedu jojo petys į petį, Bogdanas pastebėjo:

— Senasis meisteris susirūpinęs. Ar jis su tavimi kalbėjosi?

— Ne, — Tamašas papurtė galvą. Jis laukė, kad Bogdanas tęstų toliau vis labiau juo pasitikėdamas, kaip atsitiktų, jeigu jie būtų namie ir be jokių Bogdano draugų netoliese. Tačiau Bogdanas tiek tepasakė. Pagaliau, kad užpildytų tylą, Tamašas paklausė:

— Kiek liko iki viršūnės? Ar Nikolajus sakė?

— Mes ją jau praėjome, sako Nikolajus. Mes perėjome perėja ir dabar keliaujame aplink kalną, jis sako. Tačiau dar toliau jis niekada nėra buvęs.

Slėnis neatrodė kitoks nei tas, kurį jie pažinojo. Jame nebuvo nieko stebuklingo, nieko, apie ką pasakojo senelė, jokio trolių ženklo, jokio burtų pasaulio. Dar kurį laiką Bogdanas jojo šalia jo tylėdamas, po to atsiliko pakalbėti su Filipu, šnekėjo pernelyg tyliai, kad girdėtųsi, tikriausiai draugui patikėjo savo rūpesčius, mat jo broliukas buvo per jaunas, kad išsipasakotum.

Kelionė nesibaigė, nors Tamašas ir tikėjosi. Vertėjo iš šių aukštumų pamatyti kalnus. Bet tai, kas iš pradžių panėšėjo į nuotaikingą žygį „kartą, labai labai seniai”, nuvertėjo iki paprastų, beverčių akmenų bei dar daugiau šlapdribos pliūpsnių, geliančių jiems veidus. Karolis nė su vienu iš jų nesikalbėjo, vyresnieji nešnekėjo su jaunesniaisiais — kiekvienas jojo su savo maža grupele. Ježis garsiai abejojo, ar jie teisingame kelyje, ir nė vienas nesidomėjo nei Stanio vidurinėlio nuomone, nei jo buvimu.

Tačiau, ačiū dievui, atrodo, kelias šiek tiek pakrypo žemyn, o po pietų nuolydis jau buvo neabejotinas, netgi virto nuokalne: vien uolos ir žemaūgės pušelės, niekur nėra lygios vietos ir jokių lapų, kuo arkliai galėtų prisikimšti savo skrandžius, bet vėjas pasidarė nebe toks geliantis ir šaltas, ir net Ježis pralinksmėjo.

Štai dabar, galvojo Tamašas, jie ims pastebėti senelės nupasakotos šalies ribaženklius. Pirmoji buvo vietovė, vadinama Krukči Strazu — tvirtovė vidury pušyno, sauganti platų slėnį, per kurį ėjo kelias į Hazelį, kur galėtų būti net giminių, jei tik senelės giminaičiai dar gyvi. Krukči Straze, net jeigu ten tebuvo gynybinė tvirtovė, kaip kad rodė pavadinimas, jie galėjo surasti mažų mažiausiai šiltą sarginę, kur pamiegoti. Ten būtų šilto vandens nusiprausti ir gero maisto bei šieno arkliams; dar šįvakar jie galėtų ten nusigauti, jei tik aukštikalnių kelias, kurį prisiminė iš senelės pasakojimų, bus praeinamas.

— Ar nėra ten tvirtovės? — surizikavo jis, jodamas šalia meisterio Karolio. — Kaip manot, ar šįvakar ją pasieksim?

Visi kiti buvo pralinksmėję. Meisteris Karolis — ne. Prieš atsakydamas senasis minutėlę niūriai patylėjo:

— Galimas daiktas. Arba ne. Geriau nebandykim savęs pralenkti, ar ne?

Jis tikrai nebuvo tas atlaidusis meisteris Karolis iš skersvėjuoto darbo kambario arba iš papilęs sodų.

Dar kurį laiką Tamašas jojo šalia jo dvejodamas, gal Karolis dar norės ką nors pasakyti arba prisimins jo buvimą šalia. Vaikinas galėjo suabejoti, ar tik nepasidarė jis nematomas savo bendrakeleiviams ir ar iš viso Karolis jį matė: senasis nebesivargino dar kartą į jį pažvelgt arba prakalbti. Tamašas leido savo arkliui sugrįžti prie lėtos žinginės, kol atsidūrė viduryje, tarp Nikolajaus ir Bogdano grupių.

Papasakoti Bogdanui? — suko galvą Tamašas. Ką galėčiau pasakyti? Kad meisteris Karolis prieš mane suraukė kaktą?

Kelias vinguriavo palei kalną, o po to stačiai ir nuobodžiai nėrė žemyn į mirusias nubirusių pušų bei kedrų griuvenas, kur arkliams nebuvo jokio žolės daigelio. Jie pašėrė arklius menkais grūdais, kuriuos vežėsi, ir iki pat vėlyvos popietės keliavo lygiu keliu; kalnai supo juos lyg sienos — negailestingi, šlapdribos apdrabstyti uolų luitai.

— Beprotybė, — pasakė Ježis, kai iš aukštumų atkaukė staigus geliantis vėjas, sučaižė jų apsiaustus ir žieminį arklių apdarą. — Ar mes dar ant kelio? Prisiekiu, vėl kopiame aukštyn.

‘ Mes ant kelio, — meisteris Karolis liovėsi tylėjęs, kad šitai pasakytų. — Tai iliuzija. Mes vis dar leidžiamės.

— Nesu tikras, senasis žmogau, kad jūs žinot, kur mes esame. Abejoju, ar tik kalnuose nepasukome klaidingu keliu.

— Ne, — šiurkščiai atsakė Karolis.

— Meisteri Karoli, — tarė Bogdanas. — Mūsų atsargos pasibaigė. Kitaip būtų, jei užeitume žalios žolės arba kas nors pagerėtų žemumoje, tačiau tai, ką mes matome, toli gražu mūsų nepadrąsina. Mes negalime keliauti be perstojo: šie arkliai nebegali, mes irgi…

— Be atsargų mes nebegalime grįžti atgal anapus perėjos, — pasakė Nikolajus. — Ir neverta dėl to ginčytis. Nesvarbu, kur esame, turime joti pirmyn. Šis kelias — jis turi kur nors eiti bei kur nors nusileisti iš aukštumų. Geriau nesustoti judėjus net po saulėlydžio, jei reiktų.

— Tai teisingas kelias, — sušnibždėjo Karolis.

Tamašas tarė:

— Senelė minėjo… — ir tada nutilo, nes tai, ką pasakė senelė, nebuvo vertingiau už tai, ką žinojo Karolis.

— Mes pasiklydome, — tęsė Ježis, Karolis tepapurtė galvą ir nukreipė savo žvilgsnį į slėnį.

Debesų gijos dengė tolį. Po pilką erdvę sukiojosi paukščiai — ereliai arba maitėdos varnai, sunku pasakyti: dydis ir spalva šiose vietose apgaulingi. Ant debesų paukščiai metė ilgus šešėlius.

Varnai, nusprendė Tamašas, per rūko draiskanas pajojėjęs žemyn. Kiek teko matyti, varnams ir krankliams tiko viskas, ne viena Magijara praeitą žiemą kentė žūtį. Medžiai kalnuose išmirė, liko amžinai žaliuojančiųjų žabai. Iš vakarų žemyn, per perėjos žiotis, jiems į nugaras papūtė vėjas, jis buvo šaltas ir drėgnas nuo šlapdribos drikulių ant nudegusių kalno sangrūdų. Vietoje senelės krioklių jie rado sustingusį, suodžių nujuodintą ledą, vietoje pušų giraičių iš jos pasakojimų — suanglėjusius medžių kamiengalius, stirksančius iš degėsių, pajuodusių krūmokšnių.

— Visas miškas sudegęs, — pratarė Filipas.

Meisteris Nikolajus, kurio balse skambėjo nusivylimas, tarė:

— Na, štai, bent jau sėkmingai nusileidome žemiau medžių linijos. Nesvarbu tas gaisras, pavasaris žemumose paskleis žalumą. Ten riba, žemiau kurios turėtų būti pašaro.

Žemyn — kaip tik ten, kur dabar jie traukia, Karolis su Nikolajumi dėl to buvo teisūs. Arkliai teberisnojo išvargusiu, kratančiu žingsniu. Tarp kalnų juos apglobė prietema, o dėl rūko draiskanų aukštumose virš jų galvų pakibo pilki, apsunkę nuo sniego debesys, nusviesdami viską į tamsų niūrumą.

Galbūt Ježis teisus, mąstė Tamašas, gal aukštikalnėse nepastebėjome kokio nors kelio posūkio ir nusileidome ne į tą slėnį.

Bet ar meisteris Karolis leistų mums nueiti klaidingu keliu? Jis — kerėtojas, Ježis nuolat taip tvirtino. Tai kodėl mums nepakliūna geresnė sėkmė?

Nebent meisteris Karolis būtų jau namie išnaikinęs blogį, kodėl gi ne? Ir jei būtų galėjęs, jis būtų be audros parvedęs mus per kalnus, argi ne? Jis atvyko čia ieškodamas savo sesers, nes vyksta tokie dalykai, kokių jis negali pakeisti. Ar jis mūsų tėvams nesakė: „Negerus sapnus sapnuoju”.

Jie įjojo į blausų uolų tarpeklį, žemiau kelio tekėjo upė. Staiga Karolis pranešė, kad tai ir esąs tas kelias, kurį prisiminė.

— Ar jis ir tada buvo toks niūrus? — paklausė meisteris Nikolajus.

— Ne, — vis dar jodamas pripažino meisteris Karolis.

Apie kitus dalykus prakalbo vyrai, kai kelias užsisuko už nualinto kalvos šlaito — už slidaus akmenų griūčių ruožo bei ilgos riedulių ir mirusių krūmokšnių nuokalnės žemyn iki skurdaus upės krašto — gąsdinanti vieta, visiškai užtemdyta kalnų sienų, stūksančių abipus, tačiau kelias dabar buvo aiškių aiškiausias: platus, lengvai pastebimas. Jie prijojo prie kelio stulpo, priklausiusio Seniesiems Žmonėms, kuris paaiškino, kodėl kelias sutvirtintas tašytais akmenimis. Magijaroje tai vienur, tai kitur pasitaikydavo tokių kelių su panašiais stulpeliais, tačiau ant šito kelio ženklo vypsojo grubiai nupaišyta fizionomija.

— Kas tai? — pasidomėjo meisteris Nikolajus.

— Negeras dalykas, — pasakė Karolis. Nikolajus, kaip ir visi, norėdamas sustoti prie radinio, timptelėjo vadeles, tačiau Karolis prajojo pro jį žvelgdamas taip, tartum tai būtų buvus neatskiriama šio krašto dalis.

— Ką? — piktai jam iš paskos šūktelėjo Bogdanas. — Meisteri Karoli, kur jūs mus vedat? Ką žinot, bet mums nesakot?

— Kad nėra kito kelio, tik šis, — sau per petį tarė meisteris Karolis. — Kad nėra pasirinkimo, tik tiesiai pirmyn. Judam!

— Bogdanai, — buvo bepradedąs sakyti Tamašas, stipriai jausdamas dėl šio kelio kažką bloga, bet Bogdanas, norėdamas pasivyti Karolį, paragino savo arklį, kažką kalbėjo apie Karolio saugojimą, kad tas nenusisuktų sprando. Meisteris Nikolajus padarė tą patį, ir likusieji jais pasekė.

Tamašas dar kartą užmetė akį į akmenį, kuris, rodės, tyčiojosi iš bet kokios tolimesnės kelionės šiuo keliu; jis suabejojo, gal visi vyrai žino, ką ši piešta veido išraiška reiškia, tik jis — ne. Tamašas nenorėjo būti kvailiu, o jie nepaisytų jo įtikinėjimų. Jis paragino savo išvargusį arklį link kolonos priekio, kur jojo Bogdanas, Nikolajus ir Karolis; kaip tik tada, kai kelias pasisuko palei kalno šlaitą į stačią nuokalnę, buvo lengviau pasivyti.

Tengi, anapus kalno šešėlio, jie išvydo pirmą viltingą ženklą — rytų pusėje regėjai žalsvą saulės šviesą. Prie kelio, šioje saulės šviesoje, dunksojo tamsi tvirtovė, į jos pamatus daužėsi upokšnis.

— Krukči Strazas, — sumurmėjo Bogdanas.

Taip ir yra, pagalvojo Tamašas. Nepaisant nieko, tai buvo senelės nupasakotas kelias, išdegęs ir siaubingas kaip tokiais pat tapę kalnai. Juk galiausiai jie perėjo teisinga perėja, ir žemė kažkur ten vis dar gaudė saulės šviesą tarsi pažadą apie kažką geresnio.

— Na, greitai, — nutildydamas jų plepalus šūktelėjo meisteris Karolis ir greičiau pavarė savo arklį keliu į pakalnę, kuris ėjo kaip tik pro tvirtovės smailę.

^ Tada pasigirdo švilpesiai — skardūs ir nelaukti, nė vienas lankininkas nebūtų jų tikėjęsis.

— Ježi! — riktelėjo Filipas. Tamašas paklaikusiu žvilgsniu dairėsi aplink, kai arkliai metėsi atgal, o jo pačio — pasibaidė bei atsistojo piestu. Jis matė, kaip Bogdanas susitrenkė ir krenta, jo gi pačio arklys žingtelėjo atatupstas į kelkraštį. Vieną sustojusios širdies sekundę jis suprato krentąs už krašto ant riedulių į kurtinančią akmenų griūtį, buvo sudaužytas ir apkurtintas jį nešančios riedančios srovės. Jam užteko laiko nustoti vilties surasti vietelę sustoti. Užteko laiko pagalvoti apie ką nors, ko užsikabintų. Griūtis gaudė jo ausyse ir visa, už ko galėjo nusitverti, lėkė kartu su juo slysdami, kaip ir jis, bei vartaliodamiesi, vis žemyn ir žemyn į dusinančias dulkes.

3

Užgriuvo ramybė. Tamašui po nugara — šaltas akmuo. Tamsoje aplink jį tiško vanduo ir aidėjo. Jo kūnas vis dar juto kritimą, bet nebejudėjo; lėtai ir ilgai jis rankiojo išbarstytas sąmonės daleles, bandydamas susieti čiuožimą kartu su akmenų srautu ir šį plintantį skausmą, šią tamsą, šį pastovų vandens lašų aidą.

Lubos atspindėjo neryškų šviesos raibuliavimą. Nė vieno mirgulio ant sienų. Platus urvas arba žmogaus darbo rūsys — tiek jis jau galėjo suvokti, tačiau kodėl jis čia, atrodė nesuprantama. Tamašas prisiminė nusileidimą nuokalne, juto akmenų krušą, atsiminė, kad iš karto nuvirto nuo arklio — visiškai nešlovinga jo kelionės pabaiga. Bogdaną partrenkė. Ježį. Tą prisiminimą sekė siaubingi vaizdai: apniukęs dangus, pajuodęs nuo švysčiojančių strėlių, arklių žvengimas, vyrų klyksmai.

Antrąkart prabudo; jokio supratimo, kiek laiko praėjo nuo pirmojo pabudimo. Vis dar gulėjo aukštielninkas. Iš kažkur sklindanti šviesa lietė akmenis, teikė jiems formą bei tikrumą, lubos blizgėjo nuo vandens ir juodų pelėsių, tačiau sienų nesimatė. Ta pati vieta, kaip ir anksčiau: Tamašas girdėjo vandens teškėjimą, užuodė priplėkusį drėgnos geležies ir akmenų kvapą. Tačiau kažkur tolumoje dunksėjo. Lyg būgnai, pamanė, arba jo paties širdies dūžiai. Prisiminė kelią, jis turi surasti savo brolį, turi ten sugrįžti, tėvas liepė pasirūpinti Bogdanu.

Tik kažin kas tvirtai laikė jo rankas jam virš galvos, o pabandžius ištrūkti iš tų gniaužtų, per nugarą nuvilnijo skausmo banga. Darbavosi pusiau apmirusiais pirštais, bandė apčiuopti, kas jį laiko, palietė tai, kas galėtų būti virvė, apnarpliota aplink geležines groteles; tačiau Tamašas negalėjo tiksliai žinoti, ar kas nors yra šilta ar šalta, negalėjo net atkraginti savo skaudančio sprando, kad pamatytų.

Jo ausis pasiekė riksmas; iš labai toli. Tiktai paukštis, sakė sau, varnas, gal sužeistas šuo viauktelėjo — ne žmogaus balsas. Migla aptrauktas Tamašo protas negalėjo jo iškreipti. Gulėjo įsitempęs, siaubingai bijojo vėl tai išgirsti, o vandens lašnojimas į kažkokį tvenkinuką buvo vienintelis sveiko proto ir laiko matas.

Galiausiai — garsiau už vandens teškesį — pasigirdo šliurpčiojimas, lyg kas garsiai šnopuodamas vilktų kažką grindimis. Košmaras. Jis norėjo pabusti; dabar, meldžiu, dieve; jis labai troško dabar nubusti, tačiau jokio pabudimo nebuvo. Gali geist ištrūkti, bet nepajėgi net apsiversti. Klausė savęs, kas čia jį pririšo ir kodėl, ir kiek pajėgdamas aukščiau pakėlęs galvą pamatė didžiulį gauruotą luistą, išnyrantį iš blankios šviesos ir į šešėlį greta jo.

Trolis. Jam galas. Jis žinojo, kad galas. „Tik kaulai lieka”, — prisiminė Nikolajų sakant ir suabejojo, ar jis vienintelis čia įkalintas.

— Bogdanai!? — sukaupęs visą drąsą, kiek pajėgė jos surasti, šūktelėjo į tamsą.

— Ššš! — sušnypštė trolis, šlapiais, priplėkusiais kailiniais skarmalais pervilko per veidą ir didžiuliu delnu užčiaupė jam burną. Tamašas grūmėsi, vos neuždusintas, o galvai ėmus svaigti, liovėsi parodydamas, kad bus ramus; tik jokio tikrumo, kad tas padaras paleis jį. Tačiau tas lėtai atitraukė ranką ir leido Tamašui įkvėpti.

Po to tasai iššliurino lygiai taip pat netikėtai, kaip ir pasirodė. Pro savo širdies dūžius Tamašas klausėsi, kaip tas padaras nutolsta, matė į šviesą atsitraukiantį jo šešėlį ir dar ilgai drebėdamas spoksojo į tamsą. Jis laužė galvą, kur tas nuėjo ir kodėl paliko jį, o labiausiai, kas nutiko Bogdanui ir Nikolajui bei likusiems — jau neminint meisterio Karolio. Kerėtojas galėjo juos apginti. Galbūt jis išgelbėjo likusiuosius: Bogdaną ir visus kitus — štai taip norėjo galvoti Tamašas, — jis gali būti vienintelis, kurį trolis sučiupo, tysantį be sąmonės, taip ir bus buvę. Būtent šią akimirką Bogdanas ir Karolis turbūt jo ieško. Jie galėtų jį išgelbėti, jei tik Tamašas sugebės išlikti gyvas, jei tik iki jiems atvykstant netaps trolio pietumis.

O kad kaip nors pavyktų išlaisvinti rankas ir pasprukti… jis apsaugotų visus nuo pavojų, gresiančių jį begelbstint, ir save nuo kaltės, kad privertė juos rizikuoti.

Tamašas neleido sau galvoti apie kitas galimybes. Jis triūsė prie virvių, ne timpčiojo jų, nes taip tik užveržtų mazgus, tačiau kiekvienu įmanomu pirštų grybštelėjimu bandė užčiuopti kokį nors pasiekiamą mazgą.

Trolis pasirodė besąs protingesnis. Tamašas dar besiknebinėdamas išgirdo, kaip tas padaras ir vėl paršliurpsi, vilkdamas žeme savo gauruoto siautalo brizgus — kuprotas pavidalas nerealioje šviesoje.

Kai tas palinko virš Tamašo, kai pakišo ranką jam po galva, švelniai ją pakėlė, o prie lūpų pridėjo šaltą ir kietą puoduko kraštą, vaikinas stengėsi negalvoti, kas bus po to.

Jis visiškai nesuprato ano paskatų, tačiau dabar jis matė, kad nieko nepeš susigrūmęs su tuo padaru, o skystis prie lūpų kvepėjo vaistažolėmis, nieko bjauraus. Trolis leido jam ištuštinti puodelį, po to švelniai ant akmeninių grindų nuleido jo galvą ir prisiglaudė šalia jo, lukterėjo; Tamašas nesuprato ko. Vaikinui teliko tikėtis, kad tas padaras nueis ir vėl leis bandyti pasiekt mazgus.

Bet dabar skaudėjo mažiau. Jis juto, kaip užtirpsta kojų pirštai ir pėdos; ir tada, kai jo sąmonė ėmė trauktis migla, jis pabūgo.

Kvailys aš, galvojo. Ko tas padaras nori? Ko laukia? Ar jie nuodija savo aukas? Taip, nuodai, — bet ar jie nuodytų tą, kurį ruošiasi suryti?

„Nesitrauk nuo Bogdano”, — sakė jam tėvas, ir vaikinas, užuot griežtai bei pagrįstai paprieštaravęs sprendimui, nubloškusiam jį čion, leidosi paskui Bogdaną žemyn keliu, pro perspėjantį ženklą.

Jis labai dėl to gailėjosi. Vylėsi, kad Bogdanas ištrūko, kad neatbėgs čionai jo gelbėti, net kartu su Karoliu ir Nikolajumi, nes Tamašas daug labiau bijojo, jog jie nesuspės: jis galvojo apie vis plintantį stingulį, dabar jau galūnėse, — jis bijojo, jog šiame urve jie neberas nieko, apie ką būtų norėjęs, kad sužinotų jo tėvas ir jo motina.

* * *

Kelias buvo tuščias tiek, kiek iš savo skausmingos padėties per kitu atveju šlovingą saulėtekį užmatė Nikolajus. Jis atšliaužė į šią vietą ant kalno šlaito, kur akmuo užstojo kelio vaizdą, tačiau jis negalėjo prisiminti, kaip nusigavo nuo kelio į ankstesnę vietą uolose… ar jį palaikė mirusiu ir jis užšliaužė čionai, o gal kažkas iš jo bendrų nutempė jį toliau ir paliko, kad surastų vandens arba pagalbą… Nikolajus, jei tik pats rimčiau susimąstytų, bijojo ir buvo sutrikęs, o ir skausmas visai nepadėjo atrinkti minčių.

Jis krito savo ausimis girdėdamas goblinų staugimą. Atsipeikėjo rankoje laikydamas savąjį kalaviją, rankena krauju prikepusi prie delno; iki šiol jis tampėsi tą ginklą: pernelyg skaudėjo ranką, kad pabandytų jį įgrūsti į makštis, o ir jokio tikrumo, kad tas, kas užtempė jį čionai, nebuvo goblinas su ypatingais savanaudiškais polinkiais. Nikolajus manė, kad jam užteko laiko išsitraukti ir panaudoti kalaviją ir kad bent jau kraujas ant ginklo — ne jo.

Jį pašovė: turėjo geriausią prisiminimą — nulūžusią strėlę; juodas jos galas persmigęs per ranką, taip pat per šoną, jau neminint pervertos odinės rankovės ir pašonės šarvų. Pragariška to lanko templė. Nikolajus žavėjosi goblinų šauliu, kuris ją įtempė, o kitą akimirką, kai pajudino savo ranką ir kyšantis smaigas brūkštelėjo jam per šonkaulius, prakeikė jį už skausmą.

Užteks stengtis apsižvalgyti. Jis atvirto atgal ir įsižiūrėjo į švintantį dangų, bandė iš skausmo aptemdytos savo sąmonės ištraukti bet kokį prisiminimą: kur buvo berniukai? kas nutiko Karoliui? kur kas galėtų būti? Jis — beveik ant kalvos, tikėjosi, kad pasislėpęs. Atsiminė — manė, kad prisimena — kelio purvą sau prieš akis…

Tad jis parkrito. Nikolajus prisiminė akmenų ir brūzgynų maišatį. Galbūt kabarojosi aukštyn; surizgę uolų ir dangaus vaizdiniai. Karolis — po šimts tą jo užsispyrėlišką veržimąsi į prapultį — nėra jo čia, kad padėtų. „Klausykitės patarimų”, — sakė lordas Stanis. Tas pats, kas spjaudyti prieš vėją. Pasitikėk ragana, raganiumi, klausyk jo patarimo, ir štai kur tave atidangina. Senoji ponia turėjo žiaurių polinkių. Nikolajus žinojo. Jis turėjo perprasti Karolį.

Dangų perskrodė erelis. Vienintelė detalė aušros jūroje, giedra, jokių įsipareigojimų pasauliui. Nikolajus — kas kita. Jis užmerkė akis, prisiminė praeitos nakties kelią, tvirtovę, stūksančią prie upės, ir pagalvojo, reikia nusileisti ten. Privalau sužinoti. Juk strėlė turėtų išsitraukti, ar ne?

Po šimts tą Karolį už tai, kad nėra jo čia.

* * *

Virš kalnų šlaitų tarsi pasiklydusi siela klykavo erelis. Abipus kelio — tik rąstgaliai, pajuodę medžių kamienai bei kelmai. Gracija, nosimi bakstelėjusi žemę, nusivylusi pūstelėjo į pelenus, prunkštelėjo ir, nesipriešindama pavadžiui, pakėlė galvą. Nėra kur sustot, sakė sau Juris, nesvarbu, kad visi pavargę. Netgi Gracija tą suprato ir pati judinosi pirmyn.

Juris tikėjosi žalios žolės, vylėsi, kad, kai tik pasieks šiltesnes aukštikalnes, suras savo brolius. Jie išeis iš aukštumų pavargę ir norės pailsėti, greičiausiai pirmai progai pasitaikius apsistos — štai ką jis kalbėjo sau, kol užėjo šią nusiaubtą vietą. Visą laiką Juris rasdavo jų kelionės žymes, iki pat šios popietės jis matė jų arklių pėdsakus ant vėjo nugairintos sniego plutos; net nepagalvojo, kad bus jau taip seniai snigę.

Tačiau šiandien — jokio laužo ženklo ar kvapelio. Vien tik medžio anglys. Šįryt Zadnis šlubčiojo, kartais viena, kartais kita koja, ant sniego palikdavo kraujo, o vis tiek judėjo pirmyn, nudūręs nosį vis dar sekė pėdomis — šiokia tokia garantija; bet vieta — bauginanti, šis kelias — taip tuščia ir jokios gyvasties.

Bent jau kelias ėmė platėti, vienodai žemyn su dar vienu posūkiu palei kalną ir ten, Saule valdove, gilus, upės perkirstas slėnis, stačiai prasmengąs jam iš kairės. Tai jį pradžiugino, nes ten, kur prasiveržia upė, esama perėjų, taip sakydavo Nikolajus.

Kelias virto stačia nuokalne, o popiečio saulei likus už kalnų, vis giliau ir giliau niro į pernelyg ankstyvą slėnio prieblandą. Su kiekvienu stabtelėjimu, kai tik įsivyraudavo tyla, vietovė darėsi vis niūresnė ir vaiduokliškesnė. Visai ne kaip senelės pasakojimuose. Čia nė lapelis nešlamėjo. Vien tik vėjas, o kai ir vėl patraukdavo keliu, vienišas Gracijos kanopų caksėjimas vertė Jurį galvoti, kad žengia per kažkokią beribę uždraustą menę.

Nepatinka man, vis galvojo. Zadnis atrodė neramus: sukiojosi kaskart arčiau jo, dairėsi po šešėliuotą slėnį ir urzgė. Nepatinka man ši atvira vietovė, manė sau Juris. Nuo aukštumų gali matyti visus, kurie ant kelio. Galų gale kažin ar tai tas kelias, ar netgi sekame būtent tuos arklius.

Bet dabar jau nebegrįši atgal. Jei tik judėsiu pirmyn, vis kalbėjo sau, tikrai juos surasiu. Čia tik miškas degęs, ir tiek.

Paskutinis žolės kuokštas baigėsi, triušio likučiai buvo vakar. Lordo Stanio jaunylis dar niekada savo gyvenime nebuvo pasigedęs maisto, ir štai jis toks alkanas, kad, rodės, greit pusiau perlūš. Kai tik atšilo tiek, kad drįstum lįsti į mišką, jis įtempė savo lanką bei pasiruošė strėlę tikėdamasis sumedžioti triušį, tačiau dabar laikė savo lanką ir strėlę atrėmęs sau į kelį, nes buvo sunerimęs ir apsisprendęs nukakti prie upokšnio. Kelias darėsi vis tamsesnis ir tamsesnis, štai jau ir tikrose sutemose.

Dangų palytėjo raudonis ir keistai nutvieskė uolas bei kelio paviršių. Jis prisiartino prie kelio ženklo, atrodžiusio kaip keliaženkliai Magijaroje: seni ir apdūlėję, šiandien jau nieko naudinga pakeleiviams nebepasakantys, tačiau šio akmens baltume dantis šiepė nutepliotas kraupus veidas, o ir piešta buvo neseniai. Jo širdis pašoko, ir akimirką visos detalės baisingai išryškėjo: baltas akmuo sutemose, vypsantis snukis, berniukas ant drūtos, gauruotos ponės, geltonas skalikas — visi kartu, kai jau beveik naktis.

Jis jojo toliau, lėtai pasuko kelio posūkiu ir paskutiniuose šviesos spinduliuose toliau į slėnį, kur žemai, prie upokšnio, stovėjo didi tvirtovė, jos smailė kilo aukštyn šalia kelio.

Žmonės ją pastatė. Tikimasi, kad jie buvo žmonės. Tačiau ten už nugaros buvo tas akmuo. Senelė niekada nepasakojo jo broliams tokių dalykų. Arba jeigu ir pasakojo, Tamašas su Bogdanu niekada jam to nesakė, o jis buvo per jaunas, kad prisimintų.

Ar būtų jie ten joję? — klausė jis savęs. Ar ir man joti?

Su jais buvo meisteris Karolis. Jis, be abejonės, žinojo, su kuo susidūrė, ir viską numatė, žinojo tiksliai, ką daro, pavojus nesvarbu. Taigi šičia atėjo berniukas, ponė bei kvailas šuo: į patį suaugusiųjų planų vidurį, kur sprendžiasi visų gyvybė ir mirtis, — tai ne dalykai, su kuriais jis žinojo, kaip susitvarkyti, pavyzdžiui: šaltis ir vėjas, ir kaip kalnuose gauti maisto, bet vietovės, kur tvirtovėse, kaip ši, gyvena svetimieji.

Čia man ne vieta, kalbėjo sau Juris. Turėjau likti namie ir niekada iš viso nebandyt traukti žygin. Galiu mirti badu arba nusileisti į slėnį ir pasibelsti į duris, arba galiu pasistengti prasmukt pro šalį. Ką meisteris Karolis paliepė daryti mano broliams? Arba kam jie ėjo šiuo keliu, jei ne tam, kad surastų šią vietą?

* * *

Sutirštėjanti ir praskystanti migla, rodėsi, buvo tik dalis slydimo į alpulį, išskyrus tada, kai Tamašas pajusdavo, kad jo sąnariai sustingę, nugara nutirpusi, ir suprasdavo esąs kitoje siaubingo sapno pusėje. Dar daugiau, vis dar kažkur netoliese trynėsi tie patys šliurpsintys žingsniai bei sklandė pelėsių kvapas, kurį jis siejo su troliu. Jis matė, kaip tarp jo ir blankios švieselės šaltinio šmėsčiojo to padaro šešėlis lyg didžiulė daugybė nubrizgusių skarmalų, sumestų į krūvą. Jis nenorėjo nubusti, primerkė akis, kad tik vos vos matytų pro blakstienas, ir pasistengė neišsiduoti, jog jau pabudo.

Tačiau tas padaras jo nepalietė, galiausiai pakilo ir pasitraukė — kėblinanti kupeta, kuri išties turėjo ilgą uodegą. Tamašas pakėlė galvą ir pamatė, kaip ta nervingai raitosi bei velkasi paskui trolį, kai tas slinko pro blausią lempelę, o jo šešėlis nušliaužė per sienas ir lubas.

Tai buvo košmaras. Jis ir vėl girdėjo tuos duslius dūžius, o gal tai jo širdies tvinksniai. Kai tik nuleido galvą, jį apėmė svaigulys. Jis nebuvo miręs. Tas padaras gana ilgam buvo jį užmigdęs, nugaros jis beveik nebejautė, galėjo tik trokšti, kad ir rankos būtų taip pat užtirpusios. Tačiau kodėl troliui norėti laikyt jį čia bei sėdėt šalia, kol jis miega?

Kažkur viršuje žvangtelėjo ir trinktelėjo skląstis, nuaidėjo koridoriumi. Trolis stryktelėjo, ir staiga švystelėjusi gauruota jo ranka užgesino žibintą. Tas padaras atrepečkojo prie Tamašo, paskubomis užčiuopė jį ir per jėgą sustatė jo kelius, didžiuliu šiurkščiu delnu užčiaupė jam burną. Vėl žvangtelėjo. Padaras užklojo jį ilgaplaukiais, drėgnais savo kailiais ir visai prie pat ausies šnypštelėjo:

— Goblinai. Tsss.

Goblinai. Vis blogiau ir blogiau: trolis sugrūdo jį kampe prie grotų į sulenktų kojų mazginį, niuksėdamas jam, kad tylėtų, ir jis gulėjo visiškai ramutėlis, dvėsuodamas pro priplėkusias draiskanas, kai tas padaras dvejodamas kilstelėjo savo delną.

Girgžtelėjo durys. Pro nuo trolio rankos kadaruojančius kailius, iš po jį užgulusio kūno šešėlio jis pamatė šviesos ruoželį. Švystelėjo deglas, sidabrinis toje šviesoje ginklų bei šarvų blizgesys, ir Tamašas sulaikė kvapą pasiruošęs surikti net rizikuodamas savo gyvybe, suspausta širdim tikėdamasis, kad tai kas nors iš draugų jo ieško.

Tada įsibrovėlis pasuko galvą parodydamas smailias žvėries ausis, styrančias tamsių plaukų gauruose, atsikišusį žandikaulį, veidą, kartu ir žmogišką, ir gyvulišką. Tamašo širdis suledėjo, kai jo žvilgsnis slystelėjo per juos. Jis pakėlė deglą ir, tarsi palaikęs juos kokia nors skarmalų krūva, atidžiai nužvelgė kitas rūsio vietas.

Po to goblinas iš lėto pasuko kitur, tolyn koridoriumi ir už kampo, iš kur visada išnirdavo ir kur pradingdavo trolis. Tamašas tirtėjo po triuškinančiu trolio svoriu siaubingai bijodamas, kad goblinas sugrįš, — ir tas sugrįžo: karinga ir baisi figūra, sidabru blizgančiais šarvais. Jis antrą kartą, laikydamas aukštai iškeltą deglą, lėtai pasižiūrėjo jų pusėn.

Tačiau atrodė, kad jų nemato: jis išėjo pro tas pačias duris, pro kur įėjo, ir jas uždarė.

Trinktelėjo skląstis. Labai iš lėto trolis perkėlė savo svorį, atsitraukė atgal ir, kai gilėliau tarp akmenų masės atsidarė ir užsidarė kitos durys, paliko jį.

Po to stojo tyla ir kvapą gniaužianti ramybė, vien tik trolis absoliučioje rūsio tamsybėje šmižinėjo aplink. Lėtai, skausmingai Tamašas ištiesė kojas ir įsitaisė patogiau; buvo giliausioje neviltyje, kokios dar niekad neįsivaizdavo. Goblinai. Tai susiejo daugiau detalių: Krukči Tvirtovę, debesis, kelią, slėnio vaizdą, ilgą palaidų akmenų šlaitą…

Dabar, kai sudėliojo viską draugėn, jis suprato, kad jo arklį pamuše; jis prisiminė, kaip dar prieš trinktelėdamas į kelkraštį jo arklys staiga pašoko, ir jis sujungė į vieną ir puolimą nuo virš kelio kyšojusių uolų.

Bet ten, puolime, nebuvo trolių: jis niekada negirdėjo, kad troliai būtų tokie protingi, jog šaudytų iš lankų. Tačiau goblinai — taip. Ir jis prisiminė akmeninį kelio ženklą, siaubingą, gyvą snukį, kurį ką tik matė deglo šviesoje, duris ir aidus, kuriuos girdėjo.

Tai buvo ne trolio urvas, o pats Krukči Tvirtovės rūsys, ir goblinai, paleisti nežinia iš kokio pragaro, valdė jį; ogi iš giliomis naktimis sekamų istorijų, visada prigąsdinančių vaikiščius, jog tie nebeužmiega, Tamašas žinojo, kad goblinai — ne troliai, ne plėšikai vienišiai, ne vėzdą nusičiupę kvaileliai. Goblinai ateidavo iš tamsių ir priešiškų vietų, buvo protingi ir traukdavo ištisomis armijomis — štai ką jis žinojo iš senelės pasakojimų. Burtininkai ir blogosios jėgos naudojosi jais savo karuose.

Kas nutiko šiapus kalnų? Ar Karolis tą akimirką, kai pamatė aną akmenį, suprato, kad jie pavojuje, ir vis tiek vedė visus čionai? Ar dar anksčiau jis nesuprato šito iš sapnų? Ar tą rytą aukštikalnėse kalnas jam nieko nepasakė ir jis jiems nieko?

Išdavystė ir Karolis niekada neatrodė įmanomi vienoje mintyje. Tačiau iš kurgi jo sesuo? Iš kur šita paslaptingoji sesutė, kurios Karolis niekada ir niekam neminėjo? Ir iš kur ši prapultis, kurios Karolis negalėjo sustabdyti, jau neminint to, kas vyksta čia, Krukči Tvirtovėje? Iš kurgi degėsių kvapas, sukėlęs visą pilį ant kojų, jei ne iš šių kalnų? Ir iš kur pamestų vaikų verksmas, jei ne iš čia, ne iš Krukči Tvirtovės?

„Jokit greitai”, — prieš puolimą pasakė Karolis. Karolis žinojo, ir Tamašas norėjo, kad galėtų patikėti, jog Karolis kažkur laisvėje bei planuoja jo išvadavimą, tačiau Karolis, jei tik jis gyvas, puikiai žinojo, kur jis — šioje tvirtovėje, tų padarų, su kuriais Karoliui kartą jau nepasisekė susidoroti, rankose. Tamašas ėmė tikėtis, kad visi kiti žuvo per pasalą — Saule valdove, tebus jie žuvę…

Tačiau jei jie žuvę, jis buvo gyvas, ir kol jis gyvas, jis neturėjo jokios kitos vilties, tik lėtą trolio protą bei padaro norą pasilaikyti jį sau, o tai yra laikas, kai galima pasistengt atpalaiduoti mazgus, ir jeigu ne ką nors gelbėti, tai pasprukti ir leistis aukštyn keliu, per perėją, namo perspėti tėvą dėl to, kas vyksta kitapus kalnų, nes Tamašas matė, kas bus po šios tvirtovės paėmimo: kitąmet goblinai perjos aukštikalnių perėja, žudys ir darys Magijaroje visa, ką tik goblinai išdarinėja su savo aukomis — jis nenorėjo apie tai pagalvoti. Jis negalėjo įsivaizduoti, kaip jis pabėgtų, kaip iškęstų perėjos šaltį, bet taip pat nepajėgė įsivaizduoti, kad jo tėvo sūnus guli čia ir laukia mirties. Ne šito jo tėvas mokė savo sūnus ir ne šito jo tėvas tikėjosi iš vyrų, kuriuos buvo pasiuntęs kitapus kalnų.

Ir kai tik Tamašas išgirdo, kad trolio šliurpsenimas tilsta link tunelio galo, vėl ėmė silpnai, bet kiek pajėgė judindamas pirštus stengtis užčiuopti sumazgymus, galėjo būti, kad trolis iš naujo perrišo jam rankas ir vieną mazgą paliko pasiekiamą…

Tik maža jutimo buvo likę pirštuose. Jis vis stengėsi ir galiausiai nusprendė, kad gali pasiekti tik kažką keistą, kas galėjo būti mazgas. Kiek galėdamas įsiręžė, darbavosi kaip niekad kantriai, nuovargio ašaros bėgo jo skruostais, o rankos ir nugara degė nuo pastangų.

Tačiau dar besidarbuodamas, kai iki mazgo atpalaidavimo dar buvo toli gražu, jis išgirdo, kaip per blankiausią šviesą štai iš kažkur labai toli grįžta trolis. Neteisinga, įsižeidęs pagalvojo, jei po šitiek laiko jis užsigeis savo pietų, meldžiu, dieve, tenenori ir tenetikrina virvių. Dabar Tamašas jau žinojo, kad padaras gali kalbėti, tad ir paklausė:

— Kiek goblinų? — norėjo kiek įmanoma daugiau sužinoti apie sąvo padėtį, galbūt atitraukti to padaro dėmesį arba, labiausiai neįtikėtina — nuteikti jį draugiškai bei ištrūkti iš šitos vietos, jei tik troliai sugebėtų protauti, jei tas padaras suvoktų, kad jam pačiam iš goblinų gresia pavojus.

Bet tas sušnypštė, po to, kaip ir anksčiau, kilstelėjo jo galvą ir jam prie lūpų priglaudė puodelį, į Tamašo klausimą neatsakė.

Šįkart jis neketino gerti. Užsispyręs kietai sučiaupė lūpas. Bet tas padaras smarkiai jį papurtė — vienas krestelėjimas ir jo kaukolėje subarškalavo smegenys — bei vėl pasiūlė puodelį. Jis gėrė, o akis vis mirgino spalvoti žybsniai. Po to trolis nuleido jo galvą ir prisėdęs greta ėmė lūkuriuoti.

Tamašas vėl pabandė:

— Kas kitiems nutiko?

— Ššš, — padaras, matyt, norėjo, kad jis patylėtų. O gal tai buvo jo pykčio išraiška.

Tamašas tylutėliai sušnabždėjo:

— Galėčiau tave iš čia išvesti, — tačiau jis jau juto, kad tirpsta plaštakos ir pėdos, o sąmonė virsta bauginančia painiava. Jo liežuvis vos beapsivertė. — Galėčiau tau padėti, — Tamašas nebebuvo tikras, ar padaras dar jį supranta.

Trolis ant jo sušnypštė, tik smarkiau. Tamašas pagalvojo, kad gal pagaliau padaras jam atsako: jei viršuje goblinai, žinoma, norisi, kad rūsyje būtų tylu.

— Aš neprišauksiu jų, — paprieštaravo jis.

Tas atsakė:

— Ne dabar.

* * *

Dundėjo būgnai, net iš čia Juris juos girdėjo, visas kalnas lyg pamišęs kartojo jų aidą, ir niekur nedingsi, turi klausytis. Puikiai slepiančiame kelio posūkyje jis prigludo prie plokščio akmens, Gracijos pavadys gulėjo jam ant kelių, jis laikė ponę kuo toliau nuo tvirtovės akių, lūkuriavo, nes kuo rimčiau galvojo, kad reiktų pasibelsti į tuos bauginančius vartus, tuo labiau bijojo. Tai ne pilis, kur žemdirbiai tai įeina, tai išeina, bet karinė tvirtovė: nebuvo jokio kito tikslo, tik saugoti sieną bei medžioti plėšikus. Juris težinojo viena: kad ir kokie žmonės čia begyventų — jei tik iš viso jie žmonės, — jie galėtų būti tik mažumėlę geresni už tuos pačius plėšikus. Jis laukė vien tik mėnulio laidos, vylėsi, kad bus debesuota ir daug šešėlių — jam, gelsvam šuniui ir ponei su didele balta žvaigžde kaktoje bei baltomis kulkšnimis. Purvu ir vandeniu iš savo gertuvės jis užtepė Gracijos žvaigždę bei baltas jos kojines, tačiau maža buvo iš to naudos: jis negalėjo sučiupti Zadnio, kuris pasidarė neramus ir pabėgo savais keliais, Jurio manymu, aploti tvirtovės ir visus ten sukelti ant kojų.

Tikriausiai Zadnį kas nors sugavo arba jis ketino sugrįžti šimto plėšikų vejamas tiesiai pas jį. Ir vėjas darėsi vis šaltesnis arba jis pats ėmė labiau drebėti šitaip apie viską begalvodamas ir naktį besiklausydamas būgnų.

Graciją Juris trumpam paliko pririštą prie apanglėjusio medžio kamieno, norėjo pramankštinti savas kojas ir paėjėjo šiek tiek toliau, kad vogčiomis žvilgteltų žemyn į tvirtovę. Jos viršus buvo apšviestas, visur deglai.

Zadnio — nė kvapo.

— Kvailas šuo, — burbtelėjo sau ir Gracijai, žengė žingsnį ir nušiurpo, dar žengtelėjo, prisėdo ir ėmė laukti, galiausiai pasakė sau, kad turi eiti. Mėnuo leidosi, ir jeigu jis ketina pabandyt prasmukti, kol tamsu, pro tvirtovę, geriau jau padaryti tai, kol vis dar sklinda triukšmas ir jie užsiėmę, o ne tada, kai jie miegos: girdėtųsi, kaip čia pat, žemėliau, palei jų sienas prakaukši arklys. Jis ėmė stotis, dantys kaleno vien pagalvojus, kad jis tikrai ir iš tiesų tuoj pabandys tai padaryti.

Staiga nuo kalvos tiesiai jam į glėbį įsirito blyškus gauruotas pavidalas, aplyžčiojo rankas bei veidą ir privertė jo širdį praleisti tuziną tvinksnių. Juris skaudžiai klestelėjo ant akmens, o skalikas — vien letenų siausmas ant jo kelių ir rankų. Jis grūmėsi, kad apsigintų, neramiomis rankomis apsikabino tai, kas šioje siaubingoje vietoje buvo ir šilta, ir saugu, ir gyva, pasistengė išlaikyti jį, bijodamas dėl to, kas bus parsiuntęs Zadnį bėgte pas jį.

— Kur tu buvai? — pašnibždomis paklausė jis. Blyškus Zadnio pavidalas, nuliuoksėjęs žemyn keliu, buvo aiškiai matomas. — Kas ten žemai yra? Ką tu žinai?

Tačiau skalikas staiga atšoko, visas įsitempęs sustingo ir lyg paklaikęs išsprogino akis aukštyn į uolas, į tamsų pavidalą, boluojantį metalą.

Trolis, pagalvojo Juris, apmirdamas, kaip ir Zadnis, jis laukė, kad tas padaras puls.

Tačiau tas, visai žmogiškai atrodydamas, nuslydo tarp apdegusių medžių, nučiuožė žemyn pro uolą tiesiai prieš Jurį besiplūsdamas:

— Po šimts tave, kvaily! Ką čia darai?

— Meisteri Nikolajau? — silpnai pratarė Juris ir, tvirtai už antkaklio laikydamas Zadnį, stipriai jį apkabino. — Meisteri Nikolajau? — Juris nesitikėjo, kad jam kalbant jo dantys tarškės; pasistengė susitvardyti. — Kur mano broliai?

* * *

Kai Tamašas pabudo, jo rankos buvo laisvos, prie šonų, buvo apklotas šiltu apsiaustu, ir jis net sumirksėjo nuo beprotiškos vilties, kad yra stebuklingai išgelbėtas, kad Nikolajus arba Karolis surado jį, arba Bogdanas…

Bet tai ta pati drėgna, siaubinga vieta. Tamašas skausmingai pasikėlė, atsiklaupė ant kelių, apsigrabaliojo tamsoje aplink ir atsistojo įsitverdamas geležinių grotelių, šalia kurių ir gulėjo. Jos sudarė sieną bei vartelius, o šitie varteliai…

… grandine perrakinti.

Jis susmuko vienu petimi remdamasis į virbus ir, kol širdis aprimo daužiusis bei nusivylimas, siūbtelėjęs į gerklę, pasidarė pakenčiamas, glaudė prie jų galvą.

Nebuvo blogiau nei anksčiau. Galbūt šiek tiek gerėliau. Tamašas sujudo, norėdamas apieškoti tamsą, ir, begrabinėdamas aplink, užtiko drėgną, dumbliną kanalą, plukdantį vandenį, kuris iš kvapo ir iš skonio atrodė esąs švarus. Jis nusiplovė rankas, nusiprausė veidą ir gėrė gėrė, kol visas persisunkė šalčiu, buvo bent jau tikras, kad vanduo neužnuodytas.

Tačiau po to, kai, apčiuopom apvaikščiojęs likusią savo kalėjimo dalį, abipus surado iš akmenų sumūrytas sienas bei gale žemėjančias lubas, kur nebebuvo jokios vilties tolėliau prasisprausti, jis sugrįžo prie grotų ir šalia jų susmuko.

Jis galėjo pajudėti, turėjo apsiaustą, kad susisuptų slėpdamasis nuo vėsos, o kai praėjo šiek tiek laiko ir niekas nepasikėsino į tylą nei į jo vienatvę, jis vėl nuslinko prie vandens kanaliuko ir, nors nuskaudo iki pat pirštų panagių, o šaltis bei kiekvienas raumenų įtempimas kėlė skausmą, turėdamas laisvo laiko, išsimaudė. Tėtė niekada nemirtų purvinas, mama nepakęstų tokio pasitraukimo, Bogdanas neturėjo taip žūti, nors tiek jis tikėjosi iš savo brolio ir iš visų likusių. O kai skaudanti ir sudaužyta Tamašo esybė ėmė vis labiau susitelkti, jis tarė sau: jei tik trolis atidarytų grotų vartelius, jei tik suteiktų jam mažiausią galimybę, jis buvo pasiryžęs bėgte pabėgti, prasibrauti lauk arba susirasti kokį ginklą. Jeigu jam nepavyktų… na, ką gi, jam jau teko matyti baisesnių jo laukusių dalykų, ir būtent šiame rūsyje.

Tai va, Tamašas lūkuriavo popindamas savo skaudančią galvą bei trindamas atvėsintas galūnes, kad tos nesustingtų, ir leido laiką prisimindamas gerus dalykus: savo namus, šeimą, žaidimus, palei visą upokšnį plukdytus lapų laivelius.

Prisiminė meisterio Karolio pamokas: bokšto kambarį, sudžiūvusių lapų, knygų ir keisčiausių dalykėlių prijauktas lentynas, kaip mokėsi pažinti raides bei vabzdžius ir tai, kaip vadinosi paukščiai, pastogėse krovę lizdus…

Kai jiedu su Bogdanu buvo mažiai, jiems pabosdavo kiurksoti namie ir senajam jie krėsdavo pokštus: kai Karolio nebūdavo kambaryje, jie perversdavo jo vadovėlio lapus, į stalčius pridėdavo gyvų varlių, ant lentynų perkraustydavo visut visutėles knygas ir niekada nesuvokdavo, kad negerai daro. Meisteris Karolis visada skyrėsi nuo rimtuolių suaugusiųjų, buvo ir išmintingesnis, ir vaikiškesnis. Nepaisydamas jų padarytos žalos, jis nieko nesakydavo; pokštai sukeldavo tikrą jo sumišimą ir kerštą (kaip jie, kvaileliai, tikėjosi): jis ilgai stovėdavo prieš juos lyg pozuodamas, ilgai skaičiuodavo arba pasiųsdavo sunkių užduočių atlikti. Visada tai atrodė teisinga ir pelnyta. Ir niekada jiems netoptelėjo į galvas, jog meisteriui Karoliui teko rūpintis, kad nepasirodytų juokingas, nes orumas mažiams nerūpėjo.

Tačiau dabar, galvodamas apie praeitį, Tamašas nusprendė, kad tie mažvaikiai, kurie — taip jau nutiko — buvo neklusnieji valdovo sūnūs, galėjo senajam ir įsipykti, ypač dėl varlių, kurios buvo jo idėja.

Štai toks buvo atlaidusis meisteris Karolis, kuriuo jis norėjo tikėti — ne tas ūmus, mažakalbis, senas žmogus, sekęs iš paskos. Dabar jis nebebuvo tikras, išvis katras žmogus iš tikrųjų egzistavo: iš visų dalykų, kuriuos manė supratęs, visa atrodė abejotina, išskyrus tai, ką netikėtai rado dedantis Magijaros kaimynystėje, bei reginį, kai suaugę vyrai stumdosi tarpusavy ir kaltina vienas kitą lyg vaikiščiai, ir tai, kaip geri žmonės kartais miršta visai be reikalo. Neatrodė, kad jis turės galimybę panaudoti tas žinias… arba sužinoti, ką ši vieta dar leistų atrasti, — vien tik pralaimėjimą ir savo drąsos ribas bei tai, jog antrasis lordo sūnus maža ką tereiškia padarui, kuris laiko jį savo nuosavybe arba pietų patiekalu.

Kaip tik laiku Tamašas išgirdo, kad grįžta trolis. Jis laukė visas drebėdamas nuo pastangų ir rankas, ir kojas išlaikyti paruoštas judesiui. Padaras priėjo prie grotelių; šešėlis visiškai užstojęs nuo šviesos tai, ką darė. Tamašas išgirdo, kaip švelniai, žiedas po žiedo, nuslydo grandinė, ir staiga skaudžiai suabejojo, ką turėtų daryti, ar nebūtų protingiau palūkėti geresnės progos, negu bandyt prasilaužt pro padarą: jis buvo protingas trolis, protingesnis už kitus, apie kuriuos Tamašui teko girdėti. Atrodė, lyg tas padaras turėtų kažkokių nesuprantamų tikslų, ir štai trolis sušnabždėjo:

— Sek paskui mane.

Buvo kvaila net pagalvoti, kad jam tai galėtų reikšti ką nors kitą, bet ne blogį. Gal trolis ir paslėpė jį nuo goblino, tačiau tuo pačiu pasislėpė ir pats. Tamašas jį paerzino, ir tas trinktelėjo jam kumščiu, tik visai nepanaudodamas savo milžiniškos jėgos. Betgi nei viena, nei kita nieko nesakė apie trolio tikslus.

Jis lėtai pakilo galvodamas: „O kas, jeigu jis tenori mane pasiekti?” Ir dar: „O kas, jei goblinai netrukus ims krėsti šią vietą?”

Apgraibomis tamsoje Tamašas pasiekė vartelius, palenkė galvą, kai pirštai apčiuopė žemą skersinį virbą. Trolis ėmė nuo jo tolti, suteikdamas Tamašui galimybę ir tiek erdvės pabėgti, kiek jis trokšta. Jis matė, kaip padaro šešėlis juda per kitus šešėlius, girdėjo, kaip akmeniniu grindiniu šliūžčioja jo uodega, ir žengė jam iš paskos — lyg kvailutė avelė, tarė sau. Bogdanas visada vadindavo jį nenuovokiausiu šeimos lėtapėdžiu; ir jis nepajėgė susigaudyti, ką daryti arba kuo pasitikėti, juk jis tiesiog neįsivaizdavo, ar ta kartkartėmis tuneliu švystelinti šviesa yra pasiekiama, ar už užtvaros, o gal tai kelias tiesiai pas goblinus.

Priekyje dešinėje girgžtelėjo durys, tos pačios, Tamašas neabejojo, kurias varstė goblinas. Jis matė jas atlapas, išgirdo, kaip trolis pro jas išeina, girdėjo jo kvėpavimą ir pagalvojo: „Juk trolis jų bijojo. Slėpėsi nuo jų. Noriai į jų rankas nežengtų…”

Pro tarpdurį Tamašas praėjo apčiuopom, susimušė blauzdą, parklupo ant laiptelių. Troliui belipant, iš viršaus girdėjosi šliurpsėjimas.

— Kur veda šie laiptai? — pašnibždom, kaip išdrįso garsiau, paklausė jis, tačiau padaras — jokio atsako, pagal kurį galėtum orientuotis, vien tik laiptais velkamos uodegos triukšmas.

Tamašas užčiuopė akmeninių laiptų pakopą, užsilipo, visą kūną maudė nuo sumušimų, smilkiniai tvinkčiojo — nei skubrumo, nei judrumo. Viršuje sugirgždėjo durys, ir kai jis atsidūrė ten, užčiuopė praėjimą į kitą tamsų, lygiai išgrįstą koridorių, kur būta kažkokio nepažįstamo dvoko — goblinai, pamanė jis, pakraupęs dėl to, ant ko gali tamsoje suklupti; didžiausias jo siaubas — kad trolis bus su jais susiuostęs.

Priešais buvusios durys plykstelėjo į naktį ir mėnesieną. Trolis išėjo lauk. Tamašas išsekė paskui jį ant plataus medinio stogo, tiesiog paklaiko iš palengvėjimo, kad virš galvos dangus ir žvaigždės.

Tačiau žiedu apjuosdamos tą dangų ant į tvirtovės pylimus subestų iečių styrojo žmonių ir arklių kaukolės. Palei pylimus lyg atmatos buvo suverstos kaulų krūvos — balti kaulai, vis dar aplipę tamsiais mėsos gabalais.

Tamašas nusisuko, kad pabėgtų nuo šio reginio ir suduotų padarui, kuris jį išdavė.

Ten stovėjo liesas, gležnas, į tamsų apsiaustą įsisupęs šešėlis. Goblinas, pamanė pačią pirmą akimirką, kol ta figūra dar nebuvo atmetusi gobtuvo. Į jį žvelgė paprasčiausia mergaitė, blyški lyg žvaigždžių šviesa ir nereali, kaip pasaulį liečią tos šviesos spinduliai. Jos smakras buvo su duobute. Ar burtininko sukurta apgaulė įgautų tokį žmogišką bruožą? Tamašo sąmonė drumstėsi, jo kojos drebėjo — pagal į nugarą pūtusį vėją už savęs pajuto trolio šešėlį.

— Kas tu? — paklausė Tamašas.

— Ragana, — tarė ji. — Galinga ragana. Atėjau čia, kad surasčiau kerėtoją, vardu Karolis. Ar tu jį pažįsti?

Ne, su sielvartu pamanė jis. Ne. Nesu tikras, ar iš viso kada jį pažinojau! Jis galvojo apie už jo styrančias kaukoles, apie abejones bei pyktį, prasiveržusius kartu su prisiminimais apie brolį, kelią, perspėjantį akmenį.

— Ar tu Karolio draugė?

— Ne. Manoji ponia. Ar jis buvo su jumis?

— Ir ką man atsakyti? Nepažįstu jūsų padermės, nežinau, ar kerėtojai miršta, ar ne. Jis matė tą akmenį, mūsų neperspėjo, nesustabdė… — jo keliai virpėjo, ir ne vien nuo šalčio. — Apsidairyk. Pasakyk man, ar jis dar gyvas, ir aš jo paklausiu, kur mano brolis!

Ji atrodė nusiminusi, o trolis žemu žemu balsu pasakė:

— Visus surijo. Vien kaulai liko.

Ji prabėgomis žvilgtelėjo pro Tamašą ir virš jo, o jis — jis norėjo prisėsti, ir tegul trolis su ragana ginčijasi, ką daryti arba ko dar iš jo norėti… išsigelbėjimas buvo tolimas ir neaiškus dalykas, greičiausiai vedąs tiesiai į goblinų arba raganų nagus, kas žitio?

— Aš turiu du arklius, — pasakė ji. — Pakankamai maisto. Krukči, nunešk jį.

Tamašas nenorėjo būti nešamas. Jei yra arkliai, jei tik yra koks kelias žemyn nuo šito stogo, jis troško eiti. Ragana žengė prie turėklų ir per juos, jo manymu, ant žemyn vedančių laiptų. Tamašas ėmė svirduliuoti jai iš paskos, žingtelėjo per kraštą ir, vėjui siūbtelėjus į jį, išvydo tamsią tuščią erdvę.

Tačiau trolis galingu grybšniu pagavo jam už rankos ir sulaikė jį nuo kritimo. Visą kelią žemyn laiptais iki pat pakrantės padaras vedėsi Tamašą, nepaleisdamas jo rankos; ragana nuolat slinko priekyje — juodas, į apsiaustą įsisupęs pavidalas, retkarčiais švystelinti plaukų sruoga arba suknelė. Nors trolio gniaužtai žeidė, Tamašas ėjo nesiginčydamas. Mes atvykome, jis mąstė, kad surastume raganą, ir aš vieną tokią radau, juk ji gali būti ta, kuo sakosi esanti…

Jei tik ji ne išvien su goblinais.

4

— Laikykitės, — prašė Juris. — Neparkriskit, neleiskit jai…

Meisteris Nikolajus pėdino tvirtai įsikibęs į Gracijos balną, štai taip ir nusileido į pakalnę. Jiems besibraunant žemyn palei nuošliaužą, Gracija vis klupinėjo ant akmenų. Netikėtai jie atsidūrė prieš didžiulių akmenų Sangrūdą, Juriui teko paleisti pavadį, nes praėjime, į kurį žengė Gracija, kitam nebebuvo vietos, jis net neįsivaizdavo, ar yra ten ponei kur kanopą pastatyti, tačiau status šlaitas jiems iš dešinės leidosi tiesiog prie vandens.

— Saugokitės, — meldė Juris, jis matė, kaip klūpčioja Gracija ir dunksi Nikolajaus kūnas, brūžinamas pro per siaurą jiedviem plyšį. Nikolajus nupuolė, kai Gracija šiurkštokai stabtelėjo brūzgynų ir uolų šešėlyje, prie pat upokšnio, bet vis dar laikėsi, kairioji jo ranka buvo įsipynusi į ponės balnaraiščius. Zadnis ėmė šokinėti ir neramiai tapnoti į jį letenomis, dėl šio įpročio vyriausias šunininkas jo neapkentė. Meisteris Nikolajus suglebęs kabėjo ant riešo, įsipainiojusio tarp balno raiščių, jis tik pakėlė galvą ir: „Pošimts!” — burbtelėjo šuniui.

Juris, bandydamas pastatyti Nikolajų, apkabino jį, bet padėjo neką labiau už Zadnį: kai Nikolajus išpainiojo savo riešą iš odinių virvelių, pasirodė esąs per sunkus, kad Juris jį išlaikytų, ir vaikis susmuko kartu su juo, Nikolajus staiga visas suglebo, atsipalaidavo ir galbūt mirė, kaip jam pasirodė. Kol Jurio rankos nebuvo laisvos, kad suduotų šuniui, Zadnis jam ir Nikolajui lyžtelėjo per veidą. Vaikio širdis daužėsi nuo kopimo į nesibaigiančias pakilumas, būtent dabar ji lėkė lenktynių iš baimės dėl paleisto Gracijos pavadžio ir Nikolajaus, beveik negyvai užtampyto, bet labiausiai dėl tvirtovės ir goblinų, kurie visai čia pat.

Bet dabar štai galiausiai jie pasislėpė tamsoje, tarp krūmų paupyje, kur Nikolajus ir ketino, bent jau kuo arčiau šios vietos, patekti. Paskutinę akimirką Gracija tik slydo, kur galėdama, ir atsitiktinai pataikė į šį užkampį, kurį pasiekia tik žvaigždžių šviesa.

— Baik! — alkūne niuksėdamas šunį šalin, šnypštelėjo Juris. — Po velnių, baik! — Tokiai kalbai jo tėvas jokiu būdu nepritartų. Po to, kai pajuto Nikolajų krustelint, jam labai palengvėjo. — Viskas bus gerai, — gaudydamas kvapą pažadėjo Nikolajui, jis ir pats labai norėjo tuo patikėti. — Viskas gerai. Mums pavyko. Čia galime pailsėti.

— Geras vyrutis, — sakė Nikolajus. — Geras vyrutis. — Galėjo būti, kad kalba su savimi. Būgnai — vis dar už dunksančių tvirtovės sienų, ilgai trunkanti ramybė, vienui viena tyla, nė lapelis nekrusteli, tik švelnus vandens bėgsmas upėje.

„Goblinai”, sakė meisteris Nikolajus. Pas juos jo broliai, meisteris Karolis ir visi, netgi arkliai. Ir meisteris Nikolajus buvo beketinąs pasižiūrėti, ką galėtų vienas padaryti, kai Zadnis jį surado bei nurodė Juriui, kur eiti, bet Nikolajaus jėgos išseko ir jis prašė, kad jie nusileistų šlaitu į krūmus ir pasislėptų. Be jo, Nikolajus turėjo omeny. Tačiau Juris įkalbėjo karį įsikibti ir taip atgabeno čionai, o kai tik Nikolajus atgaus kvapą, meldžiu, dieve, jis pasakys, ką Juriui toliau daryti.

Juris vėjuje ėmė drebėti, kad būtų šilčiau, palenkė kelius, apsiglėbė alkūnes, matė, kaip Graciją traukia prie krūmokšnio lapų, pačiame goblinų tvirtovės šešėlyje ji surado kažką žalią, bent jau tiek, vylėsi Juris, kad skrandį liautųsi raižę, mat jo skrandį raižė. Meisteris Nikolajus jam papasakojo viską, bet ne apie tai. Vakar triušienos buvo visai nebedaug, o jo skreite — rimtai sužeistas vyras, ir jis tikrai nežinojo, ką čia su juo daryti, kur kiekvieną akimirką juos gali užklupti goblinai.

Na, Juris bent jau žinojo, iš kur gauti šilumos. Jis nubalnojo Graciją, vikriai sausai ją ištrynė jos pačios apklotu ir pasiėmė jį vis dar šiltą nuo jos kūno, grįžo prie Nikolajaus ir apkamšė jį, po to nuo balno nuėmė gertuvę, palaikė Nikolajaus galvą ir davė jam gerti.

— Tai gerai, — sušnopavo Nikolajus, išblyškęs nuo skausmo priepuolio, kokio Juris dar niekad nejautė ir nenorėjo net įsivaizduoti. Nikolajus buvo stipresnis, nei atrodė, jis nepaliovė to sau kartoti ir tikėtis, kad tereikia vieną po kito daryti teisingus darbus, ir ryte kažkokiu būdu pakils saulė, o su meisteriu Nikolajumi viskas bus gerai, ir jiedu suplanuos, kaip visus gyvus išgelbėti iš goblinų citadelės.

Bet ten, aukštai, ant kelio, Zadnis pametė Tamašo pėdsakus. Jis paieškojo aplink ir tada, kaip galima iš visko spėti, leidosi paskui meisterio Nikolajaus, vienintelio ištrukusio iš pasalos, kvapą, galbūt paskui ryškiausią pėdsaką, vienintelį, netoliese kurio nebūta goblinų dvoko: Juris negalėjo sugalvoti kitos priežasties, dėl kurios Zadnis būtų sekęs Nikolajų, o Tamašą palikęs.

— Po šimts, kodėl tu čia? — šnopavo Nikolajus.

Pasakyti, kad sekė paskui šunį, atrodė apgailėtinai kvaila. Jausdamas gerklėje stringantį kąsnį Juris atsakė:

— Nes esu kvailys, pone. Ką dabar darysime?

Ilga tyla. Juris pamanė, kad Nikolajus ir vėl nualpo, išsigando, kad jis galėjo net numirti, tačiau Nikolajus tada sumirksėjo, įsispoksodamas į dangų.

— Pora kvailių, — galiausiai pasakė Nikolajus. — Aš jau nebepareisiu. Ar galėtum iš čia parsirasti namo?

— Ne, pone. — Juos bemokydamas Nikolajus visada norėjo, kad jie atsakinėtų trumpai, be jokių pasiteisinimų. Juris sumirksėjo ir pabandė sulaikyti ašaras. — Maistas baigėsi.

— Yra arklys, — pasakė Nikolajus, o Juris vieną akimirką nesuprato.

— Ne, pone, — atsakė. — Ne. Aš to nedarysiu.

— Tuomet suvalgyk šunį, o ant arklio jok.

— Ne, pone.

— Kaip ir tavo brolis — kvailys, po šimts, — burbtelėjo Nikolajus, tačiau Juris nesuprato, apie kurį brolį jis kalba.

Nikolajus užmerkė akis ir kelis kartus lėtai įkvėpė, tada žvaigždžių šviesoje pasižiūrėjo į jį.

— Arklys — tik jaukas goblinams. Taip pat ir šuo. Taip pat ir mes. Ar supranti tai, vaike? Ar ketini likti čia bei vėpsoti, o po to tapti desertu? Šioje vietoje tavo tėvas prarado du sūnus. Tu esi įpėdinis. Ar supranti?

— Tad ką jūs darėt? Ar traukėt be jų namo?

— Ketinau pažiūrėti… — Nikolajus stabtelėjo. Meisteris žiūrėjo tiesiai į jį, visas šešėliuotas ir žvaigždžių nušviestas. — Negaliok apie tai. Net negalvok, vaike.

Tačiau kaip tik taip Juris ir galvojo, kad meisteris Nikolajus pasielgs. Nikolajus, būdamas sužeistas, leidosi čionai pažiūrėti, ar jo broliai gyvi, ar bent kas nors gyvas, arba gal jis galėtų ką padaryti, ir meisteris Nikolajus nelaukė, kol pasveiks, nes nebuvo kada laukti, jei goblinai šioje tvirtovėje laiko jo brolius. Taigi Juris žinojo, ką visų pirma turėtų daryti.

O ir nakties dar likę.

— Vaike, — tarė Nikolajus, kai Juris pakilo eiti į tvirtovę. — Jaunasis lorde, — pagarbiau, iš visų jėgų stengdamasis kalbėti. — Paklausyk manęs…

— Aš būsiu atsargus, — pasakė jis ir nuo Gracijos balno pasiėmė lanką bei strėlinę.

— Jie gali tave užuosti, — nebeprieštaraudamas tam, ką jis darys, sušnabždėjo Nikolajus. — Mažų mažiausiai troliai. Stebėk vėją.

Juris sugrįžo ir laikydamas lanką ant kelių pritūpė — tolėliau nuo Nikolajaus, nes meisteris buvo klastūnas, Juris tą žinojo.

— Sužinosiu, kur jie. Jūs neslampinėkit aplink, kad žaizdos nepradėtų kraujuoti, — Nikolajus buvo gerokai nukraujavęs. Visas šonas kruvinas. Meisteris sakė, kad pats išsitraukė strėlę, Juris virptelėjo vos apie tai pagalvojęs. — Jei manęs kurį laiką nebus, tai reiškia, kad aš pasislėpęs. Ar gerai?

— Neimk to prakeikto šuns, — pasakė jam Nikolajus. — Palik jį su manimi.

Ši mintis irgi atrodė visai nebloga.

* * *

Šalto vandens srovė, slidūs samanoti akmenys. Tamašas svirduliavo pakraščiu, vis tai čiūžt, tai slyst, tai išsilaikydavo neparpuolęs, tačiau šios pastangos neparkristi suteikė jam skausmo. Tuo pat metu trolis lengvai ant rankų nešė jaunąją raganą, pastatė ją net nesušlapusią kojų saugiai ant tvirtesnės žemės. Po to tas padaras, skindamas pro brūzgynus sau kelią, patraukė pirma jų.

Juos ėmė supti šnabždesiai: ne vien per akmenis bėgančio vandens lalesys, bet ir vėjas žaliuose lapuose. Šakelės, kurias jis atstumdavo ranka, buvo lanksčios, o šakos virš jų galvų ošė gyvybe. Gaisras, nujuodinęs kalnus, matyt, nepasiekė žemupio — ir labai tolimo žemupio, kaip jam rodėsi prieš tai, kai trolis sulėtino žingsnį ir sustojo atrodydamas labai patenkintas, lyg būtų atvedęs juos vos ne į miško vidurį.

Bet Tamašas ir taip džiaugėsi galėdamas atsipūsti, džiaugėsi, kad gali surasti ką nors gyva; išmuštas prakaito ir drebėdamas jis čia pat iš karto ir susmuko. Atrodė, kad trolis juos palieka: tas padaras grįžo pakrantėn, praėjo pro Tamašą, jo net nepastebėdamas, be jokio „atsiprašau”.

— Dėkoju, meisteri Krukči! — tam padarui pavymui šūktelėjo jaunoji ragana.

Mėnesienoje trolis pasisuko; jei ne rangi uodega, tas padaras panėšėtų į pamestą plaušinę šluotą. Jis nerangiai tūptelėjo ir palinko, tarsi lenktųsi, po to atsuko nugarą bei pūkštelėjo į tėkmę, sukeldamas raibulius, ir tiek.

— Gerų manierų tas trolis, — burbtelėjo Tamašas.

— Jis — ne trolis, — griežtai atkirto mergina. — Jo vardas — Krukčis, kaip ir šios tvirtovės. Tai — jo vietovė. Jis tau išgelbėjo gyvybę.

Tamašo manymu, trolis nedaug kuo kitoks, tačiau dėl šito jis neketino įžeisti merginos nei tos šluotos; iš paskutiniųjų savo jėgų Tamašas pakilo ir pasistengė būti mandagus sakydamas:

— Esu didžiai dėkingas…

Bet mergina atsuko jam nugarą ir patraukė tolyn pakrante, matyt, tikėdamasi, kad jis seks jai iš paskos.

Tegul jis skradžiai, jei ims mykčiot ir reikšti savo nesutikimą. Visai už dyką Tamašas paleistų ją eiti savais keliais, pailsėtų čia ir trauktų namo.

Tačiau jam reikėjo arklio, o ji tvirtino tokį turinti, jam reikėjo maisto, kurio pats neturėjo — netinkamas laikas pareikšti apie savo nepriklausomybę; visai nesvarbu, kad pasipūtėlė raganiūkštė pasižiūrėti atrodo gležna kaip gėlė bei už jį jaunesnė, juk ji tvirtino, kad pažįsta Karolį.

Taigi Tamašas iš paskutiniųjų sekė paskui ją. jis netgi prisiminė geras manieras ir, kai buvo ją beveik prisivijęs, dusdamas tarė:

— Prašau atleisti. Kad ir kas jis toks, jis — ne trolis.

— Čionykštis sargas, — pataisė jį mergina.

— Sargais?

— Krukči Straze. Jų negalima užkerėti. Burtai juos pykdo.

Iš to, kas buvo pasakyta, spengiančios Tamašo ausys neperprato nieko. Jis kėblino klupinėdamas už akmenų bei medžių šaknų, galiausiai, kadangi visa kita jo padėtyje buvo beprasmiška, paklausė:

— Kodėl mane išgelbėjot?

Ji sviedė į jį šešėlių užtemdytą žvilgsnį ir net nesulėtino žingsnio.

— Pamaniau, būsi patenkintas iš ten ištrūkęs.

— Taip ir yra, — šoną diegė ir darėsi vis blogiau, jau neminint mėlynių, kurias su kiekvienu žingsniu nutvilkydavo skausmas.

— Esu didžiai dėkingas.

Jiedu blogai pradėjo — be vardų ar mandagybių, tačiau visiškai bešališkai atsižvelgiant į jos nemalonę bei kandumą, kai elgėsi su juo lyg su tarnu, vis dar atrodė kvaila tokiam pašaliečiui, kokiu buvo jis arba jo tėvas, pernelyg siūlytis bei manyti, kad gali būti įvertintas. Kai vėl ją pasivijo, tepasakė:

— Mano vardas Tamašas.

— Ela, — atsakė ji.

— Tavo vardas Ela? — (Aišku, kad taip. Ji nieko daugiau nebepasakė). — Džiaugiuosi susipažinęs, — Dieve, kaip kvaila vytis tą prakeiktą mergiotę ir bandyti laikytis etiketo, kai tam, kad kalbėtų, jis vargiai begali laisvai, nejausdamas skausmo, įkvėpti. — Ko jūs iš manęs norite?

— Kad eitum, — tarė ji ir atstūmė į šoną šakelę, kuri šastelėjo atgalios ir šmaukštelėjo jam per veidą.

Patyčia tik apsvaigino ir atėmė šiek tiek jėgų. Jis nusišluostė šakelės nuotrupų išspaustas ašaras, vis nesiliovė ėjęs ir pats sau pažadėjo, kad ka!da tik užsimanęs paliks tą šiurkščią mergiotę; kad tik jie kur nors netrukus, meldžiu, Dieve, surastų arklius bei susivoktų, kur link kas. Po to kirčio per akis galvos skausmas pasidarė akinantis, nuo čiuožimo pakalnėn visi jo kaulų galai buvo mėlynai sumušti, o nuo alkio linko kojos.

Bet vos tik Tamašas pagalvojo, kad nebegalės nė žingsnio žengti toliau, pakrantės erdvė išsiplėtė į mėnesienos nušviestą paupio pievą, kur ganėsi pažadėtieji arkliai: vienas tamsus, kitas šviesus. Lvi, Nikolajaus palvasis, su akimis lyg iš stiklo, ir išgelbėtoji Ježio kumelaitė — Tamašas pažino juos tą pačią akimirką, kai Lvi pakėlė savo galvą; jis priėjo ir prigludo prie Lvi peties, Tamašo akys degė, o gerklėje stirksojo gumulas. Senasis draugužis nelemtoje vietoje — tai Lvi, jo ristūno arklidžių kaimynas; arklys pažino Tamašą nepaisant purvo ir trolio tvaiko, uostinėjo jo skaudančius šonus prisimindamas, Tamašo įsitikinimu, slapta nešiotas morkas.

— Šįkart nieko, — tapšnodamas per Lvi sprandą virpančiu balsu sušnabždėjo jis. — Geras draugužis. Kaip tavo kojos? Tikiuosi, tvirčiau laiko nei maniškės… Skorė, gera kumelaitė.

Skorė išsisuko nuo jo rankos, baikšti kvailelė — štai kas ji: Tamašas prisiminė, kodėl jos nemėgo. Jis pažvelgė išilgai Skorės, kad akimis surastų tą mergiūkštę raganą suraukta kakta.

— Balnai — štai ten, — pasakė ji išdidžiai, pirštu rodydama į krūmų kupetą, ir jis nustebęs pažvelgė į ją, į brūzgynus; buvo visiškai išsikvėpęs, visai be jėgų, suabejojo, ar ji iš viso supranta, kaip jis stengiasi išsilaikyti ant kojų.

— Manau, tikrai žinai, ką su jais daryti, — pasakė, tarytum būtų buvusi pernelyg kilminga ponia, kad terliotųsi su arkliais… ir jis įkvėpė, dar kartą, ir pamatė, kad juda. Jis nesuprato, ar tai pyktis suteikė jam jėgų, o gal staiga kažkur gilumoje jis surado paskutines jėgų atsargas, bet jis nuėjo ten, kur Ela liepė, ir surado balnus bei visą mantą, įskaitant ir Nikolajaus lanką, gulintį ant žemės po krūmu, žinoma, kur rasa ir drėgmė…

Kvaiša mergiotė, pagalvojo jis su didėjančia panieka, ir tada jis suprato, ką matė, kai priėjo prie arklių: jie nebuvo supančioti — jokių pančių; visur aplink goblinai, tai pirmyn, tai atgal paupiu laksto troliai, o jie vis dar toje vietoje, kur ji buvo juos palikusi? Tai buvo akivaizdesni burtai nei tie, kuriuos Tamašas per visą savo gyvenimą buvo matęs iš Karolio.

Kol Tamašas, energingai atbloškęs į šalis krūmus, vėl svirduliuodamas sugrįžo į taką, šis įrodymas privertė jį dar kartą susimąstyti apie nepagarbą merginai. Jei paprasčiausia raganos tarnaitė tiek daug gali ir tikisi tokios didžiulės pagarbos, tai meisterio Karolio sesuo, matyt, šiuose kraštuose be galo įtakinga ir yra ta pagalba, kokios jo tėvui gali netrukus prisireikti stojant prieš tai, kas ruošiama. Tad jam verčiau būti mandagiam, pabalnoti merginai arklius ir, kol dar jis nepareiškė apie savo kilmę, akis į akį susipažinti su ta josios ponia.

Taigi pirmiausia Tamašas pasirinko Ježio kumelę, Skorę, sutvarkė jai ant nugaros antklodę, giliai prisikvėpavo, kol pajėgė pasilenkti, pačiupti balną, trūktelti jį aukštyn ir užmesti; dar ilgiau jis laukė parimęs prie jos šono, kol galėjo bandyt suveržti pavaržas — štai taip vargais negalais susidorojo. Bet visą šį laiką kumelė bent stovėjo rami, ramiau nei kada nors prie Ježio.

Nuo pat pradžių Lvi elgėsi geriau: jis nesriūbavo kaip Skorė, savo dalį paimdavo be skubos — štai toks jis buvo, be to, tvirtas, ramus; ogi tai, kad ragana paėmė Skorės pavadį, žinoma, nuspręsdama, jog gražutė kumelaitė bus jos, puikiai tiko Tamašui, jis nė žodžio nepratarė apie Skorės charakterį, tik padėjo Elai užsėsti, padavė pavadį ir parodė, kaip jį laikyti. Elegantiškoji kumelė buvo ir graži, ir klastinga, ir kaprizinga — kaip Ježis, tačiau ji nepradėjo savo įprasto šokio, nenumetė raganiūkštės. Šiek tiek nuvildama Tamašą, Skorė stovėjo lyg ledi, ir jis nuėjo, iš paskutiniųjų silpstančių jėgų įkėlė koją į Lvi balnakilpę ir įšoko į balną.

Tada pro tamsos ir mėnesienos ūkanas jis pamatė, kaip Ela lėtai lyg per sapną prajoja su kumele pro jį, pajuto, jog visai neraginamas Lvi pats sukasi. Mėnulio šviesa, krintanti ant vandens netoliese, išryškino tik neaiškius akmenų bei verpetų kontūrus. Arkliai žengė nerūpestinga žingine, tarsi jokie goblinai nedrįstų jų užpulti.

— Mes jojame pas jūsų ponią? — paklausė Tamašas.

— Kuo greičiau, tuo geriau, — atsakė ji.

— Ką ten darysime? — jis paklausė, bet išgirdo tik tylą. — Ką ten darysime? — pakartojo garsiau, bet atsakymas nebuvo iškalbingesnis.

Šlykštus nemandagumas. Jei tik jis galėtų patekti pas šitą Karolio seserį ir įrodyti, kas esąs, bei papasakoti, kas nutiko Karoliui, galbūt jai parūptų, kas atsitiko jos kaimynams, tačiau dabar, turėdamas laisvo laiko ir jėgų mąstyti, pagalvojo apie tai, kad nuosavam raganos kraštui neypatingai pasisekė, jei Krukči Strazas yra jos galios įrodymas. Galima būtų pamanyti, kad tolėliau žemupyje geriau sekasi, gal goblinai lyg maras įsisuko tik aukštumose arba tik pasienyje, ir Elos valdovė galėtų su jais susidoroti, jei tik rimtai tuo užsiimtų, tačiau o jeigu — ne? Juk žinojo, kad iš už kalnų atvyksta jos brolis, turėjo žinoti, jeigu jų surasti pasiuntė šią mergiotę. Ar padavė ji ką nors, kad apgintų Karolį? Na, žinoma, nebent būtų pasikliovusi Karolio sugebėjimais.

Dėl kažkokios priežasties goblinai apleido tvirtovę, turbūt paprasčiausias merginos pasirodymas juos pribloškė ir privertė atsitraukti, tačiau būtent tvirtovę Ela norėjo kuo greičiau palikti, ir ji tikrai nepagelbėjo Karoliui, net jei tai buvo jos užduotis.

Daugybė dalykų jam buvo dar neaiškūs. Tamašas ėmė rimtai svarstyti, ar nebus klydęs, sekdamas paskui šią merginą; jis galėjo pasiklysti ir nepalikti tėvui jokio perspėjimo, tačiau jei pamestų ją, neaplankęs jos ponios, prarastų bet kokią galimybę sulaukti pagalbos, kurią, reikia manyti, stengėsi surasti Karolis.

Tamašas galėjo išgirst savo brolį sakant: „Brolau, lėtapėdį, ar negali nors kam pasirįžti?” Bet ne, jam buvo neramu dėl to, ką sprendė: traukti toliau ar grįžti. Jam niekada nesisekė aklai nuspręsti ir pastatyti ant kortos kitų gerovės. Kad ką nors padarytų, jam reikėjo žinoti, kur jis yra arba su kuo jis susidūrė: ir jo vedlė, ir jos ponia, ir pats Karolis buvo paslaptingi ženklai. Mergina galėjo būti begėdė pikčiurna, bet gal ji — didingoji ledi, kaip kad tvirtina. Galbūt ji nepratusi viena jodinėti miške su nepažįstamu jaunuoliu, kuris (Tamašas turėjo pripažinti) dvokia kaip trolio urvas. Gal ji manė, kad jis vienas iš tų sunkiai ginkluotų raitelių, įpratusių prie grubių įsakymų. Galbūt…

Žvaigždėtą naktį buvo lengva apduiti nuo svaigių raštų, kuriuos miško šešėliai pynė ant Tamašo bendrakeleivės ir Ježio kumelės, ir ant palvo Lvi sprando. Tamašas bandė mąstyti blaiviai, stengėsi įsiminti kelią, kuriuo dabar jojo tiesiog palei upę leisdamiesi į žalią kraštą, kurį probrėkšmiais buvo matęs saulės spinduliuose; jis mąstė, ar tai ta pati upė, kur bėgo pro tvirtovę.

Jis galvojo, kad jeigu nuspręstų grįžti, galėtų sekti palei vandenį įkalnėn, bent jau iki kelio, tačiau darėsi vis klaidžiau — tarp upokšnių, kurie susitikdavo ir susijungdavo, ir prasigrauždavo siauras prabėgas, kokių arkliai nesupaisytų, tai šen, tai ten audė vanduo, nuolat vis pasimesdamas po medžiais. Lapai braukė Tamašui per veidą, apakindavo jį, po to ir vėl užleisdavo vietą pakrantei — tai pačiai, gal kitai — jis jau nebebuvo tikras, ar iš viso ką nors žino.

5

Ant skurdžios augmenija uolos nelabai kur pasislėpsi, tačiau mėnulis dabar buvo užlindęs už dunksančios kalno keteros, ir Jurio širdis daužėsi lyg triušio. Gremėzdiški tvirtovės kontūrai kilo aukštyn, norėdami uždengti dangų. Jis nežinojo, kad tvirtovė tokia didžiulė ir aukšta — kol kas tai buvo labiausiai jį bauginanti staigmena.

„Pabandyk prisliūkinti prie sarginio šuns, — pasakė Nikolajus apie goblinus. — Pabandyk tai ir pasakyk man, kad ištrūkai su visais pirštais. Tai ne kurčiasis Pavelas, pro kurio nosį prasėlini. Jie bus pastatę sargybinius, kvaišeli nesusitupėjęs. Jie — kariai, galbūt jų nosys jautrios kaip medžioklinių šunų, ar supranti?”

Nikolajus pyko; Nikolajus išvadino jį nesusitupėjusiu kvaišeliu, tačiau tik todėl, kad, kai jie susidūrė, Nikolajus, perverta ranka bei pusę savo kraujo palikęs ant kalno šlaito, tykino čionai žemyn; jis negalėjo pats to padaryti, štai dėl to labiausiai ir pyko.

Taigi jiedu su Nikolajumi be jokio susitarimo susitarė, ir nuo pat tada iki mėnulio laidos Nikolajus prikimšo pilną jo galvą smulkmenų, išimčių bei nurodymų, kad dabar jam prireikė sustoti ir kelis kartus viską pergalvoti.

Mat sargybinis postas, Krukči Strazas, buvo pastatytas tiesiog ant upės kranto, juk akivaizdu, kaip sakė Nikolajus, jog bet kokios paskirties pilis privalo turėti vandens, o kur buvo vandens, reikėjo arba tiesiog ten pat kasti šulinį, arba pastatyti kokį nors įtvirtintą tunelį, kuriuo galima būtų pasiekti tėkmę — galbūt ir viena, ir kita: seniausios, dažnai išaugusios iš mažų pilaičių, ir būdavo sutvarkytos pagal tiek vienų, tiek kitų savininkų norus. O šitoji, pastatyta ant kalno uolos, žinoma, nekasė šulinio. Nikolajus sakė, kad savo kelionėse matęs daugybę tvirtovių, panašių į šią, p jis sakė, kad prieš atvykdamas į Magijaros žemumas daug keliavęs, dar vaiku būdamas Ruso aukštumose buvęs.

Nikolajus kažkada buvo berniukas — tai tiesiog atradimas. Neabejotina, kad jis aplankė ne vieną pilį. Tačiau Nikolajus kalbėjo taip, tarsi tiksliai žinotų, ką sako — kiekvieną smulkmeną iš to pastabų srauto, kurį liejo į jo galvą. Nikolajus privertė Jurį įsižiūrėti į tvirtovės linijas ir suprasti, kaip ji išplanuota ir kur greičiausiai jie bus pastatę sargybą, o kur silpnosios jų vietos…

„Ten, kur nėra langų, ant stogo jie pastatys sargybinius, — sakė Nikolajus. — Kur nesaugoma — ir šiaip per gerai įtvirtinta, jų manymu, kad vertėtų rūpintis, ten, kur jie nelauks puolimo, bus mažiau sargybinių negu ten, kur tikisi…

Stipriausia tvirtovės vieta — kaip tik ta pusė, kurią reikia atakuoti, nes turbūt jie jos nesaugos, o vandens kanalas arba nutekamieji vandenys yra lengviau pasiekiami nei langai”.

Nikolajus dar pridūrė: „Tiesiog apsižvalgyk. Įsidėmėk kiekvieną langą, kiekvieną skylę, kiekvieną užkampį, kur galima tiek jiems, tiek mums pasislėpti, ir sugrįžk, papasakok, ką matei. Tada galėsime nuspręsti, ką toliau daryti”.

Juris žinojo, kad paskutiniuoju nurodymu Nikolajus bandė jį apsaugoti. O šen ir ten nešioti tikslias ataskaitas buvo iš tiesų „protinga”, jei tavo broliai ten gyvi suėsti ar dar kas nors siaubinga, ką goblinai daro sugautiems žmonėms. Nikolajus sakė, kad jie nusitempė net nudvėsusius arklius. O tai negerai, Jurio galva, nebent taip jie ilgiau užgaištų prieš pereidami prie žmonių.

Juris slinko labai atsargiai, stengdamasis nenudardinti akmenų, o labiausiai — likti nepastebėtas: Nikolajus neperspėjęs sugriebė jo galvą ir stipriai trūktelėjo ją žemyn, pirštu nurodė į jį patį; ten, kur jo sėdėta, krito mėnesiena, o jo galva ir jo liemuo, ir jo rankos, ir jo kojos turėjo būti žemiau, po uolos šešėliu, jeigu jis nori pasilaikyti juos sau, jei kartais ant ko nors užsėlintų. Iki šiol Juris jautė Nikolajaus pirštų paliktas mėlynes. Tad slinkdamas, šliauždamas ant pilvo ir alkūnių — iš to, ką patyrė, panašiausia į landžiojimą pro sodo tvoras — nuolat apie tai galvojo ir niekada nepamiršo pasirinkti ilgojo ir daug kantrybės reikalaujančio kelio, jei tik tas būdavo šešėliuočiausias.

Tas kelias, pasirodo, ėjo visai palei pat sieną, žemyn palei pamatą į pakrantę, ir šešėlis buvo toks juodas, kad geroką gabalą slinko apčiuopom. O vanduo, kai tik pasiekė jo ribą, palyginti ryškiai spindėjo žvaigždžių šviesoje; toje pat žvaigždžių šviesoje priešais srovę stūksančiame akmenų mūrinyje Juris pamatė grotuotus geležinius vartelius bei akmenines pakopas, daugumą — srovės skalaujamas.

Juris nuslydo prie krašto, vartelius rado vos vos pravirus, ko niekas net nepastebėtų, jeigu tikėdamasis, kad neužrakinta, nepastumtų. Jei stumtels platėliau, varteliai gali girgždėti. Jei taip, turės bėgti. Gali mestis į vandenį ir tikėtis, kad upė nulakins jį pasroviui prie ko nors ranka įsitveriamo, bet tolėliau nuo Nikolajaus, kur jokiu būdu nenorėtų nuvesti persekiotojų; ir Juris pagalvojo, jog iš anksto tai apsvarstydamas yra pagirtinai rūpestingas. Jis tiksliai žinojo, ką darys, jei nutiktų kas nors netikėta, turėjo planą. Tad vartelius stūmė labai švelniai, pasirengęs liautis, vos tik pajus bet kokią užuominą apie pasipriešinimą, dėl kurio gali girgžtelti vyriai. Varteliai prasivėrė platokai — gana liesam berniūkščiui pralįsti, ir tai jau gerai. Viduje tamsu, tuo tarpu pagalvojo. Galiu bent pažiūrėti, ar tolėliau nėra kitų vartų: meisteriui Nikolajui reiks tą žinoti, kitaip galime pravaikštinėti ten ir šen visą naktį, o jiems kaskart bus proga mus sugauti, argi ne?

Taigi jis įsmuko vidun ir apdairiai beveik iki galo užvėrė už savęs vartelius, tad jie atrodė lygiai taip kaip anksčiau.

Viduje buvo vėsu bei drėgna — to ir tikiesi prie vandens, — ir šiek tiek priplėkę, tarytum šia vieta naudotasi kaip sandėliu arba šiukšlynu. Gerą galą, kol surado sieną, teko eiti apčiuopom. Juris atsargiai paėjėjo pirmyn, bet antrų vartelių nerado; atrodė, kad tai kažkoks tunelis, galbūt net natūrali ola, nes nejusti jokio mūrininko darbo. Tuo labiau, kad negirdėti ir neužuosti nieko, kas rodytų, jog būta užgrobimo, vien tik senų, drėgnų maišų kvapas. Juris svarstė, ar grįžti, nusprendė, jog pabandys dar šiek tiek paeiti neatsitraukdamas nuo sienos, palei kurią tamsoje galėtų grįžti, bei iškėlęs aukštyn vieną ranką, kad apsaugotų galvą, jei čia — kaip namie rūsiuose. Žvaigždžių šviesa ir vandens blizgesys, spindėję prie įėjimo, greitai išblėso, ir Juriui tekdavo retkarčiais stabtelti, kad akys priprastų prie juodesnės tamsos.

Šis tunelis — būtent tai, apie ką Nikolajus norės sužinoti, ir tuo labiau, jei jam pavyktų pranešti apie duris arba vartelius, pro kur goblinai gali iš pilies nusileisti prie vandens ir pro kur jiedu galėtų patekti į tvirtovę ir išgelbėti jo brolius bei kitus.

Galbūt čia net esama sandėliukų — jis galvojo apie galimą šios vietos panaudojimą, nes toks jo namuose buvo pusrūsis, kvepėjo tarsi vieta tam ir būtų naudota, o sandėliukai — susijaudinęs galvojo — kaip tik ta vieta, kur goblinai gali užrakinti savo belaisvius, kaip kad vieną kartą jo senelis, anot tarnų, prieš pakardamas plėšikus, buvo tuos užrakinęs.

Dėl šios minties Juris siaubingai troško išdrįsti šūktelt brolių vardus, retkarčiais sustodavo, sulaikydavo kvėpavimą ir įsiklausydavo, kad išgirstų menkiausią garselį, kuris galėtų reikšti, jog čia kalinamas belaisvis.

Girdėjo tik vandens lašnojimą: tekšt, tekšt… tekšt — vis garsiau ir garsiau, kol prie vartelių išgirdo kitus žingsnius.

„Saule valdove, — pagalvojo jis, jo širdis smuktelėjo į kulnus, — kažkas tunelyje, man už nugaros”.

Pirmoji pašėlusi mintis — prisispausti kietai prie sienos, taip ir padarė tikėdamasis, kad kas nors kitas, labiau įpratęs prie šios vietos, žengs viduriu ir praeis pro jį. Būtų negerai, jei jie uždegtų žibintą, o jei neuždegtų, nors turėtų, reikštų, kad tyčia vaikšto tamsoje — tai yra žino, kad šiame tunelyje gali būti paikas berniūkštis. „Uodžia kaip šunys”, — sakė Nikolajus, bet Juris niekaip nesitikėjo, kad sargyba įeis iš vandens pusės, tuo pačiu keliu kaip jis, arba kad slinks tamsoje.

Jis tvirtai apsikabino sieną, bandydamas sugalvoti geresnę išeitį, tuo pat metu stengėsi išgirsti, kiek jų. Pamėklė judėjo dviem dalimis. Kaip gyvatė — pagalvojo sunkiai nurydamas seiles — arba tik vienas goblinas, tempiąs kažką panašų į maišą ar kūną.

Varteliai laukan turbūt vis dar atdari. Jei jis palauktų, kol tas atsidurs prie pat jo, ir tada staiga šoktų bėgti, gal jam ir pavyktų visiškai netikėtai prasiveržti pro gobliną. O gal jam sėlinti kiek įmanoma pirmyn ir tikėtis, kad tas padaras užsuks į kokį nors koridorių kitoje sienos pusėje, kokiame nors dar nerastame kelių išsišakojime. Pirmoji galimybė buvo tikresnė: Juris žinojo, kad ten yra durys, ko nepasakysi apie jokias kitas duris, tačiau tai sukeltų visą tvirtovę; antroji gi — tylesnė, ir durys į laiptinę ten turėtų būti, kaip kitaip jie paprasčiausiai čia vaikščiotų nesušlapdami kojų? Jei Juriui pavyktų prasmukti pro šalį, gal goblinas užliptų laiptais.

Nebent, dieve, jis gali jį užuosti. Dabar gi, kai tas kažkas, kuris buvo išėjęs, sugrįžo, nebebuvo tikrumo, kad vartai, vedą laukan, neužrakinti.

Juris pamanė, kad Nikolajus pasirinktų būtent tylą. Sukelti visuotinį sąmyšį — ne geriausia mintis, dėl šito gali imti krėsti pakrantes ir surastų Nikolajų, o tai būtų nelaimė. Taigi jis atsargiai patraukė palei sieną, apgraibom pro iškyšulius, per posūkius — dabar absoliučiai aklas, skubėdamas labiau, nei norėtųsi. Trinktelėjo į kažką, ką, ačiū dievui, prieš nuversdamas sugriebė. „Žibintas”, — pagalvojo, suturėdamas jį jo nišoje, ir greitai pajudėjo toliau.

Po to įsirėžė į grotas — šokas, beveik sustabdęs jo širdį. Tačiau jis užčiuopė pravirus vartelius grotose, pravėrė tūptelėjęs ir patraukė toliau, bet tada jis ėmė nebetilpti po lubomis, turėjo pasilenkti, po to ropote ant rankų ir kelių, jis iš tiesų išsigando, kad pakliuvo į spąstus, žūtbūt tikėjosi, jog už grotų — užkampis, kur jie neieškos, tikėjosi, kad Nikolajus klydo kalbėdamas apie jų uoslę. Juris prigludo prie žemės, beveik visiškai nebuvo vietos, stengėsi nešnopuoti. Girdėjo, kaip už jo liovėsi judėję, ir tada tamsoje švystelėjo maža raudona švieselė — visų pirma Juris pagalvojo apie demoniškas, žėrinčias akis.

Bet čia — tik paprasčiausios anglys žarijų puode bei geltonai įsidegęs dagtis, sušvitęs pakeliui prie lempos; jis davė pamatyti gauruotą kailį, platų snukį, tamsias ir nuo šviesos pavandenijusias akis, netikėtai spoksančias tiesiog į jo prieglaudą.

Juris dar tvirčiau apsikabino kelius ir pasistengė nedrebėti tikėdamasis, kad tamsoje tas padaras jo nepamatys. Bet tas tarė: „Dar vienas”, — šiurkščiu, žemu balsu ir, vilkdamas sau iš paskos ilgą žiurkišką, besiraitančią uodegą, pasileido šliurpsėti link jo.

Juris žvilgtelėjo atgal, gal dar yra kur trauktis, tačiau lubos buvo tokios žemos, kad galėjo tik šliaužti…

Padaras to negalėtų. Juris ėmė spraustis į tą žemumą, išgirdo, kaip trinkteli grotelės. Jis šliaužė į ją kaip galėdamas greičiau ir landžiau, stengėsi tapti anam nebepasiekiamas, o tuomet kažkas sučiupo jam už kulkšnies ir trūktelėjo jį atgalios, nudegino jam delnus ir smakrą, kai jis bandė įsikibti į uolą.

Padaras išvilko besispardantį ir besiginantį Jurį į žibinto šviesą. Juris spyrė, bet padaras jo nepaleido, po to, kai besistengiančiam ištrūkti berniūkščiui pritrūko kvapo, Juris įsispoksojo į jį.

Tai trolis, Juris buvo tuo tikras. Jis pakliuvo į keblią padėtį, dėl kurios meisteris Karolis nebuvo davęs jokių nurodymų, nebent padaras atleistų savo gniaužtą. Viena ranka trolis laikė žibintą, kita — jo kulkšnį, atrodė apstulbintas to, kas vyksta.

Trolis gi pastatė žibintą ant žemės, atplėšė Jurį nuo grotelių, į kurias jis nieko nelaukdamas buvo įsikibęs, ir abiem rankomis pakėlė sau prie snukio — kad nukąstų jam galvą, neabejojo Juris ir vėl jam spyrė, kad bent ką nors padarytų.

— Pažįstamai kvepi, — tarė tas, o Juris niekada nebuvo girdėjęs, kad troliai kalbėtų. — Šunimi kvepi.

Iš tiesų. Zadnis visada trynėsi netoliese. O ką Zadniui veikti su troliais?

— Kur mano broliai? — silpnai paklausė padaro, tiek tepavyko bekybant surasti jėgų.

— Dauguma negyvi, — pasakė. — Vien kaulai.

Dauguma. Juris įsikibo į šią „daugumą”. Ir padaras jam galvos nenukando. Trolis kalbėjo apie šunis, susimąstęs žvelgė jam į akis ir dabar, kai Juris ilgėliau į jį įsižiūrėjo, nebeatrodė labai žiaurus. Padaras atrodė sumišęs, o berniuko rankos buvo jau benutrūkstančios, tačiau trolis nieko daugiau nedarė, tik laikė jį pakėlęs — akis į akį.

— Keli gyvi, — Juris duso, spyrė šį kartą be jokio tikslo. — Kur?

— Du išjojo.

— Kur?

— Lauk. Šalin… Kvepi vaiku, ne goblinų. Vaikams čia ne vieta dabar. Bloga vieta, bloga.

— Aš ieškau savo brolių, — diegė vis labiau, darėsi silpna. Juris pamanė, kad jo rankos tuoj nutrūks. — Kur jie nujojo?

— Ieškai brolių, — suurzgė tas. — Ieškai brolių, — trolis švelniai nuleido jo kojas ant žemės, atleido savo gniaužtus ir milžiniška gauruota ranka patapšnojo jam per petį. — Gerai. Tą ir reikia daryti.

— Ar žinai, kur jie išvyko? Gal net žinai, ar ten buvo mano broliai? — Tiesiog stebuklinga. Juris neįsivaizdavo, kokie to padaro sugebėjimai, bet netikėta viltis sudrebino jo balsą, jis nebesiryžo bėgti. — Mano vardas Juris. Atvykau iš už kalnų. Mano broliai — Tamašas ir Bogdanas…

— Nežinau jų vardų. Bet ieškoti brolių. Taip. Gera mintis. Labai gera mintis.

Kažkodėl nudilgsėjo per rankas, panašiai kaip būnant kartu su dvasininkais arba girdint žiemos vėją, to padaro balsas buvo toks žemas. Juriui trolis nebeatrodė nei blogas, nei žiaurus, greičiau liūdnas ir išmintingas, rodos, sakė daugiau nei jo turimi žodžiai. Jis tarė: „Eime”, — didžiule gauruota ranka apsuko jį ir paragino eiti.

Jis turėtų bėgti kiek įkabindamas, pamanė Juris. Greičiausiai tai apgaulė. Turbūt jis būtų daug greitesnis už tą padarą: anas labai didelis ir sunkus, tačiau trolis jau vedėsi jį, kur jis ir norėjo eiti — anapus šviesos, atgal į tamsų tunelį, į pakrantę ir žvaigždžių šviesą, į atvirą orą.

— Eik, surask juos, — trolis pasakė būtent tai, ką Juris ir norėjo daryti.

Bet Juris negalėjo keliauti su juo kažin kur ieškoti Tamašo ir Bogdano, juk nepaliksi sužeisto Nikolajaus, gulinčio ir laukiančio, nežinančio, kas nutiko. Nikolajus žudė trolius, jei tik padaras tai sužinotų, jam nepatiktų, bet galbūt nesužinos, o Nikolajus jam nieko neužsimins.

Jie atėjo iki vartelių ir upės, o ta problema vis labiau ir labiau spaudė Jurio širdį.

Tačiau Nikolajus pats sakė: „Nepadarysiu šito, vaiki”. Nikolajus tuo tikėjo. Jis tikėjo tuo, kai leidosi kalno šlaitu, ieškodamas Jurio brolių, o juk Nikolajus paprastai žino, kas ko vertas. Tad jam nėra vilties…

Nebent jei berniūkštis sugebėtų atvesti pagalbą, ir Juris visa širdim vylėsi, kad taip pasielgti būtų teisingiausia.

* * *

Rodos, amžinybę — vien laukimas. Prakeiktas šuo bent jau nurimo. Savo diržą Nikolajus buvo apvijęs sau aplink riešą ir aplink šuns antkaklį, leido laiką kasydamas minkštą šuns pakaklės kailiuką, nes tamsoje šuo buvo šiltas; iš tiesų jis nekvailas šuo, tik nevikrus, geranoriškas šuo, kuris ir per pragarą nusektų savo šeimininko pėdsakais.

Ten berniūkštį ir veda, ir kiekvieną gobliną tvirtovėje pažadintų, jei tik jam dingteltų amtelt; Nikolajus nuoširdžiai vylėsi, jog Zadnis nelos, tad stengėsi, kad šuo jaustųsi patogiai bei būtų atsipalaidavęs — dešinioji jo ranka dabar nebepajudėtų, jokiu greičiu. Jis negalėtų tvirčiau sugriebti šuns arba išlaikyti jo, kad nurimtų. Skausmas plūdo ir slūgo, jis nušluos jo sąmonę, jei tik šuo sujudės ar bent mažumėlę krustels.

— Ša, — pasakė jis, kai tas krustelėjo. — Jis sugrįš. Netrukus jis sugrįš, šunie. Jis protingas vaikis. Gulėk ramus.

Taip jis kalbėjo. Norėjo taip galvoti. Gal kaip tik dabar berniūkštis rimtoje bėdoje. Nikolajus vis klausėsi, ar neišgirs tolumoje kokio nors bruzdesio, nepaisydamas sveiko proto tikėjosi, kad vaikis laikysis visų jo nurodymų iki paskutiniojo ir iššniukštinės tik vietovės išdėstymą, po to grįš kitų nurodymų — daugiau nurodymų, daugiau priešginiavimų: tik gaišinimu Nikolajus manė atkalbėsiąs berniūkštį. Galbūt rytoj jis pats bus stiprėlesnis.

Galbūt kiaulės ims skraidyti, pagalvojo. Reikėjo tam vaikiščiui duoti ausų, užsodinti ant ponės ir liepti, po velnių, nešdintis namo — štai ką jam reikėjo padaryti. Būtų pasilaikęs tą prakeiktą šunį sau, tas galėtų atpirkti savo nuodėmes, visų pirma už tai, kad atvedė čionai vaikį; gal jiedu su šuniu sutartų, gal jam kažkaip pavyktų upokšnyje pagauti žuvį.

Dar daugiau sparnuotų kiaulaičių, pamanė. Tėkmė liejosi iš aukštumų ledyno, tiekė sterilų vandenėlį.

Vanduo ir kelias… galbūt tai kelias leistis plaustu pasroviui į saugesnę vietą. Po šimts! Jis nepagalvojo apie tai. Jei tik jis galėtų susigrąžinti vaikiščią…

Jei tik vaikis grįžtų…

Paskutinysis lordo Stanio sūnus — jo atsakomybėje; kiti du — dingę be žinios, tačiau jei tik jiems pavyktų nusigauti pasroviui, kai bus jau toli nuo šios vietos, sugrįžtų į kalnus ir surastų kitą perėją…

Ir šitaip per pliką lyg pragaro slenkstis kraštą, goblinų medžiojami, o po to prieš akis — kelionė per kalnus: be maisto, be pašaro, be jokios vilties susirasti ko nors pakeliui, vien tik menkas tikėjimas, kad suras niekieno kito nerastą perėją. O kur dar tiesa, jog kalnai linkę rangytis nenuspėjamais vingiais ir vesti į aklavietes bei labirintus… Galbūt būtų geriau leistis pasroviui…

Zadnis pastatė ausis, pakėlė galvą ir pašoko ant kojų. Nikolajus įtempė ranką, kad šuo nešoktų pirmyn, tvirčiau sugriebė už diržo ir į jį įsikibo, žinojo, kad šuo tuojau sulos, po šimts jį! — stipriai trūktelėjo diržą, norėjo prisitempti šunį, kad pirštais pasiektų, pabandė priversti savo kairę ranką sučiupt šuns snukį.

Amtelėjo, silpnai, neaiškiai suinkštė, tada bėgančio berniuko trepsėjimas — štai priežastis, vylėsi Nikolajus.

— Ša, — sušnabždėjo skalikui, bijojo, jis kad ant bėgančio berniūkščio kulnų lipa goblinai.

Berniūkštis pasirodė, šastelėjo ant kelių ir sučiauškėjo:

— Meisteri Nikolajau! Meisteri Nikolajau, aš kažką suradau!

Nieko kito nerasi, tik goblinus, o Zadnio trūkčiojimai vos neatėmė Nikolajui sąmonės. Blogiausių nuojautų kankinamas paklausė:

— Ką?

Vaikiščiui iš paskos šlumštelėjo milžiniškas šešėlis — didžiulis gauruotas šešėlis su žiurkiška uodega.

Nikolajus stvėrė šalia gulėjusį kalaviją, bet prie sveikosios jo rankos buvo pririštas prakeiktas pasaitas, ir berniūkštis sugriebė tą jo alkūnę bei tvirtai įsikibo.

— Ne, ne! Viskas gerai, meisteri Nikolajau! — prieštaravo Juris. — Jis savas.

Trolis pritūpė norėdamas geriau jį apžiūrėti.

— Blogai, blogai sužeistas, — suurzgė ir uždėjo jam ant peties ranką.

Nikolajus net neįsivaizdavo, kad troliai gali kalbėti. Jis jau kraustosi iš proto. Tas padaras apgavo vaikį, mintija sau pietus — Nikolajui buvo aišku. Tačiau tarp berniūkščio, įsitverusio jo rankos, ir pasaito ant riešo…

— Krukčis — mano vardas, — tarė padaras.

— Nikolajus, — atsakė jis, dėl juoko, kol bandė ką nors sugalvoti. Paikšas skalikas stengėsi pašokti ir stryktelti į trolio, lyg kokio seno pražuvėlio draugo, glėbį, jis laidė dieglius per Nikolajaus žaizdas, kol Juris paėmė šunį už antkaklio. Trolis patapšnojo Zadniui, po to ištiesė ranką ir patapšnojo per jo petį.

— Nikolajus, — tarė trolis. — Juris. Gerai. Gerai, mes rasim brolius.

— Jis sako, — Juris išdrožė vienu atokvėpiu, — jis sako, du ištrūko, jis sako, kad eina su mumis.

Taip greitai tik Nikolajaus širdis tegalėjo plakti. Dabar jis jau visiškai nebejuto savų pirštų ir kojų, ir visos jo kūno dalys greitai tirpo.

— Bėk, po paraliais, — liepė vaikiui.

Tačiau berniūkštis nebekreipė dėmesio — nei Juris, nei trolis — ir knebinėjosi su mazgu, laikiusiu šunį pririštą prie jo riešo, šuo tik skaudino, bet negalėjo niekur ištrūkti.

Vaikiui pavyko. Karštis įsimetė, nusprendė Nikolajus. Dabar jis sapnavo, kaip trolis jį suima ir neša ant rankų ir kad Juris joja ant savo ponės.

Jis suprato, jog jie žengė į srovę ir po tvirtovės sienomis, žemyn tamsiu vingiuotu takeliu — ponė ir visi. Žibinto šviesa metė ant lubų šešėlius, kaip tik jam virš akių. Jis girdėjo ponės kanopų „cik cak”.

— O kaip goblinai? — paklausė jis, nes net sapne negalima pamiršti tokių smulkmenų.

— Išvyko pas savo karalienę, — atsakė trolis.

— Kokią karalienę?.. Kodėl? — šįkart labiau į temą. Kodėl — visada reikšmingiausias iš klausimų.

Bet padaras paguldė jį ant žemės net neatsakydamas apie svarbiausius dalykus. Tokie ir būna sapnai. Juris pasilenkė virš jo pasakyti, kad jis saugus ir kad trolis išėjo paieškoti ko nors valgomo, ko, kol tvirtovėje buvo goblinų, jis negalėjo padaryti.

— Kvailys, — murmėjo Nikolajus. — Jis jau surado…

Zadnis lyžtelėjo jam per veidą. Juris sutramdė šunį.

— Pasakyk jam, tegul pirma ėda šunį, — niurnėjo Nikolajus. — Vaike, spruk, nešdinkis iš čia.

Bet sapnuoti jis tikriausiai pradėjo dar kalnuose, kai išsitraukė strėlę. Nei vaikiščias, nei šuo niekada nepasirodė, ir nebuvo jokio trolio. Vien tik goblinai, visus sugavę, tik ne jį.

Trolis pąrdrimblojo, nuo jo ant Nikolajaus užkrito šešėlis. Tada skausmo, šviesos ir šešėlių ūkanose prasidėjo gerokas bruzdesys, Nikolajus užsnūdo, kol Juris krestelėjo jo galvą, guldydamas ją sau ant kelių, ir pasakė, kad jis turėtų atsigerti.

Žuvienė. Trūko druskos, bet karšta.

— Dink, — Juris nuvarė šunį. — Turi savo!

Nepaprasta, pernelyg detalu, kad būtų sapnas. Lygiai toks pat ir antrasis pabudimas su žibinto šviesoje į jį bespoksančiu mąsliu troliu.

— Na, na, — tarė tas. — Geriau?

Jis linktelėjo, troško, kad sugrįžtų kita sapno dalis, ta, kur berniūkštis su pone ir atviras dangus dar virš galvos. Kilstelėjęs galvą, Nikolajus apsižvalgė ir pamatė berniuką su šunimi, susirietusius draugėn, ponės balnas — pagalvės vietoje, tunelyje jis matė ponę, snūduriuojančią ant trijų kojų.

Kai pažvelgė atgal, trolis vis dar sėdėjo ten. Atrodė labai tikroviškai. Ir dvokė tikroviškai. Metė šešėlį, kur ir derėjo. Nikolajui visai nepatiko šitoks vaizdinių pastovumas nei jo padėtis, nei stebėti mirgančias trolio spingsules, pernelyg supratingai žiūrinčias jam į akis.

— Ko tu nori? — galiausiai paklausė jis savo sapne.

O tas tepasakė:

— Miegok, medžiotojau. Eik miegoti.

6

— Žuvis, — pranešė Krukčis, visas varvėdamas, ir iš tikrųjų — žuvis: didelė, riebi, šlept šlept šokinėjanti po grindinį.

Zadnis ėmė loti, jai grasindamas, bet Juris pagavo žuvį ir nukirto jai galvą, išdarinėjo. Tad kai ryte meisteris Nikolajus pagaliau pravėrė akis, buvo gaminami pusryčiai.

— Mes dar gyvi, — murmtelėjo Nikolajus, tarsi tai būtų jį nustebinę.

— Visi goblinai išėjo, — tarė Krukčis, buvo prisikimšęs žuvies ir, rodos, norėjo šiek tiek numigti drauge su Zadniu, kuris pusryčiams prisišveitė žuvies atmatų bei ikrų.

— Po šimts, draugeliai, — sau po nosimis šnypštelėjo Nikolajus. — Niekada neklausk, iš kur tas šuo atsibastė. Trolių draugelis, štai kas.

Juris neramiai žvilgtelėjo sau per petį, bet Krukčis atrodė beužmingąs, o Zadnis buvo susirietęs ir užmerkęs akis.

— Keliauk namo, — tyliai pasakė Nikolajus. — Jei upokšnyje yra žuvies, pasigauk keletą, imk ponę, palik mane ir tą prakeiktą šunį su troliu ir trauk namo. Pasakyk savo tėvui…

— Tėvui aš nieko nepasakysiu, — atsakė Juris, tarsi kąsnis jam gerklėje strigtų. — Nes namo dar nesiruošiu.

— Ne tau šiais reikalais rūpintis…

— Ir ne jums, kairės rankos pajudinti negalite. Tai ką darysit, kad juos išgelbėtumėte?

— Pasinaudosiu savo galva, o kai galėsiu paeiti, leisiuosi namo ir gausiu ten pagalbos, tad neverta net kalbėti apie tai, kad tu trauksi toliau…

— Būtent verta, nes jei jūs vyksit namo, galite joti ant Gracijos, o aš pasiimsiu Zadnį ir juos susirasiu.

— Daryk, kas tau pasakyta, ponaiti! Esu atsakingas už tave, ir nemanyk, kad ką nors įrodei pabėgdamas iš namų arba keliaudamas per kalnus, net nenutuokdamas, po šimts, į ką klimpsti…

— O jūs ar žinojot?

Meisteris Nikolajus užsičiaupė ir sukando dantis.

— Ir namo jūs neitumėt, — tęsė Juris. — Net norėdamas mane priversti. Šito jūs negalite. Tai va.

— Po šimts tavo nepaklusnumą.

Juriui nepatiko būti meisterio Nikolajaus siuntinėjamam. Jis gailėjosi, kad elgiasi nepagarbiai, bet norėdamas galutinai padėti tašką, pasakė:

— Jei norit, galite pasiimti mano ponę. Šitiek atėjęs aš turiu teisę eiti toliau.

Meisteris Nikolajus tiesiog pašėlo dėl jo, bet Juris neketino elgtis, kaip buvo liepta — ne šįkart, jis apsisprendė, ir baiminosi daug labiau nei kada nors kalnuose. Kadangi Nikolajus nesiruošė pasakyti nieko naudinga, Juris pakeitė temą:

— Pusryčiai gatavi.

— Kalbame ne apie pusryčius.

— Krukčis jums gali prigaudyti daugiau žuvies. Perėjoje jos sušals ir bus geros. Per visą kelionę namo turėsit maisto. Šįryt jis atnešė Gracijai žalėsių, ji puikiai jaučiasi.

Meisteris Nikolajus tylėjo. Nikolajus ant jo siuto. Jis pabandė atsisėsti ir nusitvilkdė skausmu; šitai jo nuotaikos nepataisė.

— Keliauk namo!

— Neisiu namo be savo brolio šuns. Ar manote, kad galėčiau be jo grįžti?

— Nėra jokios vilties surasti berniukus. Nežinome, kur jie nuėjo.

— Zadnis sužinos.

— Po šimts tą šunį, jis pražudys tave, tik tam ir tinkamas. Jis pakvaišęs.

— Mielai pasiimčiau jus su savimi, — iš padilbų žvelgdamas tarė Juris, tarsi kąsnis būtų įstrigęs jo gerklėje ir taip pat skrandyje, kur lyg akmuo guli pusryčiai. — Dariau viską pagal jūsų sakymą, meisteri Nikolajau, — visą kelią per kalnus, ir nieko blogo nenutiko. Praeitą naktį padariau viską, ką buvot sakęs. Argi ne? Ir viskas gerai. Puikiausiai galiu traukti toliau, jei jūs iškeliaujate namo. Tačiau būtų geriau, jei būtumėte kartu. Gracija jus paneštų. Ir Krukčis sako einąs su mumis.

— Po šimts, — tyliai sau po nosimi burbtelėjo Nikolajus, užsimerkęs krūptelėjo, nes sėdantis skaudėjo. — Po šimts tave, vaiki, po šimts! Namie tau vieta!

Bet Nikolajus net akimirkai nebuvo pagalvojęs keliauti namo be Jurio. Jis norėjo surasti Jurio brolius, kad netektų be jų stotis prieš jo tėvus. Dar niekada vaikėzai nebuvo taip pasiklydę arba dingę, kad Nikolajus nerastų jų ir nesugrąžintų namo, tik šįkart buvo labai blogai, kaip niekada blogai.

— Tai ar eisite su manimi, meisteri Nikolajau?

* * *

Jie jojo saulės apšviesti, ir Bogdanas jo paklausė — jis kažko paklausė, Tamašas neabejojo, tačiau, kokia nelaimė, jis nebeprisiminė tikro Bogdano balso, nebematė Bogdano veido, tik šešėlyje. Ryški, akinanti saulės šviesa sruvo aplink juos. Debesimis nuo vaismedžių krito žiedlapiai. Mirštančių žiedų pūga.

O kad tik būtų kaip, galvojo jis, surinkti visus žiedus, o jei tik jis pajėgtų sugrąžint i dar nepraėjusį pavasarį, o kad sugebėtų sugrįžti jų nueitu kalnų keliu ir galėtų paklausti, kai jie dvejojo prie to siaubingo akmens: „Meisteri Karoli, kur mus vedat?” Galbūt tada viskas būtų kitaip.

Tačiau jis ir jaunoji ragana vis jojo pasroviui. Karštligė ir saulės šviesa akino jį. Galbūt jis namie, papilęs soduose. Bet jeigu jis ten, kur atsimena, nutiko kažkas siaubinga, tai, ko dėl savo sumišimo jis negali prisiminti — vien tik nelaimę pranašaujančią žiedlapių uždangą, nykimo bei permainos ženklą.

Jo sapne akmenys aidėjo būgnais. Į jį žvelgė goblinas ir jo nematė. Trolis nešė jį ant rankų, o mėnesienoje baltai švytėjo kaukolės: arklių kaulai pramaišiui su žmonių — pretenzinga goblinų tvarkelė. Jų padermė linkusi į meniškumą.

Arkliams vienodu keliu braunantis į pakalnę, iš tankumynų klykavo paukščiai. Tamašas matė didžiulius uolų luitus, matė kadagius ir atkakliąją uolaskėlę, bet nieko, kas šiose vietose primintų sodus, nė vieno nors kiek prijaukinto medžio, vien tik susiraičiusia, grublėta žievė — kieta ir stangri, nugairinti pilki akmenys. Suodžiais padengtas dėmėtas sniegas ir negyvos nesenų baisybių uolos. Šaknys čia spraudėsi uolon ir pleištu kantriai platino įtrūkius, tuo mažindamos kalnus. Taip Nikolajus sakydavo.

Pasirodė pušys ir liepos, šermukšniai ir ką tik sulapoję baikštūs bukai — Tamašas pažinojo juos vardais, meisteris Karolis jį išmokė. „Įsiklausyk į jų balsus, — sakė Karolis. — Kiekvienas gieda kitokią giesmę”. Užmerktomis akimis Tamašas pažino kiekvieno jų šlamesį bei kvapą. Tačiau ką tai sako apie tai, kur jis yra arba kas per viena jo bendrakeleivė, kuri atmetė visus jo klausimus ir jojo pasipūtėliškai tylėdama?

„Vėl lakioji padebesiais? — galėjo išgirsti Bogdaną klausiant.

— Būna laikas veikti ir laikas galvoti, broleli. Pakrapštyk galvą, ar sugebėsi?”

Pakrante perbėgo tamsus, smailas pušies šešėlis. Raganiūkštė vėl atvedė juos prie upokšnio — kada jie buvo jį palikę? — ir leido kumelei įsibristi bei atsigerti.

Netrukus po to Tamašas sustabdė Lvi; dabar, kai jie stabtelėjo dienos šviesoje, jam prašvito galvoje žvilgtelti į balnakrepšį. Tamašas buvo pernelyg sustingęs, jam pernelyg skaudėjo, kad jis pasisuktų ir apieškotų mantą ant arklio nugaros, tad jis nuslydo žemėn galvodamas, kad jeigu kas nors bus palikęs savo balnakrepšyje maisto, tai tik Nikolajus; dar šįryt Tamašas negalvojo knaisiotis, o alkis dėl skausmo mažai įkyravo.

Klupdamas prie vandens pakraščio, jis pamatė, kad padarė klaidą. Nulipti nuo arklio buvo neabejotina klaida.

Ela įjojo su kumele tarp jo ir saulės.

— Ką išdarinėji? — su pasibjaurėjimu paklausė.

Jis pabandė pakilti. Vietoj to parklupo ant vieno kelio į drėgną, permirkusį nendryną, o kol Lvi laisvas klaidžiojo po vandenį, įmerkė rankas į ledinę tėkmę ir prinešė jas sau prie veido. Ela nulipo nuo kumelės, ir Tamašas, mirksniu išspaudęs ašarą, paskendo jos žaliose kaip stiklas, žaliose kaip tvenkinio vanduo akyse. Jos plaukai — blyškiausias auksas. Šios smulkmenos užvaldė jį kaip ir antakius sujungęs kaktos suraukimas.

— Kvaily. Pasigausi mirtį. Upokšnyje ledotirpio vanduo.

Gali būti. Tačiau vanduo atėmė skausmą, ir nepaisydamas perspėjimų jis nusiprausė juo veidą. Jis troško visa galva įsimurkdyti jame, kad vanduo pasiimtų visą skausmą, visas mintis, visus prisiminimus. Palaikydamas pokalbį, vos ne vos tvardydamas, iš paskutinių jėgų atsakė:

— Ieškojau ko nors valgomo. Ar yra ko nors? Manau, galėčiau eiti, jei tik būtų.

Pasirodžius raganoms, jam daug labiau patiko meisteris Karolis. Karolis niekada jo nepavadintų kvailiu. Nuo seno Karolis keldavo simpatiją, net jeigu jis ir išdavė juos. Bet ji pripažino turinti ko nors valgomo ir sakė paimsianti tai iš savo ryšulių, jei tik jis liausis kvailiojęs ir tuo metu nepasiskandins.

Jai apibūdinti nebuvo malonių žodžių. Ji — pati kvailiausia, irzliausia ir labiausiai išpuikusi būtybė, kokią Tamašas kada nors buvo sutikęs, įskaitant ir trolį. Bet ji išėmė iš Skorės balnakrepšių ryšulius, o po to, Lvi ir Skorei ganantis pakrantėje, jis su ragana pasidalino maistu, pirmąkart per paskutines dienas, kiek prisiminė Tamašas: šiek tiek džiovintos mėsos, sausainių bei gurkšnis švaraus, šalto vandens.

Tačiau po džiovintos mėsos Tamašas pasijuto blogiau nei būdamas alkanas, jis atsirėmė pečiais į gumbuotą pušį pasistengdamas, kad šaknys ir akmenys neliestų jo mėlynių — tik pailsėti, Tamašas protestavo jai nekantraujant, tik minutėlę.

Jis buvo purvinas, iki pat kojų pirštų nusėtas mėlynėmis, jo galvos odoje — prakirtimai, maudydamasis urve tik išsidumblino, tiek tegalėjo pasakyti; ir ji buvo teisi, jis peršlapo žemiau kaklo ir štai dabar buvo pašiurpęs ir susikrimtęs dėl to. Bet rankoje turėjo brangų ir gražų maisto gabalėlį, niekas daugiau labai jo nežeidė, o jo akys merkėsi, tarytum, kai siaubas virto praeitim ir maistas sušildė jam skrandį, jis nebepajėgtų likti susitvardęs arba atmerktomis akimis. Jis surado savo žemę iš „vieną kartą, labai labai seniai”, bet ji — vien tamsa, klaikuma, dar magiški tvariniai čia gyveno — o, taip: troliai ir raganos. Iš senelės pasakojimų — bent jau pušynėliai ir šis upokšnis, kurį goblinai dar nevisiškai užteršė. Tai buvo tiesa. Tad Tamašas vis dar galėjo ja tikėti, nepaisydamas to, kiek tos istorijos būtų vertos.

Elos ponia turėtų būti protingesnė ir geresnių manierų nei Ela ar senelė. O jeigu ne, jei šis žygis visiškai veltui, jis išjos savais keliais, prisigaudys žvėrių, prisižvejos žuvies maistui ir, kaip nors prasprukęs pro goblinus, parsigaus namo.

O jo tėvas paklaus…

Jo tėvas ir jo motina, ir Juris — visi klaus: „Kur Bogdanas?”

Vienintelis jo atsakymas turėtų būti: „Nežinau”. Gi jo tėvai paklaus: „Kodėl?” O jis tegalės pasakyti, kad neperspėjo Bogdano, dar blogiau, jis pats nuvirto nuo arklio, kai Bogdanui galbūt labiausiai reikėjo pagalbos ir jis nežinojo tikrai, kas nutiko jo broliui. Jis niekada nesužinos, nebent surastų ką nors, galintį pasakyti, kas atsitiko šioje šalyje, ir kodėl goblinai laisvėje, ir kodėl nė vienas jų nesustabdė, ir ar Bogdanas žuvo kartu su kitais — Tamašas nesuskaičiavo kaukolių, praeitą naktį jo galvoje nebuvo tokios minties, vien tik noras pabėgti nuo to reginio…

Jo kaktą palietė šilta ranka. Ji sutrikdė jį — arba po to užėjęs peršulys. Tamašas sumišęs atsimerkė, pamatė Elą iš susikaupimo suraukta kakta. Jis pajuto, kaip šiluma ir šaltis perbėga juo, pajuto…

— Stokis, — paliepė ji. — Ar girdi? Tuojau pat stokis!

Tamašas net neketino to daryti. Jis pakilo ant kojų rankoje tebelaikydamas gabalėlį džiovintos mėsos, pėdino paskui Lvi kliuvinėdamas už šaknų, tuo metu jaunoji ragana įkėlė savo koją į Skorės balnakilpę — ne ypač grakštus užsėdimas, tačiau kumelė stovėjo rami: padarai darė, ką Ela sakė. Tą patį ir jis darė, nors, kai ėmė Lvi pavadį, jam nušvito galvoje, kad skauda mažiau, o kai kabarojosi į balną, kad jis nebe toks nuvargęs ar silpnas kaip anksčiau.

Vien tik pavargęs. Nepakenčiamai pavargęs, tad kai tik atsidūrė balne, paprasčiau buvo leisti Lvi sekti paskui kumelę.

— Pabusk! — dukart jam šaukė Ela, po to Tamašas gavo šakele per veidą ir, degančia kakta, pasistengė daugiau nebeužsnūsti.

* * *

— Man gerai. Man viskas gerai, — pūkštė meisteris Nikolajus, o kol jis skausmingai užsikabarojo ant Gracijos nugaros, Juris buvo įsikandęs sau į lūpą. Meisteris Nikolajus visiškai nesijautė gerai, tačiau jis nenorėjo, kad jam kas padėtų. „Ačiū”, — pasakė.

— Ar jūs viršuje? — iš baimės sulaikydamas kvapą paklausė Juris. Jis bijojo, kad Nikolajus gali tiesiog nuslysti į kitą pusę, ant uolų. Juris laikė paruošęs ranką griebti už Nikolajaus kelnių klešnės.

— Dabar eime? — rangydamas savo žiurkišką uodegą ratais, verčiančiais vandenį raibuliuoti, suurzgė Krukčis; Zadnis buvo atsidūręs Gracijai po kojų, o joms pajudėjus, galvotrūkčiais paspruko nuo beveik neišvengiamos pražūties.

„Išvyko pas savąją karalienę”, — taip Krukčis kalbėjo apie goblinus, tačiau Juris neturėjo noro apieškoti vietovę, kad visiškai įsitikintų. Užteko vien išsinešdinti, ir kuo greičiau.

Rytinis kalnų šešėlis vis dar krito ant jų, uolos — tamsios, niūri šalia tekančio vandens pilkuma, bet juodžiausias — pačio Krukči Strazo išsišovęs šešėlis, ir kol jie neišėjo į žaliuojančius brūzgynus, tose vietose, kur praėjimas buvo siauras, ir Nikolajaus kojos brūžinosi į sieną, Juris jautė tą šešėlį bei dunksančios tvirtovės grėsmę.

— Žalia, — murmtelėjo Nikolajus, taip ir buvo.

Rūstūs kaip tie kalnai jie išėjo ten, kur esama pašaro. Gracija beeidama skabė lapus, šlamštė pilnais žabtais žolę, ir Juris, kai tik pamatė, kaip nulaikyti Graciją, kad ta nekratytų Nikolajaus, rieškučiomis plėšė žalumą ir davė ponei. Zadnis išsivoliojo žolėje, pašoko ir ėmė suktis ratais, kol užduso. Tačiau trolis, jiems beeinant, tik karts nuo karto susitikdavo su jais, jis labiau mėgo upę, palei kurią jie ne visada galėjo sekti. Iš vandens Krukčis iškildavo kaip lokys: pirmiausia pečiai, tada dvi didžiulės akys, kurios galėdavo vėl dingti, arba, būdavo, visas Krukčis pasirodo, kad kartu su jais šiek tiek paėjėtų, varvindamas ant lapų, šlerpsėdamas tarsi avis per lietų ir savo ilga beplauke uodega šliužindamas gyvatės vingrumo pėdsaką.

— Surask brolius, — progai pasitaikius sakydavo Krukčis.

Kitą kartą:

— Šiuo keliu. Šiuo keliu.

O dar kitą kartą:

— Raganos aplankyti.

— Karolio sesers, — su didžiausiu susidomėjimu, kokį parodė klaidžiam trolio kalbesiui, pasakė Nikolajus. — Kur gyvena ta ragana?

Sulaukė didžiulės rankos mosto.

— Ten. Ten, toliau.

— Tiksli nuoroda, — irzliai atsiliepė Nikolajus. Jis kentė, išmuštas prakaito, jiems reikėjo sustoti. Ne, Nikolajus laikėsi savo: jis sėdi ant arklio, jis dar ant jo laikosi, taigi jie vis dar traukia toliau.

— Ar daug goblinų, meisteri troli? — garsiai paklausė Nikolajus.

— Ir kas per vieta, kur jie patraukė?

— Išėjo pas savo karalienę, — tai viskas, ką Krukčis atsakydavo. — Išėjo pas savo karalienę. Karalienė juos siunčia, karalienė įsako sugrįžti.

— Kur?

Krukčis beeidamas gūžtelėjo, rodos, trūktelėjo pečiais, o jo uodega nervingai šmaukštelėjo.

— Ten, kur karalienė, — trolis atrodė vis labiau ir labiau susijaudinęs. — Goblinai… goblinai…

— Kur?

— Išėjo.

— Beprasmiška, — burbtelėjo Nikolajus. — Jokios, po šimts, prasmės, neįmanoma su juo susišnekėti.

Krukčis vis tolo ir tolo į priekį. Juris stengėsi paskubinti, trūktelėjo Graciją, vos tik šakos atskyrė juos nuo gauruoto Krukčio pavidalo; dabar trolis tebuvo šešėlis, rudas, greitai lapuose dingstąs šešėlis.

— Duokš pavadį, — pasakė Nikolajus, o kai Juris ėmė prieštarauti: — Duokš pavadį!

Jis praleido juodu, ir Nikolajus stipriai įspyrė Gracijai, pavarė ją bėgte Krukčio pėdomis, Juris gi bijodamas, kad Nikolajus nenukristų, leidosi į kojas, šuoliais nerdamas pro Gracijos ir trolio išlaužytus brūzgynus; Zadnis lėkė pirma. Berniūkštis bėgo ir bėgo, išgirdo Nikolajų šūktelint: „Kad tave kur…”

Kai Juris vėl išvydo meisterį, Nikolajus jau buvo sugrąžinęs Graciją prie žinginės. Krukčio nelikę nė kvapo.

— Prakeiktas trolis, — iškvėpė Nikolajus, kai Juris jį pasivijo. Tačiau Nikolajus nestabdė Gracijos, tad vaikiui neliko nieko kito, tik, susiėmus nuo pasiutusio bėgimo diegiantį šoną, traukti kartu su Zadniu jiems iš paskos.

Po to jis pamatė laisvai nukrentantį pavadį ir Nikolajų, pavojingai virstelintį balne. Juris staiga šoko pirmyn, kad sulaikytų slystantį Nikolajų, visai nesisaugodamas dygliuotų krūmynų, pro kuriuos jį nusivedė į priekį judanti Gracija. Juris prasispraudė prie meisterio Nikolajaus, pačiupo pavadį ir sustabdė ponę. Gracija sutriko, išsigando, o aplink jos kojas šokinėjantis Zadnis — jokia pagalba.

— Ramiau, ramiau, — šnopavo Juris, viena ranka bandydamas nuraminti ponę, o antrą laikydamas paruoštą suturėti Nikolajų, kad nenuvirstų. Meisteris susilaikė už balno gugos, tačiau jo veido baltis bei sukąsti dantys rodė, kad jis kenčia siaubingą skausmą.

— Geriau vesk, — persimainiusiu, nepanašiu į savąjį balsu tarė Nikolajus. — Vaiki, ar žinai kelią atgal?

— Ne, pone, — tylutėliai pratarė jis. Ta pati saulės šviesa pro medžius atrodė šalta. — Nemanau, kad žinočiau. Tiek daug kalvų kilome ir leidomės.

— Aš irgi, — pasakė Nikolajus, bet Juris nepatikėjo. Nikolajus niekada nepasiklysta.

Juris apsižvalgė, pažvelgė į saulę, kaip kad pats Nikolajus jį išmokė. Tačiau medžiai slėpė Saulę valdovą. Jis tikėjosi, kad bent žino, kur vakarai, bet vakarai — ilga kalnų virtinė bei kalvų labirintas. Nieko, nieko tikra. Jis šiek tiek pavedėjo Graciją tapus, kur, rodės, teisinga. O kai žvilgtelėjo atgalios, Nikolajus buvo užsimerkęs ir vėl sviro.

— Prašau neiškristi, — prašė Juris. Jį dar purtė nuo bėgimo, skaudėjo šoną, jis negalėjo gerai įkvėpti. — Manau, mums reiktų ką nors surasti, mums reikia vietos, kur būtų žmonių, ir kuo greičiau.

— Karolio sesuo, — kalbėjo Nikolajus. — Tie, kuriuos sekame… mačiau kanopų žymes… prieš kiek laiko. Arklio šeriai… balti… ant šakų.

Juris sumišo. Jis buvo aklas. Vedė Graciją, stebėjo trolį, ir viskas. Jis nieko panašaus nematė. Nikolajus, būdamas sužeistas, didžiumą laiko gulėdamas prie Gracijos sprando, akylai žiūrėjo. Tada Juriui dingtelėjo baisi mintis:

— Ar goblinai joja arkliais?

— Ėda juos, kiek aš žinau, — Nikolajus vėl užvėrė akis, prasimerkė. — Nereikėjo bėgti. Nereikėjo bėgti. Po šimts, vaiki.

— Taip, pone, — atsakė jis. — Ką mums daryti?

Nikolajus kurį laiką sėdėjo, aukštėliau nei Juris, atviromis akimis, tačiau nieko nepasakė, visai be priežasties perkėlė svorį ant balnakilpės ir ėmė ropštis žemyn, o jei taip padarytų…

Juris metėsi jo stabdyti, pripuolė prie jo, kad tas nebeturėtų kur nuleisti kojos.

— Jums negalima nulipti, — pasakė Nikolajui. — Nelipkit…

— Vaiki, noriu, kad paimtum arklį.

— Ne! — pasakė. — Ne. Jei nulipsit, aš liksiu čia. Mudu liksim čia. Ar jūs to norite?

— Trolis mus paliko, — kalbėjo Nikolajus. — Jis paliko mus vidury prakeiktų miškų, užuodė goblinus ir pabėgo.

— Tada nesielkite taip, kad būtų dar blogiau! Jei nukrisit, aš negalėsiu jūsų vėl užsodinti ant ponės, be to, net nežinau, kur namai.

— Galėtum parvesti mus atgal. Atgal prie tvirtovės…

— Ne, pone! Nevesiu, nedarysiu to. Jūs liekate ant ponės, ar girdit mane? Jei nulipsit, aš lieku su jumis, kol vėl galėsit užsilipti. Ar girdite mane? Aš taip ir padarysiu!

Atrodė, kad Nikolajus susimąstė. Arba jam pernelyg skaudėjo, kad iš viso galvotų. Jis sunkiai parimo ant balno gugos, kol Juris atstatė jo pusiausvyrą — tai buvo viskas, ką Juris galėjo padaryti. Juris suprato, kad užgavo sužeistąją Nikolajaus ranką, bet tik šitaip jam pavyko. Vėl ėmė vesti Graciją, kiek galėdamas skubino, vis žvilgčiojo atgal, kad įsitikintų, ar Nikolajus vis dar tvirtai laikosi.

Tačiau žemyn per Nikolajaus ranką bėgo kraujo gija, ji nudažė Gracijos šoną.

Jis miršta, su siaubu pamanė Juris. Jis numirs, jei negausime pagalbos, o judėti greičiau nei dabar nebepavyks.

Pirm jų išbėgo Zadnis.

— Surask žmones, — pasakė jam Juris. — Zadni, surask žmones. Ar girdi mane?

Nebuvo kaip sužinoti, ar Zadnis suprato bent žodį, bet šuo laikėsi pirma jų, kartais pradingdavo brūzgynuose, tada Juris išsigąsdavo, kad jie pames ir šuns pėdsakus ir liks vieni.

— Gal pavyks ką nors surasti, kas bus dar, be Nikolajaus, ištrūkęs, — tarė sau Juris. — Viskas bus gerai, tai tik troliai nežino, ko reikia žmonėms; jis paprasčiausiai išsigando, tikriausiai Nikolajus, jį besivydamas, išgąsdino; jis sugrįš, nereikėjo Nikolajui raginti arklio bėgte, ir viskas; kraujas liausis bėgęs.

— Karolio sesuo, — vieną kartą neaiškiai murmtelėjo Nikolajus, ir Juris sustabdė Graciją, sugrįžo prie jo pažiūrėti, ar jam viskas gerai. Bet Nikolajus tepaklausė: — Ar mes vis dar sekame pėdomis?

O jis atsakė:

— Taip, pone. Manau, kad taip… — suprato, kad Nikolajui apsisuko galva, ir jis pasimetė.

Juris privertė Nikolajų eiti kartu. Juris buvo nepagarbus, atsisakė klausyti Nikolajaus patarimų ir tuo puikavosi, nepaliko Nikolajui jokio pasirinkimo, vien traukti drauge, nes Juris savos širdies gilumoje suprato, kad Nikolajus niekada nepasiims Gracijos ir nejos be jo namo. Šįryt Juris norėjo, kad Nikolajus užsiropštų ant Gracijos nugaros ir eitų kartu; jis gi net neabejojo, kad daro teisingai, ir nors praeitą naktį Nikolajus sakė jam, kad niekada nebepajėgs eiti, Juris neabejojo tuo, kad Nikolajus pakankamai stiprus.

Juris nesiklausė, jis nenorėjo klausyti — štai karti tiesa. Nikolajus sakė, eik namo, ir tegul jo tėvas pasiunčia vyrus, kurie galėtų padaryti daugiau negu vienas kvaišelis. Nė karto Nikolajus nepaprašė nugabenti jį į saugią vietą, jis pernelyg išdidus, kad prašytųsi. Nikolajus turėjo likti su juo, kad jam patartų — štai taip viskas turėjo būti.

Juriui tiesiog prieš akis temo giria. Jis ėjo, sekė Zadnį, ieškojo kanopų žymių, kurias Nikolajus sakėsi matęs, nes nebeliko laiko, kada klysti — ačiū jo proteliui ir jo nepaklusnumui, — meisteris Nikolajus nebeturėjo laiko.

* * *

Saulė sėdo jiems besileidžiant paskui vandens tėkmę nuokalnėn, kartais tarp uolų, štai dabar — šešėlyje aukštų, nevisai apsilapojusių bukų ir ankstyvųjų gluosnių bei belapių krūmynų, kaip ir tieji anapus kalnų. Čia irgi pralėkė žvėrių maras, galvojo Tamašas; nuo tada, kai pavalgė ir atsigėrė vandens, stojo stulbinanti minčių skaidra. Belapiai vijokliai pynėsi po arklių kojomis ir trūkinėjo, po jų kanopomis lūžo sausos šakelės. Arkliai, aukštesni už elnius, pakeliui rasdavo jaunų atžalų, lapų grybšnį, o atvirose vietose — po nuniokojimo išdygusių paupinių pipirnių lopinėlių. Ela jojo priekyje, ji nebuvo raitininke, tačiau Ježio kumelė risnojo pirmyn tarsi galvotų apie namus ir arklides.

Taip pat ir Lvi — jo neraginamas, o kai jis paprieštaravo, kad arkliai netvers amžinai tokio lėkimo, ji pareiškė, jog nieko nenutiksią — tai jos žodžiai, — jiems viskas bus gerai.

— Ar už mūsų goblinai? — paklausė Tamašas. Negavo jokio atsakymo.

Po tokio ilgo ir nelygaus jojimo jo sumušti kaulai skaudėjo, bet per šias paskutines valandas Tamašas mąstė gana blaiviai, kad suvoktų, jog pametė senelio kalaviją ir netgi balnapeilį kartu su savuoju arkliu. Nikolajaus lankas — visi jų ginklai, lankas ir sauja strėlių.

„Šaunuolis, — kandžiai, Bogdano maniera, pagalvojo jis. — Šaunuolis, broliuk. Ir tik dabar svarstai, kokie tavo ginklai? Tu ištikimai mane stebini…”

Tamašas pabandė bent apskaičiuoti, kiek nukeliavo. Atviresnėje vietoje pažvelgė atgalios, pasidairė kalnų, tačiau ten dunksojo dar aukštesni medžiai: aplink juos vien miškas, blankus, bespalvis dangus — aukšta jo padangė patį laiką darė nepatikimą. Tamašas buvo pernelyg budrus toje tamsoje, kur gyveno miškuose, kur prietema buvo ankstyva ir šešėliuota dėl lapijos. Ištisas pasaulis svyravo ties sveiko proto riba, vaizduotė vedė į niekur, o jis štai neturi jokio protingo pasirinkimo, tik tai, ką pasirinko.

— Iki tamsos pabaigsime, — pranešė Ela, vieninteliai žodžiai nuo vidurdienio, kuriuos jam pasiūlė. — Privalom.

Tamašas pakartojo savo klausimą:

— Ko mes šiame miške bijome?

— Visų visokiausių dalykų, — atsakė ir pridėjo: — Visko.

Lvi krestelėjo prakaituotą galvą, Tamašas patapšnojo jam per sprandą po krentančiais karčiais, jis nemėgo neaiškių atsakymų, o per šią valandą ėmė dar labiau bodėtis raganomis. Galbūt ji ir galėjo palengvinti jo skausmus, tačiau ramybė netruko ilgai. Galbūt ji galėjo priversti padarus eiti, kur ji nori, bet aišku, kad jos įtaka nesiekia goblinų, o gal ir lokių — tai kas iš to gera?

Be to, kas žino, ką moterys galvoja, ką gali padaryti arba kodėl? Štai jis joja šešėliuotu, goblinų mėgstamu mišku jau nebe pirmą kartą savęs klausdamas, kaip Ela išsisuko nuo goblinų pasalos, kaip paslėpė arklius arba kaip susitarė su troliais, kad jį išgelbėtų.

Sienos dar nakčiai neužslinkus — jo popiečio viltis, jis tikėjosi, kad jie suras kokią nors įtvirtintą žmonių gyvenamą valdą, neįveikiamą vietovę, kurios kilmingoji ponia atsitiktinai bus ragana, tačiau — meldžiu, dieve — pasirodys, kad ji labai primena Karolį, kurį jis mylėjo: sena moteris, kurios darbo kambaryje tokia pat netvarka, kuri lygiai taip pat geranoriškai atsakys į jo klausimus, apsakys, kas gera ir kas bloga iš to, su kuo susidūrė, bei išburs išmintingą ir paveikų atsakymą, kurį jis galėtų parnešti į Magijarą.

Tačiau saulei ėmus leistis, jis nepamatė laukų, kokių reiktų dideliam dvarui, vien tik šią po nusiaubimo skurdžiai želiančią girią ir akmenuotas nuokalnes. Jis nebesitikėjo kitos tvirtovės kaip Krukči Strazas. (Ir kito trolio, kuris šliurpšėtų po menes patarnaudamas Elos poniai? Tamašas buvo už Magijaros ribų, ir, aišku, čia viskas kitaip.)

„Ponia, — jis pasakytų Karolio seseriai: Tamašas bent įsivaizdavo, kad taip tiktų kreiptis į raganą. — Aš buvau kartu su meisteriu Karoliu, kurį, bijau, goblinai bus…”

… suėdę? Nužudę. „Nužudę” — daug geriau, ir jis tuojau pat pratęstų: „Meisteris Karolis atvyko prašyti Jūsų pagalbos, mano tėvas jos prašo…”

Tuomet ragana paklaus: „Ko tiksliai jūs norite, kad padaryčiau?” O jo galvoje — jokios minties: jis nežinojo, ką ragana galėtų padaryti ir ko iš jo paprašytų.

Nes raganos prašydavo užmokesčio: taip būdavo senelės pasakojimuose kartu su troliais ir stebuklingais kriokliais, kurie atjaunindavo tūkstantį metų, ir su nemirtingomis būtybėmis, kurios vaidendavosi savo mirties vietose, buvo kitokios nei šmėklos ir kraugeriškesnės…

„Ponia, — jis pasakytų, — jei padėtumėte mano tėvui ir mano žmonėms… ir mano broliui, jei jis dar gyvas…”

Ką jis už tai padarytų? Bet ką, pasakė sau. Bet ką. Jam Bogdanas paliko šią pareigą, ir meisteris Karolis. Jis — paskutinysis iš jų kompanijos ir dabar, kai taip toli nukeliavo, nebeturi pasirinkimo.

„Ponia, visiškai bet ką, jei tik ką nors padarysite… jei galėsite ką nors padaryti…”

O raganiūkštė stūmė abu arklius iki jų išgalių ribos ir kalbėjo apie nusigavimą ten jau su tamsa — nekoks jos valdovės galių pristatymas.

— Man tai nepatinka, — pasakė kartą Ela; šitai visiškai nesuteikė pasitikėjimo.

Tamašas daugiau nebeklausinėjo, bet ji ir vėl tarė:

— Jinai turėtų mane girdėti.

Ir Tamašas pamanė, turbūt Ela turėjo omenyje savo ponią.

— Kur mes? — paklausė jis. — Kiek dar liko?

Tačiau atsakydama mergiotė tik pavarė Ježio kumelę pastriuokom, kaulus kratančiais šuoliais, pavojingai slidinėdama nuo vieno balno šono ant kito. Jie jojo žemyn nuokalne palei vingiuotą kalvos šlaitą, ir netgi kirtimuose šviesa jau buvo blausesnė. Sveikas protas atrodė nusilpęs, menkas, sutriuškintas.

— Būk atsargi, — Tamašas buvo bepradedąs sakyti, tačiau takas rodės pernelyg siauras, kad ją pavytų, o Skorė jau buvo nykstanti tarp krūmokšnių. Lvi irgi leidosi bėgte vingiais bei zigzagais po medžiais ir nuo kalvos — stačia galva žemyn. Būdamas vienas Tamašas pažabotų Lvi, bet išdidumas, o gal baimė, sakė kad jokia kvaila raganiūkštė, kuri vargiai gali išsilaikyti balne, nepames jo pilname goblinų miške, ne dabar, kai naktis atslenka.

Žemyn kalvos dubuma ir vėl aukštyn, aukštyn ir aukštyn per kračias įkalnių grandines, tada — dėkui, dieve — į gerai ištryptą taką, žadantį, kad netoliese gyvenama. Po Lvi kanopomis lėkė žemė, persikryžiavusios šakos, iš paskos šmaukščiojo neseniai sulapojusios šakelės. Štai tada kažkokia arka įleido juos pro akmeninę, taip gausiai apaugusią vijokliais sieną, kad ji atrodė dunksanti tiesiog iš miško, buvo dalis visko, kas yra aplinkui.

Staiga Tamašas pamatė Skorę, jos raitelę ir priekyje kaukolėmis užmaustytus baslius, jis matė, kaip į mišką įsipynusios tvirtovės kieme Ela nuslydo nuo balno, o jo gerklėje įstrigo prieštaros šūksnis. Visu savo sukeltu bildesiu jie būtų ir negyvėlį prikėlę, tačiau nebebuvo prasmės atitaisinėti klaidų; jis išsispyrė iš abiejų balnakilpių ir, Lvi dar nesustojus, nuslydo nuo arklio nugaros, nusivijo išnykstantį šviesių plaukų švystelėjimą ir pro užtemdytą vijokliais apraizgytos pilies tarpdurį skriejantį apsiaustą. Kieme aiškiausiai matėsi goblinų darbai, durys tamsavo ir buvo visiems atvykėliams atviros, o Ela įbėgo vidun ir pasileido laiptais aukštyn, greitai ir tvirtai statydama kojas, tarsi gerai pažinotų tas pakopas.

Tamašui nesisekė. Tamsoje klupo, kiek galėdamas skubinosi pavyti artimųjų netekusią ir išgąsdintą mergaitę, ketino pasikalbėti ir atvesti ją į protą; po įvykių ant Krukči Strazo stogo jam širdis neleido jos kaltinti, bet aidas, siaubingas tuščio namo skambėjimas, ragino jos ieškoti, o išdavystė čia, kur dabar buvo, atrodė dviguba nesąmonė. Kieme jie turėjo du arklius, galbūt vienintelį būdą ištrūkti iš čia. Besiskubindamas pavyti Elą, Tamašas apačioje paliko lanką ir, jei dar esama kokių nors likusių kerų, tikėjosi jį išsaugoti, apsiginkluoti ir iš anksto apsisaugoti nuo netikėtumo, jei ji bėgte išbėgtų lauk…

Žemėliau ant akmens gurgžtelėjo kažkieno žingsnis, ir jo širdis praleido vieną tvinksnį. Apačioje, po sraigtinių laiptų tamsa, silpniausia saulėlydžio šviesa iš žemutinės menės vis dar apšvietė pakopų pakraščius ir išorinę laiptų sieną. Žingsnis pasikartojo.

„Ela, — pagalvojo Tamašas. — Mes ne vieni. Ar žinai tai?”

Jis karštai tikėjosi burtų, atsiminė, jog Ela keliavo goblinų nepastebėta ir gerai sutarė su troliais, tačiau čia ne troliška eigastis — tai apauta koja, su oda per akmenį brūkštelta, o po antrojo taptelėjimo — tyla; Ela tyli, jis tyli, tyli ir tas — kad ir kas jis bebūtų, — kuris kartu su jais tvirtovėje.

Tamašas atšlijo nugara į akmeninę sraigtinių laiptų šerdį, nekrutėjo, silpnai tikėdamasis, kad anas pasitrauks ir nelips laiptais aukštyn. Štai dabar, pridariusi rūpesčių, Ela tylutėlė. Kad ir kur ji bebūtų — kokiame nors koridoriuje aukštai, — kol jis čia stovi, saugodamas jos kelią atgalios, ji turėjo išgirsti tą padarą. Tamašui beliko tik tikėtis, kad Ela atgavo sveiką protą.

Nemoteriškas žingsnis žemėliau, Tamašas tuo tikras. Jo ausiai tai nuskambėjo labai panašiai kaip žmogaus batas su metaliniais apkaustais. Tyla užsitęsė, tarsi esantysis apačioje būtų supratęs savo klaidą ir laukęs, kada Tamašas krustels.

Lygiai taip pat tyla galėjo reikšti šių vietų sargą, kokį nors ištikimą Elos ponios tarną, galintį ant šių tamsių laiptų viską pabaigti per fatališką nesusipratimą — fatališką Tamašui, atsižvelgiant į tai, kad jis buvo tuščiomis rankomis. Įsibrovėlis, jei anas toks buvo, praėjo pro du arklius kieme… ir žinojo, kiek jų. Pakliuvau, pamanė Tamašas. Gal reiktų pasinaudoti proga ir šūktelt, jeigu ten draugas.

Riksmas perspėtų Elą, bet dabar, kai jau per vėlu, ji atsargi, ir Tamašas nusprendė, kad pats irgi neskuba. Tegu anas, kad ir kas jis bebūtų, krusteli. Prieš padarydamas nebepataisomą judesį, Tamašas norėjo būti labiau įsitikinęs, tuo pat metu, jei tik būtų vilties padaryti tai tyliai, jis troško pasileisti šiais laiptais žemyn.

Jis išgirdo, kaip žemėliau vos vos krustelėjo: tvirtovė buvo sena. Anam po kojomis gurgždėjo, nieko nepadarysi. Jam taip pat, Tamašas išsiaiškino; ir štai tas kitas žengia. Tamašas prisispaudė nugara prie sienos, kad būtų tvirčiau, girdėjo metalo ir drabužių šnaresį, išvydo, kaip tariamą šviesą užtemdė tamsesnis šešėlis. Tamašas užkėlė koją ant kito laiptelio, užsilipo, dar kartą, stengėsi savo judesius paslėpti po sėlinančio iš paskos žingsniais, tuo pat metu atitrūkti nuo tos būtybės, žūtbūt tikėdamasis užtikti kokį nors išėjimą iš čia, kuris nenuvestų pas Elą.

Tačiau kitas laiptų pasisukimas virš jo sušvito silpnu gaisu; kaip tik tada, kai jis labiausiai meldė juodesnės tamsos ir manė, kad laiptai išvis baigiasi, aukštesniame posūkyje — langas.

Negerai. Tamašas padarė savąją klaidą, dabar galėjo viltis tik Elos burtų; pamanė, kad prieš kuriam nors žūnant, o tai galiausiai patvirtintų klaidą, jis turėtų taip pat sužinoti, kas paskui juos sėlina — draugas ar priešas.

Tamašas šūktelėjo, jam nepavyko likti ramiam:

— Ar jūs ten, žemai — draugas?

Tas lengvai užšoko ant laiptelių žemėliau Tamašo — tamsuma, ant kurios spindi metalas, elegantiški ir siaubą keliantys šarvai, vieną kartą jau matyti Krukči Strazo rūsiuose — iš po tampių plaukų sruogų bei pynių kyšojo žandikauliai.

O, su iltimis, tai jau tikrai. Ir akys didžiulės, beveik vien baltuma. Ir apnuogintas kardas.

— Na, — tarė goblinas. — Ką gi, pažiūrėsime?

Tamašas atsitraukė per laiptelį. Jis negalvojo to daryti, bet kai įvertino kardą ano rankoje ir kiek tas pasieks, jam pasirodė, kad tas padaras turi daugiau vietos ant laiptų negu jis.

— Viršuje nieko nėra, — pasakė goblinas. Mostelėjo jam dailia žieduota ranka. — Lipkit žemyn, leiskitės, nėra ko baimintis.

— Taip goblinai juokauja.

Tas nusikvatojo, parodydamas iltis, ir užsilipo vienu laipteliu arčiau.

— O, dažnai. Tai pokštas, žinot, kaip ir tas — kieme. Kur raganiūkštė?

— Lauke. Išjojo. Negalit jos surasti, tiesa?

— Žmonės irgi juokauja.

Žmogum anas jį pavadino, žmogum — ne dėl jo amžiaus ar kad stovi priešais: tai reiškė, kad Tamašas — kitos padermės nei goblinas, tai reiškė — jokios užuojautos, jokio gailesčio, ir jis atsitraukė dar per vieną laiptelį, jis nieko negalėjo padaryti. Jis dar nebuvo pasirengęs mirti. Tamašas galvojo pulti ant to padaro, galbūt parverstų jį ant laiptų arba ištrūktų iš jo gniaužtų. Goblino nagai buvo tamsūs ir ilgi, ant gražių kaip moters rankų, išraiškingų, grakščių, kai ironiškai mosteli. Kažkaip, Tamašui nepastebėjus, padaras pasistūmė dar per žingsnį.

— Kur ji?

— Nė nenutuokiu, — Tamašo širdis virptelėjo.

Tas vėl žengtelėjo, Tamašui neliko nieko, tik trauktis atbulam, apgraibom sukti aplink laiptų šerdį; goblino šypsena jo nenuramino.

— Bijote manęs? — paklausė tas.

— O, niekada. Kodėl nelipat žemyn?

— Kodėl jūs lipate aukštyn? Kažko ieškote? Gal raganos?

— Aš — vagis, — pasakė Tamašas. — Kaip ir jūs.

Goblinas antrą kartą nusikvatojo ir delnu apėmė kardo rankeną, kita ranka mostelėjo.

— Tuomet turėtume būti draugai. Lipkite žemyn. Drauge išgersime.

— Kad tu skradžiai.

Žybtelėjo kardas, smaigaliu atsirėmė į laiptelius tarp jųdviejų.

— Labai savimi pasitikite. Įdomu, ar pagrįstai?

Dabar Tamašas nebeabejojo, tas padaras iškart ketino jį nudėti. Tik dėl apgaulės vaikinas žengtelėjo atgal, atsistūmė nuo pakopos krašto ir, nerdamas ant posūkio seklumos, plikomis rankomis šalin nustūmė ašmenis.

Goblinų karys apsisuko aplink paskui ašmenis, štai taip jo ranka atsidūrė Tamašui skersai kelio ir smigtelėjo jį prie didžiosios šerdinės kolonos, įsispoksojo tiesiai jam į akis. Geležies tvirtumo rankos buvo abipus, ir, goblinui lėtai kratant galvą, nerūpestingai laikomas kardas įsirėmė Tamašui į kaklą.

— Nepagrįstai, — padarė išvadą goblinas ir išsišiepė prieš jį, atkišdamas iltis, už išdrikusių, gauruotų kirpčių sublizgo tamsios akys — šios detalės pasidarė ypač ryškios, kai Tamašo širdis apmirė, ir jis pagalvojo, ar pavyktų jam greitai pritūpti, ar išdrįst pajudėti, kai po smakru — šalti ašmenys.

— Žado netekote? — paklausė tas. — Vagie, bičiuli?

Taip ir buvo. Dar ir jėgos dingo. Tamašas sulenkė per kelį koją. Goblinas šįkart nebesivaipė, trinktelėjo jo galvą į sieną. Tamašas antrąsyk pabandė ištrūkti, bet goblinas buvo toks aukštas, o jėgų — tiek mažai. Padaras dėl kyšančių ilčių švebeldžiuodamas sušnypštė vaikinui į veidą:

— Žmogau, man reikia raganos.

— Kokios raganos? — paklausė jis. — Raganos kokios? — svaigstanti galva įpiršinėjo rimus. Vargu ar goblinas labiau besusierzins, ir Tamašas liovėsi gudravęs. Pabandė melstis, kad atsileistų padaro ranka. Lygiai kaip su akmenine statula ginčytis.

— Manau, paskutiniąją suėdėt — kur nors netoliese.

— Melagis, — tarė goblinas ir suspaudė savo gniaužtą. — Jūs melagis?

— Ne, žinoma, — Tamašui užteko kvapo pakartoti. Padaras tik vos vos atleido savo spaustus.

— Mįslė. Kaip protinga, — netikėtai goblinas visiškai jį paleido, atsitraukė, padarydamas jam vietos ant laiptų. — Bėk, žmogau, bėk.

Tamašas nepatikėjo, netgi tada, kai padaras nuleido kardo smaigalį ir padarė jam vietos. Jis netvirtai įkvėpė, svaigdamas mostelėjo ranka žemyn, laiptų link.

— Jūs pirmas.

Jei bet kuriuo atveju būsi primuštas — šito išmoko iš Bogdano, — jei tau netrukus ketina smeigt į nugarą, kaip dabar kad atrodo, tada žaisk iš savimeilės, jei nieko daugiau nebeliko. Jis ir pats, svaigstančia galva, nustebo: liežuvis nesipynė, jis nebuvo išsiblaškęs. Bogdanas pritartų, jei tik čia būtų, tačiau šis sutvėrimas ir jo padermė…

Tamašui negalima prisiminti to tvirtovės stogo. Jis neleido dabar sau to prisiminti.

Goblinas pasilypėjo aukštėliau, ant siaurų laiptų pasikeitė su Tamašu vietomis, o jiems prasilenkiant, pliaukštelėjo savo kardo plokštuma jam per koją.

— Paleidžiu tave, žmogau. Eik. Kitą sykį — susirask kalaviją.

Tas padaras lipo aukštyn, ieškojo Elos. Goblinas dar sugrįš jo, o gal apačioje esama kitų, kad su juo susidorotų. Tamašas galvojo pulti ant goblino, kai tas su panieka atsuko jam nugarą ir nesustojo lipęs: trolis pripratino Tamašą prie baisybių, o tai — visam gyvenimui, ir štai dabar jis nori tuščiomis rankomis šokti ant padaro. Gal žemutinėje menėje Tamašas surastų kokį ginklą, nukritusią lentą, kad bet kokį skatiko vertą svarelį užmestų ant savo svarstyklių pusės ir pakenktų anam, kad tas pajustų, jei tik imtų sekti iš paskos. O gal nusigauti į kiemą prie lanko, jei anas dar nepastvėrė.

Tamašas supykęs nuskubėjo laiptais žemyn, nepaisydamas pavojaus, apakęs nuo apačioje besisukančios tamsos, jis kiekviename posūkyje tikėjosi stačia galva įlėkti į dar daugiau goblinų. Tarpduryje pamatė silpną vakaro žarą, nubėgo paskutiniais posūkiais į prieangį, kur šešėlyje prie tamsos pripratusios jo akys pastebėjo rūbus, apsisiautusį pavidalą, kuris jį užkalbino:

— Ššš!

Elos šnabždesys — ogi jo kumštis buvo sugniaužtas smūgiui, o kojos drebėjo.

— Ką tu ten veikei viršuje?

— Ten goblinas, — sumiksėjo jis. Įtūžis apleido Tamašą, ir jis, kad lengviau būtų jo kretantiems keliams, petim atsišliejo į sieną. Varganas iš jo didvyris: nuskuodė laiptais kur ranka, kur koja; juk goblinas gali sugrįžti žemyn ar bet kurią akimirką šūktelti pro langą draugams.

— Tuomet nešdinkis iš čia. Yra viena vieta, kurios dar neapžiūrėjau…

— Ela, liaukis! Visi negyvi! Lauke — arkliai. Goblinai žino, kad mes dviese! Jie suras mus… Saule valdove…

— Privalau, — sušnabždėjo ji ir metėsi nuo jo šalin.

— Ela! — įsiutęs sušnypštė, tačiau ji tebuvo šešėlių ir drabužių gniužulas, pasileidęs link durų, kitų laiptų — jokio žalio supratimo. Tamašas pasinaudojo jos patarimu ir išbėgo pro atviras duris kieman, kur arkliai rupšnojo žolę, išdygusią iš beveik visiškai žemėmis apnešto grindinio.

— Aha! — nusirito iš kažkurio lango, iš pastogės, Tamašas nesuprato iš kur nei, siekdamas Lvi balno, laukė, kad pamatytų. Šalia jo kojos ant žemės dunkstelėjo peilis, įsmigo į piktžoles prie pat grindinio. Tamašas pašoko — negalėjo nieko padaryti, — vos tik sugriebė už pavadžio, Lvi metėsi šonan. Niekas neįtempė lanko. Tamašas pastvėręs iškėlė peilį, bent toks buvo jo iššūkio mostas, ir pažvelgė į bokštą.

— O! Ar priimi mano dovaną? — žemyn šūktelėjo karys.

— Mano dovaną, mano dovaną, mano dovaną, — garsiai, kaip ir Lvi kanopų kaukšėjimas į grindinį, aidėjo nuo visų sienų. Skorė pasišokėdama išsisuko nuo jo rankos, o jis regėjo, kaip goblinas nulekia laiptais ir užkerta kelią atsitraukti.

— Ar tu irgi vagis?

— Vagis, vagis, vagis, — atkirto aidas.

— Ką bloga mes tau padarėme? — Tamašas perrėkė aidesį. — Ko tu nori?

— Nori, nori, nori, — grąžino aidas, Elai išskriejant pro duris.

— Oho! — šūktelėjo goblinas. — Raganiūkštė!

Bet Ela net nestabtelėjo. Goblinui pranykus nuo lango — be abejo, jis šuoliuoja žemyn — ji pasičiupo besivelkantį Skorės pavadį. Tamašas sau iš paskos atsitempė Lvi, palaikė kumelės pavadį, kol Ela užsilipo į balną, ir, antrąkart nežvilgtelėjęs sau per petį, užšoko į Lvi balną.

— Raganiūkštė, raganiūkštė, raganiūkštė, — aidas vis dar šūkavo, kai jie jojo pro šiurpų perspėjimą ant baslių, pro vartus vėl į girios raizgynę, kur arkliai buvo priversti bėgti lėčiau.

Tada Tamašas dirstelėjo susirūpinęs per petį, pamatė Elos veidą, kai ji pažvelgė į vijoklių įkapėmis apdengtus vartus. Tai nebuvo širdgėla nei vaikiškas sumišimas, bet šaltas, jos lūpas nubalinęs įniršis.

— Ką mes galime padaryti? — paklausė jis. — Kaip būtų galima juos nugalėti? — Jis troško išgirsti bet ką, tik ne apie beprasmišką pralaimėjimą: nieko nepadaryta, nieko net nesužinota apie savus priešus, o jų priešai valdo vietovę, kurios ieškot jie atvyko, ir niekina visa, ką jie gali padaryti.

Ji padėjo ranką sau ant krūtinės ir tepasakė:

— Tai mano, mano, ir jis tai žino.

— Kas tavo? Tvirtovė?

— Šitas, — jos ranka spaudė kažką žemiau jos apykaklės. Jodama jam iš paskos, Ela žvelgė į Tamašą ryžtingu veidu, su iššūkiu, kuriuo šaukė jį kartu su goblinų į dvikovą.

Taigi ne savo ponios ji ieškojo po bokštą. Karolio sesuo — žuvusi, jei tik šios kaukolės galėtų papasakoti. O jis…

— Kur mes traukiame? — paklausė jis.

— Priverst juos atgailauti, — ji tiek tepasakė.

7

Jų kelionė — skubi tamsos ir žvaigždžių nušviestų šakų maišatis. Arkliams puolant pakalnėn ir vėl aukštyn, lapai grobstė Tamašui už pečių — pasijodinėjimas, per kurį bet koks krūmokšnio krustelėjimas — galbūt goblinų pasala, bet koks arklio ausų trūktelėjimas — galbūt vienintelis jiems duotas pavojaus ženklas. Ragana nieko jam nesakė, bet, Tamašas galvojo, bokšte jis nieko nepadarė, kad užsitarnautų jos pasitikėjimą. Goblinas paleido jį: gal ji, kiek jam žinoma, apkerėjo tą tvarinį arba ne, ji galėjo nežinoti, kas atsitiko aukštai ant laiptų, ir galbūt klausia savęs, kaip jis, būdamas beginklis, ištrūko.

Tačiau buvo netinkamas laikas maldauti pasitikėjimo. O atsižvelgdamas į jos uždarumą bei įtūžį, kurį pajuto jos žvilgsnyje, jis ėmė svarstyti, ar tikrai ji geroji ragana, gal iš tikrųjų jai reikėjo pagalbos, kur kvailelis būtų labai tinkamas — apie tokius burtininkus Tamašas buvo girdėjęs iš senelės pasakojimų.

Tačiau kaip atskirti gerąją raganą nuo blogosios? Tamsoje šešėliais mėnuliui šviečiant keliavo Ela, ir jeigu ne tas užkeikimas, kurį ji susilpnino dėl goblino, Tamašas niekada nebūtų tikėjęsis jį užtikti. Beprotiškas arklių pastovumas, kratantis jo išvargintą, raizgią sąmonę, goblinas sakantis: „Bėk”, — tarsi jis turėtų kokį pasirinkimą… to padaro akys žvelgia jam į akis, jos beprotiškos ir piktos, ir džiūgaujančios dėl jo siaubingos padėties, juokaujančios su juo…

Lvi kluptelėjo, visai galimas kritimas ir šlaitas, visai šalia, sukėlė Tamašui drebulį.

— Daugiau arkliai joti nebegali! — užprotestavo jis, buvo per išdidus, kad pridėtų: „Aš irgi nebegaliu”. Tamašas buvo pamišęs bandydamas perprasti goblino žaidimus ir raganas, o labiausiai dėl to, kad liko su ja, jis ėmė galvoti, kad jo paties pasilikimas — gal labiau burtai nei protingas sprendimas.

— Dabar nebetoli, — jam pažadėjo Ela.

Bet tas „nebetoli” nusinešė juos žemyn nuo kalvos, per kitą ir dar per kitą kalvą, galbūt dar per trečią: Tamašas plaukė pasroviui košmaro koridoriais, kažkur ant antros kalvos, miške, juodesniame už nakties dangų, prisiminė goblino žingsnius; Lvi šniokštavo lėkdamas.

Tada iš tamsos išgirdo vandenį — ir vėl jų upokšnis, pamanė, o gal dar sapnuoja. Girdėjo jį vis arčiau ir arčiau, kol pamatė, kaip Skorė į jį įsibrenda, Skorė pirma, po to Lvi eidami panarina savo galvas, kad atsigertų; Tamašas paleido pavadį ir nedraudė Lvi atsigerti, kiek tas gali nė kiek nestabteldamas, netgi dabar — jis apkerėtas, kaip ir anksčiau.

— Pasigailėk, — meldė Tamašas. — Tai kvaila. Nužudysi arklius, kas iš to gera? Nuo goblinų pabėgome. Jie nebeseka mūsų. Ela, dėl dievo meilės…

Jie buvo ant kranto. Ela pajojo su Skore tolėliau aukštyn, kol sustojo, tačiau Lvi, kerų jau nebesaistomas, kaip jam pasirodė, liko pakrantėje atsigerti.

Taigi jie turėtų būti atvykę, pamanė Tamašas ir nuslydo žemyn nuo Lvi nugaros; jam skaudėjo, jis buvo apsvaigęs, ir staiga nakties apsuptų medžių tamsoje pastebėjo akmenų sieną bei vartus. Vieną akies mirksnį išsigando, kad nujojo visą ratą atgalios prie pilies į spąstus, tačiau antrą kartą mirktelėjęs pamatė tik atvirus vartus į apžėlusius, kaip jam pasirodė, griuvėsius.

— Ela? — tarė jis, tačiau ji spoksojo į vartus, paprasčiausiai spoksojo.

Vandens arkliui buvo gana, ir Tamašas patapšnojo jam per prakaitu išpiltą sprandą, švelniai nuvedė jį prie žolės, kuri augo palei pakrantę, kumelė gi klaidžiojo, kur jai patinka. Šįkart Tamašas nuo balno atrišo lanką bei strėlinę ir apsižvalgė aplink norėdamas tiksliai sužinoti, kokią vietą Ela savo įsaku paskyrė jiems apsistoti.

Tačiau tą pat neatidumo akimirką ji dingo — pro vartus į griuvėsius.

— Ela? — jis paklausė tuščios nakties, buvo išsekęs, pasimetęs ir netikėtai paniekintas. Jis paėjėjo iki tamsaus vartų tarpo, jos nerado nė ženklo, įsiklausė, neišgirdo nė krestelėjimo, tik šaltas nakties vėjas dūsauja ir staiga žvangteli pakinktai: Skorė papurtė galvą.

Taigi mergiotė, jojusi ištisą dieną, suradusi nužudytą savo ponią, pabėgusi nuo goblinų su kažkuo, ko tie ieškojo, norėjo vienut viena pasprukt į griuvėsius. Na, ir puiku. Galbūt raganoms nereikia miego nei gynėjų, ir maitinasi jos mėnulio spinduliais. Pagautas pykčio jis įtempė lanką, paskui jį su strėline atrėmė į žmogaus dydžio akmens luitą, nubalnojo arklius, pavedžiojo ir ištrynė juos sausai, šitie padarai bent jau buvo dėkingi.

Po to apsiraminęs, kad ir ne ramesne sąžine, pasilenkė prie vandens krašto, atvėsino savo skruostus vandenyje, kuris persmelkė šalčiu iki pat kaulų — geras vanduo, šaltas vanduo, kol Tamašas nusiprausė ir atsigėrė, vertęs jį drebėti, tačiau šis darbas buvo vertas darbas, kurį Tamašas padarė, — tai ne tas, kurį galėjo prisiminti — vertas darbas ir vertas prakaitas, ir bandymas padaryti, kas teisinga.

Tamašas peržvarbo. Jis pasiėmė savo lanką ir susirado, kur prisėsti šalia sienos, nuo naktinio vėjo apsisupo savo apsiaustu ir pagalvojo, kad dabar, kai jo skrandis ramėlesnis, privalo pabandyt užvalgyt, įlįsti į ryšulius ir susirasti ką nors valgomo, jei jau mergiotė nesiteikė pranešti jam, kur esanti ar ką ketinanti daryti, arba kada sugrįš, jei tik ji iš viso sugrįš.

Bet jis nebeturėjo tikro apetito, ir nereikėjo jo laikyti kažkur užspaudus arba nukišus ar per kitą pasijodinėjimą užkerėti — tai buvo visa, ko jis norėjo. Užteko žinoti, jog maistas ir vanduo — ranka pasiekiami, netgi jei jis ir per daug išsekęs, kad valgytų. Nusprendė, kad gali trumpai numigti. Juk tik jo sprandas rizikuoja. Jam tereikėjo užmerkti akis ir pasiklausyti vėjuje šlamančio miško.

— Naktį žmonės prastai mato, — nuo sienos jam virš galvos sušvebeldžiavo goblino balsas. Tamašas stryktelėjo ant vieno kelio, siektelėjo peilio.

Goblinas, vos žvangtelėdamas metalu, liuoktelėjo žemėn, kol Tamašas sverdėjo pašokęs ant kojų ir išsitraukė peilį — padaras buvo taip netoli. Tamašas išgirdo, kaip nubėgo nulėkė arkliai.

— Na, na. Štai ir vėl mes, o jūs grasinate man manąja dovana.

— Tai tu, — pratarė žengdamas žingsnį atgal, bandė išsklaidyti jį užplūdusį kliedesį. — Ela!

— O, ša, ša, žmogau. Ji manęs nebijo. Turėtų, bet nebijo. Ji — galinga stebukladarė, kaip ir jos ponia, ar žinai? Be abejonės, galingesnė. Izabelė neliesdavo to, ką ji paėmė. Dabar Izabelė negyva, ir jos vargšas, kvaišelis tarnas kartu su ja. Įdomu, kaip jai seksis.

— E-la!

— Sakau tau, ji neišgirs tavęs. Ji negali tavęs girdėti.

Tas padaras artinosi. Tamašas vėl atsitraukė, svaigstančia galva, laikydamas peilį tarp savęs ir jo savininko — nelabi ašmenys su atgal atsikišusiu spygliu, jis galėjo tik spėlioti, kaip juo naudotis, bet šis tvarinys, labai tikėtina, žino ir turi prie peilio tinkantį kardą.

— Vargšeli nedėkingasai. Štai.

Žvaigždžių šviesoje rankoje su juodais nagais sublizgo brangakmeniai. Kažkas dunkstelėjo ant žemės prie Tamašo kojų.

Jis turėjo pažvelgti žemyn, bet nepanoro atitraukti akių nuo to tvarinio, kuris šypsojosi jam rodydamas iltis ir nerūpestingai atsirėmė į sieną, ilgais voro pirštais lietė pašonėje kabančio kardo rankeną.

— O mes visiškai nepatiklūs. Argi ne, vagie? Man melavote, visą laiką buvote su ragana. Gėda. Gėda.

— Kur likusi jūsų dalis?

— Mano? Kodėl? Viskas čia, žmogau, viskas, kur raganiūkštė, ir kur jos nėra. Bet raganos jau tokios: daugiausia laiko — nei čia, nei ten. Jūs gi, — dar kartą šyptelėjo sučiaupęs lūpas, tačiau iltys vis dar kyšojo, — jūs gi kuo aiškiausiai čia, jaunasis ponaiti. Turit mano peilį ir iš mano malonės jo dėklą bei savo galvą. O štai ir aš, laukiąs maloningo jūsų priėmimo. Ką pasakysit?

Voratinklių aptrauktam protui buvo sunku sekti paskui to padaro kalbos vingius ir posūkius, tačiau pulti jį ir žūti kaunantis ginklais, kuriuos anas pažįsta, atrodė kvaila, dar kvailiau, kai goblinas atrodė ypatingai susižavėjęs savo protu, o jis nežino, kiek to proto esama. Tamašas įkvėpė, pasirinko nerūpestingą laikyseną.

— Ką aš pasakysiu? Kad jūs esate paprasčiausias plėšikas.

— O, nepaprastas. Lordas tarp saviškių. O šita mergiotė, šita jauniklė, šita tariama burtininkė nepaprastai man trukdo. Na, štai ir mes: vagis ir melagis, ir abu — plėšikai.

— Aš ne plėšikas.

— Tačiau sutikit: vagis ir melagis.

— Ne.

Ir vėl aštriadantis juokas:

— Mano vardas Azdra’ikis. O jūsų, žmogau?

— Tamašas, — jis neužsiminė apie savo šeimą arba draugus, nieko daugiau, nei reikėjo. Pasakyti vardai siūlė draugiškus santykius, kokių su šiuo padaru vaikinas netroško. Jis tikėjosi, kad Ela girdėjo jo šūksnį ir kažką keri, kad jį išvaduotų, tuo tarpu jis negali nieko, tik vilkinti laiką, galvojo Tamašas, kažin kiek kitų goblinų kariūnų šmižinėja aplinkui po miško tamsybę. Lvi ir Skorė daugiau nežvingavo, o jis nemanė, kad goblinai pajėgtų sučiupti arklius, nesukeldami bent kokio sąmyšio.

— Ką gi, Tamašai, ar jūs irgi kerėtojas?

— Pats galingiausias.

Padaras nusikvatojo:

— Drąsus žmogus. Kodėl neinat ieškoti raganiūkštės? Aš čia jūsų palauksiu.

— Žinoma, palauksit.

— Ne, ne. Mano garbės žodis. Eikit, jūs laisvas.

Tas padaras buvo sumąstęs sekti jam iš paskos pas Elą, Tamašui aišku. Tačiau jis nežinojo, ką dar jis galėtų padaryti, ką nors, kas galėtų suteikti jam kokią nors galimybę arba net sulaikytų šį padarą ilgėliau nei vienas goblino kardo švystelėjimas, ir tuo labiau, jis ne geriau už gobliną žinojo, kur Ela. Galbūt Tamašui pavyktų atbėgti pirmam ir sukelti tokį triukšmą, kad Ela žinotų, kur jis yra. O gal jie jau sugavo ją, ir goblinas tik žiaurius pokštus krečia. Bet Tamašo gyvybei nebuvo geresnio pasiūlymo.

Jis pasičiupo lanką bei strėlinę, nėrė pro tarpuvartę į apgriuvusios sienos šešėlį ir atsidūrė krūmų bei sudaužytų sienų labirinte. Jo žingsniai ant neužverstų grindinio akmens plotų dunksėjo garsiau, nei jis norėjo. Stengėsi būti tylus, karts nuo karto žvilgtelėdavo atgalios, bijojo, kad visą tą laiką padaras juokiasi ir seka iš paskos.

Tamašas nedrįso sušukti. Bijojo, kad ji, nenujausdama pavojaus, gali atsiliepti. Surasti ją — visai ne jo noras, tik sukelti tiek triukšmo, kad ji imtųsi kokių nors magiškų apsisaugojimo priemonių, o jis, jei tas padaras turi bendrų, šmižinėjančių po šiuos miškus, kad užtiktų taikinius iš toliau nei per rankos ilgį. Strėlė buvo įremta lanke, o jis — pasiruošęs klastai.

Kai už žmogaus ūgio krūmų uždangos Tamašas pastebėjo blyškius Elos plaukus ir sustojo, suprato atsidūręs prieš sieną nurėžtu viršumi, pabandė sugalvoti, ką daryti toliau, gal eiti pas ją…

Ji gi stovėjo taip ramiai, taip nenatūraliai ramiai, nekreipdama jokio dėmesio į jo žingsnius, dunksinčius per akmenis, į jo brovimąsi per krūmus. Ji stebeilijo žemyn, į saujon sudėtas savo rankas. Buria, tarė sau Tamašas, bet nebuvo nieko jam akivaizdaus, nieko, ką jis pastebėtų, kas galėtų išblaškyti tą grėsmę anapus sienų.

Tamašas žvilgtelėjo atgalios į kelią, kuriuo atėjo, jis dvejojo, gal geriau grįžti ir pabandyti nusivesti tą padarą kur kitur, nei trukdyti jai kerėti, tačiau tai atrodė didžiausia beprotystė. Ir, nežiūrint visko, ką pajėgė padaryti, vis tik jį sekė, jie jau surado Elą.

Tamašas prisiartino prie jos, stabtelėjo pagarbiu atstumu, pasistengė tyliai tarti:

— Ela. Ela, goblinas — mūsų stovykloje.

Galbūt ji išvis jo net neišgirdo. Jos rankose Tamašas pamatė stiklo ir žvaigždžių žybsnį; kairėje rankoje jis laikė lanką ir strėlę, švelnutėliai palietė jos ranką, po to, kai ji išliko tokia pat, panaši į statulą, visiškai nepastebinti jo prisilietimo, ją papurtė.

— Ela. Goblinas. Jis už mūsų.

Tada jos akių vokai virptelėjo, akimirka, ir ji žvelgė tiesiog i jį.

— Ne, — pasakė ji, purtydama savo galvą, tarytum tai, ką jis pasakė, būtų akivaizdi kvailystė. — Ne. Ne čia.

Gal tuomet sienos kažko nepraleidžia į vidų. Galbūt dėl kažkokių burtų goblinas jo paprašė surasti ją, ir turbūt ateiti čia bei sutrukdyti jos kerėjimą buvo klaida. Galbūt būtent šito ir norėjo goblinas. Bet dabar nebėra ko daryti, tik pasistengt, kad ji suprastų.

— Jis ten, lauke, su arkliais. Jis atsekė nuo pilies, — Tamašas stengėsi kalbėti protingai ir apgalvotai. Jam neužteko kvapo. — Jis kalbėjosi su manimi. Liepė surasti tave. Ką man daryti?

Atrodė, kad ji suprato. Ir amuletas jos rankose ėmė švelniai šviesti bei jai ant veido atspindėti šviesą — veidrodis, štai kas, paprastas veidrodis. Jis prisiminė gobliną sakius, kad jos ponia neliesdavo to, ką ji paėmė… ir jis pagalvojo: „Šitokio mažo daiktelio?”

Tada per orą, per žemę, per jo padus, sprandą ir delnus nuvirpėjo kažkas negera. Išgirdo, kaip medžiai girioje dūsauja ir upokšnio vanduo čiurlena, o tolumoje, tarsi iš kokios nors tuščios menės, kažkas šaukia. „Izabelė neliesdavo to, ką ji paėmė, — aidėjo jo ausyse tarsi tie balsai iš pilies, — paėmė, paėmė, paėmė…”

Tamsa aplink juos praskydo. Jiedu stovėjo po vaiduokliškais šviestuvais ir didžiulės menės portjeromis, o visur, visur aplinkui juos — iš išgąsčio sprunkantys vyrai bei moterys. Šviesai — skaisčiai kaip saulė — liepsnojant kiaurai, lubos ir sienos ėmė skeldėti.

Viskas susisuko aplink juos. Staiga vidury šio chaoso stojo moteris su šydu, jos apsiaustas ir apdarai draikėsi kaip vėliavos vėjuje, šlavė menę. Ji žvelgė tiesiai tik į juos, į jį ir nukreipė savo pirštą, rėkė per audros vėją:

— … tas pats… Viena — tai visa. Prisimink tai, kad ir kas benutiktų! Visada yra įtrūkimų…

Vaizdas kartu su dūžtančio stiklo džeržgesiu suskilo į gabalus. Po to — sukrečianti tyla, vienuma ir tamsybė, įprasta naktis aplink juos, įprastas mėnulis virš sugriuvusių sienų ir krūmynų. Tamašas suvokė kvėpuojąs, jo širdis daužėsi, ir vėjas dejavo be jo valios.

— Kerėtojas! — sušuko Ela, išplėšdama savo ranką, sudavė jam kumščiu. — Melagi! Prakeiktas melagi, šalin nuo manęs! Tu palietei jį, tu jį pakeitei…

— Ne! — šiąnakt per daug kaltinimų dėl melagystės jo vardu, per daug sumaišties. — Kad ir kas bebūtų nutikę, tu tai padarei. Sis daiktas, kurį turi, padarė. — Netikėtai užplūdusio oro ramybėje žodžiai sprūdo per greitai, jis negalėjo atsikvėpti. Ela ėmė tolti nuo jo, ir Tamašas sugriebė jai už rankos bei per jėgą ją sulaikė. — Nieko, nieko bendra su magija neturiu, ar su goblinais, ar su šiuo tavuoju daiktu! Nežinau, ką tu darei, tačiau anapus sienų, kur arkliai, ten yra goblinas, jis tavęs ieško, jis sako, kad tu jam trukdai, kad to daikto, kurį turi, tavoji ponia neliesdavo! Jis pasakė jos vardą. Izabelė. Ir jis liepė man tave surasti, neklausk manęs kodėl. Nežinojau, ką daugiau padaryti!

Pro Elos pirštus švytėjo, šviesa atsispindėjo ant blyškaus Elos veido, visa kita — tamsa ir dejuojantis vėjas.

— Mano ponia jo neliesdavo, — atkartojo ji aidu. — Tada kodėl ji nuo visų jį slėpė, bet tik ne nuo manęs, kodėl man liepė pasinaudoti juo, ar jis tau tai pasakė? Paleisk mane! Kas tau leido ant manęs šaukti?

— Sakei, kad esi ragana.

— Taip ir yra! — Šviesa nuraudonavo jos pirštų krašteliais ir sukūrė viduje esančių kaulų iliuziją. — Ištraukiau tave iš tvirtovės, ar ne taip? Aš tave čionai atgabenau!

— Ar tu mane išgelbėjai? O gal tai buvo trolio sumanyta? Jau antrą kartą tas padaras mane paleidžia!

— Jis ne…

— Man nerūpi, kas jis toks. Karolis negyvas. Tavo ponia negyva. Krukči Strazas pilnas goblinų, dabar ir tavo ponios tvirtovė. Anas, laukiąs už sienų, tavęs nori, — Tamašas vertė save kalbėti tyliai. — Jis sako, jo vardas Azdra… Zdrajka — kažkoks. Sako…

— Azdra’ikis!

— Tu jį pažįsti? — neįmanoma patikėti.

Jos delne plykstelėjo raudonis ir išblėso, virš jų paliko tik naktį, o kai ji atitraukė pirštus, ir lygią veidrodžio dalelę, kuri atspindėjo vien tik tamsą ir mėnesieną.

— Šitas — mano. Aš jį turiu! Jis gali man parodyti bet kokias pasaulio vietas. Jis gali man atskleisti stebuklus. Jis gali sutriuškinti goblinus!

— Tuomet pradėkime nuo to, kuris mus sekė! Jei tas padaras paims arklius, liksime čia pėsti prieš jo draugužius; Saulė težino, kas dar! Pradžiai jį pasiųsk šalin.

Atrodė, jai pritrūko kvapo. Pasidabruoto stiklo dalelė spindėjo mėnesienoje, buvo sustingusi, kaip ir daili veidrodžio grandinėlė, žvilganti tarp jos pirštų.

— Paleisk mane, — pasakė ji. — Paleisk! Tu jau kažką pakeitei, aš nežinau ką. Kokią dar žalą gali padaryti?

Tamašas atleido jos ranką. Ji pažvelgė į jį grėsmingai, po to pasileido atgalios, vartų, arklių link. Tamašas ėjo su ja, jam diegė šoną, nerimą kėlė mintis, kad Ela iš tikrųjų ketina su savuoju stiklo gabaliūkščiu stoti prieš šitą gobliną Zdrajką, ir jis įtempė strėlę, beeidamas pasiruošė kitą.

— Leisk man eiti pirma, — pasakė jai. — Pasakysiu jam, kad nieko neradau. — Galbūt galiausiai, pagalvojo jis, meluoti — didžiausias jo talentas. Tačiau ne sąžiningų poelgių jis tikėjosi iš goblino, jis irgi manė imtis nesąžiningos taktikos, pasinaudoti bet kokiu pranašumu prieš gobliną.

Ela galbūt jį girdėjo, o gal ir ne, ji nesustojo. Tamašas matė krutančias jos lūpas, begarsiams žodžiams duodančias formą. Šitai jam nepatiko: tai galėjo būti kerai, skirti susidorot ir su goblinų, ir lygiai taip pat su juo, kiek jis suprato, arba juodžiausioj i magija, kuriai nėra jokių ribų ir užtvarų.

Bet kai jie priėjo vartus, arkliai ramiai ganėsi mėnesienoje, tarsi nieko nebūtų nutikę.

— Na? — paklausė ji. — Kur jis?

— Jis buvo čia, — tai viskas, ką galėjo pasakyti, kol už vartų, eidamas per ten, kur jiedu su goblinų buvo, pamatė mėnulio šviesoje žvilgančius brangakmenius, ir kol pakėlė peiliui priklausiusį dėklą. — Jis buvo čia, — pasakė jis, rodydamas dėklą Elai.

— Jis buvo čia, bet išėjo.

Kitas akivaizdus klausimas — kodėl? Bet Ela tik suraukė kaktą ir tylėdama nuėjo šalin.

Arkliai gi, tikriausiai jie buvo išlėkę į girią, ir velniškas darbas būtų juos išsigandusius sugaudyti, turbūt rimtai pamąstė apie šioje vietoje augančią žolę, ir alkis paveikė juos labiau nei goblino tvaikas: nesenos panikos juose — nė ženklo.

Jis nesugebėjo net sau tinkamai atsakyti į klausimą; nuo bėgimo jam skaudėjo, buvo alkanas kaip vilkas, nors nė vienas, ką tik matęs tai, ką jis regėjo, protingai pagalvojus, neturėtų jausti alkio. Jam labai palengvėjo, kai pamatė, jog arkliams nieko nenutiko; ir po viso šito pasijuto visišku kvailiu. Tiek, kiek pajėgė suprasti, Elos burtai užkerėjo tą padarą, sugrąžino arklius ir apsaugojo juos, jis gi nepelnytai pakėlė prieš ją ranką, o neteisingiausia buvo sutrukdyti tai, kas galbūt buvo subtilūs ir butini burtai. Daugiau jis net nebegalėjo prisiekti, kad matė tai, ką matė tiek lauke, tiek viduje tarp sienų — visa tai slydo tolyn nuo jo, smulkmena po smulkmenos tarytum sapnas, bet jis nežinojo, kad jaučiasi vis giliau ir giliau įpainiotas į tai, į ką Ela įpainiota, į tai, kur ji eina ir ko ji nori.

Tamašas klausė savęs, kada jis peržengė tą ribą, už kurios nebegrįžtama, nes jis daugiau nebežinojo, kaip pasišalinti — tik ne vienam, nes jau nebežinojo kelio namo per šitas miškingas kalvas. Jis beviltiškai troško vilties pamedžioti — bet ko, tik ne aklo skriejimo šiuo keliu ir ne šito lėkimo nuo viena po kitos sekusių negandų, bet ko, tik ne grįžti be pagalbos ir atsakymų.

Tačiau teprasmenga visa, jei Karolis visas savo viltis dėjo į magiją, bemiegis sapnas nepakeitė to, kas vyko šiose vietose, neparūpino jiems pagalbos, be to, nepargabeno jo namo su bent kokiu atsakymu.

Goblino peilį Tamašas įstūmė į jo dėklą, o pastarąjį — už savo diržo, nuėjo ir pritūpė, kur sėdėjo Ela. Jos rankose buvo veidrodis. Atrodė, jis užvaldęs jos dėmesį, mirtina tyla; labai ilgai Tamašas laukė, norėjo pamatyti, ar ji ką nors daro, ar tik šiaip su juo sėdi.

— Ela, — galiausiai jis pradėjo, pagarbiausiai, mandagiausiai — taip jis manė. — Ela, noriu žinoti, kur mes einame ir kodėl, ir kas mūsų laukia priekyje. Noriu žinoti, kodėl tas padaras mus paliko, kodėl teiravosi tavęs ir liepė man tave surasti. Žinot noriu, kodėl meisteris Karolis tikėjo, jog labai svarbu pasikalbėti su tavąja ponia, bet niekam niekada negalėjo pasakyti kodėl. Aš noriu žinoti, kodėl jis prajojo goblinų perspėjimo ženklą ir visai neperspėjo apie tai mūsų.

— Kartais tu negali, — tyliai atsakė ji.

— Ko negali?

— Negali nugalėti burtų.

— Ar šitaip nutiko? Jis norėjo, bet jam nepavyko? — tai suteikė netikėtos vilties, kad meisteris Karolis ne toks blogas. Tamašas norėjo suprasti Karolio veiksmus, net jeigu jie susiję su tamsiais ir pražūtingais dalykais. Tačiau Ela nežiūrėjo į jį vengdama jo akių lygiai taip, kaip Karolis nuo tada, kai prasidėjo tie jo sapnai. Tamašas švelniai palietė jos kelį ir vėl kuo mandagiausiai, su visa kantrybe, kokią tik galėjo sukaupti, atkreipė jos dėmesį. — Ar nutinka kažkas panašaus?

— Kartais. Kartais kita.

Išsisukinėjimai. Visada išsisukinėjimai. Ji vis dar vengė Tamašo akių, netgi atsakydama jam.

— Panašiai kaip goblinas kad pasitraukė. Tu privertei jį pasitraukti?

— Nežinau, — įdėmus jos žvilgsnis suglumęs klajojo po medžių sieną, tarsi ji kažko klausytųsi: visko ir bet ko, tik ne jo balso.

— Kas ten, Ela?

— Nežinau.

Prisimenant Karolį ir goblinų akmenį bei atsižvelgiant į dabartinę jų padėtį, „nežinau” ėmė įgauti visišką nelaimę pranašaujantį skambesį.

— Ela, ar mes pavojuje?

— Nežinau, — netikėtas blausus žvilgsnis, žvaigždžių nušviestas. Suraukti antakiai. — Taip. Mėnulis, Ežere. Ten pavojus. Ten visada pavojinga.

Nebuvo jokio ežero. Prieš juos — upokšnis.

— Iš kur? Koks ežeras? Apie ką tu kalbi?

— Apie goblinų karalienę.

Tamašas parpuolė ant kelių, ant šaltos žemės.

— Kodėl ji turėtų būti mūsų priešas?

Vėl Elos akys klaidžioja: po dangų, upokšnio pakrantę. Lapai šlamėjo garsiau už jos balsą.

— Todėl. Todėl, kad ji yra. Jos karalystė — nežinau, ar ji atsiranda ar visada egzistuoja. Bet karalienės ranka gali pasiekti ir tai, kas už jos karalystės, o šis daiktas žino, kur karalienė, — Ela sau prie širdies glaudė veidrodį. — Šis visada žino.

Ji atrodė tokia jauna — ir visai ne raganiūkštė dabar, tik įbaugintas vaikas, išblyškusi priešpilnio mėnesienoje.

— Ir tavo ponia liepė tau pasinaudoti šiuo daiktu.

— Manoji ponia sakė, jei niekas nepasiseks, jei, kai sugrįšiu, jos nebebus, aš turiu pabandyt čia gauti pagalbos.

Dieve mano, pagalvojo Tamašas. Ir tik tiek paaiškinusi ta moteris išsiuntė mergaitę į Krukči Strazą? Ela tvirtino esanti stipri, galinga ragana, ir galbūt jos burtai, o ne pirmasis per paskutines dienas maistas suteikė jam jėgų joti. Galbūt tai jos kerai ką tik pasiuntė šalin gobliną, galbūt jos magija pažadino jį iš svaigulio, kuris valdė jį nuo pat Krukči Tvirtovės…

Betgi, Saule valdove, ar neegzistuoja kokia nors tikresnė viltis nei šis „pabandymas”?

Jis paklausė:

— Ar ne meisteris Karolis turėjo grįžti kartu su tavimi?

— Taip.

— Tada jis turėjo tau padėti pasinaudoti šiuo daiktu? Jis turėjo žinoti, ką daryti? Ar šitaip turėjo būti?

Žvilgsnis į šalį, į dangų, į sieną — bet kur, tik ne jam į veidą.

Dieve, pamanė jis, vis tamsiau ir tamsiau. Tamašas švelniai palietė jos ranką ir privertė ją pasižiūrėti į jį.

— Ela, jei meisteris Karolis būtų čia, ką jis padarytų su šiuo daiktu? Ar tu numanai?

— Sustabdytų ją.

— Kaip jis tą padarytų?

Jos akys nuslydo šalin.

— Ela?

Jokio atsako. Nuo pat namų iki viršukalnės jų kelionė nešė nelaimes: jų palapinės brezentas perplyšo, tarpusavyje jie tik pykosi, o Karolis keliavo tylėdamas, kai labiausiai reikėjo, kad kalbėtų.

— Ela, jei esi galinga ragana, ar gali pasakyti, ką nori pasakyti? Ar gali man atsakyti?

Ji pažvelgė į jį — blankus, suglumęs žvilgsnis. Veidrodis jos sterblėje, jai brūkštelėjus per jo paviršių, suspindo šviesa, o ji žiūrėjo į Tamašą, iš tikrųjų žiūrėjo į jį.

— Aš mačiau rūmus, — pasakė jis. — Mes ten buvome. Ar nebuvome? Mačiau moterį…

— Labai labai seniai. Goblinų vyriausiasis atėjo čionai. Kaip tik pro šiuos vartus…

Tamašas žvilgtelėjo vartų link — jis nieko negalėjo padaryti — ant sienos, nukoręs ilgas kojas, sėdėjo goblinas.

— Dieve! — Tamašui užgniaužė kvapą, jis pasičiupo savo lanką ir paknopstom pašoko ant kojų.

Goblinas liuoktelėjo ant žemės. Nusileido grakščiai ir išdidžiai, nusilenkė jiems.

— Na, na, — pasakė jis. — Mes neatidžios, jaunoji ledi, ar ne? Išties, neturėtumėt jos blaškyti, Tamašai. Reikia nuolat galvoti, kad išlaikytumėte mus nuošalėje, ypač, jei mes kartą dėl ko nors apsisprendėme.

Tam padarui reikėjo Elos — jis nuolat šitai tvirtino. Tamašas užčiuopė paruoštą strėlę ir įrėmė ją į templę. Bet anas grakščiai mostelėjo, atmesdamas tokį nepageidautiną susirėmimą.

— O ne, žmogau, to visai nereikia. Aš atėjau tiktai pasižiūrėti.

Natūralus klausimas — į ką? Tačiau Tamašas buvo pernelyg išdidus, kad paklaustų, o goblinas tyliai nusijuokė ir antrą kartą staigiai mostelėjo delnu.

— Ai, ai, ai, dygus išdidumas. Jis vedžioja mus už nosies, ar ne? Raganėle, patarčiau tą niekutį atiduoti man arba bent jau padėti jį šalin ir nebenaudoti.

— Tu nužudei mano ponią, — Ela, stovėdama šalia Tamašo, apkaltino padarą. — Tu ją nužudei.

— Aš? — goblinas pridėjo savo ranką prie tos vietos, kur turėtų būti širdis. — Aš jokiu būdu nenužudžiau jūsų ponios. Mudu visada puikiai sutardavome.

— Jūs čia šiandien tik atsitiktinai atsidūrėte, — pasišaipė Tamašas.

— Tik atsitiktinai? O, ne. Aš žinojau. Vos tik viena kvaila moterėlė išsiuntė šią mergiotę į Krukči Strazą, krankliai jau žinojo ir paskalas stogais nešiojo. Visa giria žinojo. O jūs ne?

Tamašas neatitraukė nuo goblino akių, tačiau pačiu savo akių krašteliu jis pamatė šaltą šviesos blyksnį, matė tokį nuožmų, priešišką goblino veidą.

— Palūkėk, — tarė jis, pakeldamas ranką. — Palūkėk, kvaila mergiote, padėk jį šalin.

— Ar tu ją nužudei? — Elos balsas pliaukštelėjo lyg botagas. — Nemeluok man, nedrįsk meluoti, ng’Saeiche!

— Ne, — trumpas atsakymas. Goblino šnervės išsiplėtė, žvynuoti šarvai ant krūtinės jam kvėpuojant vis blyksčiojo.

— Tajni Girioje aš esu kerėtoja. Ar nesu, Azdra’iki ng’Saeiche?

— Tu. Esi.

Tyla po to. Tamašas neišdrįso pasisukti žvilgtelt. Juto skruzdės žemyn ir aukštyn ropinėjančias jam per nugarą, per rankas, jautė, kaip daužosi širdis, pasiruošusi iššokti. Tas padaras puls; Tamašas pakėlė lanką, įvertino gūsingą vėją.

Tačiau goblinas gūžtelėjo vienu pečiu, pasisuko ir pašaipiai spragtelėjo pirštais.

— O taip, Tajni Girioje nauja ragana atsirado bei sudaužyto stiklo šukė. Ir ką jūs siūlote su ja daryti, meldžiu, pasakykit. Gal įsakysite man apsisukti? Ar jus tai linksmina?

Bjaurus jausmas. Tamašas įtempė lanką.

— Padėk jį šalin! — sušuko Azdra’ikis, jo balsas drebėjo, jis apsisuko aplink, laikydamas iškeltą ranką. — Padėk šitą šalin, kvailas daikte! Ar tu iš viso žinai, su kuo turi reikalų?

Goblinas turėjo omeny veidrodį. Padaras nežengė nė žingsnio artyn — iš tiesų per du atsitraukė ir, antrą kartą apsisukęs aplink, bedė ranka su tamsiais nagais.

— Ši nuolauža — ne žaisliukas tau, mergiote, pasilinksminti. Ji ne žmogaus vaikagaliams, neišmanėliams, rankose laikyti! Atiduok ją man! Atiduok man, kol dar savęs nesunaikinai!

— Palikit mus vienus!

— Žmogau, Tamašai… šį daiktą, kurį ji laiko, Tajni Girios raganos bijojo naudoti, o šitas silpnas kūdikėlis ketina su juo sau galią susikurti.

— Atrodo, kad jums tai nepatinka.

— Paklausyk manęs, kvailas padare! Po ežeru, karalienės menėje, stovi veidrodis. Jis aukštesnis ir už karalienę. Jame ji mato, kas vyksta ir kas galėtų vykti, ir ji formuoja tai, ką nori, ir klaidina tuos, kurie patikės. Si yra to veidrodžio šukė ir jo magija, viena atskala iš veidrodžio pakraščio, nukreipta prieš veidrodį ir prieš karalienę. Ši yra jėga, prieš kurią tavo jaunoji ponia siūlo stoti. Uodelis, žmogau, uodelis ketina pulti pragaro karalienę, o jos dešinėje — štai žiūrėk! — Tamašas, su savo lanku ir baisingu peiliu! Pasakyk man, ką pirmiausia darysi, jaunoji ragana?

Jis juokėsi iš jų — tas padaras išdidus lėtai traukė šalin, link sienos, tamson, link krūmų. Jis dingo.

— Nemanau, kad jis išėjo, — tarė Tamašas.

— Jis neišėjo, — atsakė Ela. Tamašas pasižiūrėjo į ją, pamatė pyktį ir baimę. Jos pirštai, dengią ugnį, švietė lyg žvakės vaškas.

— Bet jis nieko nedarys. Jis nedrįsta. Negali.

Tamašas atleido lanką, vienu pirštu pasigavo į delną strėlę.

— Jis nedrįsta eiti pro vartus. Man labiau patiktų, jei šiąnakt persikeltume tenai.

Ji su įniršiu papurtė galvą:

— Mes ten negrįšime. Ne šiąnakt. Ne.

— Tuomet kodėl pirma tenai ėjome? Ką mes čia darome?

Jos akys nuslydo šalin į tamsą, į niekur.

— Ar tai dėl veidrodžio? Ar jis gali tau ką nors pasakyti? O gal tu nenori kažko susitikti?

Jos kaktą išvagojo raukšlės, tarytum jis būtų pasakęs kažką keista.

— Veidrodis pavadino mane kerėtoju, — Tamašas ėjo prie esmės. — Ir jis suklydo. Ar veidrodis tau parodė gobliną?

— Ne, — pasakė ji ir nuėjo šalin, tyčia atsuko nugarą. — O kodėl turėtų? — atsklido iki jo; šaltų šalčiausiai, be jokio dėmesio jo abejonei.

Galbūt kokie nors kerai neleido jai jo išgirsti. Gal grynas pasipūtimas. Dabar jis buvo linkęs taip manyti, pagalvojo: „Tegul ji skradžiai”, — ir nuėjo pažiūrėti, ar arkliai sugrįžo sveiki ir gyvi.

Ela jį pavadino melagiu. Mergina su goblinų akivaizdžiai dėl šito sutarė.

Na, ką gi, žinoma, jis nebuvo pernelyg skrupulingas su tiesa, su raganomis ar goblinais. Arba su troliais. Jis nemanė esąs įsipareigojęs duotis, kad jam kas gerklę perrėžtų arba kad jo šalį užpultų ir jo gentainius goblinai išžudytų. Arba kad dėl niekų mirtų, nes kažkokia savim patenkinta mergiūkštė kaip višta buvo per daug pasipūtusi, kad paklausytų kieno nors patarimo.

Bent jau arkliams, jis matė, nieko nenutikę. Vėl pagalvojo, kad ryte pasiims Lvi ir išjos vakarų pusėn, tiesiog aklai į vakarus, kol pasieks kalnus, kuriems šios kalvos — tik priekalnė, jis galvojo ir apie tai, kad Karolis nepajėgė padaryti to, kas buvo teisinga arba protinga. Galbūt jo paties neryžtingumas buvo kerai, o gal tik gera karinė jo nuovoka ir išsiauklėjimas, kur sakoma, kad merginoms nesaugu vienoms klaidžioti po laukines vietoves, mergiotė gi, žinoma, neabejotinai būtų jį sulaikiusi kerais ar bet kokiais kitais šlykščiais triukais, nes ji nepasibalnotų arklių. Ji per daili, kad purvintųsi rankas, ir per trapi, kad pakeltų smeigtuką, tačiau ji pamiršta, kam dar jis naudingas — ji buvo pernelyg išmintinga, kad jai prisireiktų to, ką jis žino.

Tamašas patapšnojo Skorei per sprandą ir užsuko už jos, tik staiga akies krašteliu, numanydamas nemaloniausią, kažką pamatė. Jis užėjo už kumelės ir aplink ją prie Lvi, kad vogčia žvilgteltų sienos link neišduodamas, kad ką nors pamatė.

Goblinas buvo sugrįžęs, sėdėjo šešėlyje, paprasčiausiai žiūrėjo.

Po galais, pagalvojo ir atsuko jam nugarą, nebežinojo ką daryti, buvo išsekęs, jautėsi goblino apiplėštas: paliktas be apetito ir, labai tikėtina, šiąnakt be miego — iš to padaro ne daugiau naudos negu iš Elos. Krukči Straze Tamašas žinojo, kur link namai. Net trolis nebuvo toks blogiukas, kad leistų arba atimtų norą valgyti įprastu laiku…

Tačiau tvirtovės stogo prisiminimas tarp jo ir pasaulio išskleidė miglą, o Tamašas buvo per daug pavargęs, kad ilgai galvotų apie siaubingus dalykus. Jo galvoje jie persipynė ir tapo įprasti — toks neišvengiamas šio krašto būvis. Tamašas susirado sau vietą prie medžio kamieno, lankas gulėjo ant kelių, ir jo akys buvo užmerktos, jis atsisakė rūpintis tuo, ką galvoja ragana. Ji nemiegojo. Tegul pabudi, tegul ji nerimauja.

Tačiau jam nepavyko numigti, mat sugrįžo Ela ir, įsirausdama netoliese į ryšulius, sukėlė maišatį. Jis pabandė ją ignoruoti, bet tai, ką ji išvyniojo, kvepėjo prieskoniais ir dešra, juk neįmanoma ilsėtis, kai pro nosį dvelkia tokie kvapsniai. Tamašas pasiėmė lanką ir, užmetęs akį į šešėlyje vis dar tebesėdintį gobliną, pasitiekė sau sužiedėjusį sausainį bei dešros gabalėlį ir prisėdo.

— Ar Karolis buvo tavo tėvas? — tuoj pat paklausė ji.

— Ne.

Pasibaisėtinas klausimas. Su jo motina? Iš kur ji ištraukė? Per daug visko raganavimui ir aiškiaregystei.

— Kažkas jūsų namuose buvo kerėtojas.

— Karolis, tik Karolis. Bet jis — ne giminė.

— Arba ragana, — pasakė Ela.

— Ne.

Bet senelė stryktelėjo jam į galvą. Senelė, kurios kapas…

— Turėjo būt kas nors, — atkakliai tvirtino Ela. — Pusbrolis? Dėdė?

— Nebuvo tokio, — jis melavo. Dieve, jis vis labiau įpranta meluoti. Melas jį apsupo. Tamašas jautė ypatingą nerimą. Jei šią akimirką žvilgteltų sienos link, išvystų į jį spoksantį gobliną…

… veidrodinis atvaizdas; jis nukreipė akis žemyn į ranką ant kelio. Tamašas pakeitė savo kūno padėtį, įtarė, kad tas padaras visa povyza juokiasi, staiga išsigando, jog jautrios ano ausys galėjo išgirsti kiekvieną jų pasakytą žodį.

— Nesu kerėtojas, — pritildęs balsą iki girdimumo ribos, sušnabždėjo jis. — Meisteris Karolis mokė mane tik paprasčiausių dalykų. Turbūt išmokė per daug, gal tą ir matei…

Tačiau senelė buvo kilusi iš už kalnų, būtent nuo šių kalvų.

Senelė parodė jiems mažų gudrybių: kaip pajudinti lukštą, surasti monetą — oi, kokie patiklūs kažkada buvo du berniūkščiai, o senelė juokėsi jai būdingu rimtu juoku ir sakė, kad visada esama apgaulės, senelė taip vadino. Visada ieškok apgaulės, net tikroje magijoje.

Meldžiu, dieve, kad tai būtų apgaulė.

Tačiau vienintelė apgaulė, kurią jis galėjo čia pamatyti, buvo prie sienos, į jį spoksanti.

— Tu buvai Karolio mokinys? — Na, štai, dabar mergiotė norėjo kalbėtis, netikėtai iki pat kraštų prisipildė klausimų, dar blogiau, ji nusprendė, ką mananti, ir nebeįmanoma jos priversti tuo suabejoti.

— Jis išmokė mane pažinti raides. Ir kaip vadinti paukščius bei medžius. Tai viskas… Tas padaras mūsų klausosi, ar žinai?

— Nesvarbu. Ir be tavo sakymo jo padermė gali pasakyti, kas tu toks.

Tamašas sušnabždėjo:

— Aš antrasis Magijaros valdovo sūnus, o mano brolis yra jo įpėdinis, jei jis vis dar gyvas. Nesu kerėtojas, nė vienas iš mūsų šeimos toks nebuvo.

— Aš jutau, ką daro veidrodis. Jis tau atsako. Niekam to nedarytų, tik kerėtojui.

— Na, veidrodis kartais apsirinka, ar ne? Jis nematė kerėtojo — ar jis ten, ar ne ten.

Ela tuo nebuvo taip tikra. Tiek, kiek Tamašui pavyko tamsoje įžiūrėti jos veido išraišką, ji nebuvo visiškai įsitikinusi, ir jam dėl to palengvėjo.

Senelė nebuvo ragana. Senelė buvo senelė, ir tiek.

(Bet kaimiečiai iki šiol aplink jos kapą kabina talismanus: šiaudinius žmogučius ir arkliukus, kviečių pėdus, bevaikės poros prie jos kapo atneša šiaudinius vaikelius ir…

… degina juos. Jis niekada nesuprato tokių dalykų.)

— Vis tiek… — pasakė ji, suraukdama antakius. Pasiėmė savo apklotą, įsisupo į jį ir įsitaisė ant žemės, griozdiški Skorės balnakrepšiai atstojo pagalvę. Elos žodis buvo paskutinis, ji iš viso nepaliko jokių nurodymų, ką jam reiktų daryti dėl goblino.

Net jei jiedu būtų vieni atvykę, net jei visas aplink juos sūkuriuojąs chaosas nebūtų jo išsekinęs, buvo užtektinai nerimo, neleidžiančio nė bluosto sudėti. Įtarimas dėl senelės buvo paskutinis lašas, absoliučiai nepakeliama našta jo protui, ir jis, grįžęs į savo pasirinktą poilsiui vietą, prieš savo valią, kol mergaitė miegojo, ėmė vardinti sau prisiminimus: senelės draugystę su Karoliu, senelės pagamintą karštą gėrimą nuo persišaldymo bei vaistus — ištisą naktį nemiegančią senelę. Vėlai naktį galėjai jos lange matyti šviesą, ir dar vėliau, nei vaikas pajėgia nesumerkti akių. Bet ar tai — nepaneigiamas raganystės įrodymas?

Tamašas prisiminė jos mirties dieną: audrą ir žaibus, žmones ir arklius — kai jojo atgal iš laidotuvių, visus permerktus, apšviečiamus žaibo žybsnių, — lietų ir žvarbų šaltį. Jiedu su Bogdanu persišaldė, ir jų motina stipriai susiginčijo su jų tėvu, davė jiems karštos arbatos ir degtinės, įsupo juodu į apklotus; jų motina sakė…

„… Tai jos oras. Dieve, kada bus rytas? Kada bus rytas?” O jų tėvas: „Nurimk”. Tačiau degtinė suraizgė Tamašo mintis ir viskas apsitraukė migla. Jų motina dar kažką sakė, ką jų tėvas nutildė ir pasakė: „Niekada jos nepažinojau. Dievas žino, ji nebuvo man motina, bet ji mylėjo berniukus”.

Ir jis pagalvojo, tada snūduriuodamas ir dabar persekiojamas miego: „Senelė yra senelė, tai ir viskas. Senelė mėgo, kas su ja sutikdavo. Senelė išjodavo su kiekvienu, kas jodavo su ja: ji mėgo būti atvirame ore, ji sakė… jiedu su Karoliu dažnai…”

Tamašas nenorėjo apie tai galvoti. Jis krūptelėjo ir pakeitė padėtį, bet nepaliovė matęs senelės su Karoliu, trinančių vaistažoles, vieną ankstyvą rytmetį matė juos išjojančius pro vartus… senelė taip ilgai našlauja, kalbėjo žmonės, tačiau kažkaip jie pražiūrėjo neatsargius jų poelgius…

Kol senelis Ladislavas buvo gyvas, aišku, nebuvo jokių tokių įtarinėjimų. Dieve, tai netiesa, jo tėvas negalėjo būti Karolio pavainikis, žiniuonio gebėjimai pasireikštų, ar ne; jei senelė buvo ragana — Karolis tikrų tikriausiai kerėtojas? Jis visada šitaip manydavo, kai pragaištinga mintis bakstelėdavo jam į pašonę, bet nė vienas rimtai apie tai nemąstė, niekas net negalvojo, tik šiaip mintys…

… praslysdavo tiesiog pro šalį kaip vanduo aplink uolą. Kaip klausimai apie kerėtojus.

Viduje savy jis pajuto šaltį, apgavikišką ir tuščią, tarsi jis galėtų būti ne tas, kuo visada tikėjo esąs, tarsi Magijaros giminė būtų visai ne jo, o jo pusbroliai ir jo dėdės… Kas žino, kiek iš tikro jie giminės, kiekvienas iš jų? Jei Karolis iš tiesų yra jo senelis, o Ladislavas — jokia giminė, tada jo tėvas neturi jokios teisės į žemes ar savo namus. Jei iš tiesų Karolis — jo senelis… negi jo tėvas žinojo ir kiekvieną savo gyvenimo dieną pakentė Karolį?

Betgi tai — absurdas, akivaizdus absurdas. Nė vienas jo namuose nežiūrėjo į tai rimtai ir neplatino gandų…

… nebent, Saule valdove, senelė našlavo, ir Karolis su senele buvo labai atsargūs su savo naktiniais pasijodinėjimais; nė vienas nenorėjo ką nors pasakyti, nė vienas niekada neišdrįso pasakyti ką nors. Motina niekada nepakentė net nepadorumo šešėlio, visi tą žinojo, tikrai niekada, jokia nešlovė nepalietė namiškių — ir Tėvas neturėjo nė lašo magijos…

Kiekvienas net nežinodamas žinojo tiek daug dalykų, niekam neimant paskalų į širdį, niekam net nedingtelint, kad esama kokios nors asociacijos, kad ir kokios šiurpios, kuri kažkaip niekada, atrodė, niekam nerūpėjo.

Dieve, Tamašui nesinorėjo dabar apie tai galvoti. Jis matė galiausiai užmigusius arklius, pamiršusius, kad goblinas prie sienos, ir jeigu toks senas karys, kaip Lvi, išuostinėjo vietovę ir nusprendė pailsėti, pavargusiam kvaileliui galima atleisti jo kaltę. Tamašas pabandė nuvyti šalin nerimą, vis labiau ir labiau pyko, kad Ela pirma sutrikdė jo virškinimą, o po to nusprendė, kad jis bus sargyboje, kol ji miegos. Tikriausiai visa tai ji padarė tyčia, tad jis — neužmigs.

Tamašas matė, kaip į priekį nusvyra goblino galva, tarsi net goblinas suprato, kad to jau per daug. Dabar, mąstė jis, be abejo, galėtų kurį laiką pasaugoti tą padarą ir, jeigu tas negudrauja, gal tada pats išdrįs snūstelti.

Tačiau, dar prieš taip atsitinkant, Tamašas išgirdo pragystant paukštį, kitą ir prasėdėjo jis ten, kol goblinas sau miegojo nunarinęs tamsią galvą, kasos slėpė jo veidą.

Taigi tokie dalykėliai šioje šalyje nebuvo naktinis košmaras, jie begėdiškai drąsiai tęsėsi iki saulėtekio.

O tas padaras nesibaimino, kad jiedu kuo nors jam pakenks — matėsi aiškiai, kad ir kokios būtų priežastys.

8

Gracija turėjo pailsėti, ir Nikolajus pasiliko ant jos nugaros — miegojo, Juris vylėsi, tačiau pastaruoju metu Nikolajus buvo labai ramus, baugiai ramus, ir jis dvejojo, ar paliest jį, kad įsitikintų, jog jam viskas gerai, ar leist jam miegoti, jei tik miegas reiškė, kad jam nebeskauda.

Nusprendė, tegul pamiega; pats buvo nuvargęs: maudė kojas, rankas gėlė… čia jis liovėsi vardijęs, net nebeminėjo diegiančių, brūzgynuose gautų įdrėskimų. Jam nebuvo šalta. Atokvėpiai buvo per trumpi, o keliauti — per sunku, kad imtum ir persišaldytum; savo apsiaustą jis atidavė Nikolajui, nes sužeistoji Nikolajaus ranka darėsi vis šaltesnė ir šaltesnė, netgi kai Nikolajaus veidas, palietus jį, buvo karštas.

— Aš karščiuoju, — tai buvo paskutiniai žodžiai, kuriuos Nikolajus pasakė, paskutinieji, kurie bent jau turėjo prasmę. Kažkas apie goblinus ir trolius, ir apie kvailystę pasitikėti jais.

Krukčis nebesirodė, bet, dėkui Dievui ir Valdovei, pagalvojo Juris, iki pat šiolei taip pat nepasitaikė ir jokių goblinų; štai jau ir saulė kyla, jis timptelėjo Graciją už pavadžio ir įtikino ją judintis. Zadnis jau buvo išlėkęs pėdsakais, per greit, nuolat per greit; Juris liovėsi nervintis, kad pames šunį: Zadnis sugrįždavo, kai būdavo per toli nubėgęs; Juris gi plūkėsi kiek pajėgdamas greitesniu žingsniu, kol Gracija ir vėl turės pailsėti.

Jam skaudėjo šoną. Jis užtraukė Graciją ant vienos kalvos ir nuvilko žemyn nuo kitos, nė karto iš Nikolajaus nepasigirdo jokio garselio.

Betgi Zadnio labai ilgai nematyti, Juris jau ėmė stebėtis ir nerimauti ir galiausiai, nors bijojo girioje bent garsą pratarti, jis šūktelėjo:

— Zadni!

— Zadni… Zadni… Zadni… — sugrįžo aidas.

Nikolajus sudejavo ir pakėlė galvą.

— Jis tik gana ilgai kažkur nubėgęs, — pasakė Juris, vėl priėjo prie Nikolajaus ir palietė jo skruostą. Nikolajus degė karščiu. — Ar norite atsigerti, pone?

— Surask tą prakeiktą šunį, — neaiškiai pasakė Nikolajus. — Kažkas nutiko.

Juris nežinojo, ar šį patarimą įteigė karštinė, ar ne, bet jis ir pats manė, kad taip bus geriau. Jis grįžo į priekį ir nuvedė Graciją miškingos kalvos papėde, lapais nuklotu taku, per purvynę.

Ten arklio buvo jota, tad jie vis dar teisingam kelyje. Juris trūktelėjo Graciją, norėjo, kad ta paskubėtų, galvojo, jei tik jie per naktį bus gerokai sutaupę laiko, jei tie, kuriuos jie seka, buvo apsistoję ir numigę, tada galėtų anuos pasivyti ir galbūt laiku surastų pagalbą Nikolajui.

Šniokštuodamas parlėkė Zadnis — tik tiek artyn, kad per krūmokšnius galėtum pamatyti švystelint gauruotą jo uodegą. Tada viauktelėjo ir vėl nukūrė. Turbūt, sakė sau Juris, stengiasi Graciją vis greičiau trūktelti. Šuo buvo susijaudinęs, galbūt ką nors surado. Meldžiu, dieve, tenebus tai vien triušio ola.

Juris žiūrėjo sau po kojų, stengėsi nesuklupti, jautė, kad dėl Gracijos priešgyniavimo rankos tuojau atitrūks nuo pečių, tačiau jis žvilgtelėjo aukštyn, kur vedė įkalnė, ir pro medžius pamatė akmenis bei vijoklius, pamatė…

— Mes jau kažkur atsidūrėme, — iškvėpė jis, sulaikydamas skausmą šone. — Meisteri Nikolajau, ten vartai…

Besileidžiančios saulės šviesoje galėjo aiškiai juos matyti. Jis matė, kaip Zadnis įlekia pro juos ir išlekia, ir vėl atgal į kažkokį kiemą. Vieta atrodė kraupiai apleista. Jeigu jis vidury miško, pilno goblinų, valdytų tvirtovę, nepaliktų atvirų vartų ir neleistų, kad sienos, kaip šitos, apaugtų kibiais vijokliais.

— Meisteri Nikolajau, — tyliai tarė jis. — Manau, geriau jūs likite čia, o aš pažiūrėsiu, kas ten viduje.

— Atrodo ne per geriausiai, — sumurmėjo Nikolajus.

Taigi jis suvokia, kas vyksta aplink. Juris patapšnojo jam per petį, nuo Gracijos balno atrišo savo lanką ir strėlinę ir pasakė:

— Aš tuojau grįšiu.

Bet dar neprisėlinęs prie vartų ir neapsižvalgęs jis įtempė lanką ir paėmė strėlę.

Dieve.

Jis užmerkė akis ir nusuko žvilgsnį, ir vėl turėjo pasižiūrėti — į baslius ir į siaubą keliančias kaukoles. Pajuto visa apimantį šaltį, o jo širdis iš netikėtumo ėmė smarkiai daužytis.

Goblinai, pamanė jis.

Ir tada jis suvokė, kad šalia gyvulių kaukolių yra dvi žmonių kaukolės, bei prisiminė, kad jie sekė du žmones; jo keliai ėmė drebėti, o jo širdis — dar smarkiau daužytis. Jis nenorėjo nervinti Nikolajaus, kol dar nieko nežinojo, jis nepajėgė galvoti, kad tie šiurpūs kaulai — jo brolių, jis neleido sau patikėti, jog galbūt — tai jie. Jurio dantys barškėjo, jis buvo toks persigandęs, kad sukando juos ir, pečiais atsirėmęs į sieną, įslinko vidun už krūmų, kuriems niekada nebūtų leista augti prie pat vartų, dangos. Jo tėvas tokį nevykėlį pilies prižiūrėtoją būtų botagu nuplakdinęs, jo tėvas pasakytų, jo tėvas niekada neleistų, kad vietovė taip apželtų…

Niekas nė krust. Zadnis buvo kažkur pabėgęs, ir niekas jo nesuėdė — vis dar — arba, jei jau suėdė, tai labai tyliai. Juris pastebėjo kitą vietą pasislėpti ir nuslinko link jos, nesijautė ten patogiai, tai nuslinko prie kito užkampio, dar arčiau. Ten palūkėjo Zadnio sugrįžtant, laukė, kaip jam pasirodė, labai labai ilgai, taip ilgai, kad vos vėl nepradėjo galvoti apie tuos baisiuosius kaulus, vėl norėjo ir nenorėjo pažvelgti į juos, kad suprastų, ar yra juose kas nors pažįstamo.

Tad jis vėl pajudėjo, kad galėtų rankomis sugauti Zadnį, jei tik jis parbėgtų, ir įsitikintų, jog tas neketina iškrėsti kokios nors kvailystės, pavyzdžiui, pradėti loti; Juriui skubiai reikėjo grįžti pas Nikolajų, kuris laukė ten vienas.

Kieme šeimininkauta dar prasčiau. Turbūt goblinai buvo užpuolę pilį, tačiau jeigu jie neišvertė pilies vartų, tikriausiai užsilipo didžiuliais vijokliais, vedančiais iki to atdaro lango…

Staiga jis pasijuto nejaukiai, lyg kas nors jį stebėtų. Juris sulaikė kvapą, norėjo pasislėpti nuo to lango vaizdo, ėmė ieškoti vietos, kur dingt, ir nubėgo pačios tvirtovės link.

Tada išgirdo kažką panašaus į nagų caksėjimą per akmenis. Tai galėjo būti Zadnis arba kas kitas. Juris siaubingai pyko ant šuns. Na, išlįsk, linkėjo jis Zadniui; menkiausias švilptelėjimas galėtų jį pašaukti, jei jis menėje, arba — kažką kitą galėtų iššaukti.

Jei ši vietovė apleista, mąstė jis, ir goblinai išvykę taip pat, kaip paliko kitą tvirtovę, tuomet jiedu su Nikolajumi šiąnakt čia būtų saugūs. Gal jis surastų Nikolajui lovą ir užrakinamas duris, gal ne laukujės, kurios išduotų jų buvimą čia, bet kokias nors vidines, gal žemutinių kambarių duris, kur jie niekada nepagalvotų ieškoti, ir kur Nikolajus galėtų pailsėti…

Gal jo broliai šitaip pagalvojo. Iki šiol jis sekė paskui du arklius, ir jeigu jie kieme pamatė tą patį, ką ir jis, galėjo nieko nelaukdami išjoti lauk, kaip ir jie išjotų, jei tik tuojau pat galėtų, arba… jie net padarė tai, ką jis ketino daryti, ir užsisklendė viduje.

Viauktelėjo šuo, amtelėjo tyloje. Jurio širdis nusirito į kulnus ir vėl pakilo. Jis pamanė, turiu ištrūkt iš čia. Dabar.

Bet jei ten ne jo broliai — jeigu ten ne jo broliai, kodėl Zadnis juos čia atvedė, kas Zadnį čia sulaikytų, juk šuo vargiai liaudavosi sekęs pėdomis, kad paėstų ar nusnūstų?

Goblinai buvo išvykę, be abejonės. Tvirtovėje, kalnuose, goblinai neslėpė, kad jų ten esama.

Juris pasislinko pirmyn, tada kieme, sau už nugaros, išgirdęs arklio kanopų kaukšėjimą, stabtelėjo, pamatė Graciją su Nikolajumi — tas tiesus balne, kairėje rankoje laikąs kalaviją; vienas dievas težino, kaip jis jį išsitraukė. Gracija pažadino tvirtovės aidą, lėtą kanopų bilsnojimą, Nikolajui įjojant; ogi Juris liko savo vietoje, drebėjo, galvojo, jei čia kas nors yra, jie pamatys Nikolajų, o jis negali manęs matyti. Saule Tėvuži, ką jis daro? Ar jis apie tai galvoja? Nikolajus pernelyg protingas, kad įjotų sukeldamas visą šį triukšmą…

Tada jis suprato, ką Nikolajus daro. Kvailas berniūkštis per ilgai užsibuvo viduje, tai Nikolajus sukėlė trenksmą ir atsidūrė tiesiog pilies kiemo viduryje tam, kad priverstų išsiduoti bet ką, kas čia besislapstytų, galbūt tam, kad sukeltų geroką sumaištį, kad kvailas vaikiščias, jei būtų bėdon patekęs, ištrūktų.

Pasigirdo kojų šliurpsėjimas — viduje. Juris žvilgtelėjo į duris, išgąstingai pažvelgė atgal į Nikolajų, žengtelėjo, kiek drįso, arčiau, bandė jį perspėti, tačiau tarp jų stūksojo sienos linkis — o tas, kad ir kas ten bebūtų viduje, žengė lauk.

Tą akimirką, kai Juris šastelėjo link Nikolajaus, kažkas ketino sau į nugarą gauti strėlę. Juris pakėlė lanką ir tuo pat judesiu įtempė, ramiai įkvėpė, taip, kaip ir turėtų įkvėpti tas, kuris tikisi, jog jo ranka bus tvirta, o akis taikli; Juris negalvojo apie žudymą — niekada apie tai negalvok, buvo sakęs Nikolajus, vien tik apie tikslą.

Kai pilkai apsisiautusi figūra išėjo pro duris, jis visiškai atitraukė ranką atgal, tik paskutinę akimirką prisiminė, kad goblinai — ne elniai: goblinai galėjo dėvėti šarvus, o nugara — nekokia vieta surast joje taikinį.

Nikolajus gi žiūrėjo j tą tvarinį, jis net nepakėlė savo kalavijo. Nikolajus pasakė: „Šunsnuki tu”, — ir nuslydo nuo Gracijos nugaros.

Tada anas tarė:

— Kur berniukai? — paklausė meisterio Karolio balsu…

Juris tvirtai laikė strėlę. Magiški padarai — vien iš apgaulės; jie galėjo panėšėti į tai, kuo nebuvo, tą jis buvo girdėjęs. Tačiau jis neiššovė, netgi kai meisteris Nikolajus parkrito, ir kalavijas žvangtelėjo į purvu padengtus grindinio akmenis.

Tariamasis meisteris Karolis nuskubėjo prie jo. Po gobtuvu Juris matė baltus plaukus ir susenusias meisterio Karolio rankas, net Karolio veidą su suraukta kakta. Bet jis nepatikėjo, kol nepamatė, kaip senasis stengiasi padėti Nikolajui, ir tada jis sužinojo, jog tai Karolis. Po to nuleido lanką ir priėjo padėti.

Meisteris Karolis apstulbęs apsidairė aplink.

— Kad tave kur! Ką, po velnių, čia darai?

— Goblinas jį pašovė. Manau, gali būti užnuodyta.

— Nebūtinai, — tarė Karolis ir vėl nukreipė savo dėmesį į Nikolajų, keikėsi apčiuopdamas Nikolajaus kaklą ir petį. Juris tylėjo, stovėjo taip pat rankose laikydamas lanką, kol meisteris Karolis atsegė Nikolajaus apykaklę ir patikrino širdį bei galvą.

— Po galais, goblinai tik menką nieką mums tepaliko, — pasakė meisteris Karolis — jam, Juris pamanė; jis susijaudinęs laukė įsakymų. — Nemanau, kad turi paklodžių arba kokį katiliuką.

— Taip, pone.

Juris nuėjo ir nuėmė tuos nuo Gracijos. Ir likusias vaistažoles. Krukčio rastąsias.

— Šitas trolis mums davė. Jis iš jų virė arbatą.

— Trolis, tiesa? — Karolio veidas persikreipė, pasidarė keistas, kai Karolis sugriebė Jurio atneštuosius daiktus. — Teprasmenga trolis skradžiai. Nikolajus — laimingasis, jei dar išgyvens šią dieną.

— Nesakykite taip!

— Laimingas jis, jei iki šiol dar gyvas.

Meisteris Karolis ėmė tampyti Nikolajaus sagtis, stengėsi nuimti šarvus, darė tai pernelyg šiurkščiai.

— Leiskite man, — tarė Juris ir suėmė virveles, prilaikiusias rankovę, tuo tarpu Karolis išsitraukė peilį ir nupjovė tvarsčius, kuriuos Nikolajus buvo aplink aprišęs.

— Prakeikimas, jie prikepę. Imk tą puodą, gauk vandens.

— Turiu balzamo.

— Ne, ne šitam atvejui, — pasakė. — Judinkis, kvaišeli. Mums reikia ugnies, ir dievai žino, ką ji prišauks, bet, po galais, nėra iš ko rinktis. Nestovėk išsižiojęs ir negaudyk burna musių! Judinkis!

— Taip, pone, — iškvėpė ir pasičiupo katiliuką. Vėl lojo Zadnis, viduje pakėlė aidą. — Kur vanduo, pone?

— Kiemo gale, — atšovė jam Karolis. — Kur kitur, manai, jam būti? Ir, vaiki…

Jis stabtelėjo ir pasisuko ant vienos kojos.

— Pone?

— Nutildyk tą prakeiktą šunį, gerai?

* * *

Goblinas stebėjo, kaip jie įkūrė ugnį, kaip pasitiekė pusryčius, kaip valgė, Tamašas piktai į jį dėbtelėdavo. Jam skėlė galvą, akys — lyg smėlio būtų pribertos, ir tik judėjimas neleido mintims vėl klaidžioti tais pačiais nemaloniais ir beprasmiais takais, kuriais visą naktį sekiojo.

— Ką su juo darysime? — paklausė jis.

Ela tik pečiais gūžtelėjo.

— Tegul būna.

— Ar mes čia pasiliksime?

Ela papurtė galvą.

Jis susitvardė ir pateikė kitą klausimą:

— Ar dabar išvykstame?

Na, ką gi, tuomet Ela nebekalbės. Jis nebekalbės. Tamašas pakilo ant, rodėsi, medinių kojų, supykęs nuklibinkščiavo prie arklių ir ėmėsi juos balnoti, norėdamas palikti šią vietą; Ela neprieštaravo.

Šalia jo, pamiškėje, išdygo goblinas, arklius sunervino, stebėjo jį, tarsi jis būtų ano tikslas.

— Norėjot ją pamatyti, — tempdamas Lvi balno pavaržą, pasakė jam Tamašas. — Ką gi, pamatėte. Ji nenori su jumis kalbėtis. Kodėl neišvykstate?

— Ji nėra protinga, — pasakė tas. — Nė išmintinga.

Tamašas palinko ant balno, pažvelgė per jį ten link, kur stovėjo goblinas: rankos sukryžiuotos, viena koja palenkta, atsišliejęs į medį.

— Neišmintinga, nes nesiklausys jūsų? — jam nepavyko pajuokauti. — Ko jūs norite? Kodėl viską griaunat? Ar tai tiesiog jūsų prigimtis?

— Tu mus painioji.

— Painioju? Ar painioju tai, ką mačiau pilies kieme? Arba ant Krukči Strazo stogo?

— Aš esu i’bu okhthis. Tai itra’hių darbas.

Jo ausims — goblinų vepalionės. Įniršęs dėbtelėjo per Lvi pasturgalį, uždėjo ant jo ranką. Bet tik kvailys atsisako žinių. Meisteris Karolis taip sakydavo. Tad Tamašas nugalėjo savo galvos skausmą bei savo pyktį ir šiurkščiai mestelėjo:

— Na, ir?

— Itra’hiai r ne mano padermės, žmogau.

— Neabejoju, mano broliui šitai buvo svarbu. Ir jos poniai, neabejoju, buvo ne tas pats. Jie neprisistatė. Nepasikeitė mandagybėmis.

— Jie ne iš sumaniųjų.

— O jūs — iš tokių.

— Ar tu arklys? Nemanau. Anie turi keturias kojas. Lengva nusakyti jūsų giminių skirtumus. Ir mūsuose lengva, jei turi kiek proto.

— Jūs sakot, kad esate kažkuo kitokie nei anie, kaip juos ten bepavadintumėte?

— Žmogau nuobodžiu liežuviu. Išties mes skirtingi, kaip tu kad skiriesi nuo savo gyvulių. Jie siunčiami, ir jie vykdo. Su jais nekalbama. Nieko su jais neturima bendro. Jie — šunys. Gi i’bu okhthys — aiškiai kultūringi.

— Dieve, — Tamašas atsuko padarui nugarą, pasisuko į Elą, besėdinčią ant upokšnio krašto, pasakė: — Mes pasiruošę.

Bet kai vėl pažvelgė goblino link — ten vien tik medžiai tebuvo, ir jokio judančio lapelio, rodančio, kur ano būta.

— Skerdikai, — jam iš paskos pasakė Tamašas tikėdamasis, kad tas išgirdo. — Žmogžudžiai. Paleidžiate savo šunis, kad už jus jūsų darbą padarytų, koks gi skirtumas? Koks gi, po šimts, skirtumas, pasakykit man?

— Ne, — tarė Ela, ji stovėjo už jo, nors Tamašas negirdėjo jos judant. Jo širdis pašoko.

— Ką „ne”? — Jis vis dar pyko — ant jos pyko, Azdra’ikiui dingus iš akiračio. — Neklausti, kas nutiko mano broliui? Neklausti, kur mes einame?

— Tenai, — ji kryptelėjo galva vartų pusėn, pro kuriuos praeitą naktį nenorėjo antrąkart eiti. Ji nešė ryšulius, kuriais jie naudojosi; praktiška mergiotė — jis buvo pritrenktas.

— Ačiū, — pasakė jis. Neypač maloniai. Pabandė dar kartą nežymiai linktelėdamas padėkoti po to, kai paėmė ryšulius. — Dėkoju.

— Čia nesaugi vieta, — tarė ji. — Už antrų vartų — miškas. Žmonės įeina ir nebeišeina. Manoji ponia sakė, kad nežino, ar tikrai yra kitas miško kraštas, o gal jo pamiškė ne visada ta pati, jei negali įžiūrėti takelio.

Trys mintys iš eilės. Nuostabu ir nepaprasta.

— O tu gali?

Ji nežymiai kilstelėjo smakrą, antakiai suraukti, pasakė:

— Žinoma. Tu ne?

Akimirką jis nesuprato arba nenorėjo suprasti: buvo nepaprastai pavargęs nuo jos nuotaikų ir įžeidinėjimų. Po to suprato, kad tai ir vėl tie kerėtojo reikalai, be to, kaltinimas melagyste.

— Ne, — atsakė jis ir tada (Tamašas nepajėgė pasipriešinti) pažvelgė į vartus norėdamas sužinoti, ar galės ką nors pamatyti. — Nieko ten nėra.

Jam berišant prie Skorės balno ryšulius, paduodant Elai ranką, ji dar labiau suraukė antakius.

Lipdamas į Lvi balną, Tamašas antrąkart žvilgtelėjo miško pusėn. Ir vis dar, tiek, kiek galėjo matyti nuo tos pakilumos, ten nieko nebuvo.

Ji paragino Skorę, jis pasekė ja galvodamas, kad dar kartą pasirinko, kad, nors ir kaip pavojinga būtų buvę bandyt iš čia grįžti, ateityje bus dar blogiau.

— Kur mes traukiame? — paklausė jis. — Ar tik mes dviese ruošiamės išeiti į priekį ir pabelsti į karalienės vartus bei pasakyt: „Kaip jums ne gėda?” Ką, dėl dievo, ketiname daryti?

— Išvyt ją, — atsakė Ela. — Išardyti jos kerus.

Mes abu bepročiai, pamanė jis. Galvojo, o kas, jei aš būčiau Karolio anūkas — ne Ladislavo? Kas, jei, po galais, Karolio nebėra ir jos ponios, ir mes likome visa, kuo kiti dar gali pasikliauti?

O kas, jei taip ir būtų? Mes nežinotume. Mes nesužinotume, kol neapsisuktume aplink ir negrįžtume, o tada jau būtų per vėlu, ar ne?

Jie prajojo po arka. Jojo vingiais per krūmus, aplink plytų bei akmenų krūsnis, pro sienas, kurios buvo kambariai, skliautuoti rūsiai, koridoriai. Čia dar nebuvo takų, tik pusiau apdegę grindinio akmenys, tarp kurių augo piktžolės ir krūmokšniai. Čia nebuvo magijos. Tamašas laukė, kada pamatys kažką atsitinkant.

— Kadaise čia gyveno mano ponios senelė, — tarė Ela atsakydama į nieką. O gal tai buvo ankstesnio jos atsakymo dalis. — Ji čia gimė.

— Kas tai per vieta?

— Hazelis.

— Hazelis!

Bet juk tai buvo stipri tvirtovė, vietovė su daugybe žmonių. Sugrįžo jo praeitos nakties sapnas, kai buvo plačiai atmerktomis akimis: žmonės ir žūtis, ir šviesos suskaldyti akmenys.

— Ar jie anapus kalnų žino apie Hazelį?

— Mano…

„Mano senelė man pasakojo apie jį”, — Tamašas buvo pradėjęs sakyti. Čia senelė turėjo giminių. Dieve. O kas, jei tai — tiesa? Ir visi tie žmonės praeitą naktį… jie mirę… mirę kaip senelė. Jo galvoje tie pasakojimai buvo vakar diena: miškai ir laukai, ir kaimai, kur gyveno žmonės ir kur visą gyvenimą triūsė.

— Tavo…? — Ela paragino jį, tačiau Tamašas nebuvo pasiruošęs jai pasakoti apie senelę arba tiek ja pasitikėti.

— Kas jam nutiko? — paklausė jis.

— Kas jam nutiko? Valdovė mirė. Žmonės mirė. Prieš daugel amžių. Prieš šimtus metų. Jei jie žino apie Hazelį, ar šito jie nežino?

Tamašas girdėjo ją, ir jos žodžiai grimzdo tiesiai į paširdžius, atmesdami sveiką protą. Visa, ką žinojo senelė, negalėjo būti taip seniai. Tai koks nors kitas Hazelis. Arba visa, ką senelė sakėsi mačiusi, buvo tik senelės sektos pasakos — vienas melas.

Galbūt jis — Karolio anūkas. Ir štai dabar jis visam laikui žino, kad apie šią vietovę senelė jam melavo. Per daug dalykų, kuriais jis niekad savo gyvenime neabejojo, dabar keitėsi. Ir tuo metu anapus tolimesnės arkos Tamašas pamatė mišką, kurį raganiūkštė pavadino pavojingu, vartus, kurie leido įžiūrėti tik žalią prieblandą ir šimtamečių medžių kamienus.

— Kas čia nutiko? Ar karas?

— Su goblinais. Kai sudužo veidrodis.

— Tas veidrodis.

— Šis veidrodis. Ponia laikė jį Tajni Tvirtovėje, o goblinai ją nužudė, ir Pavelą nužudė, bet negalėjo surasti veidrodžio ir manęs negalėjo rasti.

— Kas tas Pavelas?

— Tiesiog Pavelas. Jis atėjo iš Hazelio, kai tas žlugo. Ir niekada po to jis nebepasveiko, ponia sakė. Bet, matyt, jis kovėsi su goblinais, kai jie atėjo. Jis būtų kovęsis.

Tikra bėda, Elos balsas tik vos vos virpėjo. Bet jiems jojant pro arką, jis daugiau mąstė apie tai, ką ji pasakė, ir apie tai, kaip pagauti ją meluojant; arklių kanopos bilsnojo miško prieigose, o po to švelniai šiugždėjo per nukritusius lapus. Virš jų dūsavo vėjas, ryto saulė dėmėmis margino žemę. Vietovė neatrodė tokia baisinga, kad neleistų nei kairėn, nei dešinėn ar tiesiog pirmyn. Arkliai buvo neabejotinai ramūs, Skorė, jiems praeinant pro krūmą, kuo nepagarbiausiai prisiplėšė žabtus lapų ir, jiems betursenant, sušlamštė.

Juris svarstė, ar nepasiginčijus su Ela. Ir apsisprendė.

— Sakei, kad Hazelis žlugo prieš šimtą metų.

— Šimtus.

— Tai kaip tas tavo ponios tarnas galėjo būti iš Hazelio? Negali taip būti.

Ji suraukė kaktą ir atrodė, kad akimirką dėl to susimąstė.

— Aš nežinau. Ji taip sakė.

— Prieš kelis šimtus metų?

— Raganos — jos gali būti labai senos. Mano galva, ji buvo sena.

— Kiek tau metų?

— Tikrai nežinau… Manau, manau, gal penkiolika.

Dieve, ji vargiai vyresnė už Jurį. Dėl dievo meilės, už Jurį. Ir visa tai gula ant jos?

— Iš kur tu?

— Iš Albazo. Manau, kad iš Albazo. Ponia pasiėmė mane, kai buvau labai mažutė. Kūdikiu būdama maniau, kad ji mano mama. Bet ne.

Po tylos tai buvo tikra srauja, ir tokioje gūdžioje tyloje, kur vieninteliai garsai — lapų šnabždesys ir arklių judėjimas. Jis galvojo, kaip liūdna, kad ji painioja tokius esminius dalykus, kaip šie, ir net nėra įsitikinusi, kur gimė. Kad ir visa ta jame jos sukelta sumaištis, Tamašas bent jau žinojo, kas jo tėvai ir kur jo namai.

— O gal ir buvau jos dukra, — tarė ji šiek tiek pajojus, kalbėjo per lapų kuždesį po arklių kojomis. — Nesvarbu… Kas tavo motina, jei ji ne ragana? Ir kiek tau metų?

— Septyniolika. Ir mano motina — ne ragana. Raganų ji nemėgtų.

— Kodėl?

— Paprasčiausiai nemėgtų. Mama linkusi į patvarius dalykus. Ji nenorėtų galvoti apie goblinus. Ji… — … Ji niekada nemėgo senelės pasakojimų, pagalvojo sau. Ji bijojo senelės.

Senelė nebuvo tokia kaip kiti, ar ne? Nė vienas nesakė jai „ne”.

Dieve, galbūt nė vienas negalėjo pasakyti.

Gal, pagalvojo jis, gal aš galėjau iš meisterio Karolio išmokt, kaip kerėti, jei tik jis būtų norėjęs mane mokyti — tačiau jei jis būtų galėjęs mane mokyti… tai kodėl nemokė?

— Ela, kodėl Karolis nesustabdė goblinų puolimo?

Ji pažvelgė į jį per jų arklius skiriantį nuotolį.

— Ką?

— Tų goblinų, kurie mus užpuolė. Kodėl Karolis jų nesustabdė? Jis buvo su mumis, jis matė pavojaus ženklus. Kodėl mūsų nesustabdė?

Ela žvilgtelėjo į priekį, tarytum būtų žiūrėjusi į kažką už tūkstančio mylių.

— Ela. Kodėl. Jis. Nesustabdė? į — Atsiprašau?

— Kodėl meisteris Karolis leido mums joti tuo keliu? Kodėl neužleido burtų ir mūsų neapsaugojo?

— Kodėl gi tu nesustabdei?

— Nes aš ne… aš negalėjau. Kad ir kas bebūčiau, niekada nesimokiau, jis niekada manęs nemokė. Kodėl tu negali atsakyti į paprastą klausimą? Tu ten buvai, tiesa? Kodėl tu mūsų neperspėjai?

Ji papurtė galvą. Oras aplink juos atrodė keistai tylus ir slegiantis. Iki šiol jis manė, kad suraukti antakiai — iš pasipūtimo. Arba pykčio. Dabar jis jautė nerimą. Rodėsi, kad priekyje mažiau saulės šviesos. Ir jei čia esama tako, jis nepajėgė jo įžiūrėti.

— Ela? — pašaukė jis, nes šios vietos klaikuma vertė jį galvoti apie aną kelią. O gal mintys apie kelią vertė pernelyg gyvai prisiminti užpultį. — Kaipgi Karolis nieko nepadarė, kad mus perspėtų?

— Nes… nes magija to norėjo.

— Kieno magija? Goblinų?

Jos galva krestelėjo.

— Ne. Niekas nežino. Niekas negali žinoti, kada burtai stoja prieš burtus. Bet kas galėjo būti, galėjo būti manoji ponia. Visada gali kas nors būti. Priešingi burtai bet kur gali nueiti, ir nepasakysi, kas atsitiks.

„Visada gali kas nors būti” — skambėjo lyg Karolio žodžiai.

— Kartais, — sakė Ela, — kartais negali to išvengti, nes net nežinai, ar tu tai padarei. Kartais bijai kažko nepadaryti. Mano ponia sakė… sakė, gal Karolis viską pablogins, ji tikrai nežinojo, ar jis iš viso ateis, bet ilgiau laukti ji nepajėgė. Nežinai, kieno tai užmačia: jos burtai ar karalienės. Nepaisant to, ji pašaukė Karolį. Taip susiklostė — ir įvyko taip, kaip įvyko.

— O dabartinė mūsų kelionė? Nežinome kur arba kodėl, tiesiog jojame?

— Surasti miško vidurį, — tarė ji. — Tačiau aš nežinau, kieno burtai mus veda. Nežinau, kieno kerai stipresni.

Tokį dalyką išgirsti — visiškai jokia paguoda.

— Mes einame prieš visų goblinų karalienę, o tu abejoji, kieno burtai stipresni. Ela, tu… — „Tu ne tokia jau, po šimts, gudruolė, kaip apie save manai”, — pagalvojo jis sau Nikolajui būdingais žodžiais.

Bet ar jis neina ten, kur ji veda? Ar daugybę kartų nemąstė, kad, jei tik būtų turėjęs nors kiek sveiko proto, būtų išvykęs namo? Ir kurgi jis dabar?

Besižvalgydamas aplink save į medžius, po mišką, jo akimis žiūrint — be kelio, be takelio… iš tiesų, kur jis?

— Ne tik aš abejoju, — tyliai tarė ji. — Visos Girios raganos. Gal aš — vienintelė jų turima galimybė. Galvoju, turėtume eiti ir pamėginti todėl, kad aš taip manau, štai ir viskas. Jos viską padarėli viską padarė. Aš esu ta, kuri palikta ateiti. Taigi aš esu didžioji Tajni Girios ragana, ar supranti? Ir aš nežinau, kieno burtai tave atvedė, nė karalienė negali žinoti. Nė viena iš mūsų negali žinoti, kieno burtai veikia.

— Tai kas iš to gera, jei niekas nesugeba pasakyti, kas atsitiks?

— Bet viskas keičiasi. Ir jei tu darai ką nors mažo, taip gali atsitikti dėl kažko didelio, o jei tu darai ką nors labai didelio, lengviau sužinosi, ką darai, kalbėjo mano ponia.

Kaip tu darai ką nors labai didelio? — klausimas, kuris liuoktelėjo jam į galvą. Jei jis būtų Karolio mokinys, jei tik visa, ką ji sakė, iš viso yra tiesa, o ne beprotybė, tada Tamašas norėtų mesti iššūkį šiai jų padėčiai ir padaryti kažką magiško — meldžiu, dieve, kažką, kad tai galėtų baigtis visiems laikams arba kad jis išbandytų, ar iš viso turi savy magiškos galios. Jeigu jis kerėtojas, galėtų išburti nepaneigiamą įrodymą, argi ne?

Bet tuomet, jei magija veikia taip, kaip ji sakė — niekas negali žinoti. Ar ne tai visais savo aiškinimais ką tik pasakė Ela: niekada niekaip nesužinosi.

Kur dingo tas prakeiktas goblinas ir ką jis buvo pasišovęs daryti? Neša žinią karalienei?

Ir kodėl Karolis jam niekada nesakė, ar jis kerėtojas? Kodėl Ela pasakė tai, ką pasakė, kai visą šį laiką… gi nekalbėdavo ar negalėdavo kalbėti?

Ar atsitiko kas nors? — svarstė jis. Ar kažkur kažkas pasikeitė? Ir ar tai mūsų, o gal jų burtai mus į šią vietovę atvedė?

* * *

Pabudimo pragaras. Tamsa ir laužas, ir kažkas džerškiąs jo ausyse. Šešėliai ant akmeninių lubų. Bukas skausmas. Ir, po šimts, tas šuo. Nikolajus pakėlė savo sveikąją ranką ir atstūmė skaliką. Virš jo palinko Karolis. Jis trumpam turėjo vargo atrinkdamas, kas čia. Tačiau tie vaizdai užsibuvo jo regėjimo lauke.

— Ką gi, ką gi, — tarė Karolis. — Laba diena, meisteri medžiotojau.

— Kad tave po šimts, — sumurmėjo jis. — Kur tu buvai?

— Ant savų kojų, pasirodo. Tu gi turėjai arklį, ant ko joti. Bent jau ponę. Jaunėlis Juris sakosi išsekęs paskui šunį. Ir nežino, kur jo broliai, tikisi, nebent, kad jie išsisuko. Jis kartu su troliu sekė paskui juos, be to, viliasi, kad tos kaukolės kieme — ne jų. — Karolis pabruko ranką jam po galva ir už jo užkišo susuktą apklotą, tada nuėjo prie laužo ir kažko pripylęs atnešė. — Išgerk šitą.

— Dvokia kaip arklidžių sąšlavos.

— Šiek tiek sudrėko. Tiesiog išgerk ir liaukis skųstis. Gyvas esi. Tai geriau, nei kai kurie iš mūsų gali pasigirti, ar ne?

Jis išgėrė, išsiurbčiojo šleikštulį keliančiais gurkšneliais. Šuo kažkur išdūmė — ten, kur ir berniūkštis, su viltimi pamanė.

— Kur Juris?

— Miega, — Karolis maišan krovė indelius, daugybė mažų puodynyčių per visą stalą. Pridrabstyta miltelių ir lapų, ir žolių.

Nikolajus pabaigė ištuštinti puodelį ir pasistatė jį sau ant krūtinės; žvelgė į lubas, jis manė, kad į menės lubas pilyje, prieš kurią neteko sąmonės, o laužas — ne per geriausia mintis, jei aplink esama goblinų.

— Ar čia tavo sesers pilis? — paklausė jis, kai Karolis paėmė puodelį.

— Buvo.

Jis prisiminė kieme stirksojusias kaukoles ir atleido senajam už grubumą. Pasistengė iš anksto pagalvoti apie ateitį, pabandė pažiūrėti, ar krutės sužeistosios rankos pirštai, ir tie judėjo, visai pakenčiamai, kad būtų naudingi. Tačiau kak ir kokia bebūtų Karolio neseniai paruoštoji arbata, jo galvelė galėjo liudyti, kad ji tokios pat rūšies, kaip ir trolio: jis galėjo skaičiuoti savo širdies dūžius — dunks, dunks, dunks, garsiau už laužo traškesį, garsiau už senąjį, kuris sėdėdamas, rankas tarp kelių nuleidęs, iš verpalų kuodelio pynė raizgalynę.

Jis pagalvojo apie laibus pirštus — tas pats žaidimas, tas pats duslus ūžimas… galvojo apie senąją ponią prie židinio, senoji ponia pasižiūri į jį tamsiomis tamsiomis akimis ir sako:

— Ar mes tik ne smalsuoliai? Šnipinėjame? Ar žinai, kas nutinka berniukams, kurie šnipinėja?

— Stanio ieškojau, — pasakė jis, — pamedžioti, — kiek atminė. Jie su Staniu medžiodavo anais laikais, kai Stanis buvo nerangus vaikėzas ir jis toks…

Ir jis…

— Tu dažnai su mano sūnumi lakstai, — sakė senoji ponia. — Ką jūs miške darot, a? Į paukštelius spoksot?

— Taip, — atsakė jis.

— Pažvelk į mane, — ponia sugavo jo akis, ir jis nebegalėjo jų nusukti. Gerokai vėliau ji liovėsi raukiusi kaktą, o jis vėl galėjo kvėpuoti. — Tu nemeluoji. Neįprasta. Nemanau, kad kada būčiau sutikusi berniūkštį, kuris nemeluotų. Ar esi ištikimas Staniui?

— Taip, ponia, — atsakė jis.

Ji tarė:

— Esi protingas berniukas. Pernelyg protingas, kad pagautum meluojant. Manęs daugiau nešnipinėk. Ar girdi?

— Taip, ponia, — atsakė jis ir visą tą laiką spoksojo į jos pinamus raštus.

Karolis pasakė:

— Paleisk vaikį, Užula.

Užula buvo jos vardas, bet niekas niekada jos taip nevadino. Nuo tos dienos, kai Senasis Lordas žuvo, iki jos mirties dienos ji buvo Ponia, ir tik po to Stanis tapo valdovu, o jo žmona Agnieška tapo Magijaros ledi, tuomet Stanis jau buvo vyras, turintis tris sūnus.

Tas pats pynimas kaip senosios ponios. Metų metais jis nematė, kad Karolis tai darytų.

— Kas tai? — paklausė apdujęs. Klausimas, kurį troško pateikti poniai, bet ji buvo mirusi. Mirė ji per audrą, lijo be perstojo, kol ji atsidūrė savam kape — šaltas ir nejaukus lietus su žaibais ir griausmu…

— O tu ką galvoji, kas tai? — paklausė Karolis.

Laužo šviesa užklupo Karolį nepatogioje padėtyje, nušvietė žiauriai perkreiptą veidą, o plaukai — ugnies spalvos. Pirštai užgriebė kitą kilpą. Narvas, visai be priežasties pamanė Nikolajus. Spąstai.

— Aš nežinau, — metai išmokė jį meluoti, kai reikia. — Kur berniūkštis?

— Miega. Pervargęs.

— O kaip Bogdanas ir Tamašas?

— Nežinau.

— Na, o tu kur buvai? Kur buvai per paskutines dvi dienas?

— Tris. Dabar trečiosios popietė.

— Kur, po velnių, buvai?

— Mano arklys metėsi šuoliais, — atrėžė Karolis. — Nukritau. Išėjau pagalbos. Jei dėl vakar — čia nieko nebuvo. Ar pakaks? — Zadnis vėl pratrūko loti ir nusirito per kambarį, ant stalo parversdamas butelaitį. — Kad tave kur!

Zadnis lyg pašėlęs nagais braižė duris. Nikolajus prisiminė savo kalaviją ir ėmė jo grabalioti, Karolis gi pametė savo raizginį ir atsistojo.

— Kur veda tos durys? — paklausė Nikolajus.

— Į rūsius.

— Meisteri Karoli? — Juris, trindamas akis, paknopstom šoko iš kampo, jo plaukai buvo suvelti. — Meisteri Nikolajau?

— Cit, — sudraudė Karolis, nuėjo, atkėlė į duris įremtą baslį. Nikolajus stengėsi pasikelti, grabinėjo aplinkui savo kalavijo. Juris rankose laikė lanką, įtempė jį.

— Cit! — pakartojo Karolis, ir Zadnis suinkštė tyloje. Galėjai išgirsti kažką velkantis — lėtai lėtai, kaskart po žingsnį.

— Tai trolis, — sušnabždėjo Juris. — Krukčis!

— Krukčis, tiesa?

— Kur mano kalavijas? — sušnypštė Nikolajus, tačiau Karolis atšovė skląstį ir plačiai atstūmė duris.

Trolis, be abejonės. Atrodė, tarsi kas ant laiptukų būtų prikrovęs krūmošakių krūvą: stovėjo apkibęs šakelėmis, dvi didžiulės akys tarp kudlotų gaurų. O Zadnis, nors ir ištikimas šuo, liuoktelėjo jam į rankas, laižė jį, vizgino uodegą.

— Tikrai Krukčis, — pasakė Juris.

— O, po velnių, — iškvėpė Nikolajus, vėl nugrimzdo prie kampo atramos ir žiūrėjo, kaip trolis ir šuo įeina vidun.

* * *

Saulė — žalia šviesybė dangaus skliaute.

— Niekada nemačiau tokių aukštų medžių, — pasakė Tamašas ir pridėjo: — Niekada negirdėjau tokio tylaus miško, — nes be jų slinkties nesigirdėjo nė menkiausio garselio, nei paukščio ar vamzdžio, nei triušio šuolių per lapus.

— Ar tu vis dar matai taką? Aš nematau.

— Galiu jį įžiūrėti, — laikydamasi kažkokio kelio, kurio iki šiol laikėsi, atsakė Ela.

O dėl visų jos tvirtinimų, kad jis pats turi kerėjimo galią, šioji vietovė jam atrodė tik vis klaikesnė ir klaikesnė, vietovė, kuri vertė jį jausti — jam nepavyko to suvokimo išreikšti mintimis, — kad nuo čia miškas neturi tikslių kraštų. Savotiška tai buvo jausena — tarsi tas miškas iš vidaus kitoks nei iš išorės. Tačiau taip jis suprato. Ir miškas priešais rodėsi tamsesnis nei bet kur kairėn ar dešinėn, ogi Ela pastoviai tvirtino žinanti kelią ir tai, kad kai jie nusigaus į reikiamą vietą, ji pažins ją bei panaudos veidrodį, ir visi girios burtai bus jos valioje. Arkliai mindė rudai margą kilimą, daugelio vasarų lapus, ir medžių kamienai buvo daug aukštesni už kada nors matytus — tarsi jie ir arkliai būtų susitraukę arba pasaulio matai būtų pasikeitę. Tik negyvi lapai buvo įprastinio dydžio ir labai storai sugulę, lyg vėjas čia retai teužklystų. Vietomis, kur sukritę lapai slėpė duobėtas nuokalnes ar medžių šaknis, arkliai žengė atsargiai — žemė buvo pilna klastų ir žabangų. O žalumoje viršum jų, per ankstyvose sutemose, kurios įtikinėjo akis, kad saulė leidžiasi, rodės, pamažu daugėja brūzgynų ir pinklių.

Bet taip negali būti. Ką tik buvo pusiaudienis, o jie štai joja tokioje prieblandoje, kad atrodo, jog pati saulė išblėso arba valandos, slapta skubėdamos, nuslydo į tamsą ir naktį. Akys tikėjo. Kūnas irgi. Tamašas pajuto besigalinėjąs su žiovuliu, įtikinėjo save, kad dar nėra taip vėlu, kad yra mieguistas, nes vakar per naktį per ilgai sergėjo gobliną. Tuo metu, kai šioje raizgioje pamiškėje Lvi ramiai turseno paskui Skorės uodegą, o Ela buvo paskendusi mintyse ar burtuose, jis juto, kad darosi vis sunkiau ir sunkiau išlaikyti akis atviras. Jo kūnas lingavo į švelnių Lvi judesių taktą. „Kam priešintis?” — rodos, kuždėjo lapai.

— Kiek dar, tavo nuomone, iki saulės laidos? — paklausė tarsi tik dėl savo balso skambesio per mieguistą lapų ošimą. — Negaliu patikėti, kad jau taip vėlu.

— Nebežinau, — murmtelėjo Ela.

Tamašas regėjo tik jos nugarą, bet nuokalnė suteikė Lvi drąsos aplenkti Skorę, lėtas žingsnis po lėto žingsnio, tad valandėlę jie jojo greta. Pati Ela numaldė žiovulį, plaštaka prie burnos, ir jis krestelėjo savo galvą, nes tai, kas matyta, vertė žiotis.

— Negaliu ištverti nesnaudęs, — tarė jis. — Tai ši vieta. Šis miškas. Po galais! — Trečias žiovulys. Kvailiau negu kvaila. Papurtė galvą.

— Jis labai senas, — pasakė Ela. — Tai ir viskas. Sena vieta. Ponia sakė…

Ji sulaikė žiovulį, o jis nebegalėjo atsispirti. Buvo juokinga ir kartu baugino. Sutemos tarsi antklodė leidosi ant jų, ogi oras po šimtamečiais medžiais nuo tokios tamsos turėjo būti šaltas, tačiau išvis nieko nejutai. Ir štai Tamašas nebesugebėjo prisiminti, koks buvo artimiausias jų tikslas, tačiau atsiminė, kad jis svarbus ir kad jie nedrįso stabtelėti — buvo per daug elnių ir per daug vilkų, ir jis kiemo gale broliui atidavė savo lanką. Viena mergaitė padavė jam pyragą, ir jie suvalgė jį aną naktį prie laužo — staiga Lvi suknapsėjo, užkliuvo už nukritusios šakos ar savos kojos, krestelėjo Tamašą iš pusiausvyros.

— Po galais! — Jo sąmonė klydinėjo. Arklių žingsniai buvo sunkūs, lėtesni, vis lėtesni, ir tai negerai. Jis palinko ir sudavė Skorei. Skorė pašoko, Lvi irgi krūptelėjo iš snaudulio, tačiau, kol prijojo kalvos papėdę, arkliai ir vėl vos žengė, antrąkart tokiam pokštui nebepasidavė: tik akimirką žengė greitesnį žingsnį ir vėl aptingo.

— Negerai, — tarė jis. — Visai negerai.

Ela pakėlė prie lūpų amuletą ir laikė jį aukštyn iškeltą, jos akys buvo užmerktos, siaubingas susikaupimas veide.

— Ką tu darai? — pradėjo klausti Tamašas, bet kaip tik tada blykstelėjo šviesos kibirkštis, tarytum veidrodis būtų sugavęs saulę, po to kita kibirkštis ir kita, ir kita. Jos akys atsimerkė, ji leido veidrodžiui nuslysti kadaruoti ant grandinėlės, ir šviesos kibirkštys ėmė šokinėti aplink juos ant žemės, ant jų.

— Tęsk! — jis šūktelėjo ir, iki sąstingio priblokštas bei atitolęs, pamatė saulės šviesą, žėrinčią iš veidrodžio ant medžių ir nutvieskiančią žemę. Dabar jis nebesuprato, ar teisingu keliu jie traukia. Galėjo tik joti kartu su šviesos blyksniais, kurie, rodės, šoka ir moja tolyn, tolyn į gūdumą.

Ilgą laiką atrodė, kad jie eina ta kryptimi, arkliai gyviau jojo, jų kelias buvo nušviestas nesančios saulės spindesio, svaiginantis, sūkuringas šviesos šokis, kuriame, Tamašas ėmė tikėtis, buvo saugu…

Kol jie priėjo statų nuolydį, ir ta šviesa žybtelėjo į metalą.

— Ela! — sušnabždėjo jis užtraukdamas atgal žąslus. Jis matė goblinus, šimtų šimtus goblinų, išsirikiavusių kautynėms pasaloje tarp lapų.

Bet jo paties balsas, rodės, atsklinda iš tolo, ir Lvi suklupo, kai jis ėmė jį sukti ant šlaito. Jis matė Elą, jojančią toliau, vėl pabandė ant lapais nuklotos nuokalnės apsukti Lvi, pasiekti ją ir nukreipt į šalį, bet, kol jam pavyko įtikinti Lvi, kad ją pavytų, buvo per vėlu: ji įjojo tarp goblinų rikiuotės eilių ir tos gretos puolė, viena greta ir kita, ir dar kita virto į metalo, suirusių odų, nubalusių kaulų krūvas.

Jis spoksojo nustebęs, užvaldytas regėjimo keistumo, klausė savęs, ar jis įsivaizduoja, o gal mato, ką mano matąs. Lvi su juo sustojo, ir Tamašas bandė paraginti jį pasivyti raganiūkštę, tačiau nuo tos akimirkos, kai jis truktelėjo pavadį atgal, Ela vis tolo ir tolo. Dabar veidrodžio blyksniai tvisko ant žemės priekyje ir šoko tarp medžių, bet ne ten, kur jis. Visas miškas, atrodo, pritemo, o Ela ir šviesa rodėsi toli, labai toli.

— Ela! — jis šūktelėjo jai iš paskos. — Ela!

Miškas, atrodė, praryja garsus. Jis stipriai sudavė Lvi jų abiejų labui, tačiau Lvi greičiau nėjo ir net nesibaidė daugybės kaulų, besivoliojančių ir barškančių ten, kur jie jojo. Matė, kaip Ela tarsi iš labai toli pasižiūrėjo atgal. Ji buvo beveik pasiekusi kitos kalvos viršūnę, po to ant kalvos viršaus.

— Tamašai! — jis manė išgirdęs, kaip ji jam atsako. Bet tada kibirkštys išnyko, ir miške, kuriame jis buvo, nebepaliko jokių pėdsakų. Lvi apatiškai sustojo, Tamašas iš nevilties nuslydo žemėn, paėmė už pavadžio ir ėmė jį vestis, atkakliai versdamas nuolat judintis aukštyn ir aukštyn į kalvą.

Tačiau ant kalvos jis turbūt pasuko šonan ir suklydo dėl krypties — kalvos turi tiek daug veidų ir taip lengvai paklaidina. Jis nukėblino per visą plačią pašlaitę ir visur rado šiurpiai žuvusių, tarsi būtų užklydęs į kokį užmirštą mūšio lauką iš kronikose neužfiksuoto karo. Elos — nė ženklo, nė mažiausios jo ieškomos šviesos švystelėjimo, vien tik krentančių kaulų, tarškančių šarvų barškesys, nežmogiškų kaukolių reginys — Azdra’ikio padermės, panašia ginkluote. Nuo vieno žuvusiojo jis pakėlė kardą — bauginantį daiktą su spygliais, kurių paskirtis gal nuginkluoti… dievas žino, kokia dar.

Su šituo jis toliau ėjo aplink kalvos viršūnę. Ela negalėjo turėt tiek daug laiko, kad dingtų. Skorė galėjo užsiožiuoti ir staiga patraukti savais keliais ar net, sergėk, dieve, numesti ją ir palikti paslėptą brūzgynuose. Jei taip bus nutikę, gal jis pamatys ją iš aukščiau.

Tačiau kai jis apkeliavo aplink visą kalvą, surado tik daugiau baltų, beakių žuvusiųjų ir begalinius miško takus. Leidosi ta kryptimi, kur link manė, kad iki tol jie keliavo; kardas buvo užbruktas už diržo ir Lvi pavadys rankoje, vis trūkčiojąs jį, kad net ranką diegė. Karts nuo karto jis šūkteldavo Elos vardą, bet lyg sapne miškas užgoždavo jo balsą. Per stingdantį lapų šnaresį Tamašas tarė Lvi:

— Mes ją surasim. Ji negulės čia. Kvaila mergiotė sako, kad galiu kerėti. Tai pabandysim, ar ne? Sakykim, kad mes turime ją surasti. Galvokim apie tai, na, geras arklys…

Lengva užmigti. Pernelyg lengva užmerkti akis, netgi žingsniuojant; jis vis dar užeidavo išblaškytus šiurpios armijos kovotojus, tarsi kai kurie iš tos daugybės bandė pasprukti nuo kažko, kad ir kas tai bebūtų, kas paliko visą laiką laukti — tik leiskite savo akims užsimerkti, pralaimėdami karą prieš švelnųjį priešą. Jei jis turi kerėjimo galią, šaukėsi jos, kad save ir Elą apsaugotų nuo šios vietos. Jei dievai jam maloningi, maldavo jų, bet nebuvo tikras, ar jie galės pasiekti šią karalystę, nebuvo tikras, ar buvo toks pamaldus, kaip kunigai norėtų.

— Čionai, — rodės, lapai šnabžda. — Čionai, Tamašai.

* * *

Virš laužo kepė žuvis, buvo daržovių, kokių Krukčis rado nesugedusių darže, ir nedaug maisto atsargų iš virtuvės, visa kita goblinai pasiglemžė. Keista tai buvo naktis, laužo šilumoje džiūvo priplėkęs Krukčio kailis. Zadnis — paguldęs Juriui ant kelių galvą, ir šiurpus perspėjimas, vis dar stirksantis kieme. Juriui nepatiko apie tai galvoti, ir pats meisteris Nikolajus paklausė Karolio, ar jis nenorėtų, kad jie pasistengtų palaidoti palaikus, tokius, kokių esama, tačiau Karolis pasakė „ne”; jis atsakė taip šiurkščiai, lyg nepageidautų kito klausimo tuo pačiu reikalu.

Taigi jie sėdėjo čia, tarp jaukalo, kurį goblinai paliko iš pilies, apgriuvusioje menėje kepė žuvį. Nikolajus pajėgė atsisėsti ir pavakarieniauti viena ranka, be to, jie surado meisterį Karolį, šiąnakt virš galvų turėjo stogą ir sienas aplinkui, bet nepaisant to, Juriui nesinorėjo valgyti: jis galvojo apie Karolio seserį ir apie tarną ten kieme — Karolis taip manė, — o labiausiai galvą suko, kaip taip atsitiko, kad Zadnis galų gale sekė ne jo brolio, bet Karolio pėdsakais. Gal tai pabaiga, už kurios — už kurios — nieko kita, tik grįžtuvės namo, bent jau su Nikolajumi ir Karoliu, tačiau…

Sau ant kelių jis juto Zadnio galvą, išsiblaškęs kasė minkštas gauruotas ausis. Šuo suėdė savo žuvį ir tikriausiai norėjo jo žuvies, kuri vėso ant sudužusios lėkštės, tad Juris ėmė laužyti maistą gabalėliais, rankioti iš jų kaulus ir duoti jam.

Tačiau jis išgirdo, kaip Karolis sako Nikolajui kažką apie rytdieną. Po to buvo persimesta žodžiais, kurių Juriui nepavyko nugirsti, jiedu kalbėjosi tyliai, tad jis geriau įsiklausė ir išgirdo:

— … tegul eina iš čia.

— Vienas? — Nikolajus paklausė, po to Karolis kažką pasakė, bet kaip tik tada Krukčis pliaukštelėjo uodega, laužavietėje spragtelėjo anglys ir Zadnis dėl to pašoko.

Juris dar labiau sukluso. Ir netikėtai jis pamatė du nuožmius veidus, sutartinai žvelgiančius jo pusėn.

Jis sukando dantis ir paklausė:

— Meisteri Karoli, ar jūs kalbate apie tai, kaip surasti mano brolius? Jeigu taip, aš neinu namo.

— Po šimts, kaip tik taip, eini namo, — pasakė Nikolajus. — Darysi taip, kaip kartą tau sakyta, mano ponaiti, ir jeigu nors kiek gerbi savo brolių atminimą, neatitrauksi manąs nuo Karolio, kad prižiūrėčiau, ar tikrai ten parsigavai.

— Jie gyvi.

— Mano manymu, vienas gyvas, — tarė Karolis, ir Jurio širdis sutvinksėjo vis greičiau ir greičiau. — Esu visiškai tikras, kad Tamašas čia buvo, ir ne taip seniai.

— Tai kur jis? — Jurio balsas išgąsdino Zadnį, kuris pašoko, metėsi nuo jo prie Krukčio, susikūprinusio prie ugnies, ir atgalios, ir vėl atgal.

— Jis žino, — suurzgė Krukčis ir perbraukė Zadniui per galvą.

— Šuo, jis žino. Brolis. Šuo, jis žino.

— Jis kalba su juo? — paklausė Nikolajus, bet meisteris Karolis pakėlė ranką ir tarė:

— Sakykit, meisteri Krukči. Ką dar jūs žinote?

Trolio uodega susuko nervingą, raitytą pėdsaką ir baigė kelionę jo stambiose rankose, atrodė, kad būtų saugi.

— Ragana.

— Kas per ragana?

— Jauna ragana. Ji iš čia.

— Jos mokinė, — pasakė Karolis, pakilo ir nužingsniavo iki pat laukujų durų. — Po galais! Jos mokinė… štai kas. Štai kas! Aš negalėjau jos numatyti!

Ko? Juris troško sužinoti, bet tik Nikolajus išdrįso paklausti:

— Apie ką tu kalbi?

Meisteris Karolis apsisuko, ir tai nebebuvo mielas meisteris Karolis, parodęs jam orų stiklą, o bauginančiai kitoks senis, piktas žmogus, kurio nužudyta sesuo buvo lauke, jis buvo matęs iš pasalos užpultus draugus ir kelias dienas ėjo, kad patektų čia.

— Jauna ir beviltiška kvailė, — pasakė jis ir vėl šastelėjo ant žemės prie ugnies. — Dieve, dieve — ji galėjo pasiimti jį. Visai buvau apie ją pamiršęs.

— Ką pasiimti? — paklausė Nikolajus.

— Ką nieku gyvu neturėjo teisės laikyti rankose. Bet jei tik būčiau čia buvęs, jei ji būtų likusi gyva…

— Ką? — paklausė Nikolajus, bet Karolis jį nutildė ir įsispoksojo į ugnį, mąstė, mąstė.

Juris suvalgė gabalėlį šaltos žuvies. Kitą. Trolis pasakė, kad vienas jo brolių gyvas. O pagal tai, kad Zadnis sekė pėdsakais, tai galėjo būti Tamašas, Juris vylėsi, kad tai jis. Jis nežinojo, ar tai blogai, o gal ne, bet jis labiau mėgo Tamašą.

Tačiau jeigu tai Bogdanas, jis visgi negrįš be jo. Juris stebėjo Karolį ir laukė, kaip ir Nikolajus, nepaprastai kantrus dėl Karolio.

Juris švariai nulaižė žuviuotus pirštus, kaulus laikė servetėlėje ant kelių, palaukė, galiausiai pamatė, kaip meisteris Nikolajus atšlijo į sieną, atrodė, kad jam skauda, ir tarė — labai jau tyliai:

— Tuomet eikite miegoti, pone. Aš palūkėsiu. Bet kuriuo atveju man reikia pasikalbėti su meisteriu Karoliu. Namo aš negrįšiu.

Nikolajus dėbtelėjo į jį piktai suraukęs antakius, liūliavo savo sužeistąją ranką.

— Mano brolis, pone.

— Dieve mano, tavo tėvas turėtų tau lazdą paimti.

— Berniūkščio vieta čia, — tarė Karolis.

— Ką turi galvoje sakydamas: „jo vieta čia?” — riktelėjo Nikolajus ir krūptelėjo, šiurpo nukrėstas. — Saule valdove, Karoli, tau protas pasimaišė.

— Mano protas veikia puikiausiai, meisteri medžiotojau. — Iš medžių glėbelio, kurį įmetė į laužą, meisteris Karolis ištraukė vytelę, nykščio nagu nusmaukė žievę. — Jei vaikiščias dabar grįžtų, būtų dar didesniame pavojuje. Visur esama tokių dalykų, kurie akimirksniu jį susektų.

— Mes nesame saugi kompanija, — pasakė Nikolajus.

— Ne. Nei jis, nei mano sesers mokinė, — Meisterio Karolio burna, jam perrišant kedro gabalėlį kryžiumi, virto siaura linija, ir jis pynė toliau. Išėjo žmogaus pavidalas, Juris staiga suprato.

Karolis švystelėjo jį į laužą.

— Kodėl taip padarėt? — paklausė Juris.

— Kas nors sumoka, — pasakė Karolis. — Kas nors bent jau pripažįsta pareigą mokėti. Būk mandagus su dievais. Esama pavojingų vietų.

— Jokių mįslių, — pareiškė Nikolajus. — Aš iki kaklo sotus tavo mįslių, meisteri gudruoli. Daugiau jokių plepalų. Kur Tamašas? Ką ta mokinė pasiėmė? Ir kur jie keliauja?

— Virš galvos įklimpęs, veidrodžio dalelę ir pragaro gūdumon. Dabar žinai, apie ką kalbu?

Du suaugę vyrai tuojau susiginčys, ir nieko nebus padaryta.

— Prašau, — paprašė Juris. — Apie veidrodžius, meisteri Karoli.

Karolis ilgam įsižiūrėjo jam į akis, Juris pajuto augančią tylą, bet Krukčis suurzgė:

— Goblinų karalienės veidrodis.

— Jo šukė, — tarė Karolis. Jis išsitraukė antrą vytelę ir, sukdamas tarp pirštų, nulupo. — Goblinų karalienės veidrodžio nuolauža. Ji turi galią apgaudinėti, galią žavėti… galią klaidinti ir gluminti, ir kitaip atrodyti.

— Kur ji?

— Būdavo čia. Kadangi nebėra, galiu tik tikėtis, kad ją turi ta mokinė. Galiu tik viltis, kad mano sesuo perspėjo mergaitę, kas tai per daiktas, ir tuo labiau, kuo nėra.

— Dėl dievo meilės, — pratarė Nikolajus, — trauk žodžius sau iš burnos! Ką ta nuolauža daro? Arba ko nedaro?

— Iš kvailio ji nepadaro protingo, negelbsti ėryčių iš skerdynių ir nepadeda pelei pagauti katės.

— Ką ji daro?

— Po galais, per daug, kad leistum jai klajoti po kraštą. Kai veidrodis suskilo, kažkoks goblinas vieną šukę išnešė į aukštutinį pasaulį, tai toks mano pasakojimas. Seniai tai nutiko, labai seniai.

— Jaunoji ponia ją gavo, — tarė Krukčis.

— Tikrai? Na? — Meisteris Karolis kilstelėjo antakius, įsistebeilijo į trolį.

— Jaunoji ponia paėmė ją iš goblino. Dovana. Seniai. Labai seniai.

— Ką jis nori tuo pasakyti? — paklausė Nikolajus.

— Tą, kad dabar aš žinau, kaip ji atiteko mano seseriai. Užula niekada nesakė. Po galais.

— Užulą niekada nesakė? — paklausė Nikolajus.

Senelė? Juris susidomėjo. Mūsų senelė? Tuo metu Karolis, atsakydamas į Nikolajaus klausimą, linktelėjo galva ir, spoksodamas į ugnį, įsikando žabelį.

— O kad mergiotė būtų palaukusi. Kad tik ji būtų palaukusi.

— Jaunoji ragana atėjo į mano tvirtovę, — šnekėjo Krukčis. — Surasti brolius. Vienas per uolas nukrenta prie upės. Atiduodu jai.

— Tai Tamašas, — pasakė Nikolajus. — Jis su arkliu nulėkė šlaitu.

Juris įkvėpė. Prisiminė kelią, besileidžiantį nuokalne link upokšnio, tekančio pro Krukči Strazą, ir aštrias uolas, kyšančias iš apačios šone. Bet Tamašas gyvas, dabar net Nikolajus tuo patikėjo! Viena Jurio ranka ilsėjosi ant kelio, o kita pridėta prie burnos, jis stengėsi kvailai neklausinėti, kol jo vyresnieji — išties tokie jie ir buvo — mąsto.

— Šitai man nepatinka, — tarė Karolis. — Išvis nieko palankaus nematau. Ta šukė juda.

— Kur juda? — paklausė Nikolajus.

— Link jos savininkės. Visą šį laiką šukė buvo saugioje vietoje. Goblinai dar nebuvo šitokia grėsmė. Gi mergiotė manęs nepastebėjo ir gavo Tamašą, jie pasiėmė šukę ir patraukė į rytus, be abejonės, tik kas rytuose…

— Goblinas seka juos, — tarė Krukčis. — Užuodžiu jį šiame kambaryje.

— Ng’Saeichas, — sumurmėjo Karolis, gal kažką panašaus į tai, o jo burna taip ir liko pravira, visa — su žabaru. — Dieve. Tas niekšas. Na, žinoma!

— Kas? — paklausė Juris, jis nebesusilaikė.

— Vagis, žinoma, vagis, kad jis skradžiai prasmegtų! Kvaišeliai ją nužudė, tikriausiai jie net nežinojo, kas ji tokia. Jiems buvo vis tiek. Bet jis žinojo. Jis žinojo, po galais jį, jautė tą atskalą lygiai taip, kaip ir aš, ir čia mane pralenkė!

— Man reikia su tavimi pasikalbėti, — Nikolajus pasakė Karoliui. Taip suaugusieji kalba, kai nori išprašyti berniūkščius lauk, kad tie negirdėtų.

Karolis pasakė:

— Berniukas keliauja kartu. Dabar nebėra pasirinkimo.

— Ar ilgai jis eis su mumis? Į goblinų irštvą? Į tai, kuo virto kiti mūsiškiai? Ką jie padarė tavo seseriai ir jos tarnui… Dieve, jie tikriausiai suėdė juos. Žmogau, tai ne priešas, kuris kovoja garbingai.

— Kaip ir aš, — atsakė Karolis ir išspjovė vytelės gabaliuką, kuris sušnypštė ugnyje. — Kaip ir mano sesuo. Štai kodėl jos nelaidosiu. Eik gulti. Jūs abudu. Šiąnakt nesapnuosit.

— Maniau, kad einame ieškoti brolių! — paprieštaravo Juris. Jis nesuprato, dėl ko Nikolajus ir Karolis ginčijosi. Jis suprato, kad Tamašas ir raganos mokinė yra kažkur miške, ir kažkas, vadinamas ng’Saeichu, tikisi gauti veidrodžio šukę, kurią jie nešasi. Geriausiai jis suprato tai, ką buvo matęs kieme, ir kad goblinai tai padarė. — O kaip Bogdanas? Kaip Ježis ir Zevas, Filipas? O kaip…?

— Rytą, — pasakė Karolis. — Rytą išeisime ir judėsime greitai. Nepabusk, kad ir ką išgirsi… Meisteri Krukči, saugokit giliuosius takus. Ir pasiimkite šunį. Šiąnakt jam geriau pabūti su jumis.

— Meisteri Karoli, — Juris priešginiavo, buvo nuliūdęs ir piktas.

Tačiau Karolis pakilo, užklodamas jį šešėliu, ir viena ranka skaudžiai suėmė jo veidą, po to Juris pajuto, kaip merkiasi jo akys.

— Per daug, per daug visko aiškinti. Miegok, vaike.

Juris jautė darąs tai net nežinodamas kodėl ir visai neprisimindamas, apie ką jie kalbėjo. Įsirangęs į meisterio Karolio jam padarytą guolį tarp menės šipulių, jis prisiminė tik Zadnį.

Tik vieną kartą tą naktį jis pramerkė akis manydamas, kad šalia jo stovi kažkas svetimas. Jis negalėjo pasakyti kodėl. Jis tik suprato, kad ir kas tai bebūtų, buvo pikta ir ieškojo kažko kito, bet ne jo.

Kad ir kas tai bebūtų — tas sava ranka perbraukė jam per plaukus ir pasitraukė. Po to jis ėmė drebėti. Nesuprato, kodėl tai jį išgąsdino, juk nė kiek to pykčio nebuvo taikyta jam. Tačiau vis tiek jis bijojo.

* * *

Berniūkštis buvo ramutėlis — pervargęs, galėjo pamanyti Nikolajus, o su kiekvienu kvėptelėjimu jis juto savyje akivaizdžią magiją. Jis vis laukė, kad skausmas grįš. Prisiminimas apie skausmą buvo toks gyvas, kad jis tikėjosi, jog tai sugrįš, jei tik jis vos pasistums nugara arčiau prie apklotų, įspraustų tarp jo ir kampo. Ir jis niekada labai nepasitikėjo senojo galimybėmis, tas tiesa, tačiau jis niekada nepamiršo ir ponios. Visą gyvenimą Nikolajus bandė save įtikinti, kad tai, kas tą naktį nubėgo drebuliu per jo kaulus ir nubaidė jį žemyn laiptais, buvo vien tik vaikiščio vaizduotė — o tai, kad jo rankoje lygiai maišo skausmas, labai nuostabu, manė jis, bet niekas jam nieko dėl šito nebuvo pataręs. Tai buvo jo skausmas ir vis dar jo ranka, ir sėdėjo jis čia, sugriautoje raganos menėje, skaudžiai jausdamas, kad jam padarė kažką visiškai nemalonaus, bet jis negalėjo prisiekti, kam būtent, ir lygiai toks pat skaudus buvo jausmas, kad jis kartu ir pažįsta, ir niekada taip ir nepažino to seno žmogaus kitapus kambario.

Nikolajus stebėjo, kaip Karolis įmetė į laužą rąstigalį, kaip priglaudė ausį prie židinio akmens ir papurtė galvą, tarsi jam nebūtų patikę, ką išgirdo. Karolis paplekšnojo per akmenį, lyg tas būtų gyvas, tada ėmė krapštytis apie kitus daiktus, krauti jų rykus į ryšulius. Galiausiai priėjo ir atsisėdo ant suolelio šalia guolio. Laužas apšvietė senąjį aureole, o Nikolajui ant veido krito šešėlis, versdamas jį kažkodėl pasijusti įvarytu į kampą.

— Kaip ranka? — paklausė Karolis.

— Gerai, — atsakė. — Sudiegia, — tai buvo tiesa. Senojo kerai netobuli. — … Taigi ką darome su berniūkščiu?

— Nieko negalime padaryti, — Karolis vis dar kramtė tą vytelės gabaliuką, apvertė jį burnoje. — Kai veikia magija, ji traukia. Jei kažkas eina ten, kur ir daugelis jo dalių, atskiram kažkam yra saugiau, ar supranti?

— Nori pasakyti, vaikis eina su mumis.

— Noriu pasakyti, kad tu eini su mumis. Palik mus, ir rytą tapsi goblinų masalu. Berniukas turi traukti ten, kur eina visi kiti: šiame krašte būtų neįmanoma išsaugoti jį nuo veikiančios magijos.

— Neįmanoma! Ar man sakai? — Nikolajus prisiminė, kad berniukas miega, ir pritildė balsą. — Aš galiu jį parvesti namo. Patikėk manimi!

— Jokios galimybės. Jis sugrįžtų namo, nes tu tikriausiai jau būtum žuvęs. Dabar tu jo dėka gyvas, ir neklausk kodėl. Aš ne viską žinau.

— Bet šitai tu žinai, tiesa? Tu, po šimts, taip įsitikinęs? Vienas iš Stanio sūnų klajoja po miškus…

— Vienas Stanio sūnų tikrame pavojuje. Užsičiaupk ir klausyk, meisteri medžiotojau. Noriu, kad rytoj ryte, vos saulei prašvitus arba anksčiau, tu paimtum berniuką, arklį bei šunį ir nešdintumeis už vartų. Aš pasivysiu jus. Jeigu ne ir jei tau kas nors nepatiks, sukit į rytus ir laikykitės palei sieną. Krukčis eis su jumis.

Kažkas apie garbingą kovą, kaukoles kieme ir nelaidojamą jo seserį.

— Ką ketini daryti? Kas per „paimk berniuką”. Kur tu būsi?

— Rytojus parodys, argi ne? Būsiu jums iš paskos, viena ar kita prasme.

Nikolajui taip pat nepatiko šita kalba keliais žodžiais.

— Paimk berniuką ir ką daryk?

— Surask Tamašą. Aš surasiu jus, jei galėsiu. Manau, sesuo man atleido. Sužinosime rytoj.

— Ką turi galvoje — „sužinosime”? Ar ji nemirusi?

— O ne, ji mirusi. Mirusi be jokio kirčio ar dėl to nukentėjusio goblino: ne jos stilius, ne Izabelės, — Karolis išsiėmė iš burnos virbelį ir dalį jo išspjovė ant grindų. — Iššaukdamas dvasią niekada nežinai, ko sulauksi, tai bėda.

— Ar ji kur nors netoliese? — Kambarys atrodė perpildytas šešėlių. — Ar ji klausosi mūsų? — Nikolajus buvo daug giliau tarp kerų ir kerėtojų reikalų, nei jis kada norėjo knaisiotis, tačiau Karolis atsakė — taip tyliai, kad atrodė, jog žarijų spragtelėjimas nuaidi per menę:

— Nejaučiu šito. Štai todėl nežinau, kiek jos galėčiau sugrąžinti. Kartais tai tik viena dalis arba dvi. Tai pavojinga.

— Kas pavojinga?

— Kad vien tik pyktis nesugrįžtų.

Spragtelėjo žarijos. Nikolajus pašoko, petys perspėjančiai nudiegė. Karolis apsidairė išsiblaškiusiu žvilgsniu ir išspjovė kitą vytelės trupinį.

— Ar tai ji?

— Tai kita dvasių problema. Izabelė, Itresė… Negaliu dėl jų garantuoti.

— Dėl ko? Ką garantuoti?

— Dėl raganų. Kad ko nors nepadarytų. Persikėliau anapus kalnų. Po šito mano sesuo nebenorėjo su manimi bendrauti, bet ji išeikvojo visas savo jėgas, kad parkviestų mane namo. Ji nusipelnė savo keršto. Nė vienas neturėtų taip mirti.

— Ir tu į visa šitai įtraukei berniukus? Tu vedei mus tuo prakeiktu keliu ir žinojai viską, kas čia vyksta?

— Pritildyk savo balsą. Ne, aš nežinojau, kas čia dedasi. Aš sapnavau, bet tai kas kita.

— Kas kita? Tu matei tą ženklą!

— Ir ką tada mes būtume padarę? Grįžę atgal per perėją be jokių maisto atsargų? Būtume laukę, kol goblinai įsiverš į Magijarą? Buvome arčiau nei galbūt kada nors prisigavę prie jų ištakų — prie pat vienintelės vietos, kur kas nors pajėgtų juos sustabdyti, taip pat prie tos, kuri, mano padedama, būtų galėjusi tai padaryti. Bet aš pavėlavau.

— Pavėlavai pas seserį? Ką būtumėt padarę?

— Pamatysim. Vis dar pamatysim. Papasakosiu tau, meisteri medžiotojau, istoriją, jei nori pasiklausyti. Kas nors, be manęs, turi žinoti tiesą.

Nikolajus suraukė kaktą, lukterėjo. Jis norėjo išgirsti bet ką, kas siejosi su jų žygiu, tačiau ne per labiausiai tikėjo, kad senasis bent ką supranta.

— Prieš keletą šimtų metų, — pasakojo Karolis, — prieš daugelį šimtų metų, iš tiesų netgi prieš Magijarai atsirandant, kitapus kalnų buvo karalienė ir Hazelio tvirtovė. Hazelyje karalienė turėjo dukrą, vardu Ilena. Ne bet kas Ilenai tiko. Savo namuose ji turėjo auksinių stalų ir sidabrinių lėkščių. Netgi jos lova buvo iš sidabro, o praustuvas — iš aukso, nusėto brangakmeniais…

— Skamba kaip viena iš tų pasakų, — suniurzgė Nikolajus.

— Žinoma, bet tai Ilena, apie kurią sekamos pasakos. Žmonės nežino, kad ji — Ilena, tačiau užtikrinu tave, tai ji. Visa — tik geriausia. O būdama princesė ir ragana…

— Ar visos jos buvo raganos? — Nikolajui atrodė, kad praleidžiami esminiai dalykai. Karolis nebuvo dainius. — O gal ji buvo tik Ilena?

— O, dauguma jų buvo raganos. Visos karalienės kitapus kalnų daugiau ar mažiau mokėjo burtų meną. Šiaip ar taip, vieną dieną karalienė suprato, kokia iš tikrųjų tuščiagarbė ir nedėkinga yra princesė Ilena, ji labai dėl to nerimavo.

— Per vėlai, — įterpė Nikolajus. — Mažai reikėjo rykštę paimti.

— Per vėlu su žabu. Tapusi karaliene, Ilena būtų sugriovusi šalį, ir karalienė Mirela, tą žinodama… ėmė ieškoti kokio nors magiško sprendimo: tokia jau tingių raganų silpnoji vieta. Ji nuėjo pas goblinus.

— Taip paprastai. Priėjo prie paradinių durų ir pasibeldė?

— O, būdama ragana, Mirela naktį pabarbeno į kelias tamsias duris, į kelias, kurių išmintingesnė ragana nebūtų lietusi. Atmink, ji nebuvo ypač išmintinga ragana. Ji išauklėjo Ileną. Tačiau ji buvo bebaimė ir geraširdė. Ir goblinų karalienė už pažadą, kad vieną kartą metuose jie galės pasiekti žmonių pasaulį, davė karalienei Mirelai vaistų, užtikrinančių jai jaunystę ir grožį. Įprastas sandėris. Tad karalienė Mirela grįžo namo jauna ir graži bei visai dar stipri, kad valdytų mažiausiai dar keliasdešimt metų. Ilena tiesiog pašėlo.

— Žinia, Ilena paleido prieš ją burtus.

— Ne, ne iš karto. Jos motiną supo labai galingi kerai, ir jeigu imi kovoti prieš ką nors tokio stiprumo, tiksliai nežinodamas, kas tai per burtai, gali pats sau pakenkti. Taigi Ilena išlaukė visus metus iki pat tos nakties, kai goblinai atėjo į kraštą, ir ji kreipėsi į jų karalienę, norėdama paklausti jos, kaip jai užimti sostą. Kas čia tokio — nedidelė klasta prieš savo motiną? Ir žmogžudystė — kas čia tokio? Kadangi Mirela paprašė jaunystės ir grožio, bet ne apžavėto gyvenimo. Ilena gi už tą patarimą goblinų karalienei pažadėjo vienerius metus, kai ji pati valdys — ištisus metus leisti pasiekti žmonių žemes. Ir ta sutartis vėl įleido goblinus į žmonių pasaulį.

— Vėl?

— O, jie nuo ten tik pradėjo. Štai kaip karalienė Mirela pirmą kartą surado būdą, kaip juos pasišaukti. Ant senų akmenų jie paliko savo ženklus, magijoje paliko savo burtus — keliauji pro juos tarsi pro senuosius riboženklius. Žinoma, goblinai turėjo savų sumetimų dėl tokių, kai jais buvo atsikratyta, šiame pasaulyje paliktų ženklų, bet tai jau kita istorija. Šiaip ar taip, Mirela žuvo įtartiniausiomis aplinkybėmis, Ilena tapo karaliene ir į pasaulį su vėliavomis ir ceremonijomis atsidangino goblinai. Jie elgėsi kuo pavyzdingiausiai. Jokių suktybių. Buvo mandagūs, meilikavo karalienei ir vis aikčiojo aplink naująją princesę…

— Ilena turėjo vyrą.

— Mažų mažiausiai dukrą. Ją pavadino Itrese. Ji buvo tikra gražuolė, net būdama kūdikiu. Tačiau Ilena niekada neplanavo turėti įpėdinės, tačiau niekaip nepavyko sutrukdyti jai gimti, jei supranti, ką noriu pasakyti. Niekas neveikė. Ji įtarė goblinų klastą ir susipyko su goblinų karaliene, pykosi iki pat tos dienos, kai metai baigėsi ir goblinai ruošėsi išvykti. Jie pareiškė apgailestaują, kad netenka tokios didelės malonės ir ištaigos, o goblinų karalienė pridūrė Ilenai, kad norėtų pratęsti sutartį.

— Kvailė.

— Ilena? Žinoma. Ilena jautė tame kūdikyje magijos galią. Galingą magišką jėgą. Nujautė goblinų rankų darbą, juk kūdikis, Itresė, išgyveno per labai ryžtingas pastangas. Taigi Ilena norėjo burtų — stipresnių už kūdikio ryžtą gyventi. Ir goblinų karalienė pasakė, kad esama ežero, ypatingai gražaus ežero, kurio garbinti jie atvyko…

— Ar goblinai ką nors garbina?

— Tų goblinų yra visokiausių. Kai kurie, matyt, taip, garbina. Šitas ežeras puikiai atspindi. Jis gana seklus, labai ramus, ir tai — jėgos vieta šiame pasaulyje, kurio norėjo goblinai. Taigi goblinų karalienė prisiekė, kad Ilena galės gyventi tol, kol jie valdys tą mažą ežerėlį. Pasakymas buvo gana apgaulingas, kad Ilena patikėtų. Ir ji susitarė dėl vietovės.

— Protinga moteris.

— Ai, su velniu susidėsi, balon atsisėsi.

— Dėl jaunystės ir grožio?

— Būtent. Bet… žinoma, goblinai buvo mielai pasiruošę suteikti Ilenai burtus, atitolinančius senatvę, žinia, savais stebuklais. Tad Ilena pakliuvo į savo pačios sandėrio spąstus. Bet… bet… — Karolis išspjovė kitą žabelio trupinį. — Ilena nebenorėjo turėti nieko bendra su goblinais ir ėmė stiprinti save… ką gi, sakykim, jos valdžia vis silpo. Ji, žinoma, žinojo esanti išduota. Tada pas ją atėjo kažkoks goblinas ir pasiūlė jai paslaptį — vieną paslaptį, pasakė jis, už kurią jis paprašė išpildyti tris norus.

— Juokauji?

— Trys — galingas skaičius. Ir jis išnaudojo du norus, bet trečiojo — tiek, kiek žinau, dar ne. Tačiau nežinia kokiais sumetimais jis pasakė jai, kokiu būdu goblinų karalienės galia slypi veidrodyje, stebuklingo lygumo ir tikslumo kūrinyje, ir tai, kad jei Ilena nori galios, prilygstančios goblinų karalienės kerams, ji turi sunaikinti tą veidrodį. Taigi Ilena iš pasidabruoto stiklo pasidirbdino veidrodį — kuo lygiausią ir geriausią, kokį tik pajėgė įsitaisyti, sudėjo į jo gaminimą visus burtus, kokius žinojo. Žinia, visa tai buvo pranešta į ežero apylinkes. Tad vieną snieguotą viduržiemio vakarą, kai visi jau turėjo miegoti, ir tiesiog taip nutiko likus vienai nakčiai, iki Ilena būtų beveik pasiruošusi stoti į kovą, goblinų karalienė pasiuntė savo kariuomenę ir nukreipė savo burtus prieš Ilenos veidrodį. Kai viskas buvo atlikta, iš Ilenos maža kas beliko — tik šmėkla, iš Hazelio — vien pastatų griaučiai, o iš Ilenos veidrodžio — sidabro milteliai. Taip žmonės kalba.

— O goblinų karalienės veidrodis?

— Perskilo pusiau, maža šukė iškrito. Tokią kainą ji sumokėjo už pergalę prieš Ileną. Tačiau tas pats goblinas — jis taip tvirtino — būtent tas, kur lygosi su Ilena, pavogė tą dalelę ir nunešė tiesiog pas — tu atspėjai — pas Ilenos įpėdinę Itresę, kuri užaugo piktų pikčiausia moterimi. Tačiau Itresė ne mažiau už savo motiną nepasitikėjo goblinų karaliene. Ji pasirūpino sava įpėdine — be jokios goblinų karalienės pagalbos, — ragana, vardu Ilysė. O Ilysė po ilgo ilgo gyvenimo perdavė savo galią Izabelei…

— Tavo seseriai.

— Mano seseriai.

— Bet ta nuolauža — goblino pinklės. Nuo pat pradžios. Ar ne?

— Atsižvelgiant į istoriją. Gal vagis goblinas meluoja, o gal ne? Ir kodėl jis pirma pamokė Ileną, kodėl tie trys norai ir nesėkminga Ilenai baigtis? Tikrai, yra ko paklausti…

— Po to… — Nikolajui kilo tam tikri besiprašą lauk klausimai, jie neatrodė visiškai kvaili, atsižvelgiant į istoriją.

— Po to…? — paklausė Karolis.

— Kada tu ateini į šią istoriją?

— Aš? Niekada. Arba tik pačioje pabaigoje. Mes su Izabele nesame kilę iš Itresės. Nei iš jos mokinių. Užula — taip.

Nikolajaus širdis smarkiai dunkstelėjo.

— Senoji ponia?

— Būtent.

Nikolajus iškvėpė ir vėl įkvėpė begalvodamas. Dieve mano. Kas dar yra ne tai, kuo tikėjome?

— Tu ir tavo sesuo? Kada jūs įsivėlėte į visa šitai?

— Mudu — Užulos mokiniai.

Mokiniai, dėl dievo meilės.

— O kas atvedė ponią į Magijarą? Ir nesakyk man „ji dievino Ladislavą”. Aš buvau tose laidotuvėse.

Karolis bjauriai nusijuokė.

— To dievinimo ne per daugiausia. Bet garbingas iš abiejų pusių sandėris. Ladislavas gavo paveldėtoją ir, drįstu pasakyti — jei kas tikisi panaikinti burtus, jam tenka peržengti savo įtakos ribas, padaryti tai, kas netikėta, kerėti, kur niekas jo nesusektų, — tokias sąlygas, kurių nerasi šiapus kalnų.

— Tačiau ji niekada nieko neperspėjo: nei mano valdovo Stanio, nei…

— Žinau.

— Po šimts, kiek daug gero tai visiems padarė. Tu žinojai, tu supratai, kai pamatei, kad prasideda bėdos, jau nekalbu apie tą nutikimą kelyje.

— Galėjo būti troliai.

— Galėjo būti troliai! Trolis nekaltas, meisteri kerėtojau; tas trolis slėpėsi Krukči Strazo rūsyje, drebėdamas dėl savo gyvybės; nepasakok man, kad negavai iš sapnų aiškesnių žinių, nei kad sakai, jei jau visi laukiniai žvėrys iš už kalnų ėmė plūsti į Magijarą.

— Galėjo būti kitos priežastys. Tikėjausi, kad kitos. Tokia jau magijos savybė, meisteri medžiotojau. Argi paukščiai tiksliai pasako, koks bus oras? Dar geriau, ar jie pasako kur? Arba dar: argi nebūna apgaulingų ženklų? Štai jau šimtus metų goblinai čia ir bus čia, kol galioja susitarimas su Ilena.

— Nebegalioja.

— Ai, bet iki šiol Ilena dar neparodė savo galios — galios bauginti, žudyti. Ji vis dar šiame pasaulyje.

— Sakai, ji nemirusi.

— Taip tai apibūdinama, nemirusi. Ir negyva irgi. Tad goblinai valdo savo žemes, o veidrodis — sutaisytas, tik vienos šukės trūksta. Gi Užula — ką ji darė ir kiek padarė dėl šito — tai karalienės reikalai; Viešpats žino, bet ne aš, ir negaliu žinoti, labai seniai tą supratau. Išduosiu tau kitą paslaptį. Užulos tikrasis vardas buvo Izabelė.

— Tavo sesuo? — kaskart vis didesnė beprotystė.

— Abidvi buvo pavadintos Izabelėmis. Mūsų motina tarnavo šioje tvirtovėje, buvo pati menkiausia ragana, tolima pusseserė. Ilysė atidavė Izabelę mūsų motinai auginti ir skelbė, kad mes jos vaikai. Be abejo, šitai įstūmė mus į pavojų. Bet Užula…

— Tavo sesuo?

Karolis papurtė galvą.

— Vadinkime jas vardais, su kuriais jos nugyveno gyvenimą. Mažiau painiavos. Ir paklausyk. Užula norėjo, kad vykčiau su ja, nes aš nebuvau toks gabus, kad palikčiau ją pavojuje — šita ir dar kitos priežastys…

— Buvo ir kitų priežasčių?

— Ar mes buvome meilužiai? — dar vienas išspjautas žabaras ir negeras, tylus juokas. — Taip. Mes su Izabele — mano seserimi Izabele — dėl šito susivaidijome. Buvome dvyniai. Izabelė tikėjosi mano ištikimybės, nes įvykiai artėjo prie pabaigos ir jai grėsė didžiausias pavojus. Izabelė mokslo troško labiau nei gyvenimo ar oro, o aš troškau Užulos — tokia liūdna tiesa. Nebuvau nei tiek gabus, nei taip atsidavęs kaip Izabelė. Magija man nevirsdavo ugnimi, taip kaip jai. Niekada ja nepasitikėjau. Iki šiol nepasitikiu. Izabelė gėrė magiją, kvėpavo ja — ir ji niekada negalėjo turėti tiek magiškos galios, kiek iš tiesų troško, ji niekada negalėjo būti tokia ragana, kokia tvirtino esanti. Gi Užula — Užula… dėl to, kaip ji jautė magiją: žinai, niekada nesupratau, ar ji viduje buvo tokia kaip Izabelė, įsimylėjusi magiją, o gal labiau kaip aš. Užula viską slėpė savyje, ir tu niekada nieko nežinojai. Tačiau su savo prigimtine teise, vien dievas težino, ką ji galėjo padaryti, jei tik būtų ja naudojusis taip laisvai kaip Izabelė — jei būtų kaip Izabelė leidusi magijai ją naudotis. Visada maniau, kad palikti Izabelę čia sargyboje — lygiai tas pats, kas palikti lapę vištidės saugoti. Ji mėgo kurti planus. Mėgo kerėjimą ir intrigas.

Dėl kerėtojo išpažinties Nikolajus pasijuto nejaukiai. Spragtelėjo žarijos, vėl spragtelėjo, ir Karolio kakta susiraukšlėjo nuo aukštyn nukreipto žvilgsnio.

— Ar čia tu? — Karolis klausė šešėliuoto oro ir laužo šviesos, o Nikolajus, sulaikęs kvapą, laukė atsakymo, bet Karolis dar kartą nelinksmai nusijuokė ir pasižiūrėjo žemyn į savo rankas. — Bariau berniukus, kad spokso į mėnulį. Tačiau berniukai ilgiau už mergaites būna kvailiukais, ar ne… ir Izabelė niekada nepajėgė suprasti, kodėl nebuvau jos sąjungininkas; dieve, Izabelė pašėlo. O Užula rengėsi tekėti ir turėti įpėdinį, apie kurį goblinai nesužinotų. Štai taip — skausmingai atlikta.

Įpėdinis. Nikolajaus širdis staiga ėmė dunksėti taip garsiai, kad jis negalėjo patikėti, jog Karolis jos negirdi. Jis tyliai, atsargiai paklausė apie visų tarnų pilyje skleistą gandą:

— Stanis kieno?

— Užulos, žinoma.

Prakeiktas senis, prileido prie pat tiesos pakraščio, ir ne toliau. Bet tada Karolis pridėjo:

— Šito gana, jei trokšti tiesos. Pagal raganų nustatomą giminystę — to gana. Mes su Izabele visą mūsų gyvenimą gyvenome su šiuo melu. O Užula… — Vieniša ir ilgai trunkanti tyla. — Ji iš tiesų peiktina moteris, Užula buvo… ūmaus būdo. Žiauri kartais… dažniausiai. Siaubingi dalykai ją linksmino. Bet veikė ji dėl teisingų dalykų. Ji gynė savo žmones — dieve, ji taip darė, — Karolis giliai įkvėpė. — Ar žinai, kas labiausiai mane trikdo?

„Negaliu net įsivaizduoti”, — pamanė išvargintas Nikolajus ir paprastai atsakė:

— Ne.

— Kad tiek daug Ilysės rūpesčių prasidėjo nuo Ilenos.

— Ką nori tuo pasakyti — „prasidėjo nuo Ilenos”?

— Per burtus — o toli siekiantys kerai būtinai yra burtai — norima paveikti erdvėje ir laike labai tolimus įvykius, ir negalima nuspėti, kokios bus pasekmės — geros ar blogos, ir ne vienam ar kitam žmogui, bet daugybei žmonių. Užula gebėjo išmesti sau iš galvos mintis apie pasekmes, Užula nematė vieno žmogaus: sūnaus ar motinos. Užula matė — negaliu pasakyti, ką Užula matė ar, šiuo atveju, ką matė Izabelė. Aš mylėjau tik atskirus žmones. Ir negalėjau pakeisti to, ką darė Užula, negalėjau net savęs pakeisti arba Izabelės… — Karolis atsikrenkštė. Kambaryje pasidarė labai tylu ir nejaukiai ankšta. — Šiaip ar taip, aš pasirinkau mažąją magiją, esu kerėtojas, ne burtininkas, ir net ne geras kerėtojas, kol aiškiai nesuvokiu, ko noriu. Aš sekioju paskui burtininkę, tokią, kaip Užula, supranti, aš tik rankioju ir lopau, ką galiu. Veikti prieš burtus? Tam reikia burtų. Tai jau Izabelės valdos, — jis išsiėmė iš burnos žabarą ir nagu suskaldė jį į šipulėlius, tarsi poreikis padaryti šitai būtų visiškai prikaustęs jo dėmesį.

— Norėjai pasakyti, kad negali nieko pakeisti? Negali kitaip perdaryti, nei jau padaryta?

Akimirką — tyla.

— Vėlgi — burtai. Jei keiti, kas padaryta, reiškia, kad keiti tolimus dalykus. Viena siejasi su visa. Tai tik duženos, panaudotos dalelės, dalelės, į kurias niekas nekreipia dėmesio — jas aš galiu taisyti. Veikiamoms dalims — negaliu niekuo padėti.

— Kaip Tomašui? Tu man šitai sakai?

— Kaip bet kuriam iš mūsų… Izabelė, kaip niekas kitas, buvo pavojinga ir pavojuje. Vienišas, ilgai trunkąs laikas prabėgo čia; nors buvo silpna, ji stengėsi atrodyti daug stipresnė. Dėkui dievui už Pavelą.

— Pavelą.

— Tas vyrukas kieme, — Karolio akys kryptelėjo. Aukštyn. Tai reiškia: antras strypas ir antra kaukolė, suprato Nikolajus, jam pasidarė bloga. — Jis atėjo iš labai labai seniai. Iš Hazelio. Pusiau pamišęs, bet ištikimas Izabelei. Spėjama, kad jis rūpinosi valdomis… kartais. Paprastai rūpinosi Izabele. Tačiau saugo josi mokinių. Saugojosi visų, kurie mokėsi pas Izabelę. Mergiotė neturės vidinio balso, Tamašai, ji neatskirs gėrio nuo blogio — net jei ji mokėsi prie mano sesers kojų. Vien tik tolimi dalykai svarbu. Vien pasekmės visiems, ką Izabelė mokė…

Senasis nustebęs įsispoksojo į tuštumą, tarp pirštų sukiojo apkramtytą žabelį, kalbėjo su Tamašu, tarsi jis būtų čia, ir Nikolajui ant sprando atsistojo plaukai. Reikėjo daugiau nei paprastos beprotystės, kad jį įbaugintų, arba šiurpaus reginio, kad išgąsdintų: jis buvo daug visko matęs, žygiuodamas į pietus, per kerėtojų ir smulkių carų karus.

— Užula matė, kaip gimė berniukai, — pasakė Karolis. Nikolajus nesuprato kodėl, tačiau tik dievas žino, su kuo jis kalbėjosi.

— Tada ji buvo patenkinta. Ilgą gyvenimą ji nugyveno. Ir pasakė, kad ji daugiau nebėra už juos atsakinga. Taip pat ir aš. Taigi ji mirė.

— Savižudybė?

— Ne. Tokie jau burtai.

— Geriau jau norėti, kad tavo priešai žūtų. Po šimts. Ir kodėl tavo sesuo nežinojo, kad artėja goblinai? Kodėl nenutrenkė jų žaibu arba nepavertė kiaulėmis ar dar kuo nors? Juk ji pajėgė pašaukti tave iš už kalnų, ji nebuvo bejėgė.

Nikolajų apleido atsargumas, tikriausiai pernelyg tiesmukiškai paklausė ir pamanė, kad galbūt supykdė senąjį. Tačiau jis nenorėjo ginčytis. Jis tikrai norėjo žinoti, kodėl raganų kare neįvyko tai, kas būtų protinga.

Karolis suraukė kaktą ir galiausiai labai lėtai, tarsi aiškintų vaikui, pasakė:

— Nes, meisteri medžiotojau, ar pamiršai? Nes mes nesame vieninteliai kariaujantys šį karą. Kita pusė taip pat leidžia burtus.

— Tai ar ji negalėjo… tiesiog anksčiau užleisti burtų?

— Taigi ji negalėjo apie tai net pagalvoti — bent jau ne taip, kad iš karto padarytų daugybę dalykų. Dažnai maži dalykai lieka nepastebėti, o burtai — jie nepalieka jokių pėdsakų ant to, kas sukelia tau rūpesčių — jie ne kerai. Paprastai tai — neužsklęsti vartai, užmaršties akimirka. Ir užmarštis, ir nepastabumas — abi yra mirtinos klaidos. Kas nors trisdešimt metų gulintis ant lentynos, apie kurį niekada nepagalvoji, kad jis ten; jei kiekvieną dieną darai tą patį, negali prisiminti, ar padarei tai šiandien. Ir panašiai.

— Panašiai kaip tas, po šimts, toks svarbus veidrodis? Ką tas veidrodis daro? Kodėl senoji ponia nepasiėmė jo į Magijarą? Kodėl paliko jį tavo seseriai, kur jie galėjo jį surasti?

Karolis sumirksėjo ir įsistebeilijo skersai kambarį, vėl pažvelgė į jį, tarsi tik dabar atkreipęs į jį dėmesį.

— Ką tu pasakei?

— Paklausiau, kodėl senoji ponia veidrodį paliko tavo seseriai, jeigu ši tvirtovė nebuvo apsaugota nuo burtų?

Karolis sumirksėjo, papurtė galvą, trumpam įsikando lūpą, suraukė kaktą, tarsi kažko kito klausydamasis. Tada pakilo — šešėlis prieš laužą.

— Seni?

— Surask Tamašą, ar girdi? Surask Tamašą. Nieko nėra už tai svarbiau.

— Ir ką su juo daryti? — visi jo jutimai staiga apsiblausė, ir žaizda tuoj ims skaudėti. — Ar mums pasakyti: „Atleiskite mums, jūsų gobliniška malonybe, bet mes visai nesidomime jūsų karu ir gal galėtume eiti namo?„ Esu buvęs nekokiose situacijose, meisteri kerėtojau, buvau karo laukuose, mačiau, kaip dega miestas, bet mano palydoje nebuvo berniūkščio, ponės ir šuns, po šimts. O ką mums daryti su veidrodžiu, jei jį rasime?

Karolis spūstelėjo pirštais kaktą, tarsi gindamasis nuo galvos skausmo.

— Sunku apie tai galvoti. Paklausk dar kartą, meisteri medžiotojau.

— Kodėl… — Jis, matyt, minga. Jis pats negalėjo prisiminti, kas turėjo patraukti Karolio dėmesį, dieve, jis kartojo tris kartus, ar tas žmogus nori, kad vėl pakartočiau? — Ką aš darau? Į kur vedu berniukus? Jei paimame veidrodį, ką su juo darom? Ką jis gali padaryti? — Nikolajus prisiminė kitą savo klausimo dalį. — Kodėl senoji ponia neatsinešė jo su savimi?

— Dar kartą.

— Prakeiktas veidrodis, meisteri Karoli. Kas apie jį? Kodėl ji nepasiėmė jo į Magijarą? Kas vyksta?

Karolis atrodė… staiga išsigandęs, jo akys bėgiojo po kambarį. Jis išprotėjo, su skausmu pamanė Nikolajus. Senasis išsikraustė iš proto…

Nes Nikolajus niekada nebuvo matęs, kad kas tai darytų per pokalbio vidurį, niekada nematė, kad kas imtų stebėti kažką nematerialaus, kas skrajotų, lakiotų, sukiotųsi po kambarį.

— Karoli? — Nikolajus reikalavo dėmesio.

Karolis atsistojo ir pasisuko, šešėlis tarp jo ir laužo — tai Karolis žvelgė į jį.

— Eik miegot, — pasakė Karolis, ir netikėtai Nikolajus pajuto, kad jo akys tokios pavargusios, o ugnis taip stipriai traška, ir tai taip užvaldo dėmesį, kad jis nebepajėgė išlikt susikaupęs.

— Po šimts, sustabdyk tai, — protestavo jis, bet jo mintys ir jo pyktis išbėgiojo į visas puses, į prisiminimus apie kelią, kalnus, mišką ir ponę…

— Berniukas pavojuje, — sapnavo, kad Karolis sako. Karolis dar kažką sakė, kažką apie vietą, vadinamą Hazeliu, arba apie vietą, kur Hazelis kažkada stovėjo, tačiau Nikolajus nebepajėgė sekti minties netgi tiek, kad pasakytų seniui, ką apie jį galvoja…

Gi Karolį dėl daugybės priežasčių vertėjo prakeikti.

9

Lvi, žengęs mažais žingsneliais, sustojo amžinojo miško sutemose, ir būtų buvę daug lengviau pasiduoti, o grumtynės tegul eina sau; Lvi nepaisė jokių protingų raginimų eiti toliau. Turėjo išaušti rytas, Tamašas buvo sutrikęs ir nuvargęs, tačiau lengvas kelias pavojingas, lengvas kelias visada turi būti įtartinas, meisteris Karolis visada sakydavo: dukart, triskart pagalvok prieš pasirinkdamas lengvą kelią.

Šiame miške tiek kaulų, kad jie bet ką priverstų rimtai pagalvoti, pamanė apkvaitęs; jis timptelėjo pavadį ir nukreipė nelygius Lvi žingsnius tiesiausiu keliu tarp medžių, kokiu tik galėjo paeiti. Vienas žingsnis po kito, dingo nuovoka, kokiu keliu jis traukia, liko tik suvokimas, kad viskas baigiasi ir kad ši naktis, kaip ir miškas, tikrai turi kitą kraštą, jeigu tik jis užsispyręs ilgai trauks viena kryptimi, pasirinkęs vieną, o ne tuziną krypčių, kuriomis jo protas norėjo išlakstyti…

Pagaliau jam pasirodė, kad priekyje miškas šviesėja — tarsi mėnuo pamiškėje. Tada jis įgavo vilties, kad surado ieškotą kelią, o medžiai ėmė panėšėti į tamsias kažkokios didžiulės menės kolonas, tačiau už jų jis matė daugiau medžių ir tą šviesą — vis arčiau ir tarp jų, tarsi pats mėnulis būtų atvykęs pailsėti į pačią medžių tankmę.

— Čionai, — švelniai tarė balsas — tuo pat metu iš visur. Ela, jis pamanė pirmiausia, Elos kerai kalba su juo, ji surado magiškąją vietą, kurios ieškojo, ir šaukiasi jį pas save. Ir tada jis pamanė, kad kalbančioji atrodo senesnė už Elą: taip lengvai kerų apsuptas protas ėmė paprasčiausiai samprotauti, tarsi tokie dalykai vyktų pagal žemiškas taisykles.

— Kas tu? — paklausė jis anos.

— Nagi, šios girios valdovė, jaunikaiti. O kas tu toks? Ar turi vardą? Atrodo, turėčiau tave pažinoti.

Šįkart balsas, iki šiol, rodos, sklidęs iš visur aplink jį, pasigirdo jam iš kairės, ir jis pažvelgė tapus, pamatė tik masyvius medžių kamienus.

— Tamašas, — sušvokštė jis.

— Ką tu čia darai? — dabar jos balsas atsklido jam iš už nugaros, tas pats balsas, tarsi kas sėlintų paskui jį, tačiau, kai jis svyruodamas atsisuko ir pasižiūrėjo, niekur nieko nebuvo.

— Ko tu čia ieškai, Tamašai?

— Ar tu ragana? — paklausė jis, tikėjosi, kad jo balsas nedreba.

— Žinoma, — atsakė. Ir vėl ji buvo už jo. Tamašas vėl atsisuko į tą pusę, kur link anksčiau žiūrėta, ir tarp medžių pamatė šešėlį — moterį, pamanė jis, su ankštai aptemptu apsiaustu.

— Kur tu eini, Tamašai?

— Lauk iš šio miško, — atsakė jis ir nusprendė, kad jeigu miškas priklauso jai, tai nepagarba jos valdoms jam nepadės. — Aš tik keliauju per jį, geroji ponia. Būsiu dėkingas, jei jūs žinote kelią, vedantį iš šio miško.

— Kodėl taip nerimauji? Ar bijai?

— Tam nėra priežasties. Nieko neėmiau ir nieko neliečiau, — tokios buvo magiškos taisyklės, nes senelės pasakojimai turėjo tokias taisykles. Jis trūktelėjo Lvi šonan ir leidosi kita kryptimi. Arba galbūt sapnavo, kad pasuko. Ji ir vėl pasirodė priešais jį sakydama:

— Bet kas gi ten tau prie šono, Tamašai? Ar tai tavo?

Per jį perbėgo šaltukas. Jis aklai siektelėjo goblino kardo ir į jo spyglius įsidūrė pirštą.

— Nemaniau, kad tai vagystė.

— Bet čia mano giria, Tamašai. Visa joje yra mano.

— Meldžiu atleisti, — paprašė jis. Jam pritrūko kvapo; gėdinga panika. — Nemaniau, kad yra kas nors… — jis timptelėjo Lvi kita kryptimi ir skaudžiai užkliuvo už medžio šaknies. Tamašas atgavo pusiausvyrą, o ji vis dar stovėjo prieš jį.

— … kas nors, kam parūptų? — ji pasijuokė iš jo.

— Ar jūs ne goblinas?

— Ar aš panaši į tokį?

— Tik vieną tesu matęs akis į akį. Neatrodote panaši į jį. Bet kaip man sužinoti?

Ji švelniai nusijuokė ir pamojo jam prisiartinti.

— Užeik vidun. Nesu tokia šykšti. O ir tu nepanašus į gobliną. Atrodai kaip jaunuolis, atsidūręs toli nuo savų namų.

Pirmą kartą už jos jis pamatė neryškius durų angos kontūrus. Tačiau senelės pasakojimai niekada jo neskatino priimti tokius pasiūlymus, ir jis nesutikdamas papurtė galvą.

— Ne, ponia, dėkoju jums. Aš kitko ieškau.

— Ar pasimetei su kuo? Galiu tau padėti. Mažai kas girioje nutinka be mano žinios… O, užeik, užeik vidun, nėra prasmės stovėti lauke. Arkliui nieko neatsitiks. Nieko bloga čia nenutinka.

Tamsu buvo už tų durų. Visa aplinkui rodės nepatikima.

— Galėtumėte paprasčiausiai pasakyti man trumpiausią kelią, — tarė jis, tačiau ji pasilenkė ir nirtelėjo vidun — turbūt, jis mąstė pats sau, tik tam, kad uždegtų žibintą ar pažarstytų priblėsusią ugnį, o jis gal kvailys, kad prieštarauja. Tačiau Ela nieko jam nesakė apie šio miško namus arba pirkias, ypač mėnulio apšviestas, juk, pagal jo skaičiavimą, mėnuo dar neturėtų būti pasiekęs dangaus skliauto vidurio, ogi dabar — blanki delčia, ir netokia ryški kaip ta šviesa, kur užliejo šią giraitę.

Jam nesinorėjo eiti į šitokią vietą, bet ką daugiau jis gali padaryti, jei ne klaidžioti tamsoje? — klausė savęs. Jos pakvietimas— viena ir geriausia, ką matė.

Gerokai prieš savo sveiką protą Tamašas apvyniojo Lvi pavadį aplink žemai augančią šaką ir priėjo prie įėjimo, jokiu būdu neketindamas žengti vidun, kol nebus uždegtas žibintas arba židinys, parodysiantis jam, kur jis eina. Oras, plūstelėjęs lauk iki jo, turėjo urvo vėsos ir drėgmės, bet išorė panėšėjo į valstiečio gryčią. Tamašas palietė šiurkštų mūrą, pačiupinėti jis buvo gana tvirtas, net kaip seno statybinio skiedinio žvyras.

— Gal padėtum man? — ji paklausė iš tamsos.

— Ponia, mielai, bet esu tikras, jūs geriau už mane pažįstate savas lentynas. Aš tik trukdyčiau.

— Atsargus vaikinas, — jis ir toliau girdėjo, kaip viduje po truputį Judama. — Bijai manęs, ar ne?

Vis labiau ir labiau nepatikima.

— Ponia, — tarė jis, nesmagiai jausdamasis. — Visame šitame krašte nemačiau nieko kito, tik bėdas, — jis girdėjo, kaip Lvi už jo plėšia lapus, ir pamanė, kad jeigu turėtų sveiko proto, kokio jo tėvas tikėjosi iš savo sūnų, eitų dabar šalin, įsikibtų Lvi ir nesiliautų lėtai bei užtikrintai žengęs savo keliu tikėdamasis, kad saulė galų gale patekės.

Bet iš to, ką teko iki šiol šiame krašte sutikti, atrodė, kad raganos yra jėga, veikianti prieš goblinus — ir viduje iš tiesų įsižiebė šviesa, auksinė ir raminanti šviesa, švystelėjusi šiltą raudonį ant užuolaidų, lentynų ir ant namams būdingos netvarkos — vien tik daiktai, kokius galėtų rinkti miškų krašto žiniuonė: paukščių sparnai ir šakos, ir stiklainių stiklainiai su vaistažolėmis bei panašūs dalykai. Visa tai aštriai ir skaudžiai jam priminė meisterio Karolio darbo kambarį.

— Na? — paklausė ji iš vidaus ir mostelėjo jam. — O, užeik užeik, vaikine. Aš nesikandžioju.

Nuo durų jis galėjo matyti visą namelio vidų. Atsargiai įėjo. Ji stovėjo prie savo stalo, iš ąsočio pylė į du medinius puodukus.

— Nemanau, kad man ko nors reiktų, — paprieštaravo jis, nes visai netroško nieko valgyti arba įsiskolinti raganai už svetingumą. Tačiau ji įdėjo jam į ranką puodelį ir mostelėjo link pagalvėmis apkrautos iškyšos, pati įsitaisė tolimiausiame to nedidelio kampo gale; labai miela ragana — labai graži, nusprendė jis, tai, žinoma, visai neturi jokios įtakos tam, kad jis imtų ja pasitikėti, tačiau ji neatrodė bloga. Ji nusirengė tamsųjį apsiaustą, kuris nebuvo juodas, bet tamsiai tamsiai raudonas. Jos suknelė — išsiuvinėta ir papuošta kutais, suraišiotomis virvelėmis ir sudėtingais juodais bei įvairiaspalviais rankdarbiais — kartu ir svetimas, ir keistas stilius. Susižavėjęs tuo, jis nugėrė didesnį gurkšnį nei buvo planavęs ir pajuto, kaip skystis lyg ugnis nubėgo žemyn.

— Ar tikrai, ponia, esate ragana?

— Dori žmonės iš tiesų mane taip vadino. O už tavo klausimą — manasis: ką darai mano girioje? Ar išeiti norėjai, o gal kažko ieškojai? Ar apsisprendei?

Galbūt jos galioje jiems padėti. Gal per savo klajones jis susipainiojo.

— Ieškojau to, kas tikriausiai rado kelią iš miško, — galbūt visos raganos pažinojo viena kitą. Tvirtovė nėra labai toli nuo čia. Jis pabandė savo laimę. — Ar pažįstate merginą, vardu Ela? Ji kilusi iš Tajni Strazo.

— Iš Tajni Strazo. Ar tu nežinai, kad tos kalvos — pavojinga vieta?

— Ponia… — jam pritrūko žodžių. Visa, ką buvo regėjęs, užgriuvo jį, vartaliojosi aplink, buvo pernelyg gyva ir per mažai suprantama. — Ar jūs iš viso esate pažįstama su Elos ponia? Jūs — kaimynės. Ir aš žinau, kad tai pavojinga vieta. Goblinai ją nužudė.

— Liūdnas reikalas. Taip, aš žinau. Tačiau tai vis dar nepaaiškina, kodėl jaunas vaikinas klajoja po šias kalvas ieškodamas jaunos panelės iš grėsmingos tvirtovės. Galėčiau pasidomėti, kodėl turėčiau atsakyti į jo klausimus arba sakyti, ką žinau, kas galbūt bus jam naudinga, o gal ne. Kaip galiu aš pasakoti, jeigu jis man nesako, kas jį sieja su Tajni Strazu, jeigu nesako tiesos apie tai, ko jis ieško.

— Mes atkeliavome sustabdyti goblinų. Jie išvijo elnius ir išdegino miškus, o kai mes atėjome sužinoti kodėl, jie iš pasalų mus užpuolė.

— Tikrai? Kodėl jie taip turėtų daryti?

— Net neįsivaizduoju, — jis tarp pirštų laikė surakinęs puoduką, nebenorėjo daugiau to, kas jame buvo. Jam svaigo galva, mintys virto viena ant kitos. — Kažkur miške pasiklydo mergaitė. Turiu ją surasti…

— Vargšas vaikinas, — ji pakilo su šlamančiu drabužių šiugždesiu, paėmė iš jo pirštų puoduką, pastatė abudu juos greta ant stalo. — Vargšas vaikinas, tu susižeidei ranką: visą puoduką apkruvinai.

— Labai atsiprašau.

— O, palūkėk, — ji ėmė naršyti po lentynas tarp stiklainių, jis gi tik mąstė, kaip čia mandagiau pasišalinti. Ji kažką surado, atsinešė ir siektelėjo jo rankos. — Na, kas gi, kas? — kalbėjo ji ir jis pasijuto kvaileliu, neryžtingu lyg pirštą įsipjovęs vaikas… jis tikrai nenorėjo, kad ji liestų jo ranką, bet ji buvo atkakli.

— Į kardą įsipjovei. Nelabas daiktas, ir galbūt apnuodytas, — Ji prinešė jo pirštą sau prie burnos, o jis buvo pernelyg sutrikęs, kad atitrauktų pirštą arba imtų prieštarauti ir neleistų jai nulaižyti kraują… buvo gana apkvaitęs, ramus tada ir šiek tiek apsvaigęs, kai skausmas liovėsi, ir niekas, rodės, taip nenuramina, kaip jos lūpos prie jo rankos.

— Štai, — sakė ji, atsargiai slinkdamasi artyn, spausdama jo ranką savosiose. — Ar ne geriau? Galbūt aš galiu tau padėti surasti tavo jaunąją panelę. Turiu savų veikimo būdų. Ir galiu tiek visko daug tau parodyti, jei tik tu sumokėtum kokį nors nediduką simbolinį ženklą: magijai šito reikia, jai visada šito reikia, jei kas nors paklausia.

Tamašas neprisiminė nieko apie raganas ir užmokesčius. Jis gailėjosi pirmiau įėjęs vidun ir kažką gėręs, ir leidęs jos lūpoms paliesti jo ranką.

— Atrodo… man atrodo, jūs dar neatsakėte man… kas jūs tokia, ar žinote, kur nuėjo Ela.

— Neatsakiau. Aš galiu sužinoti ir labai lengvai. Tik kad taip nutiktų, aš turėčiau ką nors iš tavęs gauti. O neatrodo, kad nors kiek aukso čia turėtum. O kas, jei mano kaina bus bučinys? Ar aš per daug paprašiau?

Niekada, jis niekada nebučiavo moters, tik savo motiną ir pusseseres, tiesą sakant, niekada neturėjo net mažiausios galimybės, ir jos pasiūlymas jį baisiai sutrikdė. Jis nesimergino kokiai nors mergaitei Magijaroje, jis sėdėjo keistoje, mažoje pastogėje ant iškyšos su ragana, kuri, staiga jis pabijojo, iš lėto slenkasi prie daugiau nei vienas bučinys. Ji galėjo paprašyti to, ko jis jokiais būdais nenorėjo daryti su ragana ir nepažįstamąja. Tačiau gal jis klysta galvodamas apie jos ketinimus, o kitų gyvybės priklauso nuo jo. Tad jis palinko į priekį — visai netoli — ir sumokėjo jai, ko ji prašė.

Jos rankos nuslydo jį apkabindamos. Šitaip ji laikė jį ir įdėmiai pažvelgė jam į akis, maloniai juokdamasi:

— Oi, na, kas? Kas gi dabar? Ar tai bučinys?

Jis turėjo sutikti, kad Bogdanas būtų kitaip pabučiavęs. Aišku, ir Ježis arba Nikolajus. Taigi jis dar nuoširdžiau pabandė, bet ir šitai jos nepatenkino. Šį bučinį ji užtęsė lyg du tris bučinius, nuo jo lūpų nuslydo prie jo kaklo; čia jis sutriko, ką jam daryti, su kuo sutikti, dėl ko sutikti yra teisu bei išmintinga ir ar pagalba, kuri galbūt nuperkama už gėdą, gali iš viso būti patikima.

Bet kas iš tos garbės, jei ji leidžia Elai pasiklysti arba goblinams ateiti į jų šalį, arba jo broliui be jokio atpildo žūti?

Ji atsegė jo apykaklės sagtį. Jis bandė sumąstyti, ką daryti, bet kai užsimerkė, kad pagalvotų, pamatė tamsią tvirtovę, apsuptą goblinų armijų, matė karą, žmones ir goblinus, karalienę prieš karalienę, net nežinodamas, kaip visa tai žino. Matė, kad suskilo didysis veidrodis, ir visas pasaulis suraibuliavo ir pasikeitė tarsi atspindys vandenyje. Praskriejo vaizdai, tikri ar melagingi, ar tai, kas buvo, ar kas dar bus — jis nesusigaudė, kas vyko šiame pasaulyje ir kas kitame — vienas įvykis virto be tvarkos ant kito: jis matė Mėnulę Valdovę, ploniausiu puslankiu mirgančią kalnų ežero paviršiuje. Vienas goblinų karys stovėjo ant tamsios, nendrėmis apaugusios ežero pakrantės, riteris, kurio veido išraiška kito iš doros į niekšišką, o mėnulio atspindys pilnėjo ir dilo, ir saulė neįsiterpdavo.

Ta goblino figūra atsisuko ir įsistebeilijo į jį, rūsyje buvusio goblino vaizdas, viltis būti išgelbėtam virto grėsme. Sąžininga virto niekšiška ir vėl dora — ne žmogišku grožiu, bet vis tuo pačiu grožiu, nuolat kintančiu kartu su besisukančiu per naktį mėnuliu.

Bet šešėlis perbėgo per goblino veidą ir per tą šarvuotą kūną, lyg praslenkantis pro mėnulį šešėlis, ir kai tas šešėlis užslinko visas, kūnas ėmė rodytis aiškesnis ir jam pažįstamesnis. Visa laikysena buvo aidas kažko, ką jis pažinojo. Dieve, jis pažino, ir jam nudiegė per širdį, jis pažino netgi prieš tai, kai debesis nuplūduriavo tolyn, ir mėnuo jam parodė blyškų Bogdano veidą, tolimą, tarsi jis būtų jam svetimas. Bogdanas ėmė lėtai sukti galvą — tas pats to padaro rūsyje vaizdas. Jis stengėsi išvengti tos akimirkos, kai jų akys turėtų susitikti, bet jis nepajėgė nusisukti, netgi nepaisant to, kad jo brolio akys buvo negyvos ir tamsios; ir po šito vienintelio žvilgsnio Bogdanas ėmė tolti pakrante į tamsą.

— Palauk! — sušuko jis, ir jo balsas nuaidėjo per beribes sales, kurios staiga stojosi aplink jį — blyškiausio žalio akmens ir tamsiausio juodumo statinys — jis matė aplink jį stovinčius goblinus, aukštus ir nuožmius, skliautuotoje menėje, kur goblinų karalienė skelbė savo įsakymus. Jis matė jos tamsingą veidą, siaubingą ir nuostabų tuo pat metu, su niaukaus aukso akimis. Jos kasos buvo perpintos sidabru, jos vėriniai — sidabras ir auksas, jos pirštai ilgais nagais — apmaustyti žiedais su brangakmeniais, o rankos nuo riešų iki alkūnių — apyrankėmis.

— Ką gi, — tarė ji su tuo švagždėsiu balse, kurį kėlė iltys, ir įsižiūrėjo tiesiog jam į sielą. — Na, na, prieš mane pasišovei. Kaip gražu.

— Ne! — sušuko jis, kai ji pakėlė ranką ilgais nagais ir magiška galia pamojo jam prisiartinti arčiau, arčiau. Jo kūnas troško eiti. Jis matė, kad Bogdanas jau stovi ten, tarp dvariškių negyvastingomis akimis.

— Viskas gerai, — tarė Bogdanas. — Tau nėra ko bijoti.

Akimirką jis žvelgė į Bogdaną, beviltiškai norėjo patikėti, kad jis saugus, tačiau tai buvo gėdinga, baisu, Bogdanas netikėjo niekieno pažadais, ir Bogdanas sakė pasitikėti bei tikėti, kad karalienė neturi piktų kėslų.

— Tai tik pradžia, — sakė girios ragana, stovėdama šalia jo. — Ar ten kas nors, ką tu myli? Ji suras juos, kiekvieną iš jų. Ji visus juos atims iš tavęs, jeigu stosi jai skersai kelio. Tikėk tuo, ką sakau, tikėk, ką aš sakau, ir paskolink man savo jėgos, vaikine, ir nebeliks nieko, ko mes negalėtume padaryti.

Tačiau daugiau niekas nepatvirtino to, ką privalėjo patvirtinti. Ir jis pajuto jos prisilietime šaltį, pamatė šešėlį aplink save, ir jis atsitraukė.

— Neišmintinga, — tarė ji.

Jis nusisuko ir žūtbūt metėsi prie menės durų, kurios užsitrenkė jam priešais — leidosi bėgti ir atsitokėjo vėl raganos miško trobelėje, pagautas glėbyje, bauginančios jėgos tvirtai suspaustas, rankose — jokio švelnumo ir jokios mėsos palink kaulus. Viskas buvo melas: jis nematė toje vietoje savo brolio, tai negalėjo būti Bogdanas, ne tikriau nei tai, kad jis, štai, ką tik stovėjo goblinų menėje. Jis iš visų jėgų ėmė stumtis, ištrūko iš raganos glėbio, užkliuvo už stalo, atsitrenkė į sieną, į drapiruotes. Durys buvo uždarytos. Skląstis užšautas. Kada tai nutiko?

— Tamašai, — paprieštaravo jam ragana, kai šalti jo pirštai grūmėsi su skląsčiu. Už savęs jis išgirdo jos apdaro šlamesį, jis gi galėjo judėti tik košmaro lėtumu.

— Ar tu bijai, Tamašai? Pažvelk į mane. Pažvelk į mane, Tamašai. Parodžiau tau simbolinį tikrų dalykų vaizdą. Bet negi tu dabar pabėgsi ir būsi aklas tam, kas dar bus? Ar nori tiesos, Tamašai? Ar tau neužtenka drąsos išgirsti tiesą?

Jis atšovė skląstį. Durys priešinosi lyg sunki geležis. Jis prasispraudė pro menką tarpelį, kur pravėrė, ir bėgdamas įkvėpė šalto, švaraus oro, parklupo ant nelygios žemės, ant kojų, sustingusių tarsi žiemos šaltis. Jam pasitaikė šešėlio uždengtas medžio kamienas, įsikibo į jį ir metėsi prie tolimesnio, jo gi kojos — lyg vandeniu bristų. Lvi stovėjo, kur jis buvo jį palikęs, ir jis metėsi ta kryptimi, tačiau tuščias protarpis buvo per platus. Jo kėliai sulinko po juo ir patiesė jį tarp drėgnų lapų.

— Na, na, — tarė žemas balsas, balsas, privertęs jo širdį pašokti, tačiau Tamašui nepavyko prisiminti, ar šis balsas buvo šios vietos dalis, kartu su šios girios ragana. Jis pakėlė nuo lapų veidą ir nusibraukė sau nuo akių smėlį… pamatė tarp medžių stovintį Azdra’ikį.

Jie — sąjungininkai, pamanė jis. Ragana ir goblinai — visi jie…

Su sausu traškesiu ir drabužių bei lapų šlamesiu prie jo atvyko ragana, jos apdaro pakraščiai buvo nudriskę, jos pėdos po tais palankais — blyškių kaulų rinkinys, kuris judėjo tarsi būtų kūne.

Azdra’ikis prislinko artėliau.

— Trys norai, ponia, ar ne tokia buvo sutartis? Manau, kad aš prisimenu, kaip kartą labai seniai jūs prisiekėte tai, atsilygindama už mano patarnavimus, — trys pirštai su ilgais nagais žymėjo trejetą dalykų. — Mano pirmasis noras, pamenu, kad jūs man daugiau nebeturėsite galios. Mano antrasis… kad niekada netrukdysite mano ketinimams. Ir trečiasis… trečiasis, bijau, turi būti šis apgailėtinas, kvailas vaikiščias.

— Kad tu prasmegtum, — sušnibždėjo ragana.

— O, aš tarnavau jums daug ištikimiau, negu jūs žinote — tai jau tikrai ištikimiau, negu jūs nusipelnėte. Dabar jis mano. Pagal sutartį, kurią jūs pati pasiūlėte, jis yra mano. Tad nešdinkis, Ilena!

Pasigirdo atodūsis, o gal piktas vėjas. Tylus, kandus juokas.

— Pigiai pardavei tą savo trečią norą. Tiek daug blogesnių dalykų bijojau. Bet baigta. Jau niekada nebegalėsi manęs pavaryti šalin, ng’Saeiche. Man niekada nebereiks tavęs bijoti!

— Nešdinkis, sakau! — Goblinas išsitiesė visu ūgiu ir švystelėjo aukštyn ranką, akimirką ore pasijuto kažkas baisaus. Lvi sužvengė, vėjo gūsis Tamašui į veidą sviedė apipuvusius lapus ir smėlį, iki pačių kaulų persmelkdamas šalčiu. Jis nunarino galvą, prisidengė ją rankomis ir tesitikėjo, kad vėjas, sustingdęs jo kūną į ledą, paliaus pūtęs.

Tačiau kai tas stiprus vėjas ėmė slūgti, šarvuotas batas netoli jo galvos suardė žemę. Stipri ranka trūktelėjo jį ant kelių, aukštyn ir aukštyn link pačio Azdra’ikio snukio. Tamašas pabandė atsistoti ant savų kojų, Azdra’ikis gi sudavė jam per žabtus, leisdamas pajusti kraujo skonį.

— Esi brangi našta, žmogau. Gal man pradėti nuo to, kad sulaužysiu mažiausią tavo pirštelį, ir taip darbuotis iki tavo sprando. Su kokiu malonumu taip padaryčiau, — antras smūgis, stipresnis už paskutinįjį. — Kelkis, kad tave kur!

Jis stengėsi. Azdra’ikis sugriebė jam už plaukų, šitaip, bei pačiupęs už diržo, pusiau vilkdamas, pusiau nešdamas nutempė jį iki Lvi. Tamašas sverdėdamas atsišliejo į minkštą Lvi kūną ir ėmė grabalioti balno su žūtbūtiniu troškimu ištrūkti laisvėn, jei tik jam pavyktų įkelti koją į balnakilpę, jei tik pavyktų surasti pavadį, jei Lvi galėtų daugiau nei svirduliuoti tolyn nuo šios prakeiktos vietos.

Azdra’ikis sugriebė už jo peties ir atsuko veidu į save, Tamašo nugara atšlijo į Lvi petj.

— Tu, — pasakė Azdra’ikis. — Žmogau, tu gali eiti. Tu visiškai užsitarnavai pasivaikščiojimą.

— Kur Ela?

— O, kur Ela? Kur Ela? Štai, dabar mums parūpo, ar ne? — Goblinas nustūmė jį šalin, ir kol tas svirduliavo atgaudamas pusiausvyrą, paėmė Lvi pavadį.

— Kvailys, — jam iš paskos šūktelėjo Azdra’ikis, ir Tamašas kažkaip surado jėgų eiti, nors jo kulkšnys ir drebėjo. Azdra’ikis per neapsižiūrėjimą jo net nenuginklavo. Kaip ir ragana — štai kokia jis jiems grėsmė. Galėtų dabar išsitraukti kardą ir pasiūlyti dvikovą. Gal žūtų nedelsiant, o ne vėliau, kai mirs daug lėčiau. Jis neprilygo Azdra’ikiui, Tamašas įtarė, kad, net ir būdamas geriausios formos, nebūtų prilygęs goblinų lordui — kvailelis Tamašas, Tamašas, kuris neturėjo įgimto talento kautis su kalaviju, Tamašas, kuris šiuo metu vargu ar pajėgia pastovėti ant savų kojų, kuriam prireikia visų jo jėgų, kad vieną pėdą pastatytų prieš kitą — jam buvo šalta, tarsi jau niekad saulė jo nebesušildytų. Bet kada tik Azdra’ikis jį pasivydavo, goblinas jam kumštelėdavo ir priversdavo eiti, tačiau šitaip jis pajuto, kad jam jau iš viso niekas nebemiela — nebėra nieko, kas verstų jį nemiegoti, judintis ir laikytis ant kojų.

— Tu pernelyg brangiai kainavai, — jam parkritus, tempdamas jį už pakarpos vėl tarė goblinas. Azdra’ikis stipriai sudavė jam per veidą ir šioje erdvėje, toli nuo raganos, sušuko: — Ar žinai, ką padarei, žmogau? Ar tu nors truputėlį suvoki, kiek už tave sumokėjau?

— Vieną norą, — jis suvebleno kraujuotomis lūpomis vienintelį atsakymą, kurį suprato; Azdra’ikis jį papurtė.

— Vieną norą. Vieną norą… Ji valdė šį kraštą, kai šie medžiai dar buvo gilės, ir ji nevisai mirusi, ar supranti mane? Jau kerėtojams tai gali būti bėda, o raganoms šioje girioje — išvis prapultis. Ar nematei miške perspėjimo ženklo? Ar, prieš užeidamas į keistą namą svečiuotis, nesupratai, kad kažkas šioje vietoje negerai?

Krustelėjo smalsumas, ne dėl Azdra’ikio klausimo, bet dėl jo paties — neprideramas smalsumas, sulaikęs jį akis į akį prieš piktą gobliną, o ir skausmas jau atrodė gana įprastas.

— Kodėl? — paklausė jis Azdra’ikio. — Kodėl taip brangiai moki? Kuo aš tau vertingas?

Ilganagis pirštas įsmigo jam į krūtinę.

— Nes, tavo mylista, nekaltas berneli, jei ji būtų gavusi likusią tavo dalį, būtų gavusi tave, o gavusi tave, šiame pasaulyje ji įgautų materialumo, taip pat, kaip ir kiti dalykai, kurių nei tu, nei aš nenorėtume išvysti. Bet tu — mano, tu esi mano, žmogau. Ji negali paliesti arklio, kol aš jį laikau, nei manęs ar tavęs: tokiais žodžiais mes sutarėme. Taigi eik! Su raganiūkštė tu esi surištas burtais, kurių nei ji, nei mes negalime pakeisti, ir, Mėnuo žino, tu ją surasi!

Tamašas nesuprato. Surištas? Burtais? Jis spoksojo į Azdra’ikį lyg beprotis, kol tas stuktelėjo jį iš sąstingio sakydamas:

— Eik, žmogau, arba krisk nuo šios kalvos žemyn, man nerūpi, bet jos tu ieškosi, kol dar kvėpuoji, ir rasi. Nežiūrėk atgal! Ne, tik nežiūrėk dabar atgal!

Smalsumas — blogiausias iš jo trūkumų. Tą akimirką, kai Azdra’ikis tai pasakė, jis negalėjo nepasižiūrėti — ir pamatė raganą, lyg ji būtų labai labai toli tamsoje tarp medžių. Jam bežiūrint, ji žengė vis greičiau ir greičiau…

— Kvailys! — Azdra’ikis jį papurtė ir staiga atsuko veidu į save.

— Negrįžk atgal! Dabar tu nebeturi teisės grįžti atgal! Negalvok apie ją!

— Aš nenoriu galvoti, — sumikčiojo krečiamas šalčio. Kai jis užmerkė akis, rodėsi, ji čia, o jis nėra laisvas…

— Ji negali tavęs pareikalauti, nebent tu to norėtum, žmogau. Negalvok apie ją!

— Negalvoju, — pasakė jis, ir tai buvo tiesa, jam labiau patiko Azdra’ikio kompanija nei šmėkla: Azdra’ikis bent jau gyvas bei tvirtas, ir dabar, kai jau nebebuvo dėl to tikras, nebenorėjo galvoti apie tai, kur buvęs ir ką leidęs liesti.

— Tada eik nesustodamas, — pastūmė jį Azdra’ikis, ir jis leidosi eiti. Tačiau nuolat jį traukė atsigręžti atgal arba užmerkti akis, pasižiūrėti, ar ji čia, ar jos nėra — bet tai buvo ne ji, už jo ėjo goblinų lordas; net nežiūrėdamas atgal Tamašas save tuo įtikinėjo, jis girdėjo pastovų metalo barškėjimą ir keturių Lvi kojų eiseną per lapus. Jam nereikėjo žvilgčioti per petį ar net mirksėti tol, kol pajėgs tam atsispirti, nes kiekvieną jo akių mirksnį ši vieta lūkuriavo ir kaskart, jo valiai silptelėjus, tas šmėkliškas prisilietimas brūkšteldavo jam per petį.

Pro medžius suspindo šviesa, o jos šaltinis buvo už kitos kalvos. Ir vėl ragana, pamanė Tamašas, aklai svirduliuodamas per tamsą. Dėl jo nevilties jam atrodė, kad jie tikriausiai ėjo ratais, o gal ragana laimėjo ir galiausiai, lemtingai jiems abiems, sutriuškino Azdra’ikį.

Tačiau jam einant toliau, miškas retėjo. Vis rečiau augo erškėčiai ir gervuogės. Ten rytai, ėmė bent jau tikėtis, rytai ir miško pakraštys, ir blankiausias saulėtekis.

Per savo troškimą pasiekti jį Tamašas parpuolė, paslydo ir krito — antrąkart, trečiąkart, nebuvo tuo tikras — čiūžt sausais bei pūvančiais lapais. Girdėdamas už savęs Azdra’ikį jis pasikėlė ant kelių, triukšmas ir sveikas protas susisuko ir sūkuriu nuūžė per jo sąmonę. Jis atsitiesė, ir Azdra’ikis jam nebesudavė. Kiti painūs jo žingsniai nunešė jį prie masyvios uolos, nuo kur jis galėjo pamatyti tamsiai pilką žarą, patį medžių pakraštį, beribį ir atvirą slėnį, dėl tos šviesos jis metėsi žemyn nuokalne į tą šviesą ir šlovingą dangų, pirmą kartą iš tikrųjų tikėdamas, kad gal ištrūks gyvas.

Geležinis gniaužtas apsuko jį aplink ir vėl pritrenkė prie akmens. Azdra’ikio ranka užgniaužė jo riksmą, visas Azdra’ikio šarvuotas svoris prislėgė jį prie akmens, ir vieną beviltišką suglumimo akimirką jis kovėsi, kad išsilaisvintų, įtardamas, vienas dievas težino, kokią išdavystę.

Tada akies krašteliu jis užmatė tamsių figūrų grandinę, kertančią atvirą nuokalnę žemiau jų.

Azdra’ikio priešai tikrai galėjo būti jo sąjungininkais — tokia buvo pirmoji jo mintis. Jei tik jis galėtų išsilaisvinti, nors vienai sekundei, gal jis ir patrauktų jų dėmesį, tačiau menkiausia abejonė laikė jį nutildytą ir ramų. Jis pajuto trumpą, staigų krustelėjimą, kai Azdra’ikis trūktelėjo Lvi už pavadžio, perspėdamas arklį, kad tas nurimtų — ir per šį trumpą laiko tarpą tose žengiančiose nuokalne figūrose jis pamatė vis daugiau ir daugiau blogio, svetimybę eisenoje ir šarvuose.

Nežmonės, dabar jis jau ėmė neabejoti — jie buvo goblinų padermės: stambesni ir mažesni už Azdra’ikį, panašūs į lokius, vaikščiojančius ant dviejų kojų, šarvuotus ir pasišiaušusius ginklais.

— Tie, — sušnabždėjo Azdra’ikis, menkiausias dvelktelėjimas, kepštelėjęs jo ausį. — Tie — itra’hiai, žmogau. Ar dabar matai skirtumą?

Tamašas pabandė atsakyti. Azdra’ikis šiek tiek pakėlė savo delną.

— Jokio triukšmo, — jam pavyko šnabžtelti.

— Protinga.

— Kur jie eina?

— Visada šunybių krėsti. Nurimk.

Tamašas nekrutėjo. Jis žiūrėjo, kol goblinai, apsukę uolą, dingo iš akiračio, ir dar po to kurį laiką. Tada Azdra’ikis suėmė jį už rankos, Lvi pavadys buvo kitoje goblino rankoje, ir nusivedė žemyn, kažkur už tako, kurį kirto goblinai, ir pirmą kartą po atviru dangumi.

Jiems iš visų pusių kilo miškingos kalvos, didžiuliai akmens luitai krypo ant padrikai želiančios žolės ir svaiginančio vaizdo virš slėnio, užkloto aušros šešėliais. Tamašui pasirodė, kad dangų nudažė dūmai. Tuose dūmuose raudonavo ugnis, šimtai gaisrų taip toli, kad akys nesugebėjo nustatyti nuotolio.

— Burdigenas, — pasakė Azdra’ikis. — Albazas.

— Ten gaisras, — tyliai tarė Tamašas. — Kodėl?

— Ar kada esi matęs karą, žmogau? Štai karas.

— Prieš ką? Kodėl?

— Ar reikia kokios nors priežasties? Todėl, kad egzistuoja žmonės. Kad karalienė nori žemės. Kad tokia buvo išdavystė, kuri Girios raganų dėka tapo neišvengiama.

— Kodėl?

— Tu labai mėgsti šį klausimą. Iš kurgi aš galiu žinoti, kaip mąsto žmonės. Godumas tikriausiai. Arba tik užgaida. Kvaiša ragana panoro visko, ką turėjo karalienė, ir pabandė pasiimti. Aš gi…

Ilgai trunkanti tyla.

— O ką tu? — paklausė Tamašas.

— Norėjau to, kas buvo mūsų, — atkirto Azdra’ikis. — Kas nuo senovės mums priklausė. Maniau, kad iš žmonijos dar galima šio to tikėtis.

— Ko?

— Sveiko proto.

Azdra’ikis suėmė jam už rankos ir pastūmė jį tolyn, Tamašui neliko nieko kito, tik eiti — per vietas, paruoštas pasaloms, bet ne tam, kad tyliai praeitų kaustytas arklys. Kylanti saulė paryškino blankiausius atspalvius perspėdama, kad jie pažeidžiami; tačiau jei šią akimirką Tamašas būtų laisvas, jis nebegalėtų regėti tos girios arba pakęsti jos šešėlio. Ragana ėmė panėšėti į neseną sapną, košmarą, kuriame elgėsi taip, kad niekaip garbingai ir jokia prasme negalėjo savęs pateisinti… tačiau to pasekmės buvo su juo: įsipjautas pirštas, šaltis kauluose ir, vos tik jis sumerkdavo akis, tamsos bei trobelės vaizdinys.

— Pats eisiu, — silpnai paprieštaravo jis, bandydamas išlaisvinti savo ranką. Bet jau kitame žingsnyje jis suklupo, ir Azdra’ikis stipriai trūktelėjo jį aukštyn bei paragino žygiuoti pakalnėn sunkiai praeinamu keliu tarp uolų.

— Juk ten link nuėjo anie, — Tamašas pasipriešino ir antrą kartą trūktelėjo savo ranką iš Azdra’ikio gniaužtų. — Kur mes traukiame?

— Pas mažąją mūsų „raganėlę”. Kvailė naudoja veidrodį.

— Iš kur tu žinai?

— Argi saulė šviečia? Ir kaip tu nežinai? Ar tu toks pat kvailas, kaip ir nerangus?

Tamašas neatsakė. Jis nesuprato, kaip goblinas supranta, gal užuosdamas ar girdėdamas kokiu nors kitu būdu, kaip žmonės nesugeba.

— Kodėl? — pradėjo jis klausti, be kvapo tempiamas nuokalne įkandin tų, kurių jis visai nenorėjo pasivyti, o apačioje jų — miglotas dūmų ir tolimų gaisrų vaizdas. — Girioje ar lauke? Ką tu…?

Kitas rankos trūktelėjimas, žemė vos neišsprūdo iš po Tamašo kojų.

— Tyliau! — šnipštelėjo Azdra’ikis ir nutįsę jį vis žemyn ir žemyn nuokalne, tuo pat metu kitoje rankoje laikydamas Lvi pavadį. Ant stataus, žvyringo šlaito Lvi slystelėjo pro juos ir vos neištrūko. Tačiau Azdra’ikis išlaikė, pavadys buvo apsuktas aplink jo riešą, tuo pat metu jis taip stipriai sugriebė Tamašo ranką, kad ta nebejautė nieko: Azdra’ikis buvo stipresnis už žmogų. Tačiau ką Azdra’ikis siūlo daryti tuzino savo priešų kelyje, Tamašas visai nesuprato, neturėjo nė menkiausio supratimo, ką Azdra’ikis ketina, ir jokio supratimo, ar ne geriau jam būtų išsitraukti ginklus, kuriuos vis dar nešiojasi, ir pasistengti išnaudoti mažytę galimybę, kurią jie siūlo…

Kur jie ten žemyn eina? Jam magėjo žinoti. Kodėl jie traukia į karą ir apsiaustį? Nikolajaus pasakos atrodė nuotykingos, tolimos, seniai nutikusios, bet anapus lygumos, niūkanose matydamas gaisrus, tokiame naikinime Tamašas nebeįžiūrėjo nieko romantiška, greičiau žadamą smurtą tose žemėse, kur goblinai buvo valdžia, o žmonės — grobis. Šio slėnio likimas kitą pavasarį galėjo tapti Magijaros likimu, ir kitais metais kentėsią žmonės galbūt bus jo žmonės — tuo tarpu kažkoks goblinas noru nenoru tąso jį per kalvas, ir jis negali perprasti kurių galų.

— Pats eisiu, — jis vėl kimiai paprieštaravo ir trūktelėjo ranką, norėdamas užbaigti šį reikalą. Azdra’ikis jo nepaleido, bet kitą tuziną žingsnių Tamašas išsilaikė ant kojų nesimataruodamas, ir goblinas atleido savo gniaužtą.

Po to, Tamašui nepaprašius, jam net nesitikint, tas padaras visai jį paleido.

Po Krukči Strazo Tamašas manė supratęs goblinus, kol nesutiko šio padaro, kad jis kur skradžiai, kuris dukart pagailėjo jo gyvybės ir jį išgelbėjo, o praeitą naktį palaikė jį ant kojų, miegas gi tada būtų palikęs iš jo grobį tai anai… tai, su kuo ten bebūtų gūdžioj girioj bendrauta. Ar kas smeigtų į nugarą padarui, kuris jau taip toli jį nuvedė ten, kur jis pats eitų.

Ne tada gi, kai jam puikiai sekasi laikytis ant kojų, kai jis vieną po kitos apeina kalvas tiesiog goblinų sargybos pėdomis virš ūmais aptraukto apsiaustų miestų vaizdo.

* * *

Lauke tik ėmė brėkšti, kai meisteris Nikolajus pakėlė juos iš miego, surinko visus daiktus, kuriais jie galėtų pasinaudoti, ir įsakė Juriui paimti Gracijos pašarą bei nešintis iš menės; Karolis, žarstydamas židinyje ugnį — nebuvo jokio ženklo, kad būtų ruošiami kokie nors pusryčiai — sakė seksiąs jiems iš paskos, keliaukit, nešdinkitės, eikit su Nikolajumi ir Krukčiu iki vartų: jam dar reikia kai ką padaryti; ne, jam nereikia pagalbos, šįryt jam nereikia kvailų vaikiščio klausimų.

— Kas atsitiko? — Juris paklausė Nikolajaus, kol abu balnojo Graciją. — Ar goblinai artinasi? Ar jis žino, kur Tamašas?

— Ar kada koks kerėtojas kalba protingai? — tarė meisteris Nikolajus ir įsakė liautis klausinė jus bei judintis.

Taigi virpančioje ryto prietemoje jie išvedė Graciją lauk iki vartų, Krukčis krypavo tarsi vaikščiojanti skarmalų krūva, Zadnis strykčiojo nuo vieno prie kito ir vis aplink ir aplink Gracijos kojas. Jurio dantys kaleno, jis sakė sau, kad taip nesąžininga, mat visada taip nutikdavo, kai be pusryčių slapta pasprukdavo į ryto šaltį.

Tačiau tai, ką meisteris Karolis ten daro, turėtų būti rimta, jis taip jiems atsikirto ir, dar nepradėjęs darbuotis, norėjo, kad jie nešdintųsi už durų.

Galbūt jis ruošėsi sudeginti pilį iki pat pamatų, kad goblinai nebegalėtų ja pasinaudoti. Juris buvo girdėjęs, kad generolas turėtų taip pasielgti, jei tvirtovė tiktų priešui įsitvirtinti. Betgi visur aplink pilį miškas, jei taip nutiktų, giria pasigautų ugnį ir visus juos kartu sudegintų.

Žinoma, jis bus apie tai pagalvojęs, mąstė sau Juris, tačiau niekada nežinai, kas šaus Karoliui į galvą… kartais jis būna labai išsiblaškęs.

Gal vietoje to senasis meisteris demonų prakeiksmu užkeikia duris ir užrakina jas prieš goblinus. Iš tikrųjų jų Karolis — daug stipresnis kerėtojas, nei jie tikėjo Magijaroje; žvelgdamas iš dabarties į praeitį Juris buvo susirūpinęs ir stengėsi gerai elgtis galvodamas, jog jam namie su draugais pasisekė, kad Karolis juos mėgo.

— Jis ilgai užtrunka, ar ne? — paklausė Juris. Tačiau Nikolajus nieko neatsakė, kaip ir Krukčis, sėdintis lyg koks rudas kelmas tarp vijoklių. Zadnis suinkštė ir prisispaudė Juriui prie kojų, uostinėjo jį suturinčias jo rankas. Zadnis irgi drebėjo; nerimauja, manė Juris, lygiai taip pat jis jautė, kad Nikolajus susirūpinęs.

— Meisteri Nikolajau, ką jis ten daro?

— Keri, — atsakė Nikolajus, jis sukando dantis, kad net veido raumenys iššoko.

Zadnis suinkštė. Ėmė kilti vėjas. Netoliese sutraškėjo šakos — tai Krukčis baisiai skubėdamas spruko nuo jų kiton pusėn.

— Troli! — šūktelėjo Nikolajus ir siektelėjo jam iš paskos. — Krukči! Troli! Grįžk!

Bet Krukčis prasibrovė pro vijoklius ir buvo nebepasiekiamas. Netikėtai siūbtelėjo vėjo gūsis, lapai ėmė skraidyti, vijokliai pradėjo lyg gyvatės plaktis į sienas, pleveno aplink atdarus vartus. Kieme siaubingai sustūgo — atšokusios lentos ar kažkas panašaus: Tamašas visada sakydavo, kad tokie dalykai naktimis skleidžia panašų triukšmą kaip šis. Atšokusios lentos.

Arba pelėdos. Galbūt pelėdos.

Gracija staiga pabandė ištrūkti. Nikolajus pakibo ant jos pavadžio, kol ji vartė savo akis ir stengėsi atsistoti ant užpakalinių kojų. Tada viduje, už vartų, plykstelėjo šviesa — ryški kaip vidurdienį, išsiliejanti ant grindinio akmenų, nubloškianti kaukoles ir baslius į klaikų šešėlį, tarsi saulė būtų įsiveržusi į tvirtovę. Suklykė vėjas. Jiems į veidus nešė smėlį, akis graužė. Tai ne pelėdos. Ne lentos girgžda. Tai sulenkiama geležis gergždžia, ūžesys, lyg potvynis artėtų, šaltis, neužsklęstų langinių dūžiai, trinksi kibirai, vartai daužosi į sienas.

— Judinkis! — suriko Nikolajus, imdamas vesti Graciją tolyn, ji troško daugiau negu eiti — pralėkti pro jį, jei tik jai būtų leista, bet, su baime pamanė Juris, jie pameta meisterį Karolį, palieka jį čia kartu su nesibaigiančiais trenksmais ir klyksmais — juk Nikolajus taip nepasielgs.

— Palauk! — šaukė Juris. — Palauk! Jis sakė…

Nikolajus tik sugriebė jam už rankos, kitoje rankoje — Gracija, ir užriko, perrėkdamas vėją:

— Lipk ant arklio!

— Mes negalime jo palikti! — šaukė jis, bet Nikolajus užriko garsiau:

— Vaike, lipk, po šimts, ant arklio. Ten Karolio reikalas. Jis man sakė, kad seks paskui mus.

Juris buvo pratęs judintis, kai Nikolajus užrikdavo ant jo tokiu balsu — jo kojos pajudėjo jam net nepagalvojus, tada jis dar kartą įkvėpė, kad užginčytų, kas gera ir kas bloga. Tačiau kažkas, kad ir kas ten bebūtų, suklykavo pasieniais nuberdamas nuo viršaus žvyrą, Gracija gi veržėsi ištrūkti.

— Ten kerėtojo reikalas! — jam į ausį suriko Nikolajus. — Lipk ant arklio ir nesikišk!

Juris susirado balnakilpę ir užsilipo, kol Nikolajus laikė Graciją — Nikolajus neatidavė jam pavadžio, vietoje to ėmė vesti, o ponė bandė ištrūkti ir pabėgti. Aplink juos skraidžiojo šakelių nuolaužos ir lapai; stengdamasis bėgti Nikolajus kenkė sau, jis tvirtai laikė iš baimės paklaikusią Graciją, Juriui teliko prisilenkti ir pasistengti, kad šakos jo neištrenktų iš balno.

Juris tikėjosi, kad Karoliui nieko neatsitiko, tikėjosi, kad Nikolajus žino, kur eina, vylėsi…

Vylėsi, kad jie tik nusigaus į kokią nors ramią ir šiltą vietą, nes vėjas buvo šaltesnis už šaltą, jame buvo žemės ir akmenų šalčio, ir gėlė jis iki kaulų.

— Jis pakliuvo į bėdą, — prieštaravo jis Nikolajui, nes jeigu Nikolajus pasitikėjo meisteriu Karoliu, tai jis — ne. Tačiau Nikolajus vis ragino juos, kol akmeninė siena liko už jų. Tada jis liovėsi bėgęs, vien tik šlubčiojo ties Gracijos galva per vėjo blaškomą aušrą.

Zadnis vis dar buvo su jais, bebėgdama Gracija atsikratė savo išgąsčio, tačiau bet kas galėjo sukelti kitą panikos priepuolį. Ogi Jurio paširdžiuose gulėjo šaltas kaltės luistas, nes jis buvo vaikas ir našta. Nikolajui reikėjo jį ginti užuot padėjus meisteriui Karoliui. Krukčis pabėgo nuo jų, o Nikolajus daro, ką galėdamas, kad tik jie kur nors nusigautų. Juris ėmė suprasti, kad meisteris Karolis Nikolajui davė nurodymus: nugabenti kvaišą berniūkštį į saugią vietą — štai ką tikriausiai pasakė Karolis.

Gracijai dar judant, Juris nuslydo nuo jos ir dunkstelėjo į žemę prie Nikolajaus užkulnių.

— Meisteri Nikolajau. Jūs jokit. Jums negalima buvo bėgti.

Šaltoje dienos šviesoje Nikolajus pasižiūrėjo į jį — perkreiptas, siaubingas, nuožmus žvilgsnis: „bėgti” buvo skaudus Nikolajui žodis, Juris tai suprato tada, kai buvo per vėlu užsičiaupti.

Juris, gerklėje jausdamas gniutulą, pasitaisė:

— Žinau, jūs būtumėt pasilikęs, jei manęs ten nebūtų buvę.

Nikolajus ėjo nesustodamas, visą laiką vis žiauriu žvilgsniu jį nužvelgdamas.

— Gal ir nebūčiau, — pasakė Nikolajus. — Tegul skradžiai tie kerėtojai, stumdo tave tai šen, tai ten ir neklausia leidimo. Kas turi galimybę rinktis? Kas galų gale turi tą prakeiktą pasirinkimą?

— Jis kerais pavarė mus bėgti?

— Jis arba sveikas protas, — atsakė Nikolajus. — Grįžk ant arklio, vaiki. Lipk!

Nikolajus privertė Graciją sustoti. Būtent dabar jo garbė skaudėjo labiau už jo ranką, buvo netinkamas laikas ginčytis; Juris vėl įsiropštė į balną ir užtilo, tačiau jam pasidarė aišku, kad visą laiką Nikolajus buvo įstumiamas ten, kur maža ką bepasirinksi, Nikolajus būtų ėjęs paskui Tamašą į pasaulio kraštą, jei tik galėtų, tačiau jis nebūtų to padaręs vienas.

Ir jeigu kerėtojai ir raganos užsiėmė savais reikalais, gerai, kad Zadnis nutraukė tą virvę, nes kitaip Nikolajus būtų miręs ant kalvos prie Krukči Tvirtovės, o Tamašas — visai negavęs jokios pagalbos, — šitaip Juris viską sudėjo, taigi ne vien tik jis buvo kaltas dėl to, kas vyksta.

O dar labiau pačiu laiku Zadnis užtiko pėdsaką, bėgo nudelbęs nosį prie žemės, įmaklino į tą tankynę, į aną gervuogyną, tarsi vėjas — šiek tiek švelnesnis nuo tada, kai jie paliko tvirtovės sienas — būtų krėtęs jam pokštus, tačiau šuo aiškiai kažką susekė.

— Jis seka paskui juos, — pasakė Juris Nikolajui. — Tamašas čia praėjo — kitaip Zadnis nesektų.

— Gerai, — sušvokštė Nikolajus, ne per geriausiai nusiteikęs.

— Gal mums reiktų dėl Karolio sulėtinti žingsnį? — galiausiai, kai Nikolajui ėmė gerokai stigti kvapo, paklausė Juris. — Sakėte, jis ketino sekti mums iš paskos.

— Aš nežinau, kas per velnias eina paskui mus!… Ne! Mes nelėtinsime žingsnio. Po šimts tą trolį: „Jis jums padės”, — Karolis sako. „Jis eis su jumis”, — Karolis sako… „Šiaip ar taip eisiu jums iš paskos”, — sako jis. Tikriausiai apie vieną pasakyta tokia pat tiesa, kaip ir apie kitą.

— Čia pėdsakai.

— Aš ne aklas. Po šimts!

Nikolajui labai skaudėjo, Zadnis gi perkirto jų taką ir pabaidė Graciją, bet Nikolajus nesutiktų pasikeisti su juo vietomis ir joti, netgi po to, kai jie sustojo pailsėti ir atsigerti vandens.

Tad nebuvo ko kalbėti; apžiūrėjęs vietovę sugrįžo Zadnis ir pabandė užsilipti Juriui ant kelių, inkštė ir draskė jį nagais, norėjo toliau bėgti, tai Juris apglėbė jį rankomis tam, kad sulaikytu jį, kad tas neišdykautų, kol jie sėdi ir ilsisi. Nikolajaus veidas buvo baltas, jis išprakaitavo, tačiau aiškiausiai neketino klausyti patarimo nei proto balso. Netrukus Nikolajus paėmė Graciją už pavadžio ir liepė Juriui lipti aukštyn, jie perbrido upokšnį ten, kur aiškiai matėsi arklių pėdsakai — dveji pėdsakai; Nikolajus pagailėjo kvapo, kad pasakytų apie tai Juriui, tuo patvirtino tai, ką vaikis manė matąs, o kitoje pusėje, ten, kur arkliai išlipo į krantą, jie rado ašutų, užsikabinusių už erškėčių krūmo.

— Vienas baltis, — pasakė Nikolajus ir dusdamas pridūrė: — Tai tie patys, paskui kuriuos sekėme.

Bet kodėl Tamašas traukia šiuo keliu, o ne namo, magėjo Juriui, juk jie suprato, kad Karolio sesuo žuvusi?

Ir ką ten meisteris Karolis vakar sakė apie veidrodžio šukę bei pačią pragaro gūdumą? Visa, ką Juris buvo nugirdęs, jo galvoje susijaukė. Tąkart jis nesuprato visko kartu, o dabar visa slydo nuo jo šalin dalimis bei dalelėmis.

Bet jiems bekeliaujant, Zadnis dar kažką suuodė, suraukęs nosį ir pašiaušęs sprandą metėsi atgal, ir Nikolajus antrąsyk pritūpė prie pėdsakų.

— Kas ten? — paklausė Juris, jis pats buvo bešokąs žemėn pasižiūrėti, tačiau Nikolajus nustūmė Zadnį šalin ir pakilo.

— Kažkas avįs batais, lygios eisenos. Kažkas šiek tiek aukštesnis už mane.

Jurio širdis prasmego.

— Juk tai ne Tamašas.

— Ne, — Nikolajus pritarė ir pavedėjo Graciją tolėliau palei krantą prie visiškai sutryptos žemės. Arkliai čia trypę pirmyn ir atgal, gėrę, matyt, ir išrausę žemę giliais, vandens prisisunkusiais įspaudais.

— O tas goblinas, kurį Krukčis užuodė?

— Labai tikėtina. Jo pėda siaura. Ir ilga.

Juriui nesinorėjo apie tai galvoti, jis nenorėjo kankintis abejonėmis ir nerimauti, kai negali padėti… bet buvo ir kiti pėdsakai, o kol jie keliavo, Zadnis buvo neramus, jo gaurai liko pašiaušti.

Tačiau pavakariop, vis dar sekdami tais pėdsakais, jie priėjo seną statinį, sieną, apaugusią vijokliais. Čia netoliese kažkokių žmonių gyventa — jei ne goblinų ir jeigu Tamašas kartu su ragana kažkur traukė kažko ieškodami, tai šitas kažkur tikrai ėmė panėšėti į kažką kitą nei miškas. Juris pradėjo vaizduotis, kad jis paprasčiausiai užjos už upės vingio, suras kitą senovinę tvirtovę ir baltą bei juodauodegį arklį, saugiai laukiančius kieme.

„Ką tu čia veiki”? — paklaus Tamašas, visas dėl jo susijaudinęs, ir jis trumpai atsakys, koks tai puikus dalykas, kad jis yra ir kad jie turi grįžti atgal pasiimti Karolio. Ragana kartu su Karoliu turėtų sugebėti susidoroti su goblinais, ir jie galės grįžti namo.

Bet Juris negalėjo negalvoti apie Tajni Strazą ir kaukoles bei baslius, ir apie tą šviesą bei vėją, kur įsisiautėjo aplink tvirtovę. Kai jis apie tai pagalvojo, visas miškas ėmė atrodyti šaltas ir grėsmingas, o jis pradėjo girdėti kiekvieną lapo šlamesį.

Staiga kažkas upokšnyje šalia jų suburbuliavo, pakilo su vandens plūstelėjimu ir išgąsdino Nikolajų; tas nusikeikė. Tai panėšėjo į vandens žolių krūvą arba į didžiulę apverstą plaušinę šluotą.

Krukčis.

— Kad tave skradžiai, eikš čia! — riktelėjo Nikolajus. — Kas nutiko Karoliui? Kas ten nutiko?

Krukčis vėl panėrė ir dar kartą iškilo kažkur pasroviui nendryne — virš vandens tik akys, o jo vingri uodega nervingai raibuliuoja vandens paviršiumi.

— Nepasitikiu aš tuo daiktu, — murmtelėjo Nikolajus. — Nepasitikiu juo.

Ir kaip tik tolėliau už Krukčio…

— Jų ten du, — sušuko Juris ir, vandenyje pamatęs antrą luistą, parodė į kitą vingrų ribėjimą kaip tik už jo.

Tas padaras dingo, kaip ir Krukčis.

— Po šimts! — užriko Nikolajus.

Tačiau Krukčis nuo jų nebesitraukė. Žliugsėdamas ir varvėdamas išlipo šiek tiek tolėliau pasroviui prie apgriuvusios sienos ir bevartės angos. Kol jie jį pasiekė, Krukčis nusipurtė ir prisėdo pailsėti ant vieno iš senų akmenų, Zadnis gi pasileido bėgte pirma jų ir ėmė iš visų pusių šokinėti ant Krukčio, permirko visas, mat Krukčis tapnojo jam su didžiule gauruota savo ranka ir glaudė jį sau į glėbį tarp varvančio kailio klosčių.

Po to iš upokšnio išlipo antrasis trolis, nusipurtė, priėjo ir atsisėdo šalia kito trolio, dabar jie turėjo manyti, kad prie Krukčio.

— Na, — Nikolajus gaudė kvapą atsišliejęs į Gracijos petį šalia Jurio kojos. — Ką gi, štai dabar turime du trolius. Jie prisėdo, ir mes, manyčiau, čia lauksime bei tikėsimės, kad Karolis visa tai suruošė. Arba mes pagalvosime apie kažką kitą. Arba goblinai mus suras… tokiu atveju… — Nikolajus įkvėpė ir apsidairė aplink, apžvelgė žolėtą erdvę iki miško, upės ir sugriautos sienos.

— Tokiu atveju aš norėčiau, kad turėtume gerą priedangą ir vietos, kur paslėpti arklius… Vaiki, ar tas tavo lankas geras?

— Taip, pone. — Juris tai suprato kaip leidimą lipti žemyn su lanku rankoje. — Tai senas Tamašo lankas, — jam nepatiko toks planavimas dėl goblinų, tarsi jie būtų neabejotinas faktas. Kitapus tos sienos, kiek jis užmatė, nebuvo jokios tvirtovės, jokių durų, kurias jie galėtų užremti — vien dangus ir giria bei visur aplink juos seni akmenys. O jis buvo pavargęs, išsigandęs ir peršalęs, Tamašo — nė ženklo, tik pėdsakai ir arklio ašutai ant erškėtkrūmio.

— Čia buvo goblinas, — pasakė Krukčis, glėbyje laikydamas Zadnį. — Užuodžiu jį. Labai užuodžiu.

— Tas pats? — paklausė jo Nikolajus.

— Sekė paskui juos, — atsakė Krukčis, o kitas trolis sutikdamas linktelėjo galva.

10

— Hššš! — sušnypštė Azdra’ikis, sugriebdamas Tamašui už peties, partempė jį atgal į priedangą tarp uolų šalia Lvi. Vėlią šito blogo sapno popietę ilgame ir uolėtame kelyje nesigirdėjo jokio triukšmo, tik arklys ir kažkur netoliese giedantis paukštis. Po to Tamašas išgirdo tylų metalo skimbčiojimą — vis garsiau ir garsiau.

— Kitas patrulis, — Azdra’ikis ištiesė ranką ir parodė išilgai šlaito. — Noriu, kad tu nusileistum žemyn palei šią nuokalnę, ar matai?

— Aš?

— Aš čia pasaugosiu arklį.

— Tai mano arklys…

— Didelis arklys, kvaily. Na, leiskis gi žemyn ir nesiginčyk. Ar nori, kad jį pastebėtų?

— Nebandyk jo suėsti!

— Man daug labiau patinka jauni kvaileliai… Skuosk žemyn! Nagi!

Tamašas įsiutęs trūktelėjo petį, numetė Azdra’ikio ranką ir rūsčiai pažvelgė jam į veidą.

— Ko tu nori?… Užpjudyti?

Azdra’ikis suraukė prieš jį antakius — šiurpus reginys iš arti.

— Šitaip tu bent jau turi šansą… Paimk iš jos tą prakeiktą daiktą!

— Veidrodį?

— Veidrodį. Veidrodį. Taip, veidrodį. Mėnule valdove, stokis vidury lauko ir šauk! O kodėl ji nešaukia…? Skuosk žemyn, kvaily, kol likęs pasaulis dar neišgirdo to, ką ji daro.

— Kaipgi tu girdi…

Stiprūs Azdra’ikio pirštai įsikibo jam į petį.

— Nes tu su manimi, nes tu aidi, žmogau, kaip varpas, per kurį suduota; visos pasaulio magiškos jėgos ataidi ir ypač jei ji nori ką nors surasti. Štai kodėl po kalvas besivydami savo uodegas bastosi patruliai. Ir štai kodėl jie vis dar jos nesuranda. Bet tu čia su manimi, ar vis dar mane supranti? Ne? Visiškas kvailys.

Eik!

Juris nesupaisė, ko siekia Azdra’ikis, bet suprato, ką reiškia judviejų matytas patrulis. Neabejojo, kad kažkas vyko ne pagal Elos planą, ir Ela kėlė kažin kokį magišką sąmyšį, tą Azdra’ikis jam pasakė, be to, nebuvo jokios abejonės dėl jai gresiančio pavojaus, jeigu patruliai ją surastų. Jis nuropojo tarp uolų gėdingai išvytas, prisiekinėjo gyvensiąs, kad išgelbėtų Elą, po to atsiims Lvi ir atkeršys Azdra’ikiui ng’Saeichui, burtams ir visiems.

Tačiau, jei Azdra’ikis pasakė bent porą tiesos žodžių, Azdra’ikiui reikėjo jo tam, kad gautų tai, ko goblinas nedrįso liesti: Tamašas nė per nago juodymą nepatikėjo, kad Azdra’ikis ruošėsi laukti čia rankas susidėjęs, kol jis aptiks Elą. Galbūt Azdra’ikis dėl jo minėto sąmyšio negalėjo jos surasti. Gal Elos magija slopina tam tikrus goblinų jutimus, kokių paprasti žmonės neturi; galbūt viskas, ką Azdra’ikis tegalėjo padaryti, tai paleisti jį kaip šūvį tamsoje… kažką apie žąsis rudenį, kvailus balandžius ant laktos galvojo jis skindamasis sau kelią per kalvą, išsekęs, temstančia sąmone. Jis ne daugiau už Azdra’ikį suprato, kur eina, tiesiog vylėsi, kad jeigu egzistuoja jame bent lašas magijos, tai jis anksčiau už goblinus suras Elą.

Saugodamasis pasalų jis perėjo ilgą pakalnę. Tikriausiai Elos magija turėjo savą trauką, nes kažkas pasakė jam sukti kairėn bei įkalnėn ir tada, kai jau nuėjo gana toli už praeito paskutinio viršukalnės išsišakojimo, kad pats negrįžtamai susipainiojo, ir kai nulipęs žemyn bei vėl įkopęs gal buvo ant tos pačios kalvos, o gal ne, tarp didžiulių pilkų uolų jis pamatė rudą Skorės pavidalą. Kumelė vis dar buvo pabalnota, pakalnėje ji skabė šiurkščią žolę.

Tamašas nusibrozdindamas ranką nuslydo biriu šlaitu prie arklio. Skorė liovėsi rupšnojusi, kad žvilgtelėtų į jį, po to ir vėl ėmė ėsti žolę — ištikima kumelė, nors jos ponios nesimatė nė ženklo.

Jis neišdrįso šūktelėti. Sekė tuo pačiu raginimu, kuris atvedė jį iki čia, žengė palei kalvą tarp žmogaus ūgio akmens luitų, o pamatęs šešėlį, kur jokio šešėlio neturėtų būti, pažvelgė aukštyn, tikėjosi išvysiąs debesį, tačiau nebuvo nė vieno debesėlio: tiesiog prieš jį — pritemęs dangus ir žemė.

Man šitai nepatinka, pamanė jis ir ėmė vaizduotis kokius nors goblinų burtų spąstus, tačiau net nepagalvojo apie grįžimą atgal. Šis kelias teisingas — tuo buvo taip įsitikinęs, kad ėjo toliau, ir niekas regima jo neįbaugino: nei bokštais stūksančios uolos, nei žolės negyvumas ar belapiai krūmai. Turbūt, sprendžiant pagal dangų viršuje, čia ant žemės neturėtų būti šešėlio, tačiau tai nebuvo iliuzija: jam beeinant oras rodės vėsesnis, pradėjo pūsti vėjas, o kai jis sunerimęs pažvelgė atgal, nebepamatė uolų, kurias ką tik buvo praėjęs.

Vis blogiau ir blogiau.

— Ela? — Jis neišdrįso garsiai pašaukti. Pajuto, kad vėjas žvarbesnis, nei tikėjosi — ar dėl miego stokos, o gal dėl drėgno šalčio ir dėl to, kad magiški dalykai painioja atmintį. Jis jautė, lyg eitų link kažkokios vietos, kur visa, ką jis žinojo, išnyksta.

Po to pasigirdo tas anksčiau jo girdėtas metalo skimbčiojimas, silpnas, vis garsėjantis — patrulis, pamanė jis ir pasiieškojo kokios nors vietos pasislėpti. Vėjo pagautos dulkės pakilo sūkuriu, o pro vėjo uždangą pasirodė raiteliai vien gobliniškais šarvais, plaikstėsi sutankėjusiame ore sunkiai įžiūrimos vėliavos. Tamašas pasislėpė tarp uolų, kol jie, nematydami jo, sruvo pro šalį sėdėdami ant tamsių lyg šešėliai ir keliančių šiurpą padarų su ryškaus žalvario akimis, apvestomis plieno švytesiu. Jie prajojo, ir triukšmas pritilo iki dunksėjimo į žemę bei į akmenis, kol ir visai nutilo.

Uolos išliko. Kaip ir dulkės. Dėl viso kito jis abejojo — jo mintys buvo skraidinamos tarsi sapnas: jie buvo goblinai, jie buvo žmonės… jis įsikibo į tvirtą akmenį ir jautė, kad pasaulis atlapotas ir sukasi aplink jį, juto, kaip uola jo glėbyje krustelėjo, dunkst! — staiga ir vieną kartą, tarsi žemės pluta būtų perlūžusį ir vėl galėtų taip lūžti.

Tamašas prisivertė paleisti iš rankų tą priedangą, kai jo širdis šaukė: „Pavojus!” Jis paleido akmenį ir nuėjo^ po to nubėgo drebančia žeme per dulkes ir kaukiantį vėją. Žemės krestelėjimai vertė jį sverdėti. Priekyje žemė buvo dar tamsesnė ir tamsesnė, drebančios uolos iškilo lyg apgriuvusios kolonos.

Už jų oras buvo lyg ledas ir garsai tilo. Elą jis užtiko sušalusiame šešėlių ir dulkių sūkuryje, nors vėjas liovėsi, jos apdaras vis dar plaikstėsi — veidrodis lyg ne vietoje atsidūręs mėnulio gabalėlis spindėjo jos rankoje.

Tamašas siektelėjo jos — jis tiesė ir tiesė savo ranką per besiplečiančią bedugnę, kai vėjas sustūgo ir ėmė suktis aplink juos — audra, plaiksčiusi Elos apsiaustą aplink jį, o jo apsiaustą — aplink ją.

Ela grūmėsi apsiaustyje, smogė jam ir pabandė ištrūkti, bet jis jos nepaleido — nei jos, nei veidrodžio; tas nudegino jo ranką ugnimi ir ledu, ir jis daugiau nebetikėjo nei tamsa, nei vėju. Jis tikėjo pakalne ir laukiančia Skore, ir uolomis, ir ryto saule, visai nesvarbu, kokie pavidalai lindo į akis. Kvailys, brolis taip jį vadino, kvailys, kas neapsisprendžia, tačiau, prisiminęs akmenis ir brūzgynus, ir kumelę, ir saulę ant akmenų, jis žinojo, kas yra saugu, ir jis rimtai ketino pasiekti tą vietą.

Po to stojo ramybė, ir jiedu buvo ten, visai netoli Skorės. Ela trūktelėjo jo ranką norėdama išsilaisvinti ir atsiimti veidrodį.

— Liaukis, — protestavo jis. — Jie už mūsų, dėl dievo meilės, lipk ant arklio, jie girdi magiją… jie ieško tavęs.

— Nedrįsk, — įsiutusi Ela gaudė kvapą. — Nedrįsk, ar tu supranti?

— Mergyt, jie girdi ją, visi aplinkui ją girdi, — jis vis dar nepaleido jos rankos nė veidrodžio, ir ji nesiliovė spardytis bei grumtis, kad tik atimtų veidrodį. — Liaukis! Paklausyk manęs!

— Kur tu buvai? Sakiau tau, būk su manimi, o tu išėjai paklaidžioti po girią. Visa tai tavo dėka! Man nereikia tavo pagalbos! Paleisk mane!

Gerai, pagalvojo jis, gerai, visą gyvenimą jam taip kalbėjo, Bogdanas taip sakė: jis dėl visko, po galais, buvo kaltas. Bet jos riksmas tuoj prišauks jiems bėdą, ir jis nepajėgė sulaikyti pašėlusiai besidraskančios mergiotės ir tuo pat metu pagauti arklio. Tamašas metė ginčytis ir laikyti ją bei veidrodį, kad tik sugautų Skorę, kol ji dar nepabėgo kalvos pakraščiu.

O kai sučiupo kumelės pavadį, jis apsidairė, kad pamatytų, jog Elos dingta tiesiog aukštyn šlaitu.

Jis neišdrįso šūktelėti jai iš paskos. Burbtelėjo žodžius, kokius tik Nikolajus vartojo, ir staigiai užsišoko ant Skorės nugaros, buvo netekęs kantrybės dėl kumelės nuomonės, kur link jie turėtų traukti, o labiausiai — dėl užsispyrėlių moteriškių; jis užjojo stačia galva paskui nelaimėlę vis stačiau ir stačiau įkalnėn, kol teko nulipti nuo arklio ir kopti pačiam.

Skorę jis paliko stovėti tarp neaukštų pušaičių. Ela nesislapstė. Ji sėdėjo, kai Tamašas priėjo prie jos jai iš paskos, ji graudžiai verkė, jis girdėjo ir nesitraukė.

— Kelkis, — pasakė jis. — Pasiimk prakeiktą arklį bei veidrodį ir eik, kur nori. Aš neatėjau tavęs apiplėšti.

— Aš negaliu, — ji kūkčiojo. — Negaliu to padaryti, nebuvau tiek stipri… Pamečiau girią, nebuvau ten…

Tai buvo pirmas tiesos pripažinimas, kokį jis iš jos išgirdo, ir, Dieve, šią akimirką ji neatrodė vyresnė už Jurį.

Tamašas prisėdo šalia jos; dabar, kai liovėsi bėgęs, jam pasidarė silpna per kelius. Ji paslėpė savo veidą delnuose ir, kaip ir visos kvailos mergiotės, nežinia dėl ko raudojo, jo gi gerklėje įstrigo kąsnis, galbūt savigrauža, atsižvelgiant į tai, kad jam neliko jokių vilčių, tik juos medžiojantys goblinai.

— Paklausyk, — pradėjo jis. — Ašaros nepadės.

Ji stengėsi atgauti kvapą.

— Aš stengiausi, — kūkčiojo ji. — Bandžiau Girioje surasti savo kelią, bet nesidarė taip, kaip turėjo darytis… niekas nevyko taip, kaip derėjo nuo pat tada, kai tu atėjai…

— Gerai. Gerai, gal ir taip… Bet gal ponia visko nežinojo.

— Tu nežinai!

— Ne tai svarbu, Ela! — Dieve, jis girdėjo Nikolajų per pratybas šaukiantį ant jo ir Bogdano. — Esmė ta, kad tu nelaimi, ar ne? Tu nelaimi. Galbūt tai mano kaltė. Galbūt aš nepadarysiu to, ką privalėčiau. Šitai irgi nesvarbu. Ką tu ketini daryti, kad laimėtum?

Ji nurijo vieną oro gurkšnį ir kitą, kol jos lūpos ėmė virpėti, ir pasipylė piktos ašaros.

— Nedrįsk, — tarė jis. — Kaip drįsti! Mergyt, buvai palikta su ginklu, po galais, su svarbiu ginklu, kad visi aplink jį kelia sąmyšį. Azdra’ikis jo nori. Ar tu nori, kad jis jį gautų? Ir ką tu dabar ketini su juo daryti, kai pirmasis bandymas nepasisekė?

— Jei tik ponios brolis nebūtų nužudytas… jei tu galėtum pagelbėti, bet ne, tu išėjai į girią… Jei visa, ką pasakojo ponia, būtų vykę, kaip turėjo vykti…

— Šitai irgi nesvarbu. Ką ketini daryti, kad laimėtum?

— Tu neturi teisės šitaip su manimi kalbėti!

Iš visų kada nors jo sutiktų sutvėrimų, išskyrus tik patį goblinų lordą, ji labiausiai varė jį iš proto. Tamašas buvo nebetoli beprotystės, prie sveiko proto ribos.

— Tada paimk arklį, — tarė jis, dabar jis net nebepyko, tik skaičiavo, kiek jis bus vertas ir kiek pratemptų, kliuviniu būdamas, jei Azdra’ikis arba patrulis jį pagautų. Ilgėliau, pamanė jis, jeigu jam pavyktų atsikratyti Ela, jei eitų pėstute bei palaikytų bet kokius magijos aidus, kurie, anot Azdra’ikio, klaidina goblinus persekiotojus. — Tik paimk arklį, nešdinkis iš čia, ir laimingai. Aš pavargau, aš tiesiog labai pavargau, Ela. Jei nori būti kvailele, eik ir pati tą daryk.

— Aš nesu kvailelė, — pasakė ji, jos smakras drebėjo. — Ji man nepasakė, kaip viskas bus, ji paprasčiausiai sakė, kad tai suveiks, eik ir daryk taip, taip ir šitaip, o jei nepavyktų — jei tai nesuveiktų, turėjau surasti magišką vietą… ir mums nepavyko tinkamoje vietoje įeiti į Girią. Aš negalėjau surasti jos vidurio. Aš nežinau, ką daryti!

Jos ponia buvo melagė, jos raganavimas — tiesos, klaidingo mokymo ir spėlionių painiava, ir niekas gyvenime neruošė Elos spręsti savo galva. Visiškai suprantama, kodėl ji nepateikdavo nei atsakymų, nei samprotavimų, mąstė jis: ji jų neturėjo. O tų progų, kuriomis jis privalėjo pasinaudoti, su penkiolikmete mergiote sau ant sprando jis negalės išnaudoti.

Tačiau matant, kad Ela nori elgtis kaip vaikas, į galvą jam dingtelėjo kitos rūšies protinga mintis: jis trūktelėjo Elą aukštyn už riešo, suėmė rankomis jos veiduką ir pabučiavo antrąją porą jo gyvenime bučiuojamų lūpų; jis pabučiavo nei švelniai, nei mandagiai, ketino bučinį pabaigti šaltu „sudiev, aš išeinu”, po kurio mieliausioje širdžiai ir kvailiausioje jo vaizduotėje ji bėgte atbėgtų jam nusilenkti ir prašyti pagalbos arba mažų mažiausiai paūgėtų savaite ar dviem.

Bet jį užplūdo keistas svaigus jausmas — gal dėl veidrodžio ar dėl kažko žemiško kaip miego stygius. Jam trūko kvapo, Elos rankos kažkaip apkabino jo kaklą, ir jis pagavo save bedarantį tiksliai tą patį, ką darė ir šmėkla — jis tęsė, kas buvo jam nutikę. Tamašas ėmė su baime trauktis, jos gi akių žvilgsnis, kaip tąkart jo, buvo apstulbęs, suglumęs ir išgąsdintas, o jos pirštai — įsikibę į jo apykaklę, ir kumštis su veidrodžiu gniaužė jo rankovę.

— Atsiprašau, — jis surado kvapo pasakyti — taip pradėjęs, jis nebežinojo, kaip nusigauti iki „sudiev”. — Nuvesiu tave prie arklio, — ir nutempė ją žemyn šlaitu, kur buvo palikęs pririštą Skorę.

— Aš nežinau, kur mes einame, — sakė ji per galvą maudamasi grandinėlę.

— Kur tu eini, — tarė jis ir atrišo pavadį.

— Aš neinu!

— Tik užlipk ant arklio, — paprašė jis ir pasuko ją veidu į Skorės balną. — Nesiginčyk. Ir būk atsargi. Azdra’ikis tavęs ieško. Ji įkėlė koją į balnakilpę. Jis stumtelėjo glaudžiai aptemptą sijonuotą, apsiaustuotą gniutulą, ir Ela atsisėdo raita, baugiai įsitverdama jo rankos.

— Ką tu turi su juo bendro? — ji pareikalavo atsakyti. — Kas tau atsitiko?.. Kur tu buvai?

— Sutikau šmėklą, — pasakė jis, ketino suduoti Skorei per pasturgalį. Bet Ela vis dar laikė jo ranką.

— Kieno?

— Ilenos. Taip Azdra’ikis sakė. Jis sakė, kad ji jam buvo skolinga vieną norą. Tai manęs jis paprašė, kitaip nežinau, kas būtų atsitikę, — Skorė nenustygo, trūkčiojo juodu, iš po kanopų žiro skalūnai, ir jam teko leistis žingsniu, kad spėtų su ja. — Jok lauk iš čia.

— Ne… Ne, nejosiu be tavęs. Man tavęs reikia!

— Tu taip nesakei.

— Niekada niekada taip nesakiau. Aš bandžiau sugrąžinti tave — aš tikrai tave sugrąžinau, ir tu negali išeiti.

— Tu paleidai ant manęs burtus? Tu mane apkerėjai?

— Aš tave sugrąžinau! Ištraukiau tave iš miško, aš tave išgelbėjau! Tu negali išeiti. Aš tavęs neleisiu!

„Pagyvensim — pamatysim”, — sukosi ant jo liežuvio. Tai, kad ji apkerėjo jį, buvo išdavystė. Bet jos lūpų prisilietimas buvo ant jo lūpų, ir galbūt tai — kerai: jis vis dar nesipriešindamas judėjo šalia Skorės, ji gi kvailai laikė jo ranką.

— Tai štai kodėl aš negalėjau pasilikti, — Ela prieštaravo. — Štai kodėl negalėjau tavęs surasti, tame Girios amžiuje aš negalėjau kerėti… Ilena — blogiausia dvasia, kokią galėjome sutikti! Ji — ragana, užtraukusi pražūtį! Ji nori magijos!.. Tamašai, tau negalima čia likti, tau negalima pasilikti netoli šios vietos, nė vienam iš mūsų negalima! Girioje ji tokia galinga, ponia šito nežinojo. Ji nori veidrodžio, štai kas netaip vyksta… Ji amžiams tai suplanavo…

Tamašas, stengdamasis suvaldyti kumelę, vos nesuklupo ant krūmo, parkrito iš paskos, tačiau jis jau nebeketino grįžti ir ginčytis su goblinų dėl kelio. Jis ėmė sekti paskui Skorės uodegą, gūdus vakarykščios dienos miškas mintyje buvo pernelyg arti, ir šešėlis šnabždėjo tamsoje sakydamas, kad nėra jokio išsilaisvinimo iš burtų, kuriuos Girios raganos jau sukūrė.

— Tai kurgi dar mes galime eiti? Ar tu žinai? — jie nebuvo nuvesti į mišką, tik toliau pašlaičių. — Ela?

(Į galios vietą, Tamašai. Mano namai stipriausi ir saugiausi. Jie nedrįsta manęs nužudyti dėl burtų, kurie juos riša prie šių vietų, jie nedrįsta… Aš būsiu tavo sąjungininkė, jei tu tik paklausysi…)

Tamašas kluptelėjo, toks aiškus buvo jam balsas, tarsi prisiminimas apie kažką, ko niekada negirdėjo, kažkas, kas siejosi su ta vietove už jo aidų vokų. Jį vis krėtė ir krėtė šaltis, ir jis pasiklydo tamsoje…

„Azdra’iki!” — sušuko jis toje tamsioje vietoje ir vieną širdies tvinksnį patikėjo, kad Azdra’ikis yra jo viltis ir jo išsigelbėjimas — bet tai — kvailio mintis, pavojinga mintis… dieve, o jei Azdra’ikis būtų jį išgirdęs… jei ragana būtų…

Dieve, ne, jis kartą jau ištrūko iš to glėbio — jis nebeturėjo jokio noro vėl į jį įsipiršti, jokio troškiipo net pagalvoti apie tai. Jis pasivijo Skorę ir nušlubčiojo šalia Elos. Dangus tapo pieno baltumo ir žalvario spalvos. Tamašo skruostai degė, o dangus draiskiame pušų šešėlyje iš žalvarinio virto blyškiai violetiniu. Ela timptelėjo Skorę žengti per menką medžių uždangą, o jis susirado balno raištį, kur laikytis; Tamašas buvo beveik apakęs nuo pervargimo, klupinėjo ant trupančių skalūnų… ogi kažkas jo viduje — tamsus ir šaltas lyg naktis — sakė: „Tamašai. Tu gali manimi pasitikėti. Man pačiai tai svarbu, Tamašai, taip pat, kaip ir tau. Man svarbu, kad tu ją nugalėtum, ir aš nesusipykusi su mergiote…

Tamašai, paklausyk manęs…”

Tebus prakeiktos visos raganos, sukėlusios šią beprotystę, galvojo jis susierzinęs. Tebus prakeikta neišmanėlė ragana, kuri mokė Elą spėliodama bei numanydama — dabar jam irgi buvo aišku: Elai, staiga supratusiai, kad visos jos galimybės nepatikimos, buvo dėl ko kraustytis iš proto… tad ji atkreipė savo akis į jį.

Senele, pagalvojo jis ir tepajėgė pamatyti amuletais nukabinėtą kapą Magijaros uolynuose. O, senele, jei čia veikia burtai… jei jos ponia melavo… jei viena dvasia gali mums pakenkti — žinau, tu nepakenktum. Ar girdi mane, senele? Kur tu? Man tavęs reikia, jei girdi mane.

Kvailas mąstymo būdas — tikėtis magijos, galvoti, kad gal senelė jį girdi… jis taip žemai, iki tokių vaikiškų svaičiojimų puolė.

Bet ar magija neveikia šitokiu būdu? Ar ne dėl šito buvo kerėtojai — kad reikalautų iš pasaulio neįmanomo?

Valstiečiai meldė: kaimo žmonės ateidavo su savo miežinių šiaudų žmogučiais ir maisto atnašomis bei savo prašymais duoti vaikutį…

Kuo senelė su visu tuo buvo susijusi? Ką ji turėjo su jais bendro?

Jei senelės vėlė galėtų sugrįžti, ji atsistotų tarp jo ir to kaulų bei tamsos vaiduoklio — senelė niekada nepakęstų grasinimų tam, ką pavadino savu.

Na, ir kada jis pradėjo galvoti apie tokius kvailus dalykus? Apie apsaugą nuo tamsos? Apie kerėtojo norus? Arba apie vaikišką troškimą, kad senelės pasakojimai nebūtų melas… kai visa aplinkui kalbėjo jam apie niokojimą ir mirtį. Saulės nutviekstos senelės girios, spindinčios senelės tvirtovės ir senelės laukai bei kaimai, ir senelės pasakų pasaulis. Kada taip buvo? Kam prikimšti savo anūkų galvas tokiais beviltiškais, įžūliais prasimanymais? Ar tai tokia raganų priedermė — apgaudinėti? Ar visa tai — magija? Tamašas Karolyje niekada to nebuvo pajutęs.

Senelė perėjo kalnus ir su Magijaros valdovu — arba su tuo kažkuo, kad ir kas bebūtų jo senelis — susilaukė vaikų…

Kodėl? Kad išvengtų beprotystės, kokią čia sukėlė raganos? Bet kam meluoti apie tai, kas čia buvo?

Nes dabar žemiau jų — visa nuniokota. Ir Ela ėjo… Saulė Valdovas težino, kodėl ir kur, nes jis abejojo, ar Ela žino, nebent tik tai, kad tas ėjimas tolina juos nuo medžiotojų ir nuo girios, kur vaidenasi.

* * *

Vakarienė buvo šilta ir soti. Saulei leidžiantis Nikolajus primygtinai pareikalavo užkurti nedidelį laužą sakydamas, kad jei goblinai užuodžia dūmus, jie greičiausiai užuodžia ir arklius bei žmones, tiesiog tai visai tikėtina, o arbata su džiūvėsiais suteiks kūnui jėgų; tačiau vakarienė Jurio skrandyje gulėjo tarsi luistas. Troliai kažkur išėjo, matyt, upėn. Zadnis suėdė savo bei dalį jo džiūvėsio ir nubėgo tyrinėti varlės ar dar kažko tarp nendrių prie vandens pakraščio.

Buvo laikas — prieš taip nedaug dienų, — kai jis pats būtų buvęs ten, kaip ir Zadnis, guvus ir smalsus, būtų linkęs su pagaliu baksnoti vandenį ir apvertinėti akmenis, bet būtent dabar jis manė, jog jau užtektinai prisižiūrėjo keistų dalykų, kad būtų patenkintas mėnesių mėnesiais. Jis norėjo, kad troliai sugrįžtų, kad vėjas nestūgautų taip vienišai medžių viršūnėse, ir jis suprato, kad Nikolajus galanda savo kardą: džir, džir, džir — bet tai nebuvo malonus garsas kartu su vėju ir aukštų medžių ošimu, ir mirgėjimu to, kas galų gale buvo tik mažytis lauželis prieš naktį ten, kur tikriausiai vaidenasi.

Visų labiausiai jis troško nors kiek nutuokti, kur yra šiąnakt Tamašas ir ar gerai jis pavakarieniavo.

Ir kas nutiko Bogdanui, jei būsime teisingi. Juris žinojo, kad turėtų jaustis baisiai kaltas dėl to, kad buvo patenkintas, jog jie turi galimybę surasti būtent Tamašą. Be jokios abejonės, Juris vis dar būtų čia, jei jie sektų tik paskui Bogdaną… jis pabėgo iš namų ir per kalnus, kai kaitas buvo tik Zadnis, dėl dievo meilės, tad jis visai neabejojo savo drąsa arba savo prielankumu broliams, tačiau niekada anksčiau jis nemanė, jog tikrai taip labai nepasiilgs Bogdano, jei tik pavyks surasti Tamašą gyvą, ir jis nemanė, kad šitai, jei jau iki to prieita, iš jo padarė labai sąžiningą vaikiną.

Nuo tada, kai leidosi per kalnus, Juris labai daug sužinojo apie save… jis visada galvojo viena: kad jis neturi būti rimtas, juk jis nėra Magijaros paveldėtojas. Jis visada bus jaunylis ir galės daryti visiškai viską, ko norės savame gyvenime.

Tačiau Magijara šiąnakt atrodė labai toli, netgi jei dangus buvo tas pats ir tos pačios žvaigždės virš jų. Visa, ką jis buvo pratęs veikti, ir visi draugai, kokius turėjo, ir visi dalykai, kuriais domėjosi, buvo kitapus kalnų — kur toli gražu iki tų vaizdų, kokių nė vienas iš anų berniūkščių nematė, toli gražu iki nutikimų, kokių kiti berniūkščiai niekad nepatirs, štai kokia tiesa. Tamašas atidavė jam savo lanką, ir Juriui patiko jį dabar laikyti. Jį liesdamas jis geriau jautėsi, tarsi tol, kol medis jo rankoje yra šiltas, nėra taip jau blogai.

Medis atšaltų, jei Tamašas žūtų — tokias kvailystes sakydavo baladžių kūrėjai, tačiau šiose vietose Juris matė tiek daug stebuklų, jog nebebuvo labai įsitikinęs, kad visa tai kvaila. Šiąnakt Juris jautėsi geriau, jei laikė ką nors priklausiusio Tamašui, tai gal bet kas tiktų? Galbūt pasakojimuose būta kažkiek tiesos ir nėra taip svarbu, ką laikai, svarbiau, kaip susikaupęs galvoji apie žmogų. Gal jei jis tvirtai rankose laikys lanką ir galvos apie Tamašą labai susitelkęs, tai privers jį išgirsti: „Mes čia, mes tavęs ieškome, nepasiduok ir nepadaryk nieko kvailo…”

Staiga pakilo vėjas, šiurpus, netikėtas gūsis, kuris atvėsino orą, net antklodes supūtė į riedantį tumulą, o ugnį — į kibirkščių ir karštų pelenų juostą. Gracija persigandusi sužvengė, o Nikolajus pašoko ant kojų.

— Tai vėjas! — šaukė Juris, šaltis vis košė, vaikis bandė sulaikyti, kad antklodės ir kaistuvas nenuskristų, o Nikolajus stengėsi sugriebti Graciją. — Tai tas pats vėjas…

Daiktai, ėmę skristi vartų link, pradėjo pleventi atgalios, tarsi burtų genami — stiprus vėjas irgi lygiai taip pat stipriai pūtė lauk pro vartus, ir Juris tuo pat metu iš abiejų pusių pajuto vėjo smūgį, tiesiog aukštyn sutaršantį jo plaukus ir jo apsiaustą, aplink ir aplink, o kai Juris galutinai išsivadavo iš apsiausto ir įkalino jį savo rankose, pamatė, kaip į orą švystelėjo prikaistuvis — aukštai iki pat medžių viršūnių — ir su žvangesiu sugrįžo žemyn.

Netikėtoje tyloje, žvaigždėms apšviečiant, jis įsispoksojo į jį. Ir pažvelgė į pakrantėje stovinčią pasišiaušusią figūrą, į seną žmogų blankiu apsiaustu, jo plaukai — visi sutaršyti, į žmogų…

Saule valdove — tai Karolis, einąs lyg būtų labai labai silpnas… arba sužeistas.

Zadnis leidosi bėgte pas jį, baikščiai metėsi atgal, vėl prie meisterio Karolio kojų, sumišęs sukiodamasis aplink.

— Karoli? — atsargiai paklausė Nikolajus, o Karolis ir toliau ėjo lėtai, kol nusigavo prie plokščio akmens, kur jie buvo sukūrę laužą. Vėjas nusilpo. Ir ugnis buvo kadaise nusilpusi, bet ji tuojau pat be jokios priežasties, kokią galima būtų pamatyti, pašoko prie Karolio kojų.

— Meisteri Karoli? — tarė jis, atsargiai artindamasis, Zadnis trynėsi apie jo kelius. — Meisteri Karoli?

— Labai norėčiau arbatos, — silpnu, užkimusiu balsu tarė Karolis.

Arbatos, pagalvojo Juris ir prisiminė, kaip nukrito prikaistuvis, nubėgo jo paimti, tuo tarpu priėjo Nikolajus, susikišęs rankas už diržo, ir pastebėjo:

— Velniška moteris — ta tavo sesuo.

— Dieve, — krūpčiodamas, kad net Juris galėjo iš tolo įžiūrėti, ištarė Karolis.

Jis praskalavo kaistuvą ir prisėmė jį upokšnio vandens, parėjo bei tiesiai pakabino ant ugnies prie Karolio kojų.

Bet Karolis kalbėjosi su meisteriu Nikolajumi, kažką sakė apie savo seserį, o kai Nikolajus paklausė, kaip viskas pavyko, meisteris Karolis tepasakė:

— Ne visiškai, kaip ir tikėjausi. Tai Izabelė. Palaikiau jai kompaniją… visą kelią nuo Tajni Strazo. Tačiau manau, kad ir Pavelas… jis buvo nevisai sveiko proto. Aš tikėjausi…

Meisterį Karolį krėtė drebulys. Juris iš žolėto raizginio pastvėrė apklotą, išpurtė jį, o meisteris Nikolajus juo apgobė Karolio pečius.

— Ji mane aplenkė, — tęsė Karolis, jo balsas buvo labai tylus ir įtemptas, vargiai garsesnis už varlių kvarkimą upokšnyje. — Bijau, kad ji bus pasiekusi kažką kitą, kažką čia esantį, ko neturėtų būti. Jos ir Pavelo. Čia buvo jo namai… Nikolajau, aš tikrai norėčiau vakarienės. Nemanau, kad pajėgčiau dar ką nors daugiau padaryti.

* * *

Kol jie, kiek įmanoma ieškodami krūmokšnių ir priedangos, skynėsi sau kelią per skurdžias aukštumas, dangus, neseniai liepsnojęs spalvomis, virto tamsa. Silpnas dūmų kvapas dvelkė pavėjui. Nelaimę lemianti goblinų apsiausties laužų pašvaistė žemėliau slėnyje sudarė pragariškų žvaigždžių žvaigždynus bei spiečius, ir Tamašas nežinojo, kaip suskaičiuoti tų laužų gausybę. Jis tik žinojo, kad Magijara niekaip neatsilaikys prieš tokį potvynį, jei jie kada užplūstų rytinius jos krantus. Šviesos tęsėsi ir tęsėsi iki pat horizonto, kur kalvos jį susiaurino, bei už jo: stovyklų laužai, degantys žmonių namai ir ūkiai, dievai žino kas.

(Daug, tarė balsas jo viduje. Jie negailestingi.)

Jis stengėsi nesiklausyti, netgi kiek pajėgdamas priešinosi, kad nemirksėtų, tamsa aplink jį visiškai prilygo tamsai už jo akių. Sunku nesiliauti ėjus, sunku išsilaikyti, kad kulkšnys nekrypinėtų, keliai nesulinktų. Lengviau praeinamose vietose Tamašas įsikibdavo į Skorės balno virves ir šitaip pats save vedė, nes jo sąmonė buvo taip supainiota ir nuvargusi, kad jis net beeidamas buvo linkęs knapsėti nosimi. Jį kamavo tamsos akimirkos, per kurias jis nieko nebesuvokdavo: jokių vaiduokliškų balsų, jokių vizijų, tik tamsa ir poilsis — o tai, jis mąstė painiai galvodamas, gal tai ragana šitaip stengiasi jį užliūliuoti palaimingu miegu. Ji gali išlaukti sau tinkamos progos žinodama, kad žmogus turi pailsėti, privalo pailsėti, o jis gi nemiegojo nuo tada, kai… jis pamiršo dienų skaičių, kiek praėjo nuo tada, kai paskutinį kartą drįso net akis sumerkti.

Šmėkla parodė jam Bogdaną — parodė jam jo brolį goblinų rankose, ir jis nepasiliko paklausti jos, ar ta vizija buvo tiesa; toje trobelėje jis turėjo kardą, o išėjimą pro duris nagais pradraskė ir pabėgo apie tai net nepagalvodamas, tuo tarpu, jei būtų buvęs vyras, būtų galėjęs ją įbauginti, kad pasakytų jam tiesą, jis galėjo sužinoti užtektinai, kad tiesiog iš ten pat jiems padėtų, ir tada gal jam net nebūtų reikėję Azdra’ikio pagalbos, jis nebūtų praradęs Lvi arba visa šitaip užbaigęs bėgdamas, savo gyvybę begelbėdamas ir net nenutuokdamas, kur link jis bėga.

Tamašo kojoms pritrūko atramos. Jis užsikabino už Skorės balno arba galvojo, kad užsikabino — nežiūrint to, prabudo tamsoje, paslikas ant nugaros, ant šalto akmens, virš jo — palinkęs šešėlis.

Jis vėl sugrįžo į trolio urvą, vėl prabudo, ir visa grįžo atgal…

— Tamašai? — iš to šešėlio prakalbo Ela. Tai Elos rankos lietė jo veidą. Jam reikėjo prisiminti, kur jis yra, ir jis ilgėjosi trolio bei rūsio vietoje nuokalnės, laužų ir bėgimo.

— Aš nesinaudojau veidrodžiu, — pasakė ji tyliu balsu. — Geriau, kad nereiktų. Tamašai, Tamašai, ar viskas tau gerai?

Ant pakaušio buvo iššokęs gumbas. Tikriausiai jis bus parkritęs, kai siektelėjo arklio, arba gal jis aklas ir bejausmis buvo nežinia kur patraukęs. Visai nesvarbu. Jis gulėjo ant žemės ir turėjo atsikelti bei eiti, tačiau net viena poilsio akimirka buvo tokia brangintina. Jis plaukė pasroviui, buvo pusiau pabudęs, pažino Elą, galvojo, kad, nepaisant to gumbo ant jo galvos, dabar jam daug patogiau ir jis daug arčiau miego nei kada nors anksčiau.

— Tamašai.

— Žinau. Žinau. Judinuosi, — tačiau buvo sunku išvis nors kiek krustelėti, ir jis gulėjo ten kaupdamas jėgas vienam bandymui ar tiekai bandymų, kiek prireiks atsikelti. Tada ir vėl jį užplūdo tas dilgčiojantis jausmas, o per Elos rankas nupleveno lyg žaltvykslė mirgantis raudonis — per širdį ir per kaklą, beveik iki veido — veidrodžio burtai. Jai nereikėjo to daryti, pamanė jis, tai mano kaltė, kad ji taip daro, turiu stotis…

Jis pabandė. Ėmė keltis viena ranka, ir jam jau pavyko pakilti ant vieno kelio, kai jis išgirdo tą anksčiau girdėtą tylų metalo skimbčiojimą. Tamašo širdis prasmego. Jis sugriebė Elos ranką, jis daugiau nebenorėjo jokių burtų, troško tylos.

— Tai patrulis. Tyliai, — jis pamatė Skorės šešėlį ir kaip galėdamas greičiau bei tyliau atsistojo. Skorė stovėjo pakėlusi galvą, pastačiusi ausis — jis čiupo jos pavadį ir, atitraukdamas jos dėmesį, meilikaudamas jai, ant minkštų jos prusnų uždėjo savo delną.

Labai ilgai nieko nenutiko — tik tas garsas ir Skorės išgąstis, ir švelnus švelnus Elos apsiausto bei sijonų šlamesys, jai ateinant artėliau laukti.

Galbūt patrulis buvo kitoje kalvos pusėje, pagalvojo jis, gal tai iš kažkur atsklidęs aidas, o jie — saugūs nediduko mažų pušaičių bei krūmų brūzgyno viduje.

Tada, pro susipynusias pušų šakas žiūrėdamas aukštyn į kalvą, žvaigždžių šviesoje jis išvydo metalo žvilgesį bei šlaitu judančius šešėlius.

— Hobgoblinai, — tyliai lyg kvėpuodama sušnabždėjo Ela.

Tie mažieji, pagalvojo Tamašas. Tie, kuriuos Azdra’ikis palygino su žvėrimis. Tie, kas ėmė tvirtoves, o kai apleisdavo užgrobtas vietas, palikdavo pilis, žmonių galvų saugomas, net nesirūpindami tas vietas okupuoti. Jis neatitraukė nuo Skorės rankos, juto iš išgąsčio išplėstas jos šnerves ir atmestą galvą, kai nepastovus vėjelis atnešdavo jai goblinų kvapą — ne jos žvengimo jis turėjo bijoti, bet staigaus šuolio gelbėtis.

Ir dėkui bet kuriam juos saugojusiam dievui, tąkart vėjas, taip nenuspėjamai švilpavęs šiose kalvų properšose ir plyšiuose, pūtė jiems į veidus, goblinų nosys galėjo būti pakankamai jautrios, kad juos užuostų. Goblinų klausa galėjo sugauti menkiausią jų krustelėjimą.

Bet štai dėl regėjimo — vienas jų Krukči Tvirtovės rūsyje jo nepastebėjo, ir šitie… šitie pradundėjo žemyn nuo kalvos taip arti, taip arti jų pačią blogiausią akimirką, kad tarp jų ir goblinų kolonos tebuvo tik keletas krūmokšnių, tačiau goblinai jų nei pamatė, nei užuodė, nei išgirdo. Pirmasis goblinas vedė pakalnėn, o kiti sekė paskui: šešėliai, blizgą raštuotu plienu, pasišiaušę styrančiais lankais bei ietimis, šešėliai, kurie nutolo šlaitu ir vorele įžengė į tamsias slėnio prieigas.

Pastiprinimas žmonių miestų apgulčiai, pamanė jis; dabar, kai pavojus praėjo, jį krėtė drebulys. Jis paleido Skorės pavadį, sau į šonus nusibraukė delnus ir pajuto, kad vėl gali kvėpuoti.

— Kalvose turbūt pilna jų kariaunų, — tarė jis pritildytu balsu, Tamašas juto, kaip nuo pervargimo dreba jo keliai. Pats jis primygtinai reikalautų tęsti kelionę tamsos priedangoje, bet galiausiai ir Skorė turėjo savų rūpesčių, reikėjo rimtai pagalvoti apie laipiojimus, ji mažai ilsėjosi tiek dieną, tiek naktį ir galbūt, sutrikęs pamanė jis, galbūt jie turėtų ją palikti ir traukti pėsčiomis.

Tačiau, jeigu jie taip pasielgtų, ji tikrai taptų goblinų jauku, be to, jis jokiu būdu nebebuvo tikras, kad jie privalo keliauti taip pat paskubomis kaip anksčiau.

(Grįžk, jame kažkas šnabždėjo. Taip, grįžk, Tamašai. Sugrąžink veidrodį į girią. Tai vienintelė vieta, kur galima pasislėpti.)

Vieną akimirką Tamašas pamatė šmėklą, plevenančią tarp medžių. Net suabejojo, ar buvo užmerkęs akis — manė, kad jos atmerktos, bet jis galėjo matyti tik tamsą ir tą figūrą, o kai ties blauzda jam pasipainiojo riedulys, apgrabinėjo jį ranka ir atsisėdo, alkūnę atrėmė į kelį ir pabandė trindamas sugrąžinti akims regėjimą, jis trynė ir trynė, ir stengėsi atsikratyti ta vis neišnykstančia vizija, kad išvystų nuokalnę ir Elą, ir paprastas uolas bei šešėlius.

„Liaukis, — įsakė jis šmėklai. — Liaukis, paleisk mane, tu prisiekei Azdra’ ikiui…”

Jį palietė ranka, ir jis nuo jos atšlijo manydamas, kad tai šmėkla, tačiau žvirgždo čežesys labiau atitiko kalvos šlaitą, o kartu su rieduliu, kurį Tamašas buvo pasirinkęs savo inkaru šiame pasaulyje, tai labiau priminė Elos prisilietimą, ir jis įsitikino tuo, kai ranka nuslydo prie jo rankos ir apėmė jo pirštus — ji buvo šilta ir kūniška, ir ji siekė jo dėmesio, skaudžiai to reikalavo.

(Du naivuoliai, tarė jo viduje. Du prakeikti kvaileliai.)

Jis staiga papurtė galvą, kaip galėdamas iš visų jėgų sutelkė mintis: „Eik šalin!” O šalia jo Ela…

Ela tylėdama ištraukė iš jo delno savąją ranką ir atsistojo. Tamašas, pažvelgęs aukštyn, galėjo ją matyti, jis matė, kaip ji pasitraukė nuo jo šalin, ten, kur stovėjo Skorė, ir ten sustojo, žvelgdama į tamsą. Tamašas pajuto tarp judviejų sieną — šaltą ir apčiuopiamą kaip akmuo. Ant lūpų jis juto prisiminimą, tą kvailą akimirką, kai manė pamokysiąs Elą. Jo burna degė nuo bučinio. Tai galėjo įvykti prieš akimirką. Kvaili kvaili mainai su ragana… su Girios ragana, su viskuo — ne mažiau, — ką šis vardas, rodos, reiškė šiame krašte, šiame kare.

Jis matė blyškų Elos veido kraštelį, išnirusį iš apsiausto šešėlio, tarsi mėnuo per užtemimą, juto į jį nukreiptas jos akis, intymų ir drauge pavojingą dėmesį, tarsi… tarsi pasitikėjimas ir įtarumas, ir visa, ką jis žinojo, būtent šiuo metu būtų pakibę ore.

Jis norėjo būti arčiau jos… jis nepajėgė ryžtis pakilti, ir prieš jam įtikinant savas nuvargintas kojas judintis, Ela, rankomis tvirtai apglėbusi apsiausto tamsą, vėl priėjo prie jo.

— Tau kažkas nutiko, — pasakė ji… lyg sakytų, kad jis visais įsivaizduojamais būdais būtų ką nors išdavęs: toks buvo jos balso tonas, toks jausmas sklandė ore tarp judviejų.

— Aš tau sakiau, — paprieštaravo jis.

— Aš galiu tave girdėti.

Tamašas buvo pernelyg pavargęs, kad mintų mįsles. Tačiau ji omenyje turėjo ne tik žodžius, bet kažką pavojingo, išdavystę ir melą bei trapią viltį, kad jis nemeluoja.

Tamašas desperatiškai papurtė galvą. Jis nesuprato, jis norėjo, kad ji žinotų, jog jis nesupranta net to, apie ką ji kalba.

— Taip, kaip tu girdi magiją, — pasakė ji. — Taip, kaip tu ją pažįsti. Aš girdžiu tave.

— Ar tu ne visada girdėjai? — visa jam buvo beprasmiška. Tačiau jis neabejojo dalykais, kuriuos žinojo nežinodamas, kaip juos žino, jis nuspėdavo tai, ko niekaip nežinojo, jis prisiminė jį apglėbusias Elos rankas ir kaip neseniai kelissyk juto jos buvimą šalia tarsi šmėklą vėjuje, visa — akimirkos neviltyje ir išdrikusioje sąmonėje; dabar jis sapnuoja. Jis apako, o gal jau tada sapnavo, ir jis nesėdi ant tikro akmens ant tikros kalvos šlaito, žvelgdamas į ją, tačiau tik sapnuoja ją taip kaip žmogus, skęstąs į kerus, gali pasiekti saugesnę tikrovę ir saugesnį sapną. Nenueik, troško jis. Ragana sugrįš. Man negalima sumerkti akių, kitaip — ji sugrįš.

Ela atsuko jam nugarą, užsispyrusi paliko jį melstis sapnui, bet po to sustojo ir apsisuko, ir pažvelgė į jį tokiu žvilgsniu, kad jis suprato, jog ji jo nepalieka, jis suprato, kad ji pyksta ant šmėklos — ne ant jo, o jam nepavyko prisiminti, ar jis arba ji ištarė garsiai bent žodį… Dieve, jis meldėsi, kad tai nebūtų ilgalaikė būsena, šitas klausymasis, šita nepatyrusi siela, kuri juto Elos šešėlį, svyruojantį šmėklos siaubą ir Elos baimę, jos pačios polinkį į jį, uždraustus dalykus, uždraustą artumą — raganai nerūpi, ragana nedaro to ir nedaro ano, ponia jai visada kartodavo, o užvis labiausiai raganai negalima į širdį įsileisti tokį troškimą, kad ją kas liestų ar laikytų, ar kad ji saugi pailsėtų su kuo nors, su bet kuo, kas kartą gyvenime ją apkabintų.

Jis ją apkabintų — padarytų viską, ko ji paprašytų, viską, kad tik ji nesijaustų tokia vieniša… jis niekada nebuvo vienišas, jis turėjo brolius, tėvus, Karolį, jis niekada nebuvo patyręs tokio jausmo, gal tik trolio urve — tačiau ji ūmai nusisuko ir atkišo jam savo profilį, blyškų kaip žvaigždžių šviesa. Ji stebeilijo į naktį, ir jos vienišumas kvietė šešėlius, kaip ponia ją buvo mokiusi. Jos buvimas šalia šaldė į ledą.

— Tu nežinojai, — pagaliau tyliausiu šnabždesiu tarė moteris-vaikas. — Magija visada turėjo būti tavyje: veidrodis žinojo. Žinau, tu man nemelavai, tačiau kažkas atsitiko, kažin kas privertė, kad įvyktų. Tu… girdi… mane, ar ne?

— Nesuprantu, ką tu nori pasakyti, — Tamašas atsakė siaubingai nusivylęs, bet jis jau suprato: ji kalbėjo apie magiją ir žinojo, kad jis žino… tačiau jis visiškai nesuprato, ar tai buvo kažkas, kas pratrūko jame, ar kažkas, ką kas nors kitas jam padarė, ar tai gera, o gal bloga, o gal tai šmėklos darbas — koks nors gėdingas ištvirkavimo bei išsigelbėjimo ženklas — jis pats nebesuprato, visiškai nebesuprato, buvo šmėklos įskaudintas, minčių ir jausmų, kurie tokie tikri ir taip absoliučiai nepagrįsti protu, kad jam nepavyko nubrėžti linijos tarp to, ką jis susapnavo, ir to, ką padarė. — Aš nežinau, ką aš girdžiu. Nežinau, kas manyje vyksta.

Jo baimė šoktelėjo prie jos lyg ugnis ir išblėso, pritrūkusi degios medžiagos, visiškai atšalo, kol ji žvelgė į tamsą, kur šmižinėja goblinai. Ne, dabar Ela nenorėjo būti palytėta, šito norėti — silpnybė, o ji nebuvo silpna — jis gi… jis, apkabindamas arba bučiuodamas ją į lūpas, nenorėjo išreikšt jokios meilės, jis neatkeliavo čionai mergintis kokiai nors mergiotei, kai jo namai pavojuje, jis nebuvo toks lengvabūdis — dieve, būk maloningas — jis nebuvo toks kvailys, o kad jis žinotų, ar tai jo ar Elos mintys atvėsino jo norą prieiti prie jos ir apkabinti. Jeigu jis dabar ją paliestų, pasauliui ji pasidarytų daug pavojingesnė už Girios šmėklą, jei jis panorėtų to paties, ko ji trokšta, jis jau niekada nebežinotų, ką pats mano. Jei šią akimirką jis nuskristų iki pat pasaulio krašto, tas nieko nepakeistų: ji amžinai jį girdėtų.

— Nedaryk to, — tyliai, vis dar nežiūrėdama į jį tarė Ela. Jei būtent tada ji būtų pažvelgusi į jį, būtų lyg ugnis jį sudeginusi. Dunkst! — šoktelėjo tada pasaulis, ir grįžo žemė ir akmuo, ir tolėliau nuo jo stovinti Ela. Dar po akimirkos ji tikrai į jį pažvelgė, priėjo ir atsisėdo šalia. Tada jis pats nusuko savo žvilgsnį šalin, kad vėl nepradėtų visko iš naujo. Jautė savy nepatikimą pusiausvyrą, vieno tetroško — atsigulti ir užmigti, ir pabusti iš sapno, kuriame buvo tiek daug prieštaringų dalių, tikriausiai jis vis dar sapnuoja, tikriausiai jis vis dar trolio urve, tikriausiai tas padaras netrukus sugrįš, ir jam visai nėra ko vargintis dėl išsigelbėjimo ar kokių nors sprendimų.

Ne, jis dar nemiega. Staiga, krestelėjęs galvą, jis susigriebė bekrentąs — tai tik įrodė, kad jis nemiega; ir dar kartą taip pat susigriebė, gana ramiai pagalvodamas, kad labai neįprasta užsnūsti įbaugintam ir kad vos nenuvirto ir neįsidėjo galvon antro gumbo, jei tas pirmasis buvo tikras.

Šįkart jam paprasčiausiai nepavyko pramerkti akių. Jis šonu nuslydo žemyn, visa naktis sukosi ratu. Pabandė praplėšti akis, nes bijojo šmėklos, tačiau jis pajuto ant jo užmesto apsiausto šilumą ir gyvą kūną šalimais bei svorį ant savo rankos. Atrodė, kad Ela iš jo darosi sau pagalvę ir skaudina jo mėlynes, tačiau jos paprasčiausiai buvo nejautrios — bet ne dėl šito Tamašas norėjo jai pasipriešinti, o dėl to, kad ilsėtis buvo ne vieta ir ne laikas, o ir šmėkla bandė jo sapnuose jį surasti. Ji abu juos burtais pažadins…

Tačiau šįkart miegas buvo tas svoris, kurio Tamašas nebevaliojo pajudinti, net rankos nebepajėgė pakelti, kad pažadintų mergaitę.

11

Vakarienė, rodos, padėjo. Juris galvojo sau, kad meisteris Karolis turėjo visą dieną būti nevalgęs, tad nėra ko stebėtis, jog atrodė taip baisiai nusilpęs — tai visai ne dėl dvasių, Juris bandė save įtikinti. Ne iš baimės meisterio Karolio ranka kretėjo ir barškino peiliu per prikaistuvį. Tačiau Nikolajus neatrodė patenkintas Karolio atvykimu, o Zadnis baksėjo galva į Jurio sterblę ir tapsėjo jam su didžiulėmis letenomis, nenorėdamas nuo jo atsitraukti toliau nei per rankos ilgį, net troliai po to vėjo ir dvasių pasirodymo nesugrįžo, ir Juris jų nekaltino: jei jis nebūtų pažinojęs Karolio, nepažinotų Nikolajaus, pats galbūt pabėgtų.

— Na, tai ką mes darysime? — paklausė Nikolajus, kai Karolis padėjo lėkštę į šalį. Juriui labai patiko, kad Nikolajus paklausė tokių dalykų. Jis jau tiek ir tiek prisisėdėjo laukdamas, kol suaugusieji ims taip klausinėti.

— Pažiūrėsim, ar pavyks ją vėl čionai susigrąžinti, — atsakė Karolis.

— Ką?.. Tavo seserį? — paklausė Nikolajus.

— Niekas nežino. Niekas nepasakys, ką šįkart gausime. Čia buvo Itresė. Ilysė buvo, — meisteris Karolis paėmė pagalį ir ėmė maišyti juo laužą, srovėmis siųsdamas kibirkštis aukštyn į tamsą. — Itresė buvo prieš Ilysę. Ilysė buvo pirmoji iš mūsų laiko, Izabelė ją pažinojo. Bet Pavelas… Pavelas — jis vienas iš tų, kurie maišaty.

— Kokioje maišaty? — tyliai paklausė Juris įsivaizduodamas, kad visi kaip visada jam lieps užsičiaupti.

— Dvasių maišaty, — išsiblaškęs sumurmėjo meisteris Karolis.

— Izabelė susiskaldžiusi dalimis. Jos dalelės, Pavelo dalelės… Itresė valdė šią pilį po jos žlugimo, kol buvo statomas Tajni Strazas. Ir Ilysė. Ir Ilena. Nė vieno iš jų negalėčiau atmesti.

— Kas jie? — Juris norėjo žinoti, tačiau Nikolajus pakilo nuo ugnies ir atsistojo už jo, jo rankos — jam ant pečių.

— Rūmų prižiūrėtojas. Mirusios raganos, — Nikolajus pasakė tyliai tyliai, nepertraukdamas Karolio, kurio susidomėjimas ugnimi vis neslūgo.

— Pritrauk ją visą, — murmėjo Karolis. — Izabelė… tiesiog išsisklaido. Štai kodėl tu negali surasti dvasių, — aukštyn plūstelėjo kibirkštys. Spragtelėjo žarijos. — Reikia aistros, kad sukurtum dvasių lankomą vietą. Žmogžudystė, smurtinė mirtis, tragiška mirtis… šitai, o, taip, taip, jai teko, — dar daugiau kibirkščių. — Izabele? Izabele? Sesute, ar girdi mane? Tai Karolis tave šaukia.

Kibirkštys, rodės, per ilgai kybo vėjuje, šoka ir sukasi, ir būriuojasi lyg jonvabalių spiečius.

— Tuomet persekiojamieji, — tarė Karolis vis maišydamas, vis siųsdamas aukštyn žvaigždes. — Tie, kurie negali ištrūkti iš pasaulio laisvėn — tai irgi Izabelė, tai tikrai Pavelas. Manau, kad ir Ilena.

Nikolajaus pirštai skaudžiai įsikibo į Jurio petį, o Juris sulaikė kvapą, negalėdamas nuo tos kibirkščių sankaupos nusukti žvilgsnio. Jis girdėjo Zadnį inkščiant ir urzgiant, jautė, kaip ant jo paties sprando stojasi plaukai, ir jei ne tie Nikolajaus pirštai, iki mėlynių gniaužiantys pečius, jis pats norėjo bėgti.

Kažkoks šešėlis metėsi ant jų, gauruotas rudaplaukis šešėlis išžarstydamas žarijas prasiveržė pro ugnį ir sukiojosi, ir šnypštė, ir spjaudėsi.

— Krukči! — iškvėpė Juris. Ogi Krukčis tuo metu braukė per nusvilusias savo kailio vietas, spjaudėsi ir bruzdėjo tamsoje kitapus laužo. Staiga skardžiai sulojo Zadnis, ir Juris jį nutildė.

Tačiau magija liovėsi veikusi.

— Prakeiktas trolis teisus, — tyliai pasakė Nikolajus. Meisteris Karolis buvo atsistojęs ant kojų, lėtai pasisuko apžvelgdamas mišką, sugriuvusias sienas, tamsą palei upokšnį. Kitas trolis irgi pasirodė. Jis kiurksojo nendryne.

— Po galais, — sviesdamas pasibjaurėjimo mostą, tėškė Karolis ir žingsniais apėjo platų ratą. — Po galais ir po šimts, Izabele, nebūk užsispyrusi. Nebūk užsispyrusi, ar girdi! Ar tu nori, kad goblinai štai šitaip išsinešdintų? Ar šito tu nori? Mane įpykinti? Nejau karalienė paspruks su viskuo, ką tau padarė? Su tuo, ką padarė Pavelui? Jis miręs. Jis ten su tavimi. Taip, kaip ir kiti. Izabele, dėl dievo meilės, suprask gi tai!

Juris suvirpėjo, nes meisteris Nikolajus jį skaudino, ir jam dabar atrodė, kad kibirkštys pačios kyla aukštyn, kad jos formuoja kažkokį pavidalą.

Ir senasis staiga aną užsipuolė:

— Izabele?

Plykstelėjo ugnis, pasirodė kibirkštys ir ėmė sūkuriuoti švytinčių dūmų juostomis, aukštyn ir aukštyn, ir aukštyn, kol suformavo kažkokį pavidalą arba pavidalus, visus besiraitančius ir besipainiojančius kaip gyvatės.

— Pavelai, — piktai tėškė Karolis. — Nešdinkis iš kelio! Ar girdi? Tu jos negini, tu trukdai! Ar girdi mane?

Viena sruoga išsisuko ir nuvinguriavo aplink ir aplink centrinį pavidalą.

— Izabele!

Kibirkštys pasipylė visomis kryptimis, ir staiga per jų vidurį pralėkė stiprus vėjo gūsis. Kibirkštys nudegino Juriui veidą ir rankas, Zadnis sulojo ir ant kažko suurzgė, o Nikolajus atleido savo gniaužtą ir nusikeikė.

Švytinčių dūmų sruogos sukiojosi spirale visur po upokšnio pakrantę, lekiojo per sienas, audė tarp medžių ir vis greičiau ir greičiau sukosi. Nikolajus pastvėrė savo kalaviją, tačiau ten nebuvo nieko, ką būtų galima su kardu nurungti — vien tik vėjas, o Krukčio ir jo draugo iš viso nebeliko jokio ženklo.

Tada pasigirdo balsas, kuris galėjo būti ir moters, Juris negalėjo tvirtinti. Jis buvo baisus ir visur, ir staiga tiesiog Juriui prieš akis stojo grėsmingas veidas tardamas:

— Kas tu?

Jis nemanė, kad privalo atsakyti. Stovėjo nejudėdamas, ogi Zadnis tuo metu šokinėjo ir stengėsi anam įkąsti, bet Karolis rūščiai šūktelėjo:

— Itrese! Ar tai Itresė?

Sūkurys išsisklaidė ir susisuko kitoje vietoje, aplink ir aplink laužo šviesos ratą ir staiga metėsi vienu metu iš visur aukštyn ir aukštyn, kol suformavo pavidalą.

— Itrese! — šaukė Karolis. — Tau nėra ką čia veikti. Šalin! Izabele! Užula!

— Tai senelės vardas, — sušuko Juris, jis pasisuko pažiūrėti, gal Nikolajus ką nors žino. — Ką bendro su šituo turi senelė?

— Galbūt ji nori savo tikrojo vardo, — nei šį, nei tą burbtelėjo Nikolajus. Žiūrėjo į laužą, virš kurio, kai Juris pažvelgė atgal, pavidalas pleveno bei kito, kol tapo moters veidu ir kitos moters veidu, ir vyro veidu. Juris negalėjo pasakyti kieno: jie ūkanojo vienas virš kito, ir jų bruožai kito lyg vaizdai žėruojančiose anglyse.

— Pas karalienę, — savo susidvejinusiu balsu tarė atvaizdas. — Pas karalienę, pas karalienę… — veidrodis to, kas yra ir vis dar gali būti — pas karalienę — mėnulio veidrodis, be keitimo įtvirtintas pakitimas… — pavidalas sakė dar daugiau, tačiau vis daugiau ir daugiau balsų jungėsi į pokalbį, kol pasidarė visai nebeaišku.

Karolis išdrįso prisiartinti prie laužo — baisiai arti, Juris pagalvojo, kad jis taip nepadarytų — pakankamai arti, kad paimtų degantį pagalį ir ore išvedžiotų raštų raštus, raštus, kurie lieka akyse kaip vidurdienio saulė. Raidės, pamanė Juris. Raštas, visas sumazgytas draugėn. Raidės sukosi vis ratu ir ratu, taip, kaip ir dūmai, ir tada pasruvo, sruvo tokios didžiulės — tiesiog į atvirą Karolio delną. Dūmai sekė paskui raides, o kibirkštys — paskui dūmus.

Po to liko tik laužas, ir Karolis pasirėmė ant savo lazdos ir plumpt atsisėdo ten, kur stovėjo, jo galva nukaro priešais įprastą, ramų laužą.

— Na? — tyliai pasidomėjo Nikolajus. — Kaip? Ar tai ką nors padarė?

Geras klausimas, pamanė Juris. Puikus klausimas, pasakytų meisteris Karolis. Nikolajus nedrąsiai paleido Jurį ir nužingsniavo ten, kur ilsėjosi Karolis. Juris sekė iš paskos. Zadnis kelis kartus perbėgo jam skersai kelią ir vis šokinėjo prie jo rankų.

— Eik šalin! — pasakė jis Zadniui ir sugriebė jį, kol tas dar neužsipuolė Karolio, kuris išvis neatrodė sveikai.

— Kas tai buvo? — Nikolajus paklausė Karolio, ir Karolis, giliai įkvėpęs, atsakė:

— Mano sesuo. Ir Pavelas. Kartu. Dažniausiai. Itresė. Ilysė. Mėnule valdove, ką aš pašaukiau?

— Tai ar galėjai su ja pasikalbėti? Kad tave po šimts, seni, ar pavyko sužinoti nors, kur Tamašas nuėjo? Ar jis praėjo pro arką?

— O, šitai jie padarė, — atsakė Karolis. — Šitai tikrų tikriausiai padarė.

— Tada eime paskui juos! — šūktelėjo Juris. Tačiau nė vienas nesiklausė. Nikolajus murmėjo kažką, kad jeigu Karolis būtų pasirūpinęs viskuo, kaip turėjo pasirūpinti, o Karolis kažką sakė apie tai, kad žmonėms reikia susidurti su tuo, kas yra vietoje to, kas galėjo būti, ir skambėjo šitai, tarsi iki dvikovos būtų pavojingai arti.

— Baikit ginčytis! — suriko Juris, ir jam pačiam netikėtai jie abu liovėsi kalbėję bei sužiuro į jį. — Mano broliui reikia pagalbos, — tai buvo viskas, ką jis sumąstė pasakyti. — Jei dvasios mums nepadės nė magija, tada mes patys turime ten eiti, ar ne?

— Ne per tamsą, — pasakė Nikolajus.

— Ne per tamsą, — sutiko Karolis ir, sunkiai remdamasis ant savo lazdos, atsikėlė, ėmė ant žemės bei žolėje brėžti liniją.

Kodėl? Juriui buvo įdomu. Tačiau tai panėšėjo į tai, ką berniūkščiai brėždavo ant žemės, kai ruošdavosi kautis, arba į liniją, kurios niekas negalėtų peržengti. Ir kol Karolis braižė, jis pamanė, tegul anie geriau rimtai pamąsto dėl žingsnio per tą brėžį. Jis nuėjo ir atsivedė Graciją artėliau, kad ji būtų viduje, kai linija užsidarys, ogi Zadnis visą tą laiką laikėsi prie jo kulkšnių.

Bebrėždamas savo liniją, meisteris Karolis apėjo visą kelią aplink didžiulę teritoriją. Jis sugrįžo ir sušnabždėjo kažką ugniai, kuri švystelėjo aukštyn ir paleido ploną dūmų juostą veržtis lauk ir suktis, ir suktis aplink juos tarsi siena.

— Trolius palikome lauke, — tarė Nikolajus. — Gerai, kad atsikratėm.

— Jie gali ateiti ir vėl išeiti, — atsakė Karolis.

— Puiku. Tai kas iš to gera? Troliai gali ateiti ir išeiti. O dvasios?

— Ne, jei man pavyks sutrukdyti.

— Ką gi, tai nėra jau taip labai blogai, po šimts, a?

— Tu nepastatei užtvaros, meisteri medžiotojau. Gal pasižiūrėkim į tavo liniją, pasižiūrėkim, kaip tu ją ginsi.

— Nesikaukit! — suriko Juris, ant jų abiejų papykęs.

— Paklausyk, — nekreipdamas į jį dėmesio, kalbėjo Nikolajus.

— Vienas… vienas trolis buvo naudingas. Dviejų mums nereikia. Kodėl jų staiga atsirado du? Kam mums du?

— Nes Hazelis turėjo trolį, — atsakė Karolis. — Kiekviena civilizuota vietovė turi trolį.

— Ne ten, kur aš buvau, — pasakė Nikolajus.

— Tuomet tu nesi buvęs jokioje civilizuotoje vietoje! O į šiaurę nuo čia jų esama, žinau puikiausiai.

— Baidyklės daržinėse, — tarstelėjo Nikolajus.

— Ir pirtyse. Ir grūdų aruoduose. Ir laukuose, ir melžimo stoginėse, ir rūsiuose.

— Anie nėra troliai.

— Tai lygiai tas pats!

— Jie neturi jokių uodegų! Niekada nemačiau uodeguoto laukinuko.

— Ar kada nors jį matei?

Akivaizdu, Nikolajus nebuvo matęs. Nikolajus raukėsi, trynė sau ranką ir mindžikavo. Tada tarė:

— Tai ar gavome iš tavo sesers kokios pagalbos, ar ką?

— Nežinau, — atsiliepė Karolis. — Velniškai puikiai nežinau. Ir nežinosiu, kol į ten nenusigausim. Tai nėra paprasta giria.

— Tai ne paprasta giria?

— Ne.

— Ką gi, puiku, kas ten tokio nepaprasto? Dvasios?

— Gali taip sakyti, — tarė Karolis, ir Juris prisėdo ir rankomis apkabino Zadnį. Šiandien jis pamatė visas dvasias, kokių tik norėjo. Bet jei Tamašas yra kitoje tos girios pusėje arba pasiklydęs joje, na, ką gi, jis ateina, ir jis visai nenorėjo atkreipti į save dėmesio nė kad meisteriui Karoliui ir meisteriui Nikolajui kiltų koks klausimas apie jo nėjimą toliau arba apie tai, kad vienas iš jų liktų jo saugoti. Kartais, jei esi berniukas, likti nepastebėtam būna puiki mintis. Taigi jis leido jiedviem ginčytis tarpusavyje, o pats, kaip ir Zadnis, buvo tylutėlis.

* * *

Naktį ne vien trinksėjo — dejavo ir šlamėjo, lapuose šnypštė, upokšnyje ir brūzgynuose kvarkė bei girgždėjo, trypė vaiduokliškomis kojomis, aplink meisterio Karolio nubrėžtą liniją blaškė lapus.

Ką dvasios daro, kai tave apninka? Juriui magėjo žinoti. Tačiau nė vienas dar nieko nekalbėjo apie tai, kad vesis jį namo, tad jis gulėjo tylus, drebėdamas po savo apklotu, ir vylėsi, kad paskutinis triukšmas — tai Gracija, besimakaluojanti rato viduje. Zadnis buvo paguldytas šalia jo ir miegojo. Troliai nebepasirodė. Juris troško, kad galėtų manyti, jog jie buvo dalis to, kas vyko ten, anapus, tačiau jis baiminosi, kad Krukčis iš tikrųjų bus suradęs savo brolį ar ką ten tokį, kuris jo ėjimą padarė prasmingą. Jei taip ir yra, Juris džiaugėsi dėl Krukčio. Jis tikėjosi, kad rytoj jis suras Tamašą.

„Labas”, — pasakys jis, kai prijos prie Tamašo. Tamašas bus nustebęs ir piktas, bet galiausiai — laimingas jį matydamas. Tamašui padarys įspūdį tai, ką jis nuveikė ir kad laikėsi pažado — ne, tiesa, Tamašas baisiausiai ant jo supyks todėl, kad jis paliko namus ir sunervino tėvus bei, pirmiausia, prarado Zadnį, bet Tamašas jam atleis, nes bus labai patenkintas, kad jis atvedė meisterį Karolį ir meisterį Nikolajų, kurie buvo ta pagalba, kurios Tamašas nebesitikėjo rasti… kad ir ką Tamašas bedarytų, kad ir kur bebūtų įsipainiojęs, pabėgdamas su raganomis.

Galimas dalykas, jis ieško Bogdano. Jei Tamašas ištrūko nesukapotas į gabalus, jis tą ir darys. Arba gal Tamašas stengiasi padaryti tai, ką Karolis turėjo padaryti, tai, ko Karolio sesuo iš jo norėjo; taigi Karolio sesuo neturėtų prieštarauti jiems pagelbėti, jei tik meisteriui Karoliui pavyks priversti ją tai suprasti.

Ir ką ten meisteris Karolis sakė, paminėdamas senelės vardą? Žmonės kalbėjo, kad senelė atvyko iš už kalnų, be to, žmonės sakė, jog senelė keista. Berniukai šnekėjo, kad senelė — ragana. Ir akivaizdu, kad taip.

Tai kaip tai paveikė tėtį ir kaip paveikė jį? Baisi mintis — ta, kurią jis lyg akmuo, paleistas vandens paviršiumi, nuolat peršokdavo: vėl prie šlamesių brūzgynuose ir prie Tamašo, ir vėl tekšt tekšt tekšt per tą tamsią dėmę, kurioje buvo dalykų, kurių, jis tvirtai žinojo, meisteris Karolis nesiruošė jam papasakoti, kitaip jau anksčiau būtų tai padaręs.

Tada — tai buvo jau už tamsiosios dėmės, tad jis pamanė buvęs užsnūdęs — Zadnis pakėlė galvą ir krestelėjo jo ranką, ir jis pamatė klūpantį Karolį, pridėjusį savo ausį prie žemės, besiklausantį, taip pat, kaip darydavo tą namie; Juriui rūpėjo, ar tik meisterio Karolio sesuo nekalba su senuoju, ir jis patraukė savo ranką, priglaudė savo ausį prie žemės. Jis nebuvo įsitikinęs, kad nori girdėti tai, ką girdi meisteris Karolis, nežinojo, ar teisinga slapta klausytis.

Tačiau bet kuriuo atveju jis nieko neišgirdo, tik upokšnio triukšmą ir vėjo šnaresį bei sunkų Zadnio atodūsį. Ilgą laiką meisteris Karolis liko tokioje padėtyje, o kartais pasiklausęs, jis suglausdavo savo delnus, tarsi būtų kažkam šnabždėjęs, ir vėl suklusdavo. Jurio akių vokai buvo labai sunkūs, akys vis merkėsi, nes, matyt, nieko nebenutiks, ką jis galėtų išgirsti. Galiausiai jis suprato, kad miega, nes sapnavo apie trolio urvą ir Tajni Tvirtovės rūsį, ir apie namus, tarsi galėtų sklandyti po menes. Jis matė savo tėvą, vėlai, labai vėlai vakare besėdintį menėje, nė vieno žmogaus prie jo nebuvo. Matė savo motiną, ji atrodė tokia susirūpinusi ir nelaiminga. Jis norėjo pasakyti: „Mums viskas gerai”. Juk paprastai savo sapnuose jis galėjo elgtis kaip tinkamas, tačiau šįkart jis kalbėjo, o jie net nepasuko savo galvų, lyg savo sapne jis iš viso nebūtų ten buvęs. Ir jis nuėjo į Tamašo ir Bogdano kambarį, bet ten buvo tamsu ir nė vieno žmogaus, ir jis nuėjo į savo kambarį, ir visa buvo taip, kaip jam išeinant, net Tamašo dėžutė stovėjo ant lovos, ir visa buvo tamsu, bet jis galėjo matyti. Buvo baisu, tarsi jis iš tikrųjų ten būtų, ir jo motina neleido kambarinėms nieko judinti ar net dulkes nuo ko nors nušluostyti, nes kambaryje trenkė sudususiu nenaudojamos patalpos kvapu. Jis troško sugrįžti pas meisterį Karolį ir meisterį Nikolajų, jis norėjo, kad netrukus išauštų rytas.

Taip ir buvo, nes jis išgirdo, kaip pragysta paukščiai. Ir tada jis panoro miego, bet priėjo meisteris Karolis ir bakstelėjo jam su savo lazda bei pasakė, kad jie turi judintis.

Skorė prunkštelėjo ir sukrutėjo kaip tik viena akimirka anksčiau, nei Tamašas suvokė, kad paukščiai čiulba — toks miglotas, trikdantis įspūdis buvo jam kilęs. Jis pravėrė akis į pilką dangų ir pušų šakas, nieko bloga nepamatė; nuo gulėjimo ant akmens jo nugara buvo nejautri, jei jis pasijudintų, jam suskaustų, o ir Elos svoris ant jo peties iš tiesų kėlė skausmą, tačiau jis dar norėtų, o, kaip jis norėtų dar nors vieną sekundėlę sumerkti akis.

Tačiau jiems mažų mažiausiai reikėjo pagalvoti, per kur jie eina ir ką ketina daryti. Jis pajudino savo kairiąją ranką, kad pasiremtų ant jos, bei pakėlė galvą ir dienos šviesoje išvydo uolėtą kampą, pamatė:

— Ela!

Goblinai — visur, apsiginklavę, pritūpę ant šlaito akmenų bei ant žemės, vien lūkuriuojantys, į petį atremtomis ietimis.

Ela pabudo. Besirepečkodamas aukštyn jis rankos mostu pastatė ją ant kojų, pamatė, kaip goblinai siekia savo iečių ir stojasi. Tamašas stvėrė, išsitraukė savo kardą tikėdamasis, kad goblinai turi šiokį tokį supratimą apie garbę — pakankamą, kad pultų prie jo po vieną, pakankamą, kad jam su Ela netektų atsidurti po iečių kruša.

Tačiau visai netikėtai goblinai pakeitė savo veidų išraiškas ir ėmė žiūrėti pro jį, pro uolas, atjojančio raitelio sukeliamo bilsmo pusėn. Tamašas pasuko galvą tik tiek, kad įsitikintų, jog tai blyškiai pilkšvas arklys, kuriuo jis staiga ir piktai patikėjo. Goblinai stovėjo laukdami įsibrovėlio, o Azdra’ikis užtruko, prijojo prie jų lengva žingine, iššoko iš balno ir nusileido iš karto ant abiejų kojų, žvangtelėdamas metalu. Lvi, prunkšdamas iš pasipiktinimo, metėsi į šalį, o Tamašas belaukdamas pakėlė kardą.

Tačiau Azdra’ikis numojo į visa tai, kad ir kas bevyktų jam už nugaros.

— Ai, nuleisk tą prakeiktą daiktą, žmogau. Parvedžiau tau tavo arklį, argi ne?

Dar kiek, ir Tamašas būtų užsimojęs prieš Azdra’ikį kardu. Jis nenumetė kardo, laikė jį laukdamas, kol Azdra’ikio juokas išsikvėps — o taip ir bus. Bet Azdra’ikis priėjo arčiau, rankoje laikė Lvi pavadį, ir vos iš už pusės sieksnio švelniai pastūmė arklį, atstūmė atsargiai, atvirkščia plaštaka, siūlydamas Lvi pavadį į Tamašo ranką, o aplink juos — tyla ir laukimas.

— Prašau, Tamašai, — žvelgdamas tiesiai jam į veidą, tarė Azdra’ikis, o argi žvėrys šaukia žmones vardu, o gal suteikia jiems laiko pagalvoti, koks fatališkas būtų judesys daugelio nepažįstamų goblinų akivaizdoje nužudyti jiems pažįstamą gobliną.

Ela taip pat abejojo. Tamašas juto ją jau už nugaros. Nuleisdamas kardo smaigalį ir siekdamas Lvi pavadžio Tamašas nenuleido akių nuo Azdra’ikio ir visko, kas buvo regos plote, jis tikėjosi kokio nors goblinų pokšto. Tačiau Azdra’ikis atidavė pavadį, išsišiepė prieš jį, dėl ko Tamašui visai nesinorėjo juoktis. Azdra’ikis nusisuko ir savo kariuomenei aplink juos mostelėjo įspūdingą gestą, jis davė aniems ženklą prisijungti prie jo.

— Leiskis žemyn, — tarė Azdra’ikis. — Leiskis žemyn, pareikšk savo pagarbą Girios raganai ir… — pusiau pasisukęs. — Kas tu toks, Tamašai, vaikine? Ar šįryt turi kokį nors titulą? Raganiškasis palydovas ar…

— Kad tu skradžiai prasmegtum, — burbtelėjo šis ir suprato, ką jie pamatė ir ką pagalvojo, o Ela stovi visa tai girdėdama, ir nėra nieko protinga, kuo jis galėtų atsakyti į Azdra’ikio spėliones.

Iš už uolų pasirodė goblinai, mažų mažiausiai dukart tiek. Jie buvo aukšti kaip Azdra’ikis, su panašiais šarvais ir panašių veido bruožų, o elegancija ir grakštumas rodė, kad jie ne minia. Kiekviena smulkmena jie priminė tą, kurį jis matė Krukči Tvirtovės rūsyje, jei tik ne pats Azdra’ikis ten buvo — tas prisiminimas prasiveržė kartu su šaltu aiškumu: jie buvo kalti dėl tų skerdynių — vienas ir visi. Azdra’ikis jam sakė, kad jie nėra žemesniosios rūšies. Šitie… tuomet šitie yra lordai ir meisteriai, šitie — Azdra’ikio padermės; ir Tamašas matydamas, ką matė aplink, nesitikėjo nieko kito nei tai, ką gavo jo bendražygiai ir Elos ponia. Jis ir toliau laikė kardą rankoje, norėjo žinoti, ką mąsto Ela. Bet tikriausiai praeitą naktį jis sapnavo: jis nieko nejautė, jokios jos minties ar noro, ar ketinimo, tik jos buvimą. Jis matė, kaip goblinai, iškilmingai linkčiodami, artinosi prie jos, tačiau jų manierų negalėjai suprasti: gal tai buvo koks nors pasityčiojimas, o gal nuoširdus riteriškumas. Tamašas jautėsi atskirtas, netekęs to praeitą naktį susapnuoto jausmo, praradęs supratimą apie draugą ar priešą, ar kas yra Ela, ar kur jos ištikimybė: ji buvo Krukči Tvirtovėje, ji išvengė pasalos, ir kai pirmą kartą jis leidosi su ja į kelionę, jis pamanė, kad ji gali būti viena iš jų. Jis nenorėjo galvoti, kad jam nėra jokios galimybės ištrūkti, kad ji tarnauja kokiam nors goblinų meisteriui — o dieve, jis nenorėjo apie tai galvoti.

* * *

Nepaprasta giria, sakė senasis, o ir Gracija nesileido pabalnojama — smarkus arklys, pagalvojo Nikolajus, timptelėdamas pavaržą. Nebuvo jokios abejonės dėl to, kuriam iš jų šiandien joti. Jų vėjo pūstas kerėtojas atrodė taip, tarytum švelnutis vėjelis jį netrukus nusineštų — kūną atskirai nuo sielos: jo rankos tirtėjo, eigastis svirduliuojanti. Aišku, kad senasis iškentė viską, ką galėjo ištverti, ir galima jį gerbti, jei ne už jo kerėjimo sėkmę, tai už drąsą.

O kad senasis būtų galėjęs ką nors padaryti dėl berniukų arba Jurį būtų parkerėjęs namo, arba pribūręs ką nors naudingą, tačiau nebuvo vietos, kur padėt vaikį — štai problema — nėra kur padėt, o tuo pat metu Tamašas vis giliau ir giliau brenda į bėdą, nes dvasia nieko naudinga Karoliui nebepasakė.

Netgi šuo šįryt buvo ramus, spaudėsi kiek pajėgdamas arčiau Jurio. Šuo žinojo, kad esama dalykų, į kuriuos negali suleisti savų dantų, ir dalykų, slapukavusių bei tykojusių praeitą naktį aplink jų ratą, dalykų, kurie sugeba iki drebulio nušiurpinti kūną ir apsėsti sapnus, jei tik kūnui pavyktų užsnūsti. Per tą trumpą laiką, kiek Nikolajus buvo užsnūdęs, jis sapnavo pasalą ir Krukči Strazą, ir pakalnę, ir ratu besisukančius paukščius.

Tai galėjo būti pranašiška.

Tuo tarpu senasis, mojuodamas rankomis, sėdėjo prie ugnies ir kalbėjosi su ja. Jeigu kiti seniai taip darydavo, kaimynai imdavo liežuvauti.

— Verčiau judintumės, — tarė Nikolajus.

— Jis keri, — pasakė Juris.

— Jis keri. Nuo vakar ryto jis keri. — Dėl jo tai jam nei šilta nei šalta čia sėdėti, ir tegul senasis burtais išgauna slaptažodį, apsaugosiantį juos einančius pro tuos vartus, tačiau jis netikėjo, kad taip atsitiks, ir netikėjo, kad kol jie čia sėdiniuoja, Tamašo reikalai gerėja. — Na, senasai, ar ką nors sužinojai? Gal mums užgesinti laužą ir nešdintis iš čia?

Ugnis užgeso. Išblėso iki šaltų pelenų. Tai padarė įspūdį.

— Nėra reikalo veltui eikvoti tavo jėgas, — sumurmėjo Nikolajus, permąstydamas senojo vertę bei situacijos suvokimą. Karolis nebebuvo menkas žiniuonis ir tikriausiai niekada tokiu nebuvo — tiek daug nuo vakar paaiškėjo. — Ar nori užlipti ant arklio, o gal nebeiname?

Prieš senajam ėmus kuistis prie ugnies, buvo daug bruzdesio ir skubos. Prieš pusvalandį niekas nebūtų tikęs, tik greitis; prieš pusvalandį — senasis atrodė netoli savo paskutiniosios.

Dabar štai Karolis pasirėmė į lazdą, kuri anksčiau stovėjo atremta į jo petį. Jis buvo pasikeitęs: raukšlėtesnis veidas, baltesni plaukai, ir buvo jėga, nukreipta į Karolį jam stojantis, kuri privertė Nikolajų rimtai pagalvoti apie išblėsusius pelenus ir apie tai, ką bendra turi gyvybė ir ugnis.

— Karas ir badas, — tyliai pratarė Karolis. — Tai viskas, ką matau. Lygumos miestai apgulti. Dabar pasaulis atspindi veidrodį, niekur nėra kitaip. Gink dieve, kad jie jos neprarastų.

— Ko neprarastų? — Nikolajus turėjo paklausti.

— Šukės… vienintelės, kuri vis dar atspindi šį pasaulį.

— Iš kur tu žinai, kad jį atspindi?

— Nes mes čia, kovojame prieš karalienę.

— Jūs norite pasakyti… — Juris paklausė. — Jei ji atspindėtų, kad mūsų čia nėra…

— … mūsų čia nebūtų.

To pakanka, kad žmogui pasidarytų bloga.

— Tai kodėl, po velnių, mes neišėjome naktį? — paklausė Nikolajus ir nuėjo, parvedė Graciją, kad senasis užsėstų. — Lūkuriuok čia, kai šmėklos klaidžioja aplink ieškodamos grobio… ką dar blogiau šmėklos gali mums padaryti? Jos negali mūsų apsėsti…

— Nepasitikėk tuo, — pasakė Karolis jam būdinga maniera: pasakė ir užtilo, kai žmogus labiausiai nori suprasti.

— Lipk ant arklio, — Nikolajus palaikė jam pavadį, apsuko balnakilpę ir parėmė jį. Gracija vos bepanėšėjo į arklėką, storulė ponė dabar puikavosi išsišovusiais šonkauliais, buvo pasiilgusi kalvio įrankių, kurių berniūkštis išeidamas nepasiėmė — ji pakėlė šarvuoto senio svorį nuleidusi ausis ir, dar prieš Karoliui paimant pavadį, vangiai žengtelėjo pirmyn, tarsi jau žinodama, kad jie traukia link vartų.

O gal paprasčiausiai nutiko taip pat kaip su ugnimi, ir Gracija gavo jai skirtus įsakymus.

* * *

Ugnis spragsėjo. Goblinai — jiems nereikėjo slėptis — pradėjo ruošti pusryčius. Jie kalbėjosi melodinga kalba su būtinu švebeldžiavimu, ne be užuominų apie tarp jų esančius neprašytus svečius, Tamašas buvo įsitikinęs — geranoriškos užuominos, linksmos užuominos, o taip, žinoma. Tai buvo jų laužas ir jų pusryčiai.

Goblinai jo nenuginklavo. Betgi nė vienas, kas kada nors turėjo progos, nebuvo jo nuginklavęs. Akivaizdu, jis neatrodė grėsmingas — tas jam nepatiko, bet meisteris Nikolajus pasakytų: tai ne priežastis būti kvaileliu, kokiu jį palaikė goblinai. Tamašas turėjo nubalnoti arklius ir leisti jiems pailsėti, jis nunešė jų asmeninius daiktus ten, kur šalia kuriamo laužo sėdėjo Ela, nė vieno iš tų veiksmų goblinai nesustabdė, tačiau visada buvo vienas, kuris juos stebėjo tingiai rymodamas ant ieties, bet niekada neprarado budrumo. Tamašas padėjo nešulius, prisėdo šalia Elos ir užmetė akį į Azdra’ikį, besikalbantį su vienu iš savo draugužių.

Iš Elos — nė vieno žodelio, jokios prielaidos, jokios nuomonės. Atsižvelgiant į goblinų ausų jautrumą, aptarinėti savo pasirinkimo galimybes tikriausiai nebuvo labai protinga. Ela turėjo veidrodį, ir ji nusprendė juo nesinaudoti… Ela tikrų tikriausiai žinojo, kokiame jie pavojuje, žinojo, kokios alternatyvos, tačiau, akivaizdu, ji nebuvo už jį laisvesnė, ir Tamašas troško, kad jis išdrįstų jai patarti: šią akimirką ji atrodė tokia jaunutė, o jos pasitikėjimas savimi — toks sugniuždytas. Jis nedrįso kalbėti, o pažinodamas jos galvoseną, jis negalėjo spėlioti, tik neramiai laužė sau galvą, ką Azdra’ikis ketina daryti. Gal Azdra’ikis manė, jog turėdamas savo rankose Girios raganą jis galės pasinaudoti veidrodžiu, arba gal jis tikėjosi iš savosios karalienės kokio nors didžiulio atlygio už šukės sugrąžinimą.

Iešmai ir nusmailinti pagaliai nukeliavo į ugnį, buvo paremti ant akmenų, buvo su mėsa, jau juoda ir susitraukusia nuo ankstesnio rūkymo, jos savininkai pasitiekė ją pašildyti — kiekvienas goblinas, kaip rodės, saviems pusryčiams — ir nė vienas jokio pyrago ar duonos… Ir štai dabar jo bei Elos šilumos ir prieglobsčio vieta prie laužo ėmė rinkti vis daugiau ir daugiau bendrakeleivių.

Vienas goblinas įsitaisė iš kito Elos šono, o ir pats Azdra’ikis atsisėdo per vieną vietą iš Tamašo pusės — su pagaliu, ant kurio jis kažką užsmeigė bei atrėmė jį į akmenis, kurie buvo aptverę laužą, Azdra’ikis pasielgė taip pat, kaip ir kiti. Dabar visur aplink juos buvo goblinų snukiai, atsikišę žandikauliai ir plokščios nosys, ausys ne ten, kur jos turėtų būti. Jie nėra netvarkingi padarai, Tamašas turėjo pripažinti: plaukai, karčiai — kad ir kaip bepavadintum — buvo švarūs, juodi ir banguoti — kai kurie — arba tiesūs, palaidi, arba perrišti juostelėmis — vieni aplink galvą, kiti užpakalyje. Dauguma ausyse segėjo žiedus, o vienas — Tamašui nebeliko nieko, tik nustebus įsispoksoti — dešinėje šnervėje; akivaizdu, kad goblinui nebuvo nepatogu.

Ir jam neliko nieko kito, tik stebėtis ginkluotės turtingumu — kiekvieno mažiausiojo iš daugybės goblinų. Dauguma šarvų buvo rudi ir juodi, vienspalvės odos, tokios rūšies, kokią galėtų dėvėti miškininkai, tačiau peiliai, kardai, antrankoviai ir kitos dalys, kurias jie dėvėjo, buvo iš nujuodinto plieno, inkrustuoto žalvariu, auksu ir sidabru, o grandinys, kur jis pasirodydavo rankovių galuose ir šarvų pakraščiuose, spindėjo ryškiau bei puikiau, negu jam kada buvo tekę matyti. Nė vienas iš jų, kuris išgalėjo turėti tokius ornamentus, nebuvo nuskurdęs ir nepanėšėjo į banditus: tai, ką jie dėvėjo, labai jiems tiko. Lordai, išties, arogantiški lordai, kurie juokėsi, svaidė vieni kitiems šypsenas, vis žvilgtelėdami į juodu.

— Jie sako, kad jūs drąsūs, — pastebėjo Azdra’ikis.

Tamašas nė per nago juodymą nepatikėjo, kad tai buvo tai, ką jie pasakė.

Tuomet Ela šaltai tarė:

— Pahai’me. Shi ashtal i paseit.

Goblinų akys išsiplėtė. Veidai atsisuko, nutrūko pokalbis, o Azdra’ikis nusijuokė, skambėjo lyg staigmena:

— Paseith, ng’Ysabela.

Tamašas užmetė akį į Elą. Jis girdėjo vardą, sugretino su ng’Saeichu ir pamatė Elos skruostų baltį — šaltą, tokį šaltą ir piktą.

— Spas’i rai, ng’Saeich. Tu baisiausiai klysti.

— Ar aš?

— Ar tu ją nužudei?

Azdra’ikis sau prie širdies, jei tokią turėjo, prispaudė ranką.

— Prisiekiu Mėnule valdove.

— Valdovė keičiasi.

— Ne. Jos nuotaikos kinta, bet ji — niekada. Nei aš nesikeičiu. Nei kada anksčiau buvau pasikeitęs, jaunoji ragana. Taip pat prisiekiu.

Ela į tai neatsakė, ji spoksojo į jį, ir, o dieve, kompanijoje įsivyravo klausimo įtampa. Tamašas tą matė kiekviename veide, kiekviename sustingusiame judesyje.

— Turėtum suprasti, kas tavo draugai, jaunoji ragana.

— Tu leisi mums eiti, — šaltai pasakė Ela. — Šįkart nebus trijų norų, ng’Saeiche.

Goblinai pratrūko šypsenomis. Vienas kumštelėjo alkūne Azdra’ikiui į šonkaulius, tačiau Azdra’ikis neatrodė labai prajuokintas.

— Įžūlus vaikas.

— Tu žinai, kas aš tokia, — šaltai atsakė ji.

— Jaunutė, — atkirto Azdra’ikis. — Labai jaunutė. Palik jį, jaunoji panele. Taip, jis turi galios. Karalienė irgi, ir dabar ji puikiai apie tave informuota bei apie mus, jei vėl jį panaudosi.

Ela nieko į tai neatsakė, tik rūsčiai pasižiūrėjo. Kieno ji pusėje? — klausė savęs Tamašas, bet aišku, kad nevisai už arba prieš Azdra’ikį, kuris nėra ištikimas savo karalienei.

Tuo metu goblinas, sėdėjęs šalia Tamašo, išsitraukė iš laužo vieną pagaliuką, nusmaukė tą juodą, kad ir kas ten bebūtų — skutėtas daiktas spirgėjo, — atpjovė jo ir nukreipė jų pusėn, norėdamas ant peilio ašmenų pasiūlyti skanėsto kąsnelį.

— Pirmiausia mūsų svečiai?

— Ne, dėkoju, — tyliai atsakė Tamašas: jo virškinimas jau ir taip buvo sutrikdytas debatų bei kompanijos. Geriau jis nebūtų pasižiūrėjęs į spirgulį, o štai dabar, kai pasižiūrėjo, geriau neįsivaizduoti, iš kur jis. Goblinai nusikvatojo, tarsi tai būtų buvęs smagus pokštas, kiti juokėsi, ir Azdra’ikis nusijuokė pasakęs:

— Triušiena, žmogau. Triušiena.

— Mes turime savo maisto pusryčiams, — atkirto Tamašas, tai sukėlė dar daugiau juoko, bet jis įsigavo į savus ryšulius ir išvyniojo tai, ką turėjo. Jis nebūtų galėjęs suvalgyti to mėsos gabalėlio nė, rimčiau pagalvojus, pasinaudoti goblino peiliu, paskolintu valgymui… Tamašas džiaugėsi ir toliau valgysiąs duoną bei sūrį, dalį pasiūlė Elai.

— Nepagarba mūsų svetingumui, — tarė Azdra’ikis. — Kaip mums tai pakelti?

Ela nieko neatsakė. Taip ir tęsėsi. Jie tylėdami pusryčiavo atskirai. Azdra’ikis ir jo kompanija gabalais dalijosi savo maistu ant peilio ašmenų ir gyvai kalbėjosi savo kalba. Bet galiausiai Azdra’ikis pratarė:

— Nė vieno padėkos žodžio už jūsų išgelbėjimą.

— Išgelbėjimą? — šūktelėjo Ela.

— Ypač, kai matai jaunutes raganas, belaikančias rankose daugiau, nei jos gali suvaldyti. Paminėsi mano žodį, tas nė mažumėlę tau netarnaus. Tu nieko apie jį nežinai.

— O tu žinai, — šaltai ištarė Ela.

Goblinai pamanė, kad tai juokinga.

— Ar žinai? — Ela norėjo sužinoti.

— Tik tiek, — pasakė Azdra’ikis, — kiek išdaviau jo paslaptį Girios raganoms ir patariau Ilenai pasidaryti savo veidrodį, — Azdra’ikis atrėmė sau į kelį alkūnę ir atkišo juodanagį smilių į juos abu. — Ji buvo kvailė. Negandai užgriuvus, buvau su karaliene. Aš slapta perdaviau šukę į kitą vietą ir laukiau tinkamos progos. Itresė išdavė savo kūrėją.

— Turi omeny Ileną, — tarė Ela.

— O ne, karalienę. Itresė buvo josios — visomis prasmėmis, išskyrus motinystę. Ilysė buvo pati sau. Taip, kaip tavo pirmtakė, kuri — dukart kvailė. Štai dabar laikas, tariau sau aš. Daryk ką nors su veidrodžiu, tariau. Tačiau ne, ji bijojo. Ir štai ateina jos mokinė užimti jos vietos, ką jos mokinukė padaro pradžiai? Jos mokinukė klaidžioja kalvomis naudodama veidrodį smulkmenoms, belsdama į pačios karalienės vartus, o po to stebisi, kad tai patraukia dėmesį. Džiaukis, kad aš tave suradau, geltonsnape raganiūkštė. Ir gražiau elkis.

— Su tavimi.

— Ela, — tarė Tamašas. Jei goblinų lordas davė taikingą pasiūlymą, jis buvo linkęs jį išgirsti… jis žūtbūt stengėsi jį išgirsti sumodamas, kad jis pats bus tas pirmasis, kurį Azdra’ikis suraikys gabalais, jei Ela nuspręs jį erzinti.

— Ne, dabar aš turiu kantrybės. Žmogau, tu atsimeni mano kantrybę, — Azdra’ikis su mažu peiliuku nugnybo nuo iešmo gabalėlį mėsos ir pasiūlė jį. — Triušiena, prisiekiu tau. Mėnule valdove, kas per pasibjaurėtinos mintys… Prašyčiau?

— Ne, ačiū.

— Triušiui nebesvarbu. Jau nebe. Yra tiek ir tiek būdų prarasti savo susidomėjimą. Žmogau, aš paklausyčiau patarimo. Įtikinčiau raganiūkštę pasiklausyti. Tai šis tas apie ją ir tave, ir tai, kad negalėjote surasti teisingo kelio per girią… kad niekada jo nerasit, nes magija stumia jus viena linkme, ar supranti? Šitokia ta Giria. Tu neužtiksi ten jokio kito dalyko, tik tai, ką jau buvai užtikęs, ir aš nepatarčiau į ten grįžti.

— Ką tu patari? — paklausė Tamašas, nes Ela buvo pernelyg išdidžiai užsispyrusi.

Azdra’ikis gūžtelėjo pečiais.

— Na, ką gi, kaip reikiant pabelsti į karalienės vartus. Vietoje, kur sukaupta galia — štai kur panaudot tą niekutį. O Giria jus atmeta. Tad neškitės veidrodį prie karalienės vartų, kad ten jį panaudotumėte.

— Šitai tau tiktų, — pratarė Ela.

— Šitai yra ten, kur jūs ėjote, — atsakė Azdra’ikis. — Argi ne? Kitaip jūs būtumėte apsukę visą ratą ir parvykę atgalios į Tajni Girią, ko praeitą naktį, nemanau, kad drįsot daryti. Magija… mafija jus nešė prie pačios karalienės durų slenksčio. Ir pagalvokit tik — kokius dar geresnius spąstus tavo pirmtakė galėjo paspęsti, jei ne suruošti savo burtus kaip tik tapus, kur link karalienė labiausiai norėtų? Neatremiama? Karalienė tavęs nesustabdytų. Tad kas neša tą šukę, turi eiti šiuo keliu. Aš tikėjausi tik sustabdyti, kol dar buvo galimybė rinktis — kad padėtum aną žaisliuką atgal į slaptavietę, kol sau ir mums nepridarei baisios žalos.

— O taip, esu tuo tikra! — sušuko Ela.

— Šis bandymas buvo iš anksto nulemtas, dabar neabejoju. Prieš gimimą tau buvo lemta būti, kur esi, ir aš negalėjau tau sutrukdyti. Ką gi, kadangi tu nori pas karalienę, mes tave nugabensime pas karalienę.

— Ne, — kategoriškai atsakė Ela.

— Garantuoju tau, — tarė Azdra’ikis. — Tu neturi kito pasirinkimo. Pasauliui nėra kito pasirinkimo. Mumyse tu matai kompaniją, kuri nemėgsta karalienės. Bet tavo užsispyrimas pastatė mus į pavojų, pasmerkė mus dabar tau padėti arba žūti, ir garantuoju, jaunoji ragana, šiuo atveju mes turime savo nuomonę.

— Neabejoju, turėčiau tavimi patikėti, — pasakė Ela, tačiau Tamašui pasirodė, kad taip yra blogiau nei klausytis, be to, krypstama pavojingesne linkme, nei paklausus „kodėl”.

— Tuomet kodėl? — paklausė Tamašas. — Kodėl tu paprasčiausiai mūsų nenužudai, nepasiimi veidrodžio ir nedarai, ko tik nori? Atrodo, šitaip goblinai elgiasi.

Prie laužo įsivyravo tyla. Azdra’ikis pažvelgė į jį, rodės, labai ilgai trunkančiu žvilgsniu.

— Nes, žmogau, be kitų gerų ypatybių, kurias aš turiu, aš nesu ragana. Nė vienas iš mūsų negali panaudoti veidrodžio — dar blogiau, nė vienas iš mūsų negali ilgai atsispirti veidrodžiui, o tai, kad egzistuoja ši didžiojo veidrodžio šukė, yra vienintelė laisvė, kokią mes turime.

— Tu taip sakai, — atkirto Ela. Bet Tamašui pasirodė, kad jis tik ką išgirdo priežastį, kuri prikausto dėmesį, jei ji bent kiek teisinga.

— Aš sakau. Veidrodis formuoja tai, kas vyksta šiame krašte — už šio krašto, kiek mums žinoma. Tačiau tol, kol egzistuoja kitas veidrodis, tol, kol egzistuoja kitoks vaizdas kitame tokiame veidrodyje, mums yra vilties. Ne, mes netrokštame rungtis su mūsų karaliene. Mes būtume patenkint i gyvendami kaip iki šiol — tremtyje. Nes mes neturime didelės vilties pasipriešinti jai ir jokio noro viską prarasti per neapgalvotą susidūrimą. Bet veikti prieš magiją, kuri traukia šias dalis draugėn — to mes negalime, o kadangi negalime, stengiamės įtikinti tuos, kurie gali. Nelaimei… — Azdra’ikis atsistojo lyg bokštas iškildamas virš jų. — Nelaimei, atsižvelgiant į tai, kas turi šukę, ir tai, kas gali ir kas negali ja pasinaudoti, šukė negali vėl grįžti į Girią. Visa parodo, kur veidrodis keliauja, o tai, jaunoji ragana, reiškia — pas karalienę.

Vienas goblinas kažką pasakė, į ką Azdra’ikis atkreipė dėmesį, kažką, dėl ko visur aplinkui buvo surauktos kaktos. Prakalbo kitas goblinas ir dar vienas, karštis vis kilo.

— Jis atkreipia dėmesį į tai, — tada prakalbo Azdra’ikis, — kad mums nėra ko laukti pasekmių. Jei tau, jaunoji ragana, nepasiseks, būsime lojalūs karalienės valdiniai, nes kai tik ji gaus šukę, nebeliks jokios kitos galimybės. Tu supranti, kuo mes rizikuojame.

(Giria yra vienintelė saugi vieta.) Kažkas kalbėjo Tamašo širdyje, ir jis jautėsi labai nesmagiai, tarsi tas siaubingas balsas būtų davęs vienintelį nuoširdų patarimą. (Azdra’ikis — melagis. Jis visada buvo melagis. Pirmyn — tai ne vienintelis pasirinkimas, koks jums yra galimas. Visa, ką jis darė, buvo jo naudai ir mūsų žalai. Nelaikas juo tikėti, Tamašai.)

Bet tai — Ilena. Azdra’ikis buvo jam sakęs, kad tai Ilena jį persekioja, ir Azdra’ikis stovėjo prieš juos paprastoje dienos šviesoje, ramus goblino veidas, kurį jie išmoko atskirti nuo visų kitų goblinų veidų, veido išraiška, kuri dabar neatrodė melaginga.

— Ar leisi mums eiti? — paklausė Ela.

— Eikit, — tarė Azdra’ikis ir mostelėjo ranka arklių pusėn. — Nebent jums toptels — kaip galbūt ir bus, — kad šalyje esama labai daug pavojų ir kad, jeigu sugrįšite į mišką, pakliūsite į blogiausias rankas, kokios tik gali laikyti šukę, neskaičiuojant pačios karalienės.

— Ir tavęs, — atsiliepė Ela.

— Jaunoji ragana, aš ir mano kompanija, kaip sakiau, laukiame tavo įsakymų, jeigu tu gali mums įsakinėti. Tokia yra veidrodžio savybė, kaip ir bet kokios jo dalies. Išlaisvink mus nuo veidrodžio.

Ela lėtai pasiekė ranka savo kaklą ir iš po apykaklės ištraukė veidrodį. Goblinai žiedu pakilo ant kojų, o artimiausieji susistumdė, norėdami į jį pažvelgti.

— Atsargiau! — sunerimęs šūktelėjo Azdra’ikis.

Tačiau Ela sviedė jį į akmenis po kojų. Tamašas atšoko atgal, saugodamasis atskalų, dievas žino, ko tikėdamasis. Tačiau veidrodis gulėjo ten sveikutėlis, atspindėdamas ne dangų, bet ugnį, o kai Tamašas pripuolė prie jo, kad jį susigrąžintų, kol dar jo ranka nebuvo uždengusi vaizdo, jo akys užkliuvo už tamsių besidrumsčiančių pavidalų.

— Tik magija gali jį sudaužyti, — pasakė Azdra’ikis. — Ar aš, kai turėjau progą, nebūčiau stengęsis sau įsigyti jo dalelę? Bandžiau tokiu pat būdu. Bandžiau akmenimi, plienu ir užkeikimais, o veidrodis nedužo.

Tamašas vėl padavė šukę Elai. Jis džiaugėsi atiduodamas ją Ęlai, nes tik pusę tegirdėjo, ką Azdra’ikis sakė: vėjo šnabždesys medžiuose buvo garsesnis, veriąs ir šaltas buvo jo peties palytėjimas ranka, piktas prieštaravimas, kurio jis išvis nebegalėjo klausytis.

— Nenaudok jo čia, — tarė Azdra’ikis. — Palūkėk. Būk išmintinga, jaunoji ragana, pasidėk jį. Ir eik, kur pageidauji. Ir kol tu nepanaudosi veidrodžio prieš mus, o aš dėl tavo labo nepatarčiau tau to daryti, ši kompanija eis su tavimi. Ši kompanija eis su tavimi prieš karalienę, eis ten, kur tau lemta eiti — žinai tu tai ar ne — tol, kol tu pajėgsi išlaikyti tą veidrodžio dalelę. Mes ateiname ir išeiname su ta dalele. Mes kylame ir krentame su ja. Mes niekada neišduosime to, kas turi veidrodį. Ir šiuos žodžius, jaunoji ragana, suprask būtent taip, kaip girdi — nei daugiau, nei mažiau.

12

Už arkos buvo suvirtę griuvėsiai, iš visos didžiulės menės vargu ar kas liko, išskyrus sienas — tai paslaptinga vieta, labai sena vieta. Meisteris Karolis sakė, jog tai Hazelis, tačiau tai buvo visai ne tai, ką Juris apie jį buvo girdėjęs. Meisteris Karolis jojo jiems iš paskos, o Nikolajus žingsniavo priekyje, rankoje laikydamas lanką, jis gi sekė Nikolajų; Zadnis laikėsi čia pat prie jo, kartais pabėgėdavo priešais, kartais, jam beeinant, stengėsi prisispausti prie jo kojų.

Buvo sunku patikėti, kad šios menės, atviros į dangų, kažkada turėjo stogą, būta jose spalvų bei balsų. Nikolajus kalbėdavo apie karus ir degančias tvirtoves, Tajni Straze jie matė niokojimą ir dvasių darbus, bet šios vietos šiurpumas buvo nepakenčiamas, galbūt, pamanė Juris, tai todėl, kad ji seniai mirusi, o gal todėl (Juris bijojo apie tai net pagalvoti), kad čia buvo įvykę dar blogesni dalykai. Nuolat ties pačiu akies krašteliu tarytum kas šmėkščiojo. Šiuose akmenyse buvo vėsumos, kuri neturėjo nieko bendra su ankstyvu rytmečiu, ir kol jie žingsniavo pro tai, kas anksčiau buvo sienos, o ponė, lydima vienišo kanopų bildesio — per anksčiau buvusius kambarius, bet kokio garso sukeltas aidas čia vis kartojosi ir kartojosi, pamėgdžiodamas balsus.

Juris žvilgtelėjo sau per petį — tik tam, kad įsitikintų — ir kažkas plastelėjo ties jo regėjimo lauko riba. Ant sprando jis pajuto šaltį, pliaukštelėjo sau delnu, tačiau ten nieko nebuvo. Jei jis būtų buvęs vienas, bėgtų sveiką kailį nešdamas. Tačiau čia buvo Nikolajus, buvo meisteris Karolis, ir jis turėjo būti drąsus. Jis turėjo patikėti, kad meisteris Karolis žino, ką daro ir kur juos veda, o labiausiai tuo, kad Tamašas kažkokiu būdu pro čia prasigavo… o jeigu Tamašas praėjo, tuomet ir jis praeis.

Virš kitos sienos jis pamatė medžius ir žvelgė į juos tarsi į pabaigą, į ribą, kur šmėklos, susaistytos su šia vieta, turi sustoti. Jis dar labiau džiaugėsi, kai jie praėjo pro kitus vartus ir lapų nuklotą grindinį pakeitė žemė.

— Laikykimės drauge, — kai jie įžengė į miško prietemą, jam iš užnugario tarė Karolis. — Nikolajau, pasilik su mumis. Čia ne vieta klydinėti. Patikėk manimi, meisteri medžiotojau.

Nikolajus rūsčiai dėbtelėjo ir prisiderino prie jų žingsnio.

— Nieko, po šimts, negaliu girdėti per tą tavo kaukšėjimą, meisteri kerėtojau. Dvasios yra viena… o jei tai goblinai…

— Ne šitoje girioje.

— Ne šitoje girioje, — aidu pakartojo Nikolajus. Juris irgi norėjo, kad meisteris Karolis pasakytų daugiau negu tik šitiek. — Ne šitoje girioje, — pakartojo Nikolajus, o jie vis ėjo, ir krūmai darėsi vis tankesni. Bei tamsesni nuo šešėlių. — Ne šitoje girioje, ar ne? Tai kas tada šitoje girioje, meldžiu pasakyti.

— Tai ne visada ta pati giria, meisteri medžiotojau… ir aš nežinau. Ji nebe ta nuo tada, kai sudužo veidrodis. Anot Ilysės — ir tai viskas, ką aš žinau, — čia gyvena raganos, jos užkerėjo šią vietą, kad ji jas apgintų, ir ji jas saugo. Galbūt kai kam visai nesvarbu, į kokią girią tu įžengsi, bet kai kas iš mūsų… kai kas iš mūsų, kai kas iš jų vis dar ja domisi. Čionai atgabenau Izabelę.

Toli priešakyje ėjo ponia. Ponia su juodais drabužiais. Staiga Juris ją pamatė. Ir dar buvo neaiški vyro figūra, laikanti jos ranką.

— Dėkui dievui, — atsiliepė Karolis. — Dėkui dievui, ji mus veda, ir Pavelas sveikas. Nepameskit jos iš akių.

Ji atrodė visai reali. Jiems beeinant Juris sumirksėjo akimis, dar kartą sumirksėjo, tačiau ponia vis dar buvo ten, nors dėl vyro kartais negalėjai būti tikras.

Jie priėjo saulės apšviestą vietą, ir jie abu pranyko, po to kitapus jos ir vėl atsirado. Juris norėjo papasakoti apie tai namie berniukams, jei tik jie patikėtų. Jis pamiršo bijoti: buvo toks sužavėtas šituo ėjimu.

Staiga Juris pamatė kitas figūras, stovinčias jiems ant tako, ir jis pažvelgė atgal į meisterį Karolį dvejodamas, gal jiems reiktų sustoti, bet meisteris Karolis, nekeisdamas veido išraiškos, jojo toliau, ir Nikolajus žingsniavo kitoje pusėje. Juris patapšnojo Zadniu i per galvą, kai tas arčiau prie jo prisispaudė, ir toliau žengė į tuos, dėl kurių jis neabejojo, kad tai kitos dvasios: moterys, ponios, karalienės — tokios jos atrodė. Ir jis giliai kvėpavo, stengdamasis būti ramus ir nesielgti kaip kvailelis per rimtą, tuo buvo tikras, susitikimą.

— Po šimts, — jis išgirdo Nikolajaus burbėjimą. — Ar jie tikri?

— Tikri kaip mirtis, — atsakė Karolis.

— Troliai, — pasakė Nikolajus, ir jie buvo ten, už baltos kaip pienas dienos šviesos tvyksnio, jų buvo mažiausiai du, ne…

— Trys. Jie trise.

Ponia juodu rūbu vis ėjo, taip pat ir jos kelionės draugas — lėtai lėtai, ištirpdami šviesoje ir vėl neryškiai atsirasdami kitapus, tuo metu troliai (mažiausiai trys) sėdėjo lyg statulos, lyg heraldiniai žvėrys prieš tris karalienes.

Tada juodai apsirengusi ponia ir jos bendrakeleivis susitiko su jomis; jiems ateinant, tos pasisuko ir žvelgė į ją su blyškiu pilku vyru jai iš paskos. Labai iškilmingai karalienės palaukė, kol jiedu išėjo į dienos šviesą, laukė kartu su troliais — vienas jų turėjo būti Krukčis, Juris tuo neabejojo, tačiau jis nedrįso nieko šūktelti: buvo per tylu, pernelyg pavojinga.

— Karoli, — tarė viena karalienė.

Ir ponia su juodu apdaru:

— Vėlu, Karoli, vėlu, po galais. Ar negirdėjai manęs?

— Atėjau kiek galėdamas greičiau, — nuo Gracijos atsiliepė Karolis. Zadnis suinkštė, norėjo, kad jį kas nors nuramintų. Juris pritūpė ir užčiaupė jam snukį bijodamas, kad šuo nepradėtų loti — dabar nelaikas skalyti, tikrų tikriausiai nelaikas.

— Noriu pamatyti jų galvas! — pasakė ponia. — Noriu, Karoli, kad jie užmokėtų.

— Tai aukščiausios valdžios reikalas, — tarė kita. — Karoli, ar aš pažįstu šį berniuką?

— Tai Juris, — atsakė Karolis, ir Juris, jausdamasis pernelyg krentąs į akis, atsistojo bei pagarbiai nusilenkė.

— Ir Nikolajus, — tarė ta pati ponia. — Ištikimasis Nikolajus.

Papūtė vėjas, graibstydamas lapus ir stipriai ošdamas jis ėmė veržtis pro medžius.

Troliai pašoko ir išsilakstė, o Gracija pasitraukė atbula ir atsisuko į geliantį vėją, Zadnis viauktelėjo ir metėsi į krūmokšnius, Juris griebtelėjo jam iš paskos, nepataikė, antrąkart griebtelėjo bijodamas, kad Zadnis amžiams dings tankmėje.

— Juri! — iš paskos jis išgirdo Nikolajaus šūksmą. — Karoli, po šimts!

Jis siaubingai siektelėjo šuniui iš paskos, išsitiesė visu ilgiu lapuose ir vėl sugrobė, žvilgtelėdamas sau per petį.

Tačiau ten nebebuvo jokio ponių ženklo. Nei Nikolajaus ar Karolio, nei vieno trolio — jokio ženklo. Buvo tiesiog miškas, tiesiog daug medžių, tik lapų prikritusi vietovė ir paprasta dienos šviesa.

Jis išgirdo, kaip kažkas artinasi per lapus. Pasižiūrėjo ir pamatė Zadnį, atkinkuojantį prie jo — tokį nuolankų ir atgailaujantį, kai jie, štai, visiškai pasiklydę. Juris gana abejingai grybštelėjo ir pastvėrė Zadnio antkaklį bei priklupo prie šuns; jis norėjo apsižvalgyti, atgauti orientaciją, tačiau visur tebuvo tik miškas.

Zadnis lyžtelėjo jam per ausį, žandą. Kad jį kur šimts, tą šunį, pasakytų Nikolajus. Jis gi Zadnio nekeiks, tik šiuo metu Zadnis buvo netekęs jo malonės.

Tai kvaila, galvojo jis. Nikolajus pavadintų tai kvailyste: pasimesti dėl šuns, visus pergąsdinti — dvasias supykinti. Giria nebeatrodė tokia šiurpi kaip anksčiau, tačiau čia esama dvasių. Tikrų kaip mirtis, meisteris Karolis sakė. Tikrų kaip faktas, kad prieš tai jis buvo su žmonėmis, kurių dabar nebėra su juo arba jo nebėra su jais.

— Liaukis! — paliepė Zadniui, kuris inkštė ir prausė jam veidą.

— Liaukis! Tu mus abu paklaidinai, ar supranti? Kvailas šuo.

Jam atsistojus, Zadnis per kelis žingsnius pabėgo nuo jo, vėl parlėkė ir vėl nubėgo ton pačion pusėn taip, kaip darydavo kalnuose.

— Tamašas? — paklausė staiga suvokęs, ką gali reikšti Zadnio elgesys. — Ar tu seki paskui Tamašą? Vyruti, ar žinai, kur jis?

Zadnis šiek tiek pabėgėjo, apsisuko ratu atgal ir vėl šovė tolyn, kai Juris ėmė juo sekti — vis greičiau ir greičiau. Dabar Zadnis buvo prikišęs nosį prie žemės — jis sekė pėdomis, nekilo jokios abejonės, ir kad ir kas ten bebūtų nutikę, atskyrusio jį nuo kitų, sekdamas paskui Zadnį Juris niekada nebuvo nuvestas į bėdą. Taigi šįkart jis pasitikėjo šunimi.

* * *

Dulkių gūsis į akis, mirksnis, ir neliko nieko, nė vieno, jokio berniuko ar šuns ženklo. Taip ir žinojau, tarė sau Nikolajus, žvalgydamasis į visas puses bent ko nors pažįstamo. Taip ir žinojau, taip ir žinojau. Reikėjo tą šunį atiduoti goblinų masalui…

— Juri! — sušuko jis į girios tankmę. — Karoli! — ir įsiutęs, beviltiškai: — Krukči, kad tu skradžiai su savo plaukuota oda, surask berniūkštį!

— Surast berniūkštį, ar ne? — paklausė ramus balsas.

Jis apsisuko. Tai buvo balsas, skambėjęs nuo bokšto laiptų. Balsas, aidėjęs iš jo vaikiškų naktinių košmarų, nuskandintas griaustinyje ir lietuje, užsklęstas po akmeniu.

— O kaip tu, Nikolajau? — paklausė ponia prisiartindama. Jos plaukai buvo juodi. Jos apdaras — juodas. — Ar nereikia, kad tave surastų?

Jis, pats net nesuvokdamas, žengtelėjo atbulas, tačiau ji vis artėjo, kol atsidūrė taip arti kaip tądien. Vėjas plakė jos suknelę ir šilkines rankoves, ir tamsų plaukų šydą. Ji buvo jauna ir žavi. O jos akys — bedugnės.

— Ištikimasis Nikolajau. Tądien aš paklausiau tavęs, ar tu esi ištikimas Staniui. Ir tu atsakei: „Taip”. Ar žinojai tada, kad tai — pažadas?

— Niekada jo nesulaužiau, — tarė jis.

— Tu esi čia, — kalbėjo ji. — Kodėl?

— Dėl Stanio sūnų. Dėl jūsų anūkų, — žemė sudundėjo po kojomis. Papūtė vėjas. Nikolajus sumosavo rankomis, kad prisidengtų akis. — Ragana, kad tave kur, gelbėk vaikiščius! Ar gali tai padaryti?

— Bet dėl šito aš pasiunčiau tave, Nikolajau.

— Mane pasiuntei!

— Prieš visus tuos metus. Taip. Tąnakt tu sveikutėlis nulipai žemyn. Tu turėjai kai ką dėl manęs padaryti. Tu jau padarei dalį. Bet šitai dar neatlikta, Nikolajau.

— Kur Juris? Ką tu su juo padarei?

— Ne aš, Nikolajau. Ne aš. Visi mes: Girios raganos, goblinai ir jų karalienė — ir Mirela, jaunoji ragana. Tamašas yra mano įpėdinis. Tamašas… yra mano įpėdinis. Ir mano vardas — ne Užula.

— Izabelė, — jis prisiminė.

— Karolis tau pasakė. Taip, Izabelė, kažkada labai labai seniai. Tačiau Užula — visai neblogas vardas mano sūnui žinoti. Sudiev, be galo geros tau kloties, Nikolajau.

Ponia palinko į priekį, jam ant pečių uždėjo vaiduokliškas rankas — jis net per šarvus jautė šaltį — ir nepaprastai švelniai šmėkliškomis lūpomis prisilietė prie jo lūpų.

— Štai kaip aš norėjau padaryti, — švelniai mirktelėdama pasakė dvasia ir išnyko tamsos bei neaiškumo sūkuryje bei tyloje. — Dar vieną dalyką tu padarysi, — balsas dar užsibuvo, kad tai pasakytų.

— Ką? — jis šūktelėjo jam pavymui.

Bet jis išnyko pereidamas į dienos šviesą, virsdamas paprasčiausia giria.

— Po šimts! — suriko jis. — Po šimts! Ponia! Ką aš turiu padaryti?

Jis patraukė tiesiog pirmyn per tylą. Jam nepavyko sugalvoti geresnės krypties. Ir jeigu šiame pasaulyje yra dvasia, kurios tikslas — nuvesti jį pas berniukus, jis ja pasitikėjo.

Tačiau visa, ką jis surado perėjęs per kitą lapais grįstą kalvą, buvo kaulėtas senis su pilku apsiaustu, sėdįs ant neįtikėtinai gauruotos ponės.

— Kur Juris? — paklausė jis šmėklos. Tačiau tai Karolis atsiliepė iš pakalnės.

— Nežinau. Tikėjausi, kad jis su tavimi.

Nikolajus nučiuožė slidžiais lapais nuo kalvos, po nustebusiu Gracijos snukiu atgavo pusiausvyrą ir pastvėrė apynasrį, norėdamas pažvelgti į senąjį.

— Nei ragelių, nei nagelių. Tik tavoji ponia, Ladislavo žmona.

— Užula.

— Užula-Izabelė. Tu esi kerėtojas, tu žinojai, ką darei atsivesdamas vaikiščius. Nemeluok man, Karoli! Jie įpainioti į kažką, ką tu žinai. Ji pasakė, kad Tamašas — jos įpėdinis. Ji sakė, kad jis su Mirela. Ką, po velnių, ji turėjo omeny?

— O, dieve.

— Ką ji norėjo pasakyti, Karoli? Tu žinai, tiesa? Tu velniškai puikiai žinai!

— Ji nė žodeliu neužsiminė apie Tamašą. Man ji įvardijo Jurį. Bet jame nėra nė trupučio magijos, negalėjau jos surasti nė viename iš berniukų, o ji niekada neturėjo dukters, nors galėjo turėti. Raganos gali tai padaryti.

— Neabejoju, — niūriai tarė Nikolajus.

— Aš galiu suprasti apgaulę. Visas jos gyvenimas buvo apgaulė, Krukči Strazas buvo vienintelė šios sienos apsauga. Bet, dieve, gelbėk mus… Mirela? Ar esi tikras, kad ji taip pasakė? Tai ta, su kuria Tamašas kartu?

— Tas pats vardas, kokį tu sakei. Mirela. Aš nepamiršau.

Karolis daugiau nieko nepasakė. Karolis išlipo iš balno, Gracija pasibaidė ir timptelėjo už pavadžio, ji buvo kažko sunerimusi, ausys krypčiojo tai vienur, tai kitur. Nikolajus tvirtai suėmė pavadį bei atkreipė dėmesį į Karolį, kuris staiga susidomėjo medžių viršūnėmis, o gal oru.

— Tamašas — ne tas vaikis, kuris išleidžiamas į sudėtingą situaciją, — Nikolajus prieštaravo. — Geras berniukas, tačiau jis neturi šiurkštumo… dieve, Juris už jį išradingesnis, vaikiščias tą parodė. Kodėl ji nusprendė, kad tai Tamašas?

— Tai ne apsisprendimas, meisteri medžiotojau. Tu negali nuspręsti, kad būsi kerėtojas. Tu gimsti kerėtoju.

— Tada kodėl tu šito neperpratai?

— Tu nesiklausai, meisteri medžiotojau. Gal Užula nežinojo. Magija turi savo būdų, kaip visus suklaidinti, ypač tuos, kurie šalia jos. Aš pats lažinčiausi dėl Jurio, tačiau akivaizdu, kad yra kitaip.

— Tamašas nepajėgia elnio nušauti. Tai ką, po velnių, jis ketina daryti su goblinais?

— Dar kartą paklausk.

— Aš sakau… — dieve, jis vėl, žiūrėdamas į medžius, atsijungė.

— Ar klausaisi manęs?

— Dar kartą pateik savo klausimą.

Klausimas paspruko nuo jo.

— Apie Mirelą? — šitas buvo svarbus. Bet Karolis nežiūrėjo į jį.

— Aš klausiau, kaip jis ketina šaudyti goblinus, jei negali nušauti elnio?

— Elnias jam nieko nepadarė.

Nežinia kodėl per Nikolajaus nugarą nubėgo šiurpas. Jis nežinojo kodėl, nebent… nebent jis buvo pripratęs prie tokio Tamašo, kokiu jis buvo: neblogas vaikinas, nebailys — kai dabar štai pagalvoji — joks, ką tiksliai žinotum vaikinui prikišti. Dalykas tas, kad Tamašą jis mėgo labiau nei Bogdaną — netikėtai Nikolajus tikrai tai suvokė… tai, kad jeigu galėtų atgauti du Stanio sūnus, jis žinojo, kuriuodu pasirinktų. Dieve, tai jį nugąsdino.

— Magija pasirodys. Magija prasiverš. Ar supranti? Net po daugelio metų. Tai, kad Ladislavas nukrito nuo savo žirgo, ir tai, kad Stanis buvo, ir tai, kad Užula susilaukė sūnų, o ne dukterų — visa yra kitapus mūsų, ir daug kas iš šito buvo kitapus pačios Užulos. Paklausyk manęs, Nikolajau. Neraukyk prieš mane kaktos. Suprask mane. Užula visus ir viską paaukojo ant savo tikslo altoriaus. Aš jos neteisinu. Tokie yra tie burtai. Toks yra kelias, kurį ji pasirinko. Tačiau Tamašas…

— Berniukas nėra žudikas. Neturi jis tokios širdies, kad būtų žudikas, Karoli, aš nepriversčiau jo nušauti elnio. Kalbėjausi su juo, įtikinėjau, bet negėdinčiau jo ir neversčiau. Berniūkščiai… — sveikas protas jį apleido. Ėmė vaidentis anadienė Tamašo veido išraiška, pažadas pasitaisyti, o jo galvoje — įsitikinimas, kad Tamašas meluoja norėdamas jam įtikti, kad galiausiai Tamašas labiau pakęs gėdą nei žudynes, ir strėlė tikrų tikriausiai nepataikys.

Saule valdove, saugok vaikį, pagalvojo jis, apimtas nevilties, ir vis dar laikydamas Gracijos pavadį vėl paragino Karolį ropštis ant ponės.

— Mes negalime jo čia surasti. Privalome kažką daryti. Saulė valdovas težino, kur Tamašas keliauja, vaikiščias pasiklydo besekdamas paskui prakeiktą šunį, kuris seka Tamašą, jei tik išvis yra kokia nors prasmė tame, kur nulėkė Juris.

— Tamašas, — pasakė Karolis, netikėtai sutelkdamas visą savo dėmesį. — Tamašas. Štai kas, ar ne? Štai kur jis patraukė. Be abejo.

* * *

Jie šuoliavo sunkiai įžiūrimu takeliu per kalvų šlaitus, pro pušis ir didžiulius riedulius. Žemumose tarp kalvų pilka migla badydavo nosį ir geidavo akis ir vertė Lvi su Skore iš pasibjaurėjimo prunkšti bei purtyti galvas, o prieš juos ir jiems iš paskos nepavargstančia eisena judėjo goblinų figūros, figūros, kurios tai ten, tai šen šmėkščiojo tarp uolų, o kartais, kada ne kada, pradingdavo įvairiais takais, kad vėl už kokio nors tolimesnio posūkio išeitų į kelią. Tamašui buvo įdomu, kur jie traukia, gal žvalgo, kur žmonių pasalos, o gal paprasčiausiai jiems žinomais takais trumpina sau kelią, takais, kuriais arkliai negalėtų užkopti.

Tačiau per vieną tokį susiėjimą pasirodė kiti goblinai, paprastesniais šarvais, po to trys iš jų kompanijos trumpai su jais šnektelėjo, vienas sugrįžo ir nusivedė Azdra’ikį į priekį pasikalbėti su jais; daugelis jų buvo nuskustais smakrais, rankos ant šlaunų, žvilgsniai nudelbti žemyn ir kalba, kuri, netgi kai atsitiktinis vėjo šuoras jiems ją atnešdavo, vaikinui iš Magijaros neturėjo jokios prasmės, tik glumino.

— Ar gali ką nors suprasti? — paklausė jis Elos. — Gal kokia bėda?

— Kažkas apie tolimesnį kelią, — tarė Ela. — Kažkas apie susitikimą ir arklius.

Tamašas laikėsi tyliai, kad Ela galėtų daugiau nugirsti.

— Kažkas apie karalienę, — tarė ji. — Azdra’ikis kažko jų paklausė, aš negaliu perprasti. Jie sako, kad nežino, jie…

Tada paskubomis grįžo Azdra’ikis, praėjo pro visą karių koloną pasikalbėti su jais.

— Mes turime arklius. Už kalvos, viršuje. Jūsiškiams jie gali nepatikti. Laikykitės nuošaliai.

— Goblinų arkliai, — pasakė Ela, kai Azdra’ikis nuėjo toliau.

Tamašas pažvelgė atgal jausdamasis nepatogiai, jam knietėjo, kas ten per arkliai, ir staiga kelyje už posūkio jis išgirdo judėjimą. Antrą kartą jis pasuko galvą norėdamas pasižiūrėti, o goblinai jam už nugaros traukėsi prie uolų.

Tas, kas atjojo, buvo pamėklė gauruotais karčiais, juodas, greitai ir ramiai judantis akmenuotu keliu — tai privertė Tamašą akimirką pagalvoti, kad raiteliai ir gyvuliai tėra iliuzija, veidrodžio tvariniai, tačiau Lvi baidėsi ir prunkštė, kol tie nevisai tikri raiteliai prajojo keistoje ramybėje, o Skorė ir toliau baidėsi, kol raganos kerai ir uolos ją sustabdė. Goblinų arkliai kėlė dundesį ir nagų brūžesį, ant akmenų, kur jų kojos lietė, palikinėjo baltus brėžius. Jų raiteliai juos sustabdė ir nusliuogė žemyn abipus: kolonos priekyje ir už jų. Azdra’ikio kompanija greitai su jais pasikeitė, o Tamašas tvirtai sugriebęs laikė Lvi pavadį, ir kadangi arklys vis gręžiojosi bei žingčiojo atatupstas — senasis medžioklis prunkštė ir karpė ausimis, — tai Tamašas matė tai vienos, tai kitos kelio pusės vaizdą. Jis lyg ir pastebėjo ilgus uodegų kuokštus, plunksnų gausą nuo pakinklių iki užkulnių, o kai vienas iš artimiausių goblinų arklių pasisuko šonu ir nusižiovavo su žąslais, parodė dar grėsmingesnes iltis nei jo raitelio — Tamašas pamatė šitai bei jų polinkį grybštelti savo draugužiams. Akys — nepastebimos per kaktos garbanas ir karčius, šnervės — veikiau katės nei arklio… Tamašas ir toliau tvirtai laikė sugniaužęs pavadį, plekšnojo Lvi per sprandą, vadino jį geru arkliu, tikru arkliu ir troško, kad jis sugrįžtų į savo arklides Magijaroje, kur galėjo sulaukti kokios nors geresnės pabaigos… šitie padarai galėjo puikiausiai suėsti paprastą arklį — tiek jis ir Lvi galėjo žinoti.

Buvo neteisinga, kad burtai malšino natūralią baimę, kad pirma Skorė, o po to ir Lvi aprimo, stovėjo ir prakaitavo. Tamašas neabejojo, Ela tai padarė.

— Geras. Geras, — kalbėjo jis tapšnodamas Lvi ir atleisdamas žąslus, bent jau kad arkliui prusnų nespaustų. — Tik laikykis atstu, neraginsiu tavęs arčiau prie jų.

Po to goblinai ėmė judintis, tie, kurie atjojo arkliais, neverta nė spėlioti, kieno įsakymu, pėsti pasitraukė aukštyn į kalvą. Aišku tebuvo tik tai, kad jų pačių būrys traukia toliau ir kad kita grupė pasilieka… Už jų irgi buvo raiteliai, ir Tamašas nejautė jokios pagundos uždelsti. Lvi trūktelėjo greitesne ristele, o Skorė, vos ne ištrūkdama laisvėn, prisiderino prie jo.

— Laikyk ją, — Tamašas prakošė pro sukąstus dantis, bijodamas, kad net kerai nebesuteiks Skorei sveiko proto, o kažkas nuolat jam vis kartojo: „Tai klaida, Tamašai. Tau čia ne vieta. Nieko nėra bendro tarp tavęs ir šitų padarų. Mažiausiai iš visų tikėk ng’Saeichu…”

Tai ėmė panėšėti į blogą sapną, jų pačių arkliai buvo pernelyg išvarginti ir pailsę, kad išlaikytų tokį tempą, o goblinų raiteliai spaudė juos iš paskos, tai siutino Lvi ir vertė jį karpyti ausimis bei šnairuoti. Dar blogiau, jie įžengė į gilią aitrios smarvės sankaupą, kur degė šlaitai, plyksčiojo skaisčios liepsnos, kitur — žolė buvo pajuodusi. Panašu į kalnus, panašu į nuolydį prie Krukči Strazo, į kelią pasalon.

Kresnos, tvirtos figūros, aplenkdamos juos šlaitais, niūriai traukė per rūką, figūros, kurios pasirodydavo ir išnykdavo kaip šmėklos.

— Hobgoblinai, — tarė Ela. Atrodė, kad nė vienas raitelis, jojęs priešais juos, jų nepastebėjo, ir Tamašas persisuko balne pasižiūrėti, ar tie, iš paskos, nebus pamatę.

Tačiau kai jis ir vėl apsižvalgė, ant kalvos šlaito nebebuvo nė vieno žvalgo.

— Man tai nepatinka, — pasakė jis. — Man visai nepatinka… neliesk jo, Ela, neliesk.

Ela laikė ranką ant veidrodžio po apykakle ir svaidė ugningus žvilgsnius į goblinus.

— Tai tie patys, jie — tie patys, buvę Krukči Straze.

— Jok gi! — riktelėjo jis. — Jie mūsų nepastebėjo. Metas baigti. Jojam.

Jis paspartino Lvi bėgseną, ir Ela nuo jo neatsiliko; Tamašas nebuvo tikras, ar seka paskui juos už jų joję goblinai, kol susirūpinęs nežvilgtelėjo sau per petį ir nieko nepamatė, tik pilką rūką ir tuščią kelią.

— Itra’hiai, — pasakė jis, kai jie įjojo tarp priekinių raitelių, ir tie susižvalgė. Du, trys ir keturi raiteliai tuojau pat užtraukė žąslus ir pasuko į užnugarį — jiems dar netgi nepasiekus pirmutinių jojikų.

— Azdra’ikis? — tarė jis goblinui, kurį pralenkė rūke.

— Išvykęs, — atsiliepė tas. — Pasilikit su mumis!

— Paskui juos išvyko? — jis neketino ginčytis. Jam išsprūdo.

— Pasilikit! — griežtai paliepė tas.

Lvi ir Skorė buvo apsupti goblinų arklių. Tamašo visiškai užimtos arkliu. Jis nedrįso atsiskirti nuo grupės ir nebe turėt kur patraukti, jei išdrįstų. Ela, tvirtai įsikibusi į balną, pasiliko joti šalia jo, ji su baime žvilgčiojo atgalios ir nerimastingai siekčiojo ranka amuleto, kurio nelietė. Pakartotinis apsidraudimas, pamanė jis, galimybė gauti pastiprinimą… nenugalima pagunda. (Paimk iš jos, kažkas jame tarė. Ji nesusilaikys. Kas nors atsitiks, ir ji griebsis veidrodžio, o tai lemtinga. Tai mirtis, Tamašai…)

Tačiau anksčiau, nei arkliai bebėgdami išsikvėpė, anksčiau net, negu jie įveikė degančių krūmokšnių sritį, iš paskos per dūmus juos pasivijo goblinų raiteliai, su jais buvo Azdra’ikis, susiraukęs bei piktas.

— Jokit, — paliepė Azdra’ikis, tačiau Lvi ir Skorė nebegalėjo ištverti smarkesnės risčios ir, jiems bejojant, o keliui vis kylant įkalnėn tarp pasaloms tinkamų uolų, jie vis labiau ir labiau atsiliko. Tamašas nebuvo įsitikinęs, ar visi jų būrio raiteliai, nepalikę užnugaryje jokios sargybos, atjojo su Azdra’ikiu į priekį. Jo galva, priešai galėjo juos persekioti, ir jų grupė… galėjo būt visiškai sutriuškinta.

Bet kalvos viršūnėje, virš rūko, goblinai ūmai sustojo, jų arkliai be tvarkos sukiojosi aplink, gręžiojosi ir grybščiojo viens kitam, taip, kaip jų padermei būdinga.

Lvi sulėtino iki žinginės.. Tamašas leido. Ela jojo šalia jo tylėdama, kol jų išsikvėpę arkliai kopė vis aukštyn ir aukštyn per palaidą žemę, kurią prieš juos išdraskė naguotos letenos. Kažkas negerai su dangumi — toks buvo pirmas Tamašui susidaręs įspūdis, kažkoks siaubingas gaisras, daug baisesnis už paskutinįjį, juoda dūmų danga aptemdąs rytinę dangaus dalį.

Tačiau kuo aukščiau jie jojo, tuo tamsiau darėsi, kol atsargiai įjojo tarp goblinų ir pažvelgė kitapus kalvos keteros. Dienos šviesa tame slėnyje buvo sustojusi, paprasčiausiai sustojusi, kitur gi — nakties siena, riba tarp saulės ir tamsos, nubrėžta per slėnio galą ir per kalvas. Pažvelgus dangus buvo dervos juodumo — dar juodesnis, nes lietėsi su šviesa ten, kur jie stovėjo. Tamašas sumirkčiojo, staiga panoro pasitrinti akis, nors vaizdas nė kiek nemirgėjo ir išvarginti jo jutimai nesileido į jokį kompromisą.

— Saule valdove, — atsiduso jis, tačiau ten Saulė valdovas nebevaldė. Kitos jėgos ten karaliavo.

— Kiekvieną dieną, — pasakė Azdra’ikis, prijodamas arčiau prie jų, — ji auga. Paskutiniu metu ji išaugo per slėnius ir kalvas. Tai artinasi karalienės galybė. Štai ką tu puoli, jaunoji ragana, ar matai? Ar vis dar pasitiki, o gal atsitrauksi?

— Kur atsitrauksiu? — paklausė ji silpnu balsu. — Kurgi mes galėtume nuo šito išsigelbėti?

— Tu galėtum uždelsti jos plitimą. Eik ir gimdyk jaunas raganas. Eik ir pagimdyk ką nors drąsią ar stipresnę, arba išmintingiau pasirenkančią savo valandą.

Ela nubalusi sviedė į jį rūstų žvilgsnį.

— Tai mano valanda.

Dieve, su širdgėla pagalvojo Tamašas, skamba kaip ta senoji, nepalenkiamoji Ela, Ela, kuri galėjo padaryti bet ką — jiems galą, jeigu tai visas jos atsakymas.

— Ela, — tarė jis.

— Jis negaus, ko nori, — pasakė Ela. — Jis negali atsilyginti už vagystę, karalienė jam neatleis…

— Ne to aš noriu, kvailele jaunoji. Noriu, kad išdangintum iš čia tą daiktą.

— Ar ilgai, ng’Saeiche? Ar ilgai manai slapstytis kalvose ir ieškoti geraširdiškumo?

— Jokio geraširdiškumo! — aiškiai gindamasis pareiškė Azdra’ikis.

— Prisimenu vieną naktį, — pasakė Ela, ir Azdra’ikis dėbtelėjo įniršęs.

— Tąkart buvo atsiimta skola. Suteikta malonė. Nebuvo jokio geraširdiškumo, ng’Izabela.

— Mano ponia tave pamaitino. Vėliau ponia man sakė, kad tu nesi pavojingas. Aš nepatikėjau. Ir vis dar netikiu.

Azdra’ikis ėmė ir nusilenkė jai balne:

— Kaip niekad esu pradžiugintas, jaunoji ragana, — ir šaltai pažvelgęs: — Tačiau kokiems kitokiems sprendimams tu esi tinkama? Mėnule valdove, palūkėk bent, kol pati subręsi!

Ela papurtė galvą, antrąkart ją papurtė. Žvelgdama į tamsą paklausė:

— Tai štai kas laukia? Iš kur tai sklinda ir kokiu greičiu? Ar ji patenkinta?

Goblinai ėmė visi kartu murmėti, Azdra’ikis niūriai linktelėjo ir nuslydo iš balno.

— Žemyn ir ilsėtis, — paliepė jis ir kažką pasakė saviškiams, keletas kurių nujojo atgalios į pakalnę.

— Itra’hiai, — tarė Azdra’ikis. — Šniukštinėja aplink mus. Jei galutinai su jais neišsiaiškinsi, jie nesielgs pagarbiai. Ir niekas negali jais pasikliauti… Lipkit žemėn, lipkit, pailsėkit. Dar arčiau negu dabar — būtų nebesaugu.

— Reikėjo leisti miškui juos pasiimti, — burbtelėjo artimiausias.

O Azdra’ikis:

— Dar blogesnė juos pasiims. Jau dabar jie jai priklauso.

— Kiek ilsėsimės? — paklausė Tamašas. Nebebuvo jame nė vieno kaulelio, kuris sliuogiant žemyn ir tada, kai pėdos palietė žemę, neskaudėtų.

Jam ant peties nusileido neprašyta Azdra’ikio ranka, ir jis, tikėdamasis kokio nors bjauraus triuko, pažvelgė tiesiai goblinui į veidą, tačiau šįkart Azdra’ikio gniaužtas nebuvo stiprus.

— Tiek, kiek karalienė mums leis, — tyliai atsakė Aždra’ikis. — Tol, kol juoduma priartės. Dėl manęs, tai aš nesitikiu aušros.

Jis įsispoksojo į gobliną stebėdamasis… per daug dalykų reikėjo išlaikyti galvoje. Jo išsekintos mintys buvo išblaškytos, o po jomis šliaužiojanti gyvastis atkakliai tvirtino: „Nepasitikėk juo, netikėk juo, nesileisk jo įtikinėjamas”.

— Atsimink, — tarė Azdra’ikis, — jauna ragana laiko visų mūsų gyvybes. — Tamašas nežinojo, ką Azdra’ikis tikisi iš jo išgirsti. Bet goblinas jo nepaleido. — Pavojinga, — tyliai ištarė Azdra’ikis. — Pavojinga burtininkei mylėti.

— Ji neįsimylėjusi, — atsakė jis. Ir tada išgirdo kitą žodį: „Absurdas”. — Ji nemyli. Neturi mylėti. Ji nemylės. Ela neturi nė trupinėlio romantikos.

— Jos priešininkė — juodžiausia magija, — Azdra’ikis besisėsdamas šalimais ant akmenų užkėlė jam ant peties neprašytą ranką. — Burtai, kuriuose daug mažiau romantikos, negu tu gali įsivaizduoti. Paklausk savo viešnios.

— Nieko nenoriu jos klausti! Dieve… Noriu iš jos išsivaduoti.

— Tuomet ji velniškai tau įgriso, ar ne?

Atodūsis. Sunkus atodūsis. Vaizdiniai ir baimė susispietė aplink jį.

— Nedaug laisvės tu man laimėjai.

— Žmogau, aš sulygau dėl tavo gyvybės. Tas sandėris, kurį tu sudarei su šmėkla, — tavo paties kvailystė, ir skradžiai teprasmenga tavo išpuikusi beprotystė.

— Nesudariau su ja jokio sandėrio! — tačiau jis pagalvojo apie tai, ką padarė užsimokėdamas bučiniu, kurio ragana buvo paprašiusi, ir apie tai, ko po to jis geidė. Tik trumpomis akimirkomis jis persigalvodavo ir tik po to norėjo susigrąžinti sau savo gyvenimą.

— Paklausyk. Seniai, seniai, žmogau, kai Ilena dar turėjo mirtingą kūną, ji atėjo pas mus. Savaime suprantama, mes ne be nuodėmės…

Buvo verta bent jau karčiai nusijuokti.

— Sakau, mūsų nuodėmės, — Azdra’ikis laikėsi savo, — nelabai kitokios negu jūsų, žmonių. Tarp jūsų vaidai. Ir godumas. Ir nepakanta. Mes praradome savo vietą pasaulyje — mus iš ten išvijo. Jeigu mūsų karalienė imtųsi mums atlyginti — nesvarbu kokiais beprotiškais būdais, — būtų tokių, kurie padarytų bet ką, ko ji pareikalautų. Paklausk manęs šiąnakt, kai turėsime tokiems dalykams laisvo laiko. Gi tuo tarpu, tuo tarpu… nesuteik jaunajai raganai jokios galimybės, jokių tavo aiškiai galingų apžavų teikiamų pramogų…

Tamašas ėmė prieštarauti, bet jam prieš nosį išdygo ilganagis Azdra’ikio pirštas.

— Paklausyk manęs, — tarė Azdra’ikis. — Paklausyk manęs arba prakeik ją ir mus visus. Jei jaunoji ragana, rankose turėdama tą šukę bei kariaudama prieš karalienę, nors kartą pagalvos apie kompromisą, jau geriau jai numirti. Jeigu ji nors akimirką sugaiš kieno kito, o ne saviems interesams, praras viską, ką ji turi ir gali turėti — tai karas, kurį kariauti ją paruošė, tai karas, kurio ji ėmėsi, ir toks yra priešas, prieš kurį ji stovi, ar suvoki tai? Burtai negali būti neryžtingi, burtai negali galvoti širdimi, jie paprasčiausiai turi būti vienintelis atsakymas, kurį ji pajėgia duoti. Jei mums ypač seksis, gal rytoj mes dar turėsime tą šukę, ir saulė gal dar pakils virš šios kalvos. Bet jeigu tu išblaškysi jos jauną ir lengvai sutrikdomą protelį…

Lvi trūkčiojo kitą Tamašo ranką, trinkčiojo jam galva — dar vienas dirgiklis, kurio Tamašas nebepajėgė kantriai pakęsti.

— Jos jaunas ir lengvai sutrikdomas protelis pergudravo tave, milorde goblinai, ji yra ten, kur pati pasirenka būti.

— Argi? Ar tu visiškai tuo tikras?

Dabar, kai Azdra’ikis šitaip pasakė, jis nebebuvo toks įsitikinęs.

— Ten, — tarė Azdra’ikis, kryptelėdamas galva horizonto pusėn. — Ten — galingiausia magija, kokią aš žinau, magija, kuri iki šiol pasaulyje išjudindavo visa, kas vyko. Ką magija bepadarytų šiapus ar anapus, — karalienė meistriškai išsisukinėja, apgaulė ir dukart apgaulė bei klaidinga nuoroda, spustelėjimas ir priešui suteikta galimybė — ar supranti?., atsakomasis dūris ir belaukiantis taikinys, tebus tai jos širdis… — karalienė viską padarė tyčia. Atsipeikėk ir atsikratyk visų priešingų minčių.

— Ar tu esi jos žingsnis… prieš raganas?

— O gal tu. Gal jaunoji ragana. Negali žinoti. Aš negaliu žinoti. Netgi Itresė išdavė savo kūrėją.

— Itresė.

— Ragana Itresė. Mano tvarinys, karalienės… kam žinoti?

— Tavo tvarinys, — iš tos tamsios vietos į jį susirinko pyktis, aistros ir įniršio maišatis dėl to padaro, kuris laikė uždėjęs ant jo peties ranką — jį nukrėtė šiurpas, ir jis suprato, kad tuo pat metu tai šmėkla, moters dvasia, kuri kvailai, taip kvailai pažino šį padarą. Jis negalėjo pasijudinti, jis vargiai galėjo susikaupęs kvėpuoti.

— Tu sakai, tu žinai, — atsakė Azdra’ikis. — Ilena tikrai atsimena.

— Nekalbėk su ja! Po galais, palik mane vieną.

— Taigi tu supranti, ką raganai gali padaryti prasiblaškymas. Ir kiek toli visa tai siekia.

Sekundę Azdra’ikio balsas jam pritilo. Jis įsižiūrėjo į virš kalvų tvyrojusią tamsą ir į slėnį, kur dar degė pražūties gaisrai, blausūs raudonos šviesos blyksniai tamsoje.

— Taip pat neatsitiktina, kad aš čia, — pasakė jis.

— Niekas atsitiktinai neprisiartina taip arti karalienės valdų. Tu ir aš. Gal tavo prielaida, kad nesi karalienės, yra teisinga, o gal ir ne.

— Aš žinau, kieno esu, — pasakė jis staiga pagalvodamas apie senelę lyg apie gryno oro gurkšnį. — Žinau, kas mane pasiuntė.

— Kas? — paklausė Azdra’ikis, jo žvilgsnyje — gyvas ir greitas smalsumas, tačiau, be abejonės, Azdra’ikis iš jo tikėjosi melagingo atsakymo.

— Rytoj manęs paklausk, — trūktelėdamas Tamašas išlaisvino petį. — Mano arklys pavargęs. Turiu darbo.

— Žmogau, — tarė Azdra’ikis, kai jis pradėjo vestis Lvi šalin. Tamašas pasižiūrėjo atgal. — Tai geras patarimas, — pasakė Azdra’ikis.

— Neabejoju tuo, milorde. Turėsiu omenyje.

Jis nusivedė Lvi ten, kur Ela stengėsi pasirūpinti Skore.

— Na, štai, — tarė jis. — Pailsėk, aš pasirūpinsiu jais.

— Ką jis tau įrodinėjo? — paklausė Ela.

— Nieko, — atsakė Tamašas. — Nieko, ko paisyčiau. Eik, prisėsk. Jie čia rengia stovyklą.

— Štai ten yra ežeras, — pasakė Ela, žvelgdama į rytus. — Ten ežeras, dėl kurio derėjosi karalienė. Štai kur aš turiu rytoj eiti.

— Mudu abu turime ten eiti, — pasakė jis, ir pasakė ne iš lojalumo, bet prieštaraudamas tam, kas jame reiškė nenorą bei bijojo šios minties. Aš privalau, mąstė jis. Jei magija atvedė mane čionai, jei senelė buvo tokia, kaip jie sako, ji turi kažką su šituo bendro.

Ir ar būtų ji tiek daug man pasakojusi apie šį kraštą — šitaip, be priežasties? Tai nepanašu į senelę. Ji taip nebūtų elgusis. Jei ji buvo ragana, jeigu mes neturėjome kurią nors dieną čia atsidurti, tai kodėl ji mums pasakodavo?

Bogdanas ir aš — mes abu — čia.

* * *

Zadnis vis bėgo tiesiog pirmyn, nuolat tiesiog pirmyn — po viso šio kartu praleisto laiko šuo galėtų nors mažumėlę labiau juo pasitikėti, mąstė Juris, ypač kai jis nė vieno kartelio nepabandė jo sustabdyti. Tačiau mylia po mylios per šią bekraštę girią Zadnis lyg laukinis maudavo nuo jo šalin. Ėmė temti, ir Juris, nieko nebematydamas bei išsekęs, klupinėjo per brūzgynus šūkaudamas: „Zadni, Zadni!” — kartais jis pašaukdavo Karolį arba Nikolajų vildamasis, kad jie gal išgirs ir paseks jam iš paskos.

Tačiau tas niekšas pasirodė ir aplaižė jam skruostus ne anksčiau, nei jis parkrito kniūpsčias ir pristigo jėgų atsikelti.

— Per vėlu tokiems dalykams, — pasakė jis ir ranka sudavė Zadniui. Bet Zadnis jam buvo per greitas, šuo prigulė ant letenų pasidėjęs galvą — ranka nepasiekiamas, stebėdamas jį, kol jis galėjo atgauti kvapą, kol jam paliovė skaudėti šoną ir jis pajėgė pakilti ant savo rankų bei kelių.

Tada Zadnis vėl pabėgo, pradingdamas per brūzgyną.

— Šunie! — jis riktelėjo, buvo užkimęs ir įsiutęs. — Zadni!

Juris išrepečkojo paskui jį rankovėmis kliūdamas už gervuogių krūmokšnių, braudamasis per prieblandą išsidraskė plaukus, susibraižė veidą bei rankas ir išsiropštė į atvirą, akmenuotą kalvos šlaitą, kur, glėbyje laikydamas Zadnį, sėdėjo gauruotas luistas.

— Krukči! — šūktelėjo jis, prisėsdamas ir glostydamas nubrozdintą kelį. Taip nesąžininga, tai Tamašą Zadnis turėjo susekti, čia turėjo būti jo brolis, o jo nebuvo.

Tačiau tarp uolų pasirodė kitas trolis. Ir dar vienas. Jie iššliurpseno lauk ir pritūpė prie pirmojo, o Juris įsispoksojo į juos su baime.

— Krukči? — jis paklausė jau dvejodamas, kuris yra kuris, ir Zadnį laikantis trolis linktelėjo lyg sutikdamas.

— Ateik, surask brolius, — pasakė trolis, — surask brolius.

Tai — mįslė. Ji galinga ir bauginanti, o kitų trolių buvimas įtikino jį, kad jis jų nesupranta, bet troliai buvo visa pagalba, kokią jis štai čia turi, ir jis pamanė, kad net žino jų vardus.

— Hazelis? — paklausė jis, ir antrasis linktelėjo. Trečiąjį atspėti buvo sunkiau. Bet jis tarė: „Tajni?” — ir trečiasis linktelėjo mandagia troliška maniera. Taigi jis perprato jų prigimtį. Iš Krukčis surado tai, dėl ko keliavo, pamanė Juris, bet jis nerado.

— Tu suradai savo brolius, — tarė jis, — tačiau aš neradau. Paleisk Zadnį. Jis gali surasti Tamašą. Man jo reikia.

Troliai susispietė draugėn, kol ėmė panėšėti į vieną luistą.

— Pavojinga, — tarė vienas, dėl kurio Juris neabejojo, kad tai Krukčis, o kiti palingavo galvomis.

— Pikta karalienė, — tarė tas, kur atsiliepė pašauktas Tajniu. Ir Hazelis, kurio tvirtovė buvo vieni išgriauti akmenys, pasakė:

— Pikta, pikta, pikta.

— Labai seniai, — tarė Krukčis, — net mums labai seniai… goblinai išėjo pragaran.

— Labai seniai, — tarė Tajnis, — seniai seniai į kraštą sugrįžo magija. Karalienė sulygo su raganomis. Kvailos raganos.

— Kvailos raganos, — pritarė Hazelis. — Kvaila karalienė.

— Norėjo ežero, — tarė Krukčis.

— Dabar ten einame, — pasakė Tajnis. — Valdovė mirusi. Mes ten einame.

— Eik, surask brolius, — pasakė Krukčis ir pakilo su Zadniu savo gauruotose rankose. — Surask brolius. Priversk karalienę užmokėti.

— Manau, pirmiau mes privalome surasti Nikolajų ir Karolį, — Juris paprieštaravo nenorėdamas, kad Krukčis nusineštų Zadnį arba nuvestų jį kur nors be jų patarimo. — Karolis žinotų, ką daryti.

— Ne jiems veikti, — jau kėblindamas šalin pasakė Krukčis, ir kiti du tyliai pakilo bei nuėjo paskui jį.

— Palaukit! — bijodamas ant šio atviro šlaito sukelti per daug triukšmo jiems iš paskos šūktelėjo Juris. Jis pabėgėjo, nusigavo prieš Krukčį ir pabandė užkirsti jam kelią. — Ne taip jau ilgai būtų luktert… galėtume pirmiau juos surasti.

— Ne jiems veikti, — tarė Tajnis, ir Krukčis pradrimblojo pro jį, o kiti du pasekė iš paskos — nepermaldaujami kaip nuošliauža.

Kaip elgtis? Kaip teisingai pasielgti? Jeigu jis sugrįžtų į girią, meisteris Karolis sakė, nežinia kada ir kur miškas vėl jį išleistų, arba ką toje tamsoje, būdamas vienas, jis galėtų sutikti.

Zadnis, nuleistas žemyn pabėgėti, liuoksėjo bei šokinėjo ir ėjo kartu su troliais — geranoriškas bendrakeleivis.

Tai ir Juris nebesumanė nieko, ką protingiau padarius.

13

Miške kiekvienas gervuogių krūmokšnis, kiekviena kliūtis, kiekviena šaka siekė juos sulaikyti, Nikolajus galėjo dėl to prisiekti: jis buvo pratęs per mišką eiti laisvai kaip elnio šešėlis, tačiau jo akis nepajėgė surasti jokio kelio jam pačiam, jau nekalbant apie senyvo amžiaus kerėtoją ant išsekusios ponės, ogi Gracija, būdama Karolio rankose, turėjo savą nuomonę apie lengviausią kelią pakalnėn — ne visada protingiausią. Ji atsidūrė aklavietėje — siaurame, lapais užverstame sąnašyne, užtvertame vėjo nuverstu medžiu, ir Nikolajui, kad pasiektų jos galvą, teko perlipti per jo kamieną.

Tačiau kai belipdamas per medį jis atsisėdo ant kamieno, pamatė, kad pakilti yra sunkiau, nei tikėjosi, ir kad atgautų kvapą, jis liko ten pailsėti.

— Temsta, — tarė Karolis.

— Aš stengiuosi! Čia tokia giria, kur praverstų šuo, bet net negalvok susekt tą kvailą šunį.

— Noriu pasakyti, kad temsta greičiau, nei turėtų.

Nikolajus pasižiūrėjo į tą pusę, kurią laikė vakarais, bei sauper petį tapus, kur atitinkamai turėjo būti rytai, ir negalėjo pamatyti jokio skirtumo. Jau buvo toks vakaro metas, kai visa šviesa miške yra pilka ir tolygi, kai medžiai ir skliautas virsta sava miškui būdinga monotonija — ir nėra žinios, kas per plėšrūnai gali išeiti medžioti berniukų bei šunų, kai naktis jau užslinkusi.

Ši mintis suteikė jam jėgų atsikelti. Jis išlaisvino Gracijos pavadį iš jį sugavusios šakos ir pavarė ją atgal iš keblios padėties — vargšė ponė, iš nuovargio nieko nebemato, kaip ir jie, — ir ji iš visų jėgų pabandė vėl užsiropšti šlaitu aukštyn. Kai jie užsigavo ant pakilumo viršaus, Nikolajus paplojo jai per išprakaitavusį sprandą ir prisiekė, kad išves ją iš šios girios.

— Lipk žemėn, — jis paliepė Karoliui. — Lipk žemėn, ji daugiau nebegali tavęs nešti.

— Mums reikia eiti toliau.

— Žingsniuok savomis kojomis. Mums dar gali jos prireikti, kol viskas bus padaryta. Kad tu kur po šimts, seni, daryk, ką sakau.

— Negali pasakyti, kur išeisi, — murmėjo Karolis, stengdamasis nusiropšti žemėn, jis susipainiojo savam apsiauste, kuris užsikabino už šakos. — Negali pasakyti, kur ji. Izabelė negali mūsų pasiekti, mes turim tiesiog eiti kaip ėję, kuo tiesesne linija, kokią tik galime prasiskinti, nesvarbu, kiek užtruktume.

— Kelionę baigtume kokio nors lokio pilve, — tyliai tarė Nikolajus bei trūktelėjo ponę, kad ta judintųsi, ir Karolis galėtų prasisprausti pro medį. — Vėlyva meškos vakarienė. Vidurnakčio užkandžiai. Šuo tikriausiai jau suėstas. Kur, po velnių, trolis, kai jis galėtų praversti?

— Eik nesustodamas, — pasakė Karolis. Ir tai buvo vienintelė išeitis, kokią Nikolajus matė.

* * *

Keistai atėjo naktis: šešėlis, nejudriai kybojęs rytuose, lėtai, saulei nykstant, lyg žvaigždėtas maras išplito per slėnį ir kalvas. Goblinai užkūrė didžiulį liepsnojantį laužą, beprotišką panieką nakčiai, ir visur aplink pristatė savų sargybinių — ar prieš žmonių kariuomenes iš slėnio, ar prieš kitus iš savo padermės.

Bet jų pačių šviesa apakino juos, ir jie nieko daugiau nebematė, tik vieni kitus.

— Eikš pas mus prie laužo, — Azdra’ikis pakvietė Tamašą. — Prisiekiu, aš prisiekiu, tai tik triušiena ir elniena, nieko daugiau. Nieko kito niekada ir nebuvo. Ateikit.

Buvo dvejonės ir buvo alkis, tačiau, tiesą sakant, jų atsargų maža bebuvo likę, be to, šie goblinai atrodė garbingesni bei draugiškesni už savo mažesniuosius pusbrolius, ir, net einant prieš savo patyrimą, buvo galima panuolaidžiauti ir labiau pasitikėti jų patikinimais. Tamašas pajuto bežiūrįs anapus tolstančios goblinų lordo nugaros ir sakąs sau, koks jis kvailys, kad praradęs budrumą taip toli nuėjo su šiais tvariniais bei pamanė juos turint paprasčiausio padorumo.

Tačiau Ela pakilo, nukrėtė nuo savo sijono apačios dulkes ir nuėjo į tą pusę, taip jis liko vienas ir be vakarienės, neskaitant paskutinio sužiedėjusios duonos kriaukšlio. Tai, ką jie šįkart kepė, jo manymu, panėšėjo į triušį ir kvepėjo kaip triušiena. Žolė buvo atidraskyta, kad laužas turėtų saugų plotą, liepsna tapo šakų ir iešmų tankumynu — kiekvienas goblinas, kaip ir anksčiau, buvo atsakingas už savo vakarienę, kuria visi drauge pasisiūlė pasidalinti su savo kaliniais, savais svečiais, savo draugužiais bėgliais, sprunkančiais nuo nakties ir karalienės nemalonės — jis nesuprato aiškiai, kokią padėtį jie užima šioje goblinų stovykloje, ir šitai privertė jį nepatogiai pasijusti dėl jų pakvietimo bei jo paties atsisakymo. Jeigu tai būtų buvęs bandymas taikytis, o jis atsisakė — būtų irgi kvaila. Net jeigu goblinai būtų parodę bent krislelį supratimo dėl to, prieš ką jiedu stoja arba kur eina… gal tai padarytų įtaką tam, ar jie rytoj mirs ar gyvens.

Bet jeigu esama klastos ir jei goblinai sumanė išdavystę, jam greičiau pavyktų ją atskleisti tenai, jų kompanijoje, nei sėdint čia, vienumoje.

Taigi jis pakilo ir prisijungė prie laužo šviesa nutviekstos Elos, patogiai įsitaisė, kai goblinai, duodami jam vietos, pasislinko. Goblinai juokavo tarpusavyje, nors ir niūriai, kalbėjo pritildytais balsais ir spirgino mėsą — lyg koks nors medžiotojų būrys. Tamašas žiūrėjo į šviesą, tarsi ji būtų juodos bei neperprantamos Visatos centras, kol jo viduje prakalbo balsas.

(Azdra’ikis tvirtina, kad yra mano tarnas. Ką tu manai?)

Jis nuvijo šalin tokias mintis, žiūrėjo, kaip vienas goblinas ant kvadratinės odos skiautės į gabalus pjausto nedidelį išdarinėtą kūnelį, Tamašas nusprendė, kad ši maisto dalis ruošiama jiems, ir iš tikrųjų goblinas atnešė ryšulėlį Elai ir įdėjo jai į ranką.

— Jaunoji ponia, — goblinas nusilenkdamas kreipėsi į ją bei į jį: — Jaunasis pone.

Mandagumas. Manieros. Tiek daug painaus neaiškumo dėl Azdra’ikio ir dėl jo kompanijos aplink jį, per daug prieštaravimų įkandin po nepaaiškinamų dalykų. Šmėkla staiga suliepsnojo visais kaulais ir visais kapų drobulės skutais, ir juo perbėgo šiurpas, baimė bet kuo patikėti.

Bet triušiena buvo nebloga. Maišto — užtektinai, nuo laužo sklido šiluma. Galiausiai vieną akimirką ar dvi jis galėjo užmerkti akis ir įsivaizduoti, kad sugrįžo į savus miškus, į Magijarą. Tačiau aplink vykęs pokalbis nebuvo tas, kurį jis suprastų, o odos gurgždėsys ir žiedų bei papuošalų skimbčiojimas buvo karingas bei keistas.

Jiedu su Ela nesikalbėjo. Rodės, nėra ką pasakyti, kai aplink juos svetimi. Buvo labai panašu, kad ji, kaip ir jis, snūduriuoja, tikriausiai ką nors prisimena arba galvoja.

Tačiau jos ranka ilsėjosi ant po apdaru slypinčio veidrodžio, o jos žvilgsnis nukrypo į rytus.

Jis siektelėjo jos rankos.

— Neliesk, — tarė jis. — Neliesk jo šiąnakt. Palūkėk, — jam buvo baisu, kad ji juo tiki, o jis nežinojo, kodėl turėtų taip galvoti, bet tai, ką ji darė, sukėlė jam siaubą.

Ela nuleido savo ranką į skreitą, sunėrė pirštus ir linktelėjo galva.

(Kvaila neišmanėlė, tarė šmėkla. O galvoja, kad žino. Kad tu kur, vaiki… paklausyk manęs. Paklausyk, kol dar ne per vėlu.)

Jis sumirksėjo, suglumęs pasižiūrėjo į ugnį. Pasiekė Elos rankas ir suėmė jas į savąsias, nesirūpindamas dėl goblinų žvilgsnių ir baksnojimosi alkūnėmis, galvojo: „Dieve, kaip mums išgyventi iki rytojaus, kaip praleisti šią naktį? Kas, jei nebebus jokios aušros?”

Iš tamsos išniro kažkoks goblinas ir kažin ką pašnabždėjo kitam goblinui, priėjo prie Azdra’ikio ir kažką pasakė jam į ausį. Azdra’ikis mostelėjo ranka ir pasiuntė dešimtį ar kiek daugiau iš savo kompanijos, kurie susirinko ginklus ir nusekė paskui atnešusįjį žinią.

— Nieko, — pasakė Azdra’ikis, grakščiai mostelėdamas pirštais.

— Manevras. Karių judėjimas. Įmanoma, kad net mūsiškių.

— Ar esama čia kitų? — Elai tylint paklausė Tamašas.

— Jūs jau matėt.

— Šešėliai dūmuose.

Azdra’ikis kažką pasakė savo kompanijai, ir keli iš jų pakilo bei, iš pašonės susirinkę ginklus, išėjo.

— Nerimą keliantys šešėliai. Karalienės šešėliai. Garantuoju, šiąnakt turėsite sargybinius. Miegokite bent jau tiek pasitikėdami.

— Tavimi, — sviedė jam Ela.

— Mumis, — atsakė Azdra’ikis. — Mumis, kurie nepritarė karalienei. Ne, ir dabar… — Azdra’ikis užbėgo už akių Elos įsiterpimui. — Paklausyk manęs. Vieną naktį, tik šią naktelę tu paklausysi manęs, jaunoji ragana, ir leisi man papasakoti tau istoriją. Buvo laikas, kai mes valdėme šį kraštą, buvo laikas, kai žmonės mus gerbė…

— Kada? — paklausė Ela. — Kada išvis mes jus gerbėme?

— O, seniai. Labai labai seniai, kai seni akmenys dar buvo naujutėliai. Prieš akmeninius kelius ir tvoras. Tuomet žmonės kai kada viešėdavo pas mus, o mes pas juos. Tačiau mes susipykome. Kažkurią dieną… dėl tvorų. Kai kas sako, kad dėl kitko. Bet kad ir kaip ten bebūtų, žuvo žmogus, kaltino gobliną, mes buvome susaistyti pažado — tokie ir esame, — ir kadangi toks buvo mus ir žmones susiejęs pažadas, mes neturėjome pasirinkimo. Mes praradome visą pasaulį. Tikrai, neabejotinai. Nes pernelyg pasitikėjome savo dorybėmis. Per daug apsiėmėme, per aklai pasitikėjome savimi. Ir mums nepasisekė. Tad mes palikome pasaulį… ir paklausyk manęs, jaunoji ragana, prarasti saulę ir mėnulį buvo siaubinga. Mes būtume bet ką pažadėję už galimybę atsiremti į šią žemę koja. Ar gali tai suprasti?

Tamašas suprato. Nepamatęs trolio, nebuvęs girioje ir prieš įsileisdamas savin šmėklą nebūtų supratęs. Laužo šviesa, krisdama ant profilio su plokščia nosimi, atsikišusiais žandikauliais, suteikė jam elegancijos, netgi meilumo — o gal tai baisūs jo matyti vaizdai padarė taip, kad net goblino snukis jo akyse pagražėjo. Tamašas pasijuto esąs patenkintas, kad Azdra’ikis kalbasi su jais, netgi trokštąs pasitikėti balsu, nes balsas buvo gyvas ir skambėjo šiame pasaulyje.

— Po daugelio šimtų metų, — laužui spragsint tyliai tęsė Azdra’ikis, — po tokio ilgo laiko tarpo ragana Mirela perskaitė mūsų akmenis ir mūsų ženklus bei surado mus, o mainais už magiją, kokios iki tol ji negalėjo valdyti, mes ir vėl galėjome vieną naktį per metus pamatyti pasaulį. Žinoma, mes sutikome. Ko mes nebūtume padarę už menkiausią mėnesienos švystelėjimą? Po to — jūs žinot istoriją — jos dukra Ilena irgi atrado kelią pas mus. „Pasodinkite mane į mano motinos vietą”, — maldavo mūsų Ilena ir pasiūlė mums vienerius metus matyti saulę bei mėnulį. Už tai vėlgi — ko mes nebūtume padarę? Tačiau bjauraus sandėrio šita ragana norėjo. Mes žinojome, ką ji ketina daryti. Kai kurie iš mūsų pasisakė už, kai kurie — prieš, bet mūsų karalienė išmintingai pasakė, kad bet koks Ilenos padarytas blogis yra žmogaus pasirinkimas ir žmogaus nusikaltimas: kaip vieno goblino kaltė prakeikė mus, taip šios moters kaltė mus išlaisvins. Taigi ji priėmė raganos pasiūlymą. Mes gavome savo metus, ir ištisus tuos metus — ar galite įsivaizduoti? — mes darėme viską, viską, apie ką nuo pat gimimo buvome svajoję: vaikščiojome saulės šviesoje, matėme spalvas, džiaugėmės kiekvienu kvapu ir apčiuopiamu paviršiumi, kokį tik siūlė pasaulis. Mes buvome laimingi… išskyrus vieną dalyką: nesvarbu mūsų dorybės, nesvarbu mūsų ydos, Ilena ketino mus išsiųsti atgal į tremtį.

(Dorybės, — šmėkla nusijuokė, ir Tamašas viduje pajuto šaltį)

— Taigi karalienė paleido kerus, kad Ilena susilauktų kūdikio. Ilena nenorėjo, bet nepaisant visų jos burtų… visame tame… — Azdra’ikis padarė nežymų gestą, — aš buvau priemonė.

— Tu, — pratarė Ela.

— Taip, — nudelbęs žvilgsnį pasakė Azdra’ikis. — Manimi pasitikėjo. Ir pasakysiu, aš nenorėjau, kad pasitikėtų.

Pyktis, šmėklos tamsa akimirką užgožė laužo šviesą ir kalvos šlaitą, ir žemę, ir visa, kas aplinkui.

— Prasmek tu skradžiai, — išsprūdo iš Tamašo lūpų, jis nurijo visą žodžių srautą, kuris veržėsi iš paskos, sustabdė savo ranką, kuri buvo besitiesianti į Elą bei veidrodį, ir sunėrė abi plaštakas sau tarp kelių, kur jos buvo saugios, iš kur jis nebegalėtų pasiekti to, ko Ela jam neatiduotų.

„Ne, ne, ne”, — kartojo jis sau, nedrįsdamas užmerkti akių, spoksodamas į ugnį, kol šviesa ėmė skaudinti ir deginti, ir jis nebegalėjo savyje matyti tamsos.

— … jis nemiegodamas sapnuoja, — sakė Azdra’ikio balsas, ir Tamašas ant savo rankos pajuto Elos ranką, bepurtančią jį. — Paprasčiausiai niekas neturėtų gulinėti su dvasiomis.

— Aš negulėjau, — jis ištarė pro sukąstus dantis, skaudžiai reaguodamas į tai, kad Ela čia. — Neklausyk jo.

— Arba raganų, — pasakė Azdra’ikis. — Bet galiausiai rytoj viskas pasikeis — vienaip ar kitaip.

— Tu mums kalbėjai apie tai, — tarė Tamašas, jo plaštakos buvo sugniaužtos, — kokia visame tame yra tavoji dalis.

— A, taip.

— Kodėl mes turėtume tikėti viskuo, ką tu mums sakai?

— Žmogau, žmogau, tu iš anksto mus teisi.

— Koks skirtumas — jūs ar padarai, kurie puolė tvirtoves? Koks skirtumas — jūs ar tie, kur ten žemai degina miestus?

— Nes mes nedeginame miestų ten žemai. Karalienė apgavo Ileną ir užvaldė kraštą, ir valdė Ilenos įpėdinę. Būtų buvę gerai, jei čia ir būtų sustota, jei karalienė ar net Ilena būtų galėjusi būt patenkinta…

Dalykai, apie kuriuos pasakojo goblinas, pažadino aidus, didingų menių, goblinų dvariškių, muzikos prisiminimus, prisiminimą apie atspindį, kuris išplaukė iš skysto sidabro: jo veidas… o gal jos arba karalienės — nebuvo tuo tikras, jis tik žinojo, kad nenori jo pamatyti aiškiai. Jis įsikando sau į lūpą, kol ėmė skaudėti.

— Aš išdaviau veidrodžio paslaptį, — tarė Azdra’ikis, — dėl vienos priežasties: jei Ilena būtų galėjusi valdyti savo veidrodį, karalienė su savuoju veidrodžiu niekada nebebūtų galėjusi įsiviešpatauti absoliučiai visame pasaulyje. Atmeskime Ilenos nelabumą; jei egzistuotų kitas veidrodis, būtų kita galimybė, ir jei viena ragana mus nuviltų… netgi jei ta ragana būtų karalienės pusėje, jos ambicijos paskatintų ją valdyti veidrodį taip, kaip ji pati nori. Užtat kad ir kokius burtus karalienė bepaleistų didžiajame veidrodyje, visada būtų jo varžovas, ir nė vienas iš jų negalėtų dominuoti. Toks buvo mūsų planas.

Pyktis jame vis augo ir augo, šmėkla jį taip vargino, kad jis vargiai begalėjo nusėdėti. Kitapus laužo jis matė tamsą, didžiulį veidrodį, sūkuriuojantį grėsmingais atvaizdais — ir jis jokiu būdu, jokiu būdu nepasinaudos žiniomis, kurios klykdamos dėmesio tūnojo už jo dantų.

— Šukė, — kalbėjo Azdra’ikis, — buvo mums nelauktas rezultatas. Valdė Itresė, po to Ilysė, dar prieš Izabelę. Bet kurią iš trijų tu galėjai sutikti Girioje, bet kai tu, Tamašai, mano nekalčiausias, ten pasiklydai, tu leidaisi tiesiog į burtus, kurie stipriausiai reikalavo, kad tu ten būtum. Iš visų tos girios dvasių tu sutikai tik Ileną. Ir tai man pasakė, kad čia kai kas daugiau nei jauno kvailelio nesėkmė.

Mintys virto viena ant kitos. Goblinas buvo pusiau tamsa, pusiau šviesa.

— Tu, — tarė Azdra’ikis, — tu… aidi… magija. Nors vis dar esi jai kurčias. Tu ateini iš už kalnų prie Ilenos durų slenksčio. Ir raganiūkštė su šuke kerta tavo taką. Ir… priešingai mano patarimui, — žvelgdamas į Elą pasakė Azdra’ikis, — tu pažvelgei į veidrodį. Ką tu matai, karalienė gali matyti, jei tik išdrįsta iššaukti tavąjį pasaulį į didįjį veidrodį. Aišku, tu nuspėjai. Rytoj tu turi priversti ją pamatyti tai, ko tu nori. Štai ir visa veidrodžio paslaptis. Baisiai paprasta.

Ela nieko neatsakė.

— Ar supranti? — paklausė Azdra’ikis. — O gal tu nori vienerių metų apie tai pagalvoti? Paūgėti? Pagimdyti kūdikį ir jam perleisti šią naštą? I’bu okhthys gali tave paslėpti, mes tave paslėpsime, saugiai tave išvešime ten, kur karalienė negalės tavęs pasiekti.

— Ne, — trumpai atsakė ji.

— Išdidumas, — tarė Azdra’ikis. — Išdidumas yra baisus dalykas.

— Aš netikiu, — atsiliepė Ela. — Netikiu, kad kur nors yra saugu.

— Ką tu pasakysi, jaunasis Tamašai?

Šįkart jis pagalvojo apie Magijarą. Galvojo apie namus ir sodus, ir jų miškus bei kalnų kelius, kurie vedė tiesiai į šio krašto vidurį, ir mąstė apie senelę ir Karolį, ir kaip senelė juos išgąsdino, o Karolis pasiėmė juos šiapus kalnų puikiai žinodamas, kur juos vedasi.

— Nėra kur slėptis, — tarė jis. — Nėra tokios vietos net vieneriems metams — tą aš žinau.

Ilgai Azdra’ikis žiūrėjo į juos — į vieną ir į kitą. Tamašas pamanė, net ėmė tikėtis, kad gal Azdra’ikis žino kažką, ko jis nežino, ir pasiūlys jiems vietą.

— Nėra jokios slėptuvės, kuria nesvyruodamas pasitikėčiau, ne. Nėra kvailiams lopšio. Jokios slėptuvės. Be to, nėra mums kelio nuo šio kalvos šlaito be daugiau burtų, negu jau matėme. Jaunoji ragana, padaryk, kad saulė patekėtų. Padaryk, kad diena išauštų. Toks yra pirmasis tau mestas iššūkis.

— Ne, — atsakė Ela. — Ne, aš nesikausiu su ja dėl šito.

— O dėl ko tu su ja kausies? — paklausė Azdra’ikis, ir šmėkla, tūnanti Tamaše, sukluso, o, ji sukluso, ir Tamašas suvirpėjo.

Ela atsakė:

— Būčiau kvailė, jei pasakyčiau. Ponia sakė, niekada niekam šito neišduok. Man atrodo, ji norėjo pasakyti „niekam”. Ir aš nesakysiu.

Ištryško pyktis — jis tikėjosi, kad ne jo — pyktis dėl jos užsispyrimo, dėl to, kad ji prakeikia juos šitam susirėmimui, dėl jos atsisakymo ginčytis arba klausytis… pyktis, nukreiptas į Azd-ra’ikį, kuris pakilo jiems iš pašonės ir nuėjo prie laužo ribos — tamsi ir karinga figūra, kuri galėjo būti žmogiška.

Ne mano pyktis, pasakė jis sau, kovodamas su tuo, kas buvo jame. Ne mano pasipiktinimas, ne mano nuomonė.

„Užsičiaupk”, — pasakė jis šmėklai ir pabijojo, kad ji dar suras būdą, kaip jiems pakenkti. Ji buvo kerštinga. Ji ant savo motinos kelių išmoko klastos. Jis — iš Azdra’ikio… iš Karolio, jei tik senasis išvis mokėjo atpažinti apgaulę.

Beginklis kūdikis, kalbėjo jis sau, berniukas, kuris nebūtų palikęs savo tėvų pastogės, kad būtų nudangintas ten, kur jį nutrenkė, kad kautųsi kare, kuriame tiesa iškreipta, o tai, ką matai, ir tai, kas yra iš tikrųjų, kovoja tarpusavyje.

Kodėl, senele? Kodėl nepamokei mūsų daugiau?

Pasakojimai apie fėjas, žalius slėnius ir stebuklingus krioklius? Kokia iš to pagalba? Ar tai viskas, ką pajėgei sumanyt įduoti savo anūkams? Sako, tu buvai išmintinga. Sako, buvai galinga ir baisi ragana. O pasakos? Ar jos buvo tavo magijos riba?

Po galais, senele! Ką mums rytoj daryti? Jei mane apsėdo dvasia, tai kodėl ne tavoji? Argi tu negalėjai taip padaryti — raganos miške turi visišką veikimo laisvę?

„Neapkęsk jo”, — sugrįžo balsas, minkštas ir kandus; ir jis žvelgė į Azdra’ikio nugarą galvodamas, kad niekada nepajėgtų jo nugalėti dvikovoje, kad Azdra’ikis kažkaip ketina juos išduoti, kad kažkada jam prisieis šį padarą nugalėti — iš šios puikios padėties, jei tik galėtų, verčiau jau iš šios padėties, ir kad niekas kitas nesužinotų, nes jis — ne kovotojas. Ir. taip pat akivaizdu — ne kerėtojas, kuris galėtų palenkti šį padarą padaryti ką nors naudinga.

„Atsikratyk juo”, — aidėjo giliai jo viduje. „Apgink save. Tu pernelyg brangus. Pagalvok apie savo giminę”.

Ši paliko jame kitokį jausmą nei pirmoji dvasia: mažiau įniršio, daugiau šalčio. Senelė? Jis norėjo suprasti. Ar tai senelė? O gal ji meluoja? Gal tai kas nors visiškai kitas?

Daugelis goblinų pasitraukė nuo laužo, kai kurie — prie visur išmėtytų gultų, kai kurie — į šešėlį. Jis juos matė, sau ant rankos pajuto Elos prisilietimą ir kaip ji nutolsta — miegoti, jis pamanė. Tamašas žiūrėjo, kaip ji nueina ten, kur jie padėjo savo ryšulius, netoli arklių, jis stebėjo, kaip ji, apsisukusi savo apsiaustu, įsitaisė ant žemės ir apsikamšė balnais bei ryšuliais. Visa stovykla rimo. O, kaip jis norėjo pagalvoti apie miegą, bet jis jo bijojo, bijojo šmėklos ir jos klastų. Jis tik įsisupo į savo apsiaustą, kad būtų patogiau vėjui pučiant, ir nusprendė bent savo apykaklės bei antkrūtinio sagtis atleisti bei susirasti patogią padėtį, kaip pasiremti — galvą ant rankų, — kad paprasčiausiai pailsintų dūmų išgraužtas akis ir šarvų nusvertus pečius.

Jo nuostabai, dvasia neėmė tuojau pat jo kamuoti. Tamsa tarp jo sulenktų rankų šešėlio buvo tuščia ir patogi, jis tematė

— įsivaizdavo, tuo buvo tikras — skaisčią naktį, blyksčiojančią žvaigždėmis. Neblogas sapnas, nusprendė jis, negrėsmingas sapnas. Jis sunkiai atsiduso ir ėmė įsivaizduoti save bevaikščiojantį pelkėta žeme, kuri kažkodėl rodėsi pažįstama. Jis negalėjo prisiminti, kada jis įgijo tokį prisiminimą, bet jis tikrai manė, kad buvo anksčiau tai matęs, kiekvieną nendrių ir prie jų šaknų žvaigždžių nušviesto vandens detalę ir būtent šią akimirką, būtent šią naktį.

Mėnuo tebuvo tik nuoskėla, apsikabinusi tamsą. Šitą jis pamatė pažvelgęs aukštyn. Ir tada jis išvydo visą ežerą ir tamsias kalvas — tarsi smūgį į širdį.

Ne, pagalvojo jis išsigandęs, norėdamas ištrūkti, nes jis pažino šią pakrantę, šį ežerą — buvo anksčiau sapnavęs šį sapną, tai su apgaule ir žabangomis jį čion atgabeno.

Bet prieš tai, kai galėjo pažvelgti kitur, jo akį patraukė kažkoks judesys: tamsoje pro jį praėjo trolis, vienas trolis ir kitas, ir dar kitas. To buvo gana: jis daugiau nebenorėjo šito matyti. Sapnas ėmė virsti tunelio košmaru, ir galbūt jis labai tinka šiai vietai, tačiau Tamašas labiausiai troško pabusti ir išvis nieko nesapnuoti.

Tada nuo kalvos nusileido blyškus, į šunį panašūs pavidalas. Jis buvo kaip du vandens lašai panašus į Zadnį, ir Tamašas negalėjo suprasti, kodėl jį sapnuoja.

Paskui šunį pasirodė berniukas, taip panašus į Jurį, kad jo širdis suskaudo iš ilgesio. Galbūt jis išstovėjo sekundę ilgiau, nei turėjo, žiūrėdamas, kaip Juris vejasi šunį, o tas — trolius. Tai buvo beprasmiška, visiškai beprasmiška, išskyrus jo pastangas kažkuo sau pažįstamu pakeisti šią siaubingą ežero pakrantę — galbūt jo sapnai bus geriau jo atžvilgiu nusiteikę ir parodys ką nors, ką jis trokšta išvysti. Trys troliai — groteskiškas potepis, šiame netikėtame vaizde buvo užtektinai ir košmaro, ir prisiminimų, kad sukeltų jam nerimą, bet pamačius Jurį, visas atsargumas išlėkė iš jo galvos. Jis netgi, nepaisydamas tamsos bei atšiaurios pakrantės, pabandė Juriui šūktelėti, tačiau, kaip tai nutinka nesukalbamuose sapnuose, jam nepavyko nei garso išgauti, nei bėgti, kai pabandė: nežiūrint jo pastangų, jis nepajėgė judėti greičiau nei žingsniu, tarsi žemė būtų jam priešinusis, tarsi šiame sapne jis nepajėgtų nė kiek greitėliau prisiminti kito žemės lopelio sau po kojomis, kad galėtų greičiau paskubėti — jis negalėjo vienu metu žiūrėti sau po kojų ir į Jurį, ir jis bijojo, kad kiekvienąkart, kai tik jis atitraukdavo savo akis nuo brolio, dar kas nors nepasirodytų.

Jis vis ėjo ir ėjo, o troliai nuėjo toliau, nei buvo saugu: ežeras, kuris — Tamašas žinojo — priklausė goblinams, buvo saugomas, ir trys troliai peržengė tą ribą, jis neabejojo, kad peržengė. Tamašas ėmė baimintis, kur šis sapnas nuves, ir pasakė sau, kad neverta tuo rūpintis, nes jo sapnas buvo nepajėgus kam nors pakenkti, o jis gali ištverti bet kokią baimę, kokią tik sapnas jam suteiks: Juris namie, saugus, lovoje. Jis gi rytoj bus tikrame pavojuje. Tamašas tikėjosi, jog jei tik gali kas nors gera būti iš sapno, jei tik Juris irgi sapnuoja, gal brolis jį išgirstų ir prabustų prisimindamas, kad kalbėjosi su juo, ir šito nepamirštų. Galbūt šis sapnas kaip tik tam ir skirtas. O jei taip, jis nenorėjo sakyti Juriui, kaip bijo arba kokia siaubinga yra ši vieta. Jis paprasčiausiai norėjo pasakyti: „Daryk, kas teisinga, daryk, kas protinga, Juri. Klausykis tėčio ir auk didelis, o jeigu aš negrįžčiau…”

Ne, jis nenorėjo išgąsdinti berniuko. „Turėjau nuotykių”, — jei galėtų, pasakytų. „Sutikau šią mergaitę…”

Ne, ir ne šitaip, Juris pasijuoktų iš jo ir merginų. Ir kaip jis paaiškintų savo šeimai, kas ta Ela?

„… Nemanau, kad mamai ji patiktų.

Tačiau galvoju, kurgi aš dėčiausi be jos? Ir kur ji dėtųsi be manęs? Ji labai drąsi, Juri. Nemanau, kad ji yra kada nors turėjusi draugą, išskyrus Pavelą ir savo ponią, o tai — ne pats geriausias būdas užaugti. Manau…

Manau, man reikia ko nors kaip ji. Ir tau ji tikrai patiks. Jeigu ji būtų tavo amžiaus, karstytųsi medžiais ir bėgiotų lenktynių”.

Dieve, tada jis pamanė, ji — Jurio amžiaus, juk taip? O savo sapne jis pasakė:

„Juri, jei aš parsigausiu namo, aš turėsiu laiko padaryti tam, ko tu norėjai, kad padaryčiau… Aš tikrai padarysiu. Šį kartą…”

Visa tai jis surikiavo savo galvoje norėdamas pasakyti, ir turbūt tai buvo pasakyta. Jis ėjo šalia Jurio lyg kvailelis plepėdamas apie bet ką, kas užeidavo ant seilės. Bet po kiek laiko jis nebegalėjo toliau eiti, jis nežinojo kodėl — tiesiog jis sustojo arba Juris jį aplenkė. Ir Juris nesustodamas ėjo vis tolyn ir tolyn pakrante, kur nubėgo Zadnis, kur buvo nuėję troliai. „Sugrįžk, — jis pabandė pasakyti. — Juri! Grįžk!”

Tačiau Juris nutapnojo per pelkėtą, nendrėmis apvadžiotą pakrantę, kol virto tamsos dalimi.

Po to ežeras nežymiai sumirguliavo, tarsi kas taurėje būtų suteliūškavęs vandenį. Vanduo suteškeno į nendres. Šitoje neperprantamoje tamsybėje sužvangėjo metalas — lyg vartai užsitrenktų, ir jis pabandė paėjėti toliau, tačiau nebepajėgė nė žingsnio žengti, negalėjo sušukti, nepajėgė pasijudinti.

O iš tamsos išbėgo Zadnis, nešė savo sveiką kailį.

„Zadni!” — tyliai šūktelėjo jis, kai šuo bloškėsi pro jį ir aukštyn įkalnėn. Pusiaukelėje Zadnis stabtelėjo ir pabrukęs uodegą dirstelėjo atgal, tarsi galiausiai būtų išgirdęs, bet apsisuko ir vėl pasileido bėgte kalvos viršūnėn, kur pradingo, kaip ir ežeras, kaip pakrantė ir dangus, taip, kaip sapnai ima sklaidytis, padarę savo.

Šitaip, pusiaumiega, jis pamatė kažkokį besiplaikstantį pavidalą. Išgirdo, kaip kažkoks šmėkliškas balsas sako: „Kvaily, tai ne sapnas. Niekada nemanyk, kad viskas čia sapnai”.

Jis atmerkė savo akis į tamsą, kuri nežadėjo jokio ryto ir nepakišo jokios užuominos apie praėjusį laiką arba tą, kur dar ateis. Jam pavyko šiek tiek numigti, tačiau miegas paliko vien tik keliančius susirūpinimą vaizdinius, jis neišvalė iš jo sąmonės košmarų ir nenutraukė vakarykščių bemiegių dienų ir naktų grandinės, kuri nenutrūkdama tęsėsi jam būdraujant. Netgi jo kaulai dabar jautė, lyg per juos eitų kažkokia jėga, nepakankama, kad jį pastiprintų, ir per smarki, kad lengvai kvėpuotųsi. Goblinai, vaikščiojantys sargyboje, spragsintis laužas — visa sruvo per jo būdravimą, visa atsieta nuo bet kokios patirties, kiekvienas prisiminimas lygiai svarbus: sapnai apie namus, sapnai apie šmėklą — tik niekada nebuvo tamsos ribos, po kurios jis galėtų pasakyti „užmigęs” arba „pabudęs”, arba galėtų neabejodamas atskirti praeitį nuo ateities.

Ela suprato tamsą, tvyrojusią aplink juos, ir jis tą žinojo — intymiai. Ela nemiegojo ir jautė jo būdravimą. Viso šito jam buvo per daug. Jis nuleido galvą sau į rankas ir panoro, kad, kas bevyktų, būtų poryt, taip, kad jam nebereiktų praleisti antros tokios nakties kaip ši, nei dienos po kitos nakties, niekada jokios kitos tokios dienos, jei jis mirtų.

Ela jautė pyktį dėl jo nevilties ir dar kažką stipresnio už pyktį. Jis pažvelgė nuo savo rankų aukštyn, norėdamas pamatyti ją palinkusią prie jo, siekiančią jo rankos, bet jis atšlijo pagalvojęs, jog goblinai žiūri, goblinai jau juokėsi iš jų aiškaus flirto, ir štai dabar dėl bejėgiško virpesio, perbėgusio per jo galūnes, kurio jis nenorėjo, kad ji pastebėtų, bet ji pastebėjo, jos akyse jis buvo pažemintas. Ela šmirinėjo šalia jo, o jis sėdėjo ten norėdamas klykti, norėdamas juoktis, verkti… tačiau \i žinojo, kas jam nutiko, žinojo, jog magija neduoda jam ilsėtis, ji niekada neduos jam pailsėti, kol jis nepadarys to, ką magija jam įsakė padaryti — štai kas jį kankino, iki tol Ela šito nesuprato, ir ji bijojo, kad tai nesuvaldomai jame pratrūks.

— Ponia sakė, — sušnabždėjo ji, tarsi to pakaktų, kad suprastum, bei sugriebė jo plaštaką su tokia jėga, kokios tokioje mažoje mergiotėje nesitikėtum. Ela taip pat nemiegojo, Ela mąstė — kaip kiekvienas, stovįs ant magijos bedugnės krašto, kaip kiekvienas privalėtų, kai tiek daug viduje uždaryta ir stengiasi susirasti kelią lauk. Ji tą jautė. Ir dabar ji nebeabejojo, kad jis jaučia tą pačią jėgą, srūvančią per jo kaulus.

— Aš nesu kerėtojas, — protestavo jis per jų keistą, beveik bežodį pokalbį. Jį ėmė šiurpas pagalvojus, kad burtininko galia jame pratrūks lyg kažkokia pasibjaurėtina nelaimė, jam darėsi baisu pagalvojus apie Ilenos dvasią, karančią lyg kokia nudėvėta oda, bei taip besielgiančią, kad negali nuspėti — galbūt prieš Azdra’ikį, gal prieš Elą; jis nepajėgė suprasti Ilenos motyvų arba jos egzistavimo, tik tai, kad jis suteikė jai galimybę, kurios ji norėjo — ištrūkti iš girios.

— Po galais, tai ne aš, Ela, ne aš. Tai ragana, kažkas vardu Ilena, apie kurią aš nieko nežinau. Aš nežinau, ką ji iškrės. Aš nežinau, ko ji nori. Žinau tik tai, ko ji norėjo, kai buvau jos namuose…

Tačiau jis galėjo prisiminti ėmusį aižėti veidrodį, ryškias ir tamsias linijas, perbėgančias per visą jo paviršių, ir pro pasaulio siūles prasiveržiančią šviesą. Jis galėjo prisiminti, kaip Azdra’ikis buvo jos mylimuoju, ir — tarsi tai būtų atsitikę prieš akimirką — vis dar jausti Ilenos lūpas ant savo pirštų, ant savo lūpų. Jis galėjo prisiminti ją, prieinančią prie jo, ir kai Azdra’ikis išsiderėjo jo laisvę, per jos kūną matomus baltus kaulus.

— Ela, aš nesiruošiu rytoj eiti dėl kažkokios numirėlės! Aš to nedarysiu! Aš net nežinau, ką mes ketiname daryti.

Bet jis melavo, jis žinojo, kad eis, tai virpėjo jo kauluose ir jo smegenyse, ir jis to nevaldė.

— Cit, — tarė ji. — Cit.

Ji palietė vietą, kur po jos apdaru gulėjo veidrodis, ir staiga pasidarė blogiau, baisingiausiai blogai. Jis per stipriai sugriebė jos ranką, pasistengė būti švelnesnis, tačiau jis pats virpėjo nepajėgdamas suvaldyti savo jėgos. Jis pamanė paimti iš jos veidrodį, norėjo turėti jį savoje rankoje, nes žinojo, ką daryti, o ji nežinojo.

Vietoje to jis pašoko ant kojų ir susverdėjo atgaudamas pusiausvyrą, o goblinų sargybiniai sunerimę pažvelgė jų pusėn — nepagrįstai sudvejoję, ar tai ne priežastis pulti prie ginklų, o ir Ela — Ela lėtai pakilo, ji pyko ant jo, ant šmėklos, jis negalėjo pasakyti, ant ko — šią akimirką jis nebegalėjo pasakyti, kas jis toks.

— Ela, aš negaliu… negaliu dar kartą tave paliesti, aš nedrįstu. Aš nedrįsiu rytoj būti šalia tavęs, ar supranti? To nori veidrodis. Kai mums nepavyksta su juo susitvarkyti, jis mus užsipuola. Laikykis nuo manęs atokiai, neliesk manęs.

Ela papurtė galvą, ir aplink ją pasklido tylus pasitikėjimas.

— Jis mano. Aš jį nešiosiu, — tarė ji taip tvirtai, kad ir jis pats negalėjo tuo nepatikėti. — Sėskis. Sėskis.

Jis atsisėdo. Kaip galima nedaryti to, ko nori Ela? Jis sudribo ant akmens, atsisėdo, buvo apsvaigęs bei sutrikęs, ir Ela prisėdo šalia jo, ir suėmė jo ranką į savąsias, ir apkabino jį.

— Užsimerk, — pasakė ji. — Pasitikėk manimi.

Tai nebuvo lengva. Šmėkla protestavo, suklykė ir suvirpėjo nuo Elos prisilietimo. (Kvaily! — ji rėkė.) Bet jis prisivertė tai padaryti ir po sekundės pajuto, kad lengviau atsikvepia, o po to giliai, rodės, iš pat savo sielos gelmių, iškvepia.

„Pavojinga”, — jis pamanė. Šitas pasitikėjimas, kurį jis leido Elai jam primesti — mirtinai pavojingas. O gal šmėkla taip pagalvojo. Jis užmerkė akis, nuoširdžiai priimdamas tuščią tamsą, ir išgirdo Elą sakant… o gal tai buvo Karolis?:

— Neskubėk, Tamašai, galvok…

* * *

Jie bent jau pavakarieniavo — iš Gracijos nešto ryšulio, ir visai ne jų apdairumo dėka. Jiedu prisėdo pavalgyti girios raizgalyne, kuris neatrodė norįs juos paleisti, ir dėl to Nikolajaus apetitas buvo sumažėjęs.

— Netgi kelioninio peilio berniukas neturi, — per sužiedėjusią duoną ir ant pagaliuko kepančią dešrelę tarė Karoliui Nikolajus.

— Privalėjau tą šunį nuskandinti, kai turėjau progą… Dešra dega.

— Ššš, — irzliai sušnypštė Karolis, jis taip ir sėdėjo nuožmiai stebeilydamas į ugnį, kol jo laužo pusėje kepusi dešrelė pasigavo ugnį, sučirškė, pokštelėjo ir suanglėjo. Nikolajus spoksojo į dešrelę, norėdamas pamatyti kitą regimą pasekmę — stebėjo, kaip ji virsta pelenais ir užsidega ant pagaliuko likę taukai, ir pagaliukas sudega, o jo galas įvirsta į laužą.

„Įdomu”, — pamanė jis. Nikolajus smalsavo, ką burtininkai daro. Arba galvoja. Arba galvoja, kad galvoja. Tuo tarpu berniūkštis vis dar buvo dingęs, jie turėjo kur nors nusigauti ir eiti nesustodami, ogi jį nuo galvos iki pėdų raižė skausmas. Jis užvilko ponę į kalvą ir žemyn, ponė gi visai pagrįstai neturėjo jokio noro traukti ten, kur jie ėjo, kol galiausiai Karolis nebepajėgė eiti toliau, o jis, dievas mato, jis negalėjo senojo nešti sau ant kupros.

Taigi jie prisėdo ir sudegino vieną dešrelę girios galioms, ar kokioms ten dar, su kuriomis Karolis buvo užsiėmęs.

Galiausiai Karolis sumirksėjo ir tarė — ne jam, pamanė Nikolajus:

— Ne. Ne. Po galais.

Akimirką oras atšalo. Akimirką Nikolajus buvo tikras, kad viena sprando puse jaučia kvėpavimo dvelksmą, o ugnis visai prigeso ir vėl pašoko.

— Aš žinau tai! — paprieštaravo Karolis.

Puiku, pagalvojo Nikolajus, puiku, dabar mes kalbamės su oru. Sunerimęs jis apsižvalgė, bijojo to, ką galėjo išvysti, bet nieko nepamatė ir nieko nepajuto.

Tada Karolis liuoktelėjo ant kojų.

— Duokš arklį!

— Aš ne… — „ne tavo tarnas” — štai kas pirmiausia pasipainiojo ant Nikolajaus liežuvio, bet anksčiau, nei jam būtų pavykę tai ištarti, senasis pasileido į mišką, į tamsą, visiškai nesirūpindamas savo saugumu ar jų ginklais, ar atsargomis, likusiomis jų ryšuliuose.

— Po šimts! — Nikolajus šoko judintis visu skaudančiu kūnu ir sukišo jų daiktus į ryšulį, užmetė jį ant ponės bei užkasė laužą nuoširdžiai trokšdamas, kad giria nesuliepsnotų aplink juos.

Senojo nebesimatė. Tai paskui krūmų traškesį jis sekė sau iš paskos ir į tamsą niuksėdamas Graciją, jis bijojo, kad, jei pabandys joti ja per girią, nebeišneš sveikos galvos. Po to buvo gniaužianti kvapą kalva, ir jis vėl pametė Karolį, ir dar kita kalvos pusė, ir vėl nuokalnė, kol jį pasivijo.

Karolis žinojo, kad ten buvo jis. Karolis apsiėjo net nežvilgtelėjęs į jį ir kažką pasakė apie berniukus bei bėdą, bet jis tą jau žinojo. Kažkas įtikino Karolį, kur teisingas kelias — Nikolajus kuo nuoširdžiausiai tikėjo, kad yra kaip tik taip. Senasis kalbėjosi su dvasiomis, ir viena iš jų galiausiai pas jį atėjo, tačiau Nikolajus negalėjo jos matyti, jis negalėjo to tvirtinti.

Po to priekyje, šešėliuose, jis pastebėjo blankų pavidalą, blyškų, šuns dydžio pavidalą, besibraunantį pro brūzgynus, vis besisukiojantį ir žvilgčiojantį atgal — ne taip, lyg būtų sekęs pėdsakais, bet kaip šuo, kuris beviltiškai laukia, kad jį kas sektų.

Berniukui kažkas nutiko. Šuo buvo susidraskęs, ant kailio — tamsios žymės, jis šlubčiojo viena letena, šlubčiojo kita ir išsisukinėjo nuo kiekvieno bandymo jį sučiupti. Nebeliko nieko, tik galvoti apie blogiausią, ir jis šoko skubėti kiek galėdamas su iš paskos velkama pone.

— Lipk, — liepė jis Karoliui, kai jie nusigavo ant vienintelio lygios žemės lopinėlio. — Jok paskui jį, aš seksiu iš paskos! — nes jis bijojo, kad pėstute nebeužteks laiko, kad nebeliko jokio laiko abejonėms ir svarstymams. Jis pasiėmė nuo balno lanką ir palaikė Karoliui pavadį.

Bet kai jis apsidairė aplinkui, galėjo prisiekti, kad netoli jų stovi vyras — toks realus, kad pirmas jo noras buvo siektelti kalavijo — ginkluotas vyras, kuris nekreipė jokio dėmesio į mirtingojo grasinimą. Pavelas, pagalvojo jis, tačiau jaunas, kurs nuėjo tolyn pro medžių kamienus. Priešais jį, rodės, ėjo moteris, o gal mergaitė, jis negalėjo pasakyti.

Kažin kas drėgnas palietė jo ranką. Per jo koją krepštelėjo nagais.

— Po šimts! — suriko jis prieš pamatydamas, kad tai šuo, ir šuo nuskuodė tolyn nuo jo paskui dvasias, tarsi jie turėtų sekti iš paskos.

— Sek paskui juos į pragarą, — burbtelėjo Nikolajus, nes eidamas paskui dvasias ir kvailą šunį puikiausiai gali ten atsidurti. Karolis stengėsi pataikyti koją į balnakilpę, ponė nenustygo vietoje, jai nesisekė su sveiku protu, kaip suprato Nikolajus, tačiau jis stumtelėjo senąjį į balną ir ėmė vesti, šlykščiai jausdamas, kad eina ne ten, kur žmonės gali patekti be jokio magijos įsikišimo, o be jos iš tenai jau nebėra jokio kelio atgal.

14

Tylus šnypštimas ir kibirkščių spragsėjimas įsiveržė į pusiaumiegį. Tamašui teko iškęsti sumišimo akimirką; buvo šalia laužo suklostytas į kietą mazgą, pėdos nutirpusios, tuo metu jis nepajėgė prisiminti, prie kokio čia laužo jis sėdįs arba kokia čia šilta ir neįprasta sunkenybė atsišliejusi į jo petį. Tačiau nerimą keliančiai pasitvirtino, kad paskutinė jo prisimenama vieta — goblinų valdoma. Besiveržiančios kibirkštys buvo nepastovus jo vaizduotės paveikslas, naktis aplink juos vis dar buvo gūdi, iš beveik užgesusio po žemėmis laužo kilo dūmai, o arkliai — tiek goblinų, tiek jų pačių arkliai — nerimastingai prunkščiojo kitapus šviesos ribos.

— Labas rytas, — niūriai tarstelėjo Azdra’ikis. — Toks, koks yra, — jis dar pridūrė kažką sava kalba, atrodė, ragindamas saviškius busti ir judintis.

Ela vis dar ilsėjosi ant Tamašo peties — ji buvo pabudusi, bet pernelyg pavargusi, kad judintųsi… ir mąstė (jis skausmingai pajuto), ar nebūtų galima gauti kokių pusryčių, gal kokį puodelį šiltos arbatos, kol laužas dar visai neužgesintas. Ji baisiai norėjo karšto gėrimo, buvo stulbinančiai rami mintydama, kad galbūt ateityje daugiau nebebus jokios progos pasimėgauti tokiais malonumais.

Taigi ji turi gauti arbatos, nusprendė Tamašas; jis atsiprašė jos, pakilo ir pasakė apie tai goblinui, pylusiam ant laužo žemes, kad tas užgestų. Goblinas rūsčiai dėbtelėjo į jį, o jis dėbtelėjo atgal bei visu kūnu įsispraudė tarp jo ir laužo, kol Azdra’ikis įsikišo klausdamas, kas atsitiko.

— Ela nori arbatos.

Skambėjo kvailai, bet reikalaudamas jis jautėsi be galo teisus. Azdra’ikis sunkiai, žmogiškai atsiduso, gūžtelėjo pečiais ir atitraukė aną gobliną į šalį keletui žodžių — taip vienintelė deganti šaka liko nepaliesta.

Taigi Tamašas atsinešė iš savo mantos, kas reikalinga, ir nusvildamas pirštus užvirė vienintelį puodelį arbatos, ogi stovykla tuo metu iro.

— Ačiū, — padėkojo Ela, kai jis atnešė jai puodelį; ji atrodė patenkinta, kad jis tai padarė dėl jos. Iš tiesų kvaila buvo taip daryti, pamanė jis. Bet šįryt tai jiems suteikė jų ritmo pojūtį, kuris, rodės, buvo keistai būtinas, Ela ir pati galėjo tą žinoti, ir tai atvedė jį į ramų, neskubrų susimąstymą, tarsi štai dabar, jau būdamas kitapus ribos, jis turėtų traukti iš atminties prisiminimų nuotrupas, tarsi… tarsi tos nuotrupos būtų ten…

Be jokios ypatingos priežasties jis pagalvojo apie Karolį, kai jis buvo namie, kaip jis imdavosi visko savo mokslininkišku ritmu.. „Greičiau. Greičiau”, — šaukdavo du nenaudėliai berniūkščiai, nekantraujantys atsidurti sode arba upokšnyje, arba bet kur, kur būdavo įtikinę senąjį juos nusivesti per jų dienines pamokas. „Tai koks yra atsakymas?” — klausdavo du niekingi vaikiščiai, nenustygstą ištrūkti iš pamokų ir kuo toliau nuo pilies kambaryje dvokiančių buteliukų bei indų.

Meisteris Karolis sakydavo: „Savu laiku, savu laiku, ša, nurimkit, viskas vyksta tik savu laiku”.

„Netgi magija?” — vienąkart jie paklausė.

Ir Karolis, kaip jam buvo būdinga, sučiaupta burna atsakė:

„Ypač”.

Ypač šįryt, pagalvojo Tamašas, o tuo pat metu karine tvarka iro stovykla, ir po paskutiniu žemės šliūkšniu ugnis pajuodo lyg dangus. Ela gavo savo puodelį arbatos, o jis — šiek tiek laiko sau: jis prisiminė darbo kabinetą pilyje vieną lietingą rytą, kai senasis mažų mažiausiai šimtąjį, o gal tūkstantis pirmąjį kartą pasakė: „Pagalvok apie tai, pagalvok, vaike. Neklausk manęs atsakymo. Net savęs neklausk. Atsakymo nėra nei vienur, nei kitur”.

Apie ką jie kalbėjosi? Ko jis paklausė tą rytą?

Kažko apie debesis ir lietų ar…?

— Ar mūsų raganiški svečiai pasiruošę? — pasirodė Azdra’ikis, kad šito paklaustų, goblinai gi vaikščiojo įvairiausiomis kryptimis — iš tamsybių į tamsybes. Vienas goblinas paskui Azdra’ikį vedėsi Lvi ir Skorę, pabalnotus be jų leidimo; Tamašas, suraukęs antakius, pakilo ir paėmė iš to padaro abu pavadžius, jis pyko ant Azdra’ikio, kad tas juos skubina, pyko, kad tvarkoma jų manta bei jų turtas ir nė kiek tesitariama, kai jis šįryt — jis visai neskuba. Tamašas vis dar nežinojo kodėl. Tai ne šmėkla. Tačiau jis tvirtai nusprendė, kad Azdra’ikis neprivalo jų kompanijoje būti tuo, kuris ką nors įsakinėtų jam daryti arba ko nors iš jo arba jos reikalautų.

O labiausiai ne tuo, kuris verstų pamesti mintį.

— Neskubink jos, — šiurkščiai tarė jis. — Meisteri gobline, neskubink manąs, jei nori mūsų pagalbos.

— Oh, — tarė Azdra’ikis, jo ranka — pridėta ten, kur turėtų būti širdis — jis kaip visada buvo ekstravagantiškas. — O jūs ar galite įsakyti karalienei palūkėti? Štai kur klausimas, tiesa?

Tamašas stovėjo apsiniaukęs, sakydamas sau, kad per paskutines dienas milordas goblinas jam jau iki gyvo kaulo įsikyrėjo, jis kalbėjo sau, kad Azdra’ikis nėra kitoks nei anksčiau ir kad tai dėl baimės, kurią dabar jaučia: jo kūnas ir jo jutimai sakė, jog jau metas saulei tekėti, o žvaigždės vis dar buvo ryškios — štai kas padarė jį ūmų ir šokinėjantį po kiekvieno įžeidimo.

Ir jeigu magija palietė jį per visas šias bemieges dienas ir naktis — dabar ji turi daugiau padaryti, tačiau jis nejautė savyje nieko panašaus į magijos sroves, kurios bėgo per Elos pirštus, nė šalto pasitikėjimo, kurį ji turėjo, kai joje veikė ta jėga — mergiotė, vargiai vyresnė už Jurį. Šį besaulį rytą jis negalėjo užčiuopti savyje tokio pasitikėjimo.

Ar mes kvailiai? — norėjo jos paklausti. Ar mes kvailiai, kad eitume pirmyn, o gal turėčiau tau duoti geresnį patarimą?

Ne, pagalvojo jis tada, ji pagalvojo — netgi ši perskyra šią nenuspėjamą akimirką tapo nebeaiški. Jis išvargino ją ir įsiutino, ir dabar ji norėjo, kad jis patylėtų, ir viskas. „Užsičiaupk”, — palinkėjo jam, atlaidžiai. Tad jis nieko nebeklausė, pasistengė nieko nebegalvoti ir palaukė, kol Ela įspraudė puodelį į ryšulį ir įsiropštė į balną.

Tačiau jam lipant ant arklio lyg žaibas trenkė nenugalima paniška baimė, jis klausė savęs, ką jis daro, kodėl tiki Ela, ką čia jodamas kartu su goblinų maištininkų gauja daro vaikinas iš Magijaros. Beprotiška. Jis pamišęs. Visas pasaulis šįryt pamišęs. Jis nesiliovė galvoti: „Stok! Grįžk atgal! Čia ne ta vieta, kur palikdamas namus planavai nuvykti, ne tai, kuo planavai būti. Aš nenoriu šiandien mirti. Šioje tamsybėje”.

Bet jis įsitaisė balne, ir jo baimės akimirką jo viduje sukrutėjo klastingoji šmėkla, ji kalbėjo apie dalykus, kurių jis nepajėgė suprasti, kažką apie pasirinkimą ir bailius, bei rodė jam (jis nežiūrėjo) goblinų dvariškių veidus ir kaip skamba jų pažadai. Jis patapšnojo Lvi per sprandą, po jo karčiais susišildė sugrubusius savo pirštus ir tarė sau, kad Lvi daug mieliau patiktų kita kompanija nei goblinų arkliai, Lvi daug labiau patiktų, jog saulė patekėtų, ir dar labiau — būti savose arklidėse. Tačiau Lvi, kai goblinų raiteliai apsupo juos ir nusinešė žvaigždžių nušviestu keliu, prunkšdamas bei purtydamas kaklą darė tai, ką turėjo daryti. Taip pat ir Lvi raitelis — tai, ką turėjo daryti… dabar nebėra jokio kelio atgal, visa juda jau labai labai seniai. Tamašas turėjo tiek, kiek senelė bei Karolis buvo davę, ir viskas, bei tai, ko keliaudamas šiuo keliu išmoko iš goblinų ir iš Girios raganų…

Jis subtiliai jautė Elą, jojančią šalia jo. Ela negalvojo apie namus. Ji galvojo apie tamsą ir kalvas, ir ežerą iš jo sapno, apie tą patį ežerą, dėl kurio buvo sulygta, kuris buvo klasta ir šimtus metų — goblinų namai.

Tai buvo vieta, kur burtai lyg kraujas sruvo akmenimis bei buvo pasėti į žemę ir susimaišę su vandeniu bei oru. Šioje vietoje visa buvo magija ir dar daugiau, nei mirtingasis pajėgtų iššaukti ir panaudoti. Štai kur jie ėjo. Ela tikėjo blogiu ir tuo, kad blogis yra šio ežero savininkės pusėje: per daugelį daugelį apgavysčių — goblinai prieš Girios raganas. Ir šioje vietoje su visa ta magija, užsitraukta sau ant galvos, ir veidrodžiu rankoje — buvo teisinga kažko tikėtis…

Jis troško, kad jam viskas būtų taip aišku: blogis ir gėris atrodė daug labiau apibrėžti, kai jis manė, jog visas blogis kyla iš goblinų, ir šmėkla kiek galėdama stengėsi jį tuo įtikinti, bet jos argumentai darėsi vis įtartinesni; jis troško prisiminti ką nors, ką meisteris Karolis buvo sakęs apie blogį, tačiau iš visų tų metų, kol jis juos mokė, Tamašas kaip gyvas negalėjo nieko tokio prisiminti, tik tą kvailą nutikimą su varlėmis stalčiuje. „Negerai šitaip su jomis, vaike.” Tamašas negalėjo suprasti, kodėl jo protas įsikibo į šį prisiminimą. „Negerai šitaip su jomis. ”

Na, ir kaip žmogus prisikasa prie tokių nežymių ir senų patarimų?

O kaip dėl žuvies, kurią jie anądien pasigavo vakarienei?

Kažkas apie būtinybę, apie tai, kad reikia padaryti, kas turi būti padaryta, ir neužimti daugiau žemės, negu reikia.

* * *

Vis šiurpiau ir kraupiau, pamanė Juris, blogiau negu trolio tunelyje prieš susipažįstant su troliu. Tai nebuvo koridorius nė tunelis, tai paprasčiausia vieta, iš kurios jis negalėjo ištrūkti. Ant grindų — vandens raibuliai, visur — vandens triukšmas bei vėsuma ir vandens kvapas. Jis niekada neįsivaizdavo tokio keisto tunelio, o štai dėl trolių — būtų daug ką atidavęs, kad tik dabar išvystų Krukčį. Tačiau Zadnis prabėgo pro jį taip siaubingai išsigandęs, kad jam nepavyko jo pagauti.

Visa turėjo berniūkščiui sakyti: „Grįžk, tuojau pat”. Bet kai jis pabandė, atsidūrė prieš sieną… tiesiog iš nieko, ji buvo lyg kokia riba, už kurios, jei netektum pusiausvyros, kristum ir kristum amžinai, o Zadnis, Jurio manymu, galėjo nulėkti nuo šio krašto. Jis tikėjosi, kad nenulėkė. Tikėjosi, kad priekyje nebus kitos tokios ribos… vis dėlto jis manė, kad nebebus, nes atrodė, kad troliai praėjo, o gal jie vienas po kito nukrito į tamsą, net nesurikę, nepasipriešinę, nieko… bet troliams tai nebūdinga.

Tačiau jis iš tiesų buvo persigandęs, jei kas nors dabar jį paklaustų… ir tuo labiau jis nedžiūgavo, kai priekyje netikėtai pamatė šviesą — neaiškų švytėjimą, link kurio jis ėjo.

Ir takas vis šviesėjo, kol pasimatė lubos bei sienos; kaip ir grindys — visa mirguliavo vandens raštais, už vandeningojo paviršiaus buvo šviesu, taip, kaip atrodytų tvenkinys, jeigu Juris kokiame nors didžiuliame burbule vaikščiotų po jo dugną ir žiūrėtų aukštyn į saulę.

Kai Juris pažvelgė atgal, pamatė vandenį, o kai priėjo prie sienų, jos suraibuliavo taip, tarsi burbulas, kuriame jis buvo, galėtų sprogti. Jis išsigando.

Tačiau jis nematė jokio kito kelio, tik tiesiai, ir jeigu tai kieno nors, pavyzdžiui, goblinų karalienės darbas, jis nenorėjo jai pakišti kokią nors mintį susprogdinti tą aplink jį buvusį burbulą. O jei ši vieta yra lyg sapnas — rodės, kad taip ir yra — tuomet, jei ką pagalvojai, gali atsitikti. Tad jis leidosi kiek galėdamas greičiau eiti.

Po to — iš pradžių jis nebuvo tuo tikras — pasirodė, lyg kažin kas stovėtų vandeningame koridoriaus nepastovume, toli toli priešais jį. Jis mąstė, ar ne savo paties atspindį jis mato. O gal tai goblinas? Bet netgi kai Juris sustojo, ta figūra, rodės, artėja. Ir kai jis sumirksėjo, norėdamas įsitikinti, jog ją mato, ji vis dar artėjo, atrodydama panaši į kažką, ką jis labai gerai pažinojo ir kas neturėtų čia būti. Nesvarbu, ar Juris ėjo į jį ar ne, anas nesustodamas artėjo ir vis labiau ir labiau panėšėjo…

Į Bogdaną. Jis buvo lyg du vandens lašai panašus į Bogdaną, ir Juris kaip niekad turėjo būti laimingas. Bet Bogdanas nesišypsojo. Bogdanas nepasitiko jo su išskėstomis rankomis kaip brolis nė nustebęs jį matydamas, jis net nepaklausė jo, kaip jis čia atsidūrė.

Bogdanas, lyg būtų šiek tiek nusivylęs, tepasakė:

— Tikėjausi sulaukti Tamašo.

* * *

Bėgo valandos, o virš galvos nenyko žvaigždės — tos pat žvaigždės, kiek Tamašas suprato, kurios apšvietė Magijarą; per visą jų jojimo laiką tos kelrodės žvaigždės nepajudėjo. Bet Tamašas nežinojo, kaip taip galėtų būti — nebent tas pats dangus nekrustelėdamas kybotų ir virš Magijaros, nebent pats Saulė valdovas nebeturėtų galios sutraiškyti raganos gniaužtą — šiuo atveju jo paties šeima ir kiekvienas žemdirbys Magijaroje ir šalyse iki pat didžiosios jūros šįryt turėjo pabusti sutrikę, turėjo susiburti draugėn, šios tamsos valandoms slenkant vienai po kitos, ir turėjo žvelgti į žvaigždes bei galvoti, ką visa tai reiškia ir ar patekės dar kada nors saulė.

Bet Ela, jiems bejojant vienas šalia kito tarp goblinų, ramiai paaiškino:

— Niekas čia nesikeičia. Žvaigždės nejuda. Čia ta pati valanda. Čia visada ta pati valanda. Tokie yra burtai, kuriuos ji užleido. Kol jie nepasikeis, niekas negalės pasikeisti.

Jai nereikėjo kalbėti garsiai. Net tada jis girdėjo, ką ji galvoja, ir troško negirdėti, nes jos mintyse buvo kažkas apie tai, kad vieta, į kurią jie traukia, nėra tikrojo pasaulio dalis, ir jau nuo pat tada, kai jie įžengė į Girią.

Dėl šito jis nebuvo tikras. Jis mąstė apie tai, ką sakė meisteris Karolis, kaip vienas dalykas siejasi su visa… ir prisiminė elnius, niokojančius girias, ir sandėliukus, prikrautus kailių, ir vis neateinantį pavasarį… visas tas šnekas, jiems bejojant virš slėnio gaisrų, visa tai, jiems tyliai bejojant kalvų ramybėje. Jis pagalvojo: „Visa tai yra ten. Ką darome čia, atsispindi tenai. Kaip veidrodis… tai vis tas pats veidrodis, tik kuri pusė atspindi, o kuri yra tikra?”

Netikėtai, keldami keistą letenų dundesį ir gobliniškų arklių nagų brūžesį, pro juos pasipylė raiteliai. Paskutinysis sulaikė savo arklį, kad pajojėtų šalia jų, ir tuo įžeidė Lvi.

— Ten itra’hiai, — iš tamsybių prakalbo Azdra’ikis. — Šniukštinėja po kalvas. Nemanau, kad jie išdrįstų mus užpulti. Mes traukiame kaip tik ten, kur būsime jų valdovės valdžioje. Aš nežinau, dėl ko ji galėtų skųstis.

Nerimą kelianti mintis.

— Nebent jūs norėtumėte pakeisti savo nuomonę, — pridūrė Azdra’ikis. — Mes vis dar galime atsitraukti.

— Nežinau, ką laimėtume, — Tamašas jautėsi priverstas mandagiai atsakyti, kai šmėkla arba jo paties baimė rėkia priešingai, ir jis pametė mintį — velniop tą padarą, — bet kažkodėl jis pagavo save bepriduriantį: — Įmanoma, kad karalienė padarys klaidą.

— O, karalienė pridaro daug klaidų. Tik nedaugelis gali jomis pasinaudoti.

— Gal mes pasinaudosime.

— Tą naktį, kai suskilo veidrodis, — nerūpestingai tarė Azdra’ikis, — rytas neišaušo. Ir po to dar dvi dienas. Raganos ir kerėtojai žinojo. Bet pasaulis niekada. Argi ne? Ar jūsų senoliai apie tai kalba?

Tai pavertė jo apskaičiavimus netvarka ir atitiko Elos mąstymo būdą.

— Tu nori pasakyti, kad niekas kitur net nepastebėjo?

— Išskyrus tuos, kurie jos galioje — kaip štai mes, aišku. Ši naktis yra jos rankų darbas. Tai goblinų naktis. Jūs įžengėte į goblinų karalystę. Joje ji turi absoliučią valdžią. Būtų sunku padaryti kitaip, nei ji nori. Ar vis dar šauksi ją į dvikovą?

„Tu klysti, — pamanė Tamašas, pamiršdamas klausimą. — Tu klysti, meisteri gobline. Viena siejasi su visa. Elniai atėjo į mūsų girias. Ir goblinų karalienė visko nevaldo”.

— Čia paskutinė jūsų galimybė, — pasakė Azdra’ikis. — Vėliau… jums nebebus kur trauktis, — su šiais žodžiais Azdra’ikis leidosi tolyn taip staiga, kad Lvi pastėro ir trinktelėjo į Skorę.

Kitą akimirką už kalvos krašto atsivėrė spindintis horizontas. Jis pamiršo, ką kalbėjo. Vos tik jis pamatė tarp kalvų šlaitų žvaigždžių nušviestą vandenį, pamiršo viską, ką buvo sumanęs pasakyti.

Tas ežeras, pagalvojo jis, tiksliai, kiekviena detalė buvo ta pati vieta, kurią jis regėjo sapne.

Goblinai, joję priekyje, ėmė leistis stačiu šlaitu žemyn link pakrantės, fantastiški šešėliai — jie ir jų arkliai — prieš žvaigždžių švytesį, atsispindintį nuo ežero. Jie pasekė šiuo pavyzdžiu norom nenorom, ir kiti goblinai nujojo paskui juos.

— Karalienė žino, kad mes čia, — tarė Ela.

Jis nejuto jokio karalienės buvimo. Akimirką jis nebejuto net vėjo dvelksmo aplink juos ir suabejojo tuo, ką prieš akimirką manė supratęs.

— Tai daryk ką nors, — tarė jis. Staiga skubos jausmas pasidarė nebepakeliamas.

— Dar ne, — atsakė ji.

— Dar ne, dar ne. Štai ši vieta, Ela, štai tas ežeras, štai kur ji gyvena. Šiąnakt aš jį mačiau, buvau anksčiau matęs…

— Viskas čia yra taip, kaip ji nori, — pasakė Ela. — Netgi mudu. Kitaip mes nebūtume galėję čia ateiti.

— Ne! Netikėk tuo! Mes esame čia. Mes čia, nes mes taip nusprendėme, negalvok niekaip kitaip.

Tačiau kalva buvo kaip tik ta kalva, nuo kurios sapne nusileido Juris ir troliai… būtent ta pakrantė, kur jie pradingo, iš kur vėl atlėkė Zadnis, pakraupęs ir vienas vienužis…

Kvaila baimė. Visiška nesąmonė, kad Juris arba Zadnis čia buvo. Tai kažkas tokio, ką jo paties protas iš jo ilgesio galėjo sukurti, štai ir viskas, ir goblinų karalienė čia niekuo dėta.

Tačiau tai reiškė, kad Bogdano vizija gali būti ne kitokia, ir kad nebėra vilties jį surasti. Arba — jam dingtelėjo viena mintis, tik jis nebuvo tikras, ar ta mintis jo paties — jeigu veidrodis gali padaryti, kad bet kas atsitiktų, jei karalienė gali bet ką sužinoti apie jo šeimą — nė vienas iš jų nėra saugus…

Pasitikėjimas apleido jį, kai jie ant to paties kranto trūktelėjo pavadžius ir arkliai, visai negerbią tokių vietų, kur vaidenasi, norėdami atsigerti sumerkė galvas. Tamašas buvo persigandęs dėl savo šeimos, dėl brolio, dėl savo krašto…

Bet vėl įslinko Elos mintys, vėsios lyg tas ežerais priešais juos, per kurio veidrodišką paviršių įsibrovę arkliai toli toli pasiuntė nepagarbius ribulius. Ela nebuvo prie nieko prisirišusi, išskyrus, menkai prie jo — goblinų karalienė pati tuo pasirūpino, bet ne vien karalienė. Jos ponia Izabelė net dėl jos pačios tapatybės nesuteikė jai jokio tikrumo, ir Ela neturėjo nieko, kam goblinų karalienė galėtų grasinti: visa, ką ji turėjo, buvo jos. Ji įsižiūrėjo į tamsą — jos ranka gulėjo virš veidrodžio po jos apdaru, Tamašas jautė jį, tarsi jis gulėtų prie jo širdies, ir tarė, taip tyliai, kad jis vargiai išgirdo:

— Kai aš panorėsiu. Tai mano pasirinkimas. Kai aš panorėsiu. Ir niekam nepavyks to pakeisti.

Ežeras taip puikiai atspindėjo dangų ir mėnulio šukę, kad galva svaigo ieškant materijos ir atspindžio siūlės. Viena buvo kita. Viršus buvo apačia. Apačia buvo viršus. O jungties vieta tarp jų — iliuzijos centras. Ten, kažkas sakė jam, ten ta vieta.

Tai šmėkla galėjo kalbėti. Galbūt Ela. Bet baimė, kuri krustelėjo, kai Azdra’ikis nulipo nuo arklio ir žengė palei tą nendrėtą pakraštį — tikrų tikriausiai buvo šmėklos.

(Išdavystė, sakė ji. Išdavystė. Stebėk jį. Čia galios vieta.)

Išdavystė? — pagalvojo jis. Azdra’ikis tarnauja savo paties padermei. Ar tai išdavystė?

Tamašas nusliuogė nuo Lvi balno ir ketino vestis jį su savimi, bet vienas goblinas pasisiūlė paimti pavadį. Jis jį atidavė į to padaro ranką galvodamas, kad tvariniui, jei čia esama dviveidiškumo, jei jis ketina padaryti ką nors bloga, tam, kad pasiektų savo tikslą, būtų reikėję labai nedaug prievartos. Arba Azdra’ikio žmonės yra maištininkai, arba ištikimiausi savo karalienės valdiniai. O nė vienas goblinas dar nepajudėjo prieš juos.

Tada jis pagalvojo apie tai, ką sakė Azdra’ikis: jo padermė bus tokia, kokius juos padarys veidrodis… kad ir kokius veidrodis juos bepadarytų; ir dar kažkas apie šukę… kad tol, kol ji egzistuoja…

Ela buvo sakiusi, tik jis iki šiol dar nesuprato. Jie buvo karalienės viešpatijoje, taip arti prie absoliučios karalienės valios, kiek ji galėjo juos priverst prisiartinti arba prisivilioti. Jie buvo jos priešai. Jie nešė tai, ko karalienė labiausiai geidė — visai nenorėdama, kad jiems pasisektų. Ir, goblinų karalienės požiūriu, jie buvo čia jai leidus, ėjo į jos rankas: jis pats, Ela, Azdra’ikis, ir visi jie…

Subtilu, oi, kaip subtilu būti čia paklūstant karalienės valiai jos veidrodžio atspindyje ir nesielgti pagal jos norus savajame veidrodyje. Visas pasaulis balansavo ant šios perskyros ašmenų, pavojinga lyg kitas būtinas atodūsis, du beveik vienodi atspindžiai — Elos ranka buvo pakibusi virš veidrodžio, o jis pats…

Jis žengė Azdra’ikio pėdomis, ežero pakrante, su savo kardu prie šono, širdyje pilnas ryžto kovoti prieš karalienę.

Jis įmynė į balą. Vienas batas leido vandenį. Nepagalvojęs jis pasižiūrėjo žemyn į vandenį tarp vilkuodegių šaknų, atspindintį jį bei tamsias nendres, ir kaip tik šį vaizdą jis buvo matęs, tokias pat smulkias ir absurdiškas detales, bet jis sapnavo — būtent tokį pat vaizdą, — o kai sapne jis pakėlė akis…

… pakrantėje jis pastebėjo stebinčiojo jį veidą, šarvuotą figūrą, kurios veidas keitėsi kartu su besimainančiu mėnuliu. Savo sapne jis jo neatpažino, bet, žinoma, ant kranto priešais jį stovėjo Azdra’ikis, Azdra’ikis, kuris tąkart jo sapne ir būtent šią akimirką nusuko nuo jo savo veidą, sukryžiavo rankas ir stovėjo filosofiškai žvelgdamas per ežerą.

— Netikėk ramybe, — tarė Azdra’ikis. — Karalienė nelaukia. Tai jos kerai. Tai jos veidrodis. Mes jame stovime. Klausimas, ar bus čia dar kas nors? Iki šiol mūsų geltonsnapė ragana priima tai, ką mato.

— Aš tai sapnavau, — tarė jis. — Mačiau veidrodyje savo brolį. Mačiau jį tokių kaip tu goblinų kompanijoje. Ar įmanoma, kad jis gyvas?

— Esu tikras, kad nežinau.

— Nežinai?

— Ar grįžtame prie melų ir melagių? — Azdra’ikis pasisuko į jį veidu — visiškai ta pati figūra iš jo košmarų ar iš jo pranašiškų vizijų, jis nesuprato. — Ne aš, ne aš, jūsų šviesybe žmogau. Ar tu manai, kad aš prieš šitiek metų su tavo šmėkliška gyventoja bendravau… dėl savo karalienės gerovės?

Šmėkla, kuri, jis manė, gal bus pasitraukusi, sujudo jame tarsi besidaužanti gyvatė — aklas pyktis. Jis nuėjo šalin apie tai negalvodamas — palei pelkėtą pakraštį, ir kai neramumas aprimo, o kvėpavimas pasidarė lygesnis, jis pažvelgė atgal, vėl save valdydamas, perspėtas dėl šmėklos buvimo ir įsitikinęs, kad raibuliai, kuriuos pasiuntė į ežerą, buvo jo paties sukelti.

— Kur aš ją surasiu? — paklausė jis Azdra’ikio.

— Ką surasi?

— Karalienę, žinoma.

— Tu visiškai pamišęs. Ar pulsi ją su šiuo kardu, su mano durklu?

— Taip.

Azdra’ikis išsišiepė, tarsi kaip tik šito būtų laukęs, tarsi sapnas vis dar tęstųsi taip, kaip tęsiasi sapnai — su neišvengiamumo jausmu.

— Aš tave ten nuvesiu, — pasakė Azdra’ikis ir klampodamas per pelkėtą žemę vienam ir kitam iš saviškių paliko savo nurodymus.

Tamašas pasižiūrėjo Elos pusėn. Ji sėdėjo ant Skorės nugaros, Skorė buvo rami lyg nutapytas paveiksliukas. Elos ranka — kur ir buvus, virš veidrodžio, kurį ji nešiojo po savo suknele, ir tada jis pagalvojo…

Galbūt aš turėčiau jai pasakyti, ką aš darau.

Bet ji žino. Ir kol esu jos veidrodyje — aš esu, ar ne? Esu karalienės veidrodyje ir esu Elos veidrodyje, tad, kai ji pasižiūrės, aš būsiu ten…

(Nepasikliauk tuo, sakė šmėkla. Jaunas kvaily. Jos nuogąstavimai gali ją užvaldyti. Dėl tavęs, kvaily. Ji akla ir kurčia tam, ko jos ponia ją mokė. Visiška nelaimė…)

Azdra’ikio ranka, išgąsdindama jį, nusileido jam ant peties, privertė iš arčiau, nei jam patiko, pažvelgti į jo veidą.

— Eik su mumis, — tarė Azdra’ikis. — Parodysiu tau kelią.

— Pas ją?

— Prisiartinsime kiek galima arčiau, kiek tik norėsi arčiau.

Nuogąstaus dėl manęs? — jis sunerimęs klausė savęs. Kada gi aš jai rūpėjau?

Ar teisingai elgiuosi?

Jie žingsniavo ežero pakraščiu, tuo pačiu taku, kuriuo — sapnavo — patraukė Juris, sekdamas paskui trolius. Ir jie nebuvo vieni. Už jų žengė ketvertas iš Azdra’ikio kompanijos — tą jis išsiaiškino žvilgtelėjęs atgal.

Kaip sapne sumirguliavo ežeras, vandens atspindžių blyksniai — visur aplink juos bei virš jų. Žvaigždės dingo, ir žvangtelėdami už jų užsitrenkė vartai.

15

Buvo taip, lyg nebūtų kur eiti, buvo taip, lyg jis nebūtų bandęs ištrūkti, ir taip, lyg jis nebūtų padaręs nieko blogo, išskyrus tai, kad buvo ten, kur jo brolis tikėjosi išvysti ne jį, bet jiems beeinant tuneliu, Bogdanas užsispyręs laikė Jurį už rankos.

— Skauda, — surėkė Juris, stengdamasis išsisukti laisvėn. Tikrai skaudėjo. Bogdanas gi stipriai jį stumtelėjo.

— Elkis, kaip pridera, — šiurkščiai atsiliepė Bogdanas.

— Elgiuosi! Bet kur mes einame? Mums reikia surasti Tamašą!

— Mums reikia surasti Tamašą, — Bogdanas pamėgdžiojo Jurį ir apsuko jį aplink, kad pasižiūrėtų jam į veidą. — Ar žinai, kur jis yra? Kur jis?

— Aš nežinau, — atsitiktinai tai buvo tiesa, bet dėl to, kaip Bogdanas paklausė, jis nebūtų pasakęs nieko, ką žinojo. — Paleisk mane!

— Ką tu čia darai?

— Aš nežinau, — skambėjo kvailai. — Tiesiog nusprendžiau leistis paskui jus, štai ir viskas!

— Nusprendei leistis paskui mus, — Bogdanas jį krestelėjo. — Juri, tu meluoji. Kur jis?

— Nežinau! Man skauda! Paleisk!

— Paklausyk, ką tau pasakysiu. Jie čia nežaidžia. Čia jie nesupranta berniūkščių, nė vieno tokio neturi, ir jeigu tu ir toliau šitaip elgsiesi, jie tavęs nepaliks. Ar girdi, ką sakau? Nelaikyk šitų žmonių kvailiais. Čia tas neišdega. Jie tave nužudys, ar supranti? Jie nužudys mūsų motiną, tėvą, kiekvieną iš mūsų, jei tik pabandysi žaisti su jais lyg su kokiais kvaileliais… ar supranti mane, jaunėli?

— Aš nežinau, ką tu kartu su jais darai. Kodėl mes nebėgame lauk?

— Pabėgti neįmanoma, įsikalk sau į galvą. Šie žmonės pavojingi. Įžeisk juos, ir jie eis prieš mus. Apgyvendink juos, ir niekas nepajėgs stoti mums skersai kelio. Magijara gali valdyti viską nuo kalnų vakaruose iki upės ir toliau. Goblinų nedomina žmonių valdymas. Mes galime už juos tą padaryti. Mes galime būti jėga, mūsų mažoji Magijara gali tapti svarbia pasaulio vieta, svarbiąja vieta, ir niekas tam netrukdo. Ar girdi? Jie iš tikrųjų nori, kad mums pasisektų.

Juriui neatrodė, kad žodžiai apie galingą Magijarą bei pažadų besilaikančius goblinus skambėtų protingai. Jam nepavyko sugalvoti, ką atsakyti Bogdanui. Jis žinojo, kad per ilgai laukė, kol galbūt ką nors sugalvos, ir Bogdanas prarado kantrybę kalbėtis su tikru vaiku, apsuko jį ir toliau nusitempė tuneliu.

Po to staiga — viskas aplinkui pasikeitė labiau nei atsivėrus durims ar vartams — jie atsidūrė šviesų nutviekstoje menėje, ir tos šviesos plūduriavo visur po arkiniais skliautais iš žalio akmens, kuris pats mirguliavo vandens šešėliais. Juris taip ir išsižiojo, nieko negalėjo padaryti, jis vis dar galvojo, kaip jie čionai pateko, juk jis dar niekad nebuvo matęs ore plūduriuojančių šviesų nei vidurvasario lapų žalumo akmens, nei tokios turtingos ir galingos vietos, kaip ši.

Bet tada jis užsičiaupė, nes iš visų pusių prie jų žengė goblinai, kai kurie nedidesni už jį, kai kurie aukštesni už Bogdaną, tokių buvo mažai, ir visi jie spindėjo spygliuotais šarvais bei ginklais. Jis buvo pasiruošęs tam, kad Bogdanas išsitrauks savo kalaviją ir apgins savo bei jo gyvybę nuo šitų padarų, bet, akivaizdu, buvo ne taip. Tie aiškiausiai buvo Bogdano minėtieji draugai. Bogdanas tepasakė:

— Tai mano jaunesnysis brolis. Jis mano. Nekiškit prie jo savo nagų. Supratot?

Juriui nepatiko goblinų akių žvilgsniai. Visų mažiausiai jis pasitikėjo šnabždesiu už jų nugarų, kai Bogdanas jį skubino per fantastišką menę. Jis buvo girdėjęs taip kalbančius kaimo bernus ir piktus berniūkščius, tokius, kaip jo kitados namie buvę draugai. Jis trūktelėjo norėdamas išsiveržti iš Bogdano gniaužto, norėjo vėl susirasti tunelį ir ištrūkti iš čia, nes Bogdanas buvo beprotis, jei manė, kad šitie yra draugai. Bet Bogdanas prispaudė jį prie sienos šalia raižinio, kuris puikiausiai galėjo būti tikros lelijos šaknys ir lelijos stiebas, besitiesiąs vis aukštyn ir aukštyn.

— Paklausyk, — tarė Bogdanas, pasilenkdamas prie jo, kad įsistebeilytų jam į veidą, bei krestelėdamas jį. — Tu esi saugus, jei darai, ką aš tau sakau. Ar girdi mane? Mes galime čia būti saugūs, tu ir aš, ir Tamašas gali būti čia saugus. Ten, lauke, kariuomenė iki pat pamatų degina Albazą ir Burdigeną, ir visas slėnio pilis, nes tie žmonės buvo kvailiai. Magijarai taip neatsitiks. Mums taip neatsitiks… nes tu neketini pridaryti rūpesčių, tu neerzinsi šitų žmonių. Atsimink tai prieš elgdamasis čia kaip kvailys.

Tarytum su juo dar nieko bloga nebuvo nutikę nė su visais kitais, kuriuos goblinai galėtų sučiupti, išskyrus tai, kad jo brolis, užuot buvęs belaisviu, įsakinėjo goblinams ir kalbėjo apie tai, kad goblinai degina pilis, apie kurias jų senelė pasakojo istorijas, kurias po jos mirties Tamašas perpasakojo jam. Jis galvojo, kad turėtų būti laimingas, jog Bogdanas gyvas, bet jam daug labiau būtų patikę žinoti, kad Bogdanas — tas pats brolis, kokį jis atsiminė.

— Ar supranti mane?

— Taip, — atsakė jis, nes nenorėjo, kad jo ranka būtų sulaužyta.

— Eime, — tarė Bogdanas ir nusitempė jį koridoriumi. — Noriu, kad būtum su manimi. Nenoriu jokių nesusipratimų.

— Kas atsitiko Ježiui ir visiems kitiems? — paklausė jis tikėdamasis, jog Bogdanas bent prisimins, kad prie Krukči Strazo atsitiko kažkas bloga.

Bogdanas, nekreipdamas jokio dėmesio į klausimą, trūktelėjo jam už rankos taip stipriai, kad Jurio akys apsiašarojo, ir staiga jis prarado bet kokį norą ką nors pasakoti Bogdanui apie Karolį ir Nikolajų, prie Krukči Strazo ištrūkusius iš goblinų. Juris išsigando, tikrai išsigando, kai Bogdanas nusprendė neatsakyti į jo klausimą apie Ježį ir kitus, kurie buvo Bogdano draugai ir žmonės, kuriems jis vadovavo. Bogdanas nebuvo mylimiausias jo brolis, bet jis niekada šitaip nesielgdavo nė kalbėjo, kad saugu būti kartu su goblinais, kurie pašovė Nikolajų bei stengėsi nužudyti Tamašą ir meisterį Karolį.

Bogdanas nudangino jį toliau per menę ir į kitą salę su plūduriuojančiomis šviesomis bei visur vaikštinėjančiais goblinais. Jis atidavė jį vienam goblinui saugoti, paėjėjo šiek tiek ir skubiai įsakmiu tonu prakalbo su sauja aukštų goblinų, kurie atrodė svarbesni už kitus — visi šarvuoti ir pasišiaušę ginklais.

Juris paskaičiavo galimybę įspirti savo sargybiniui į blauzdą bei laužtis prie durų, bet Bogdanas sakė, nebūk kvailas, o čia, kur menės kai kada buvo be įprastinių durų, tai atrodė geras patarimas, tačiau ne ta prasme, kokią Bogdanas turėjo galvoje: Juris suprato, kad tereikia sulaukti tinkamos progos.

Taigi jis stebėjo tą pasibjaurėtiną reginį, kur jo brolis kalbasi su savo draugeliais goblinais, kai kitas goblinas laiko jį už rankos, ir jis (jis neištvėrė) pažvelgė aukštyn į tą padarą, norėdamas susidaryti apatiniosios goblino veido dalies vaizdą; o švieselės plaukiojo aplink juos lyg jonvabaliai ir būrėsi ten, kur kalbėjosi Bogdanas bei kiti.

Tas veidas — keistas vaizdelis. Bet kai goblinas suvokė, ką jis daro, ir dėbtelėjo į jį, Juriui jis nepatiko.

Jis nugirdo, kad Bogdano grupė kažką kalbasi apie kitus goblinus, jis išgirdo, kad Bogdanas kažką sako apie pažadą leisti jam pačiam susitvarkyti su Tamašu.

Taigi jis paskersakiavo į gobliną, kuris nuožmiai į jį dėbtelėjo, ir nutaisė jam grimasą — geroko dydžio. Goblinui gi aiškiai buvo įsakyta nenukąsti jam galvos, ir jis nieko nepadarė. Viena švieselė apiplaukė aplink goblino petį ir nuplūduriavo šalin prisijungti prie kitų šviesų, kybančių aplink Bogdaną ir kitus, kur koncentravosi visas dėmesys.

Tad Juris susitvardė ir, išlaikydamas ramų veidą, stebėjo, kaip jo brolis išduoda Tamašą, Magijarą ir viską, ir visus, kuriuos pažinojo.

Tai žeidė… žeidė labiau nei bet kas, ką jam kas nors kada yra padaręs. Vaikiščiai tokių dalykų nekrėtė. Tai tik suaugę žmonės daro kažką panašaus, o tas žmogus buvo jo brolis… ir tai padarė jį kažkaip nešvarų bei atsakingą ir absoliučiai beviltiškai bandantį surasti kelią lauk iš šių spąstų bei perspėti žmones, kuriais jis rūpinosi.

„Pavyzdžiui, surasti Tamašą”, — pagalvojo jis. Tamašas buvo vyresnis. Tamašas žinotų, ką reiktų pirmiausia padaryti ir kur eiti.

Juris stovėjo ten, goblino priežiūroje, kol Bogdanas nusprendė jį atsiimti. Bogdanas nusivedė jį toliau mene pro fantastiškas lelijas ir išraižytas žuvis bei pabaisas, kurios tykojo akmenyje, ir sujudusių švieselių uodega stengėsi nuo jų neatsilikti.

— Privalome surasti Tamašą, kol jis dar visko nesugadino, — jiems beeinant pasakė Bogdanas. — Jis kažkur netoliese. Eime! Kvaily!

* * *

Jie žingsniavo keistos vandens tamsos koridoriumi, ir Tamašas, būdamas vienas su goblinais bei savo sumaišties pasekmėmis, klausė savęs, ar jis tebėra visiškai sveiko proto. Šiuo metu šmėkla liovėsi jį varginusi viduje — dabar Ilena buvo matoma, atskirai nuo jo, ji ėjo jų priekyje — jis bent manė, kad karts nuo karto, akimirką, kai akys turi mirktelti, gali ją matyti — baisiausiai siaubingos išvaizdos, skarmaluota moters figūra, vieni kaulai ir skiduliai.

— Ilena, — pasakė jis Azdra’ikiui, lyg vieninteliam, kuris galėtų suprasti jo bėdą. — Aš negaliu ja atsikratyti.

— Matau ją, — tarė Azdra’ikis. — Pretenzinga našta. Priekiba.

— Dar daugiau, kad ji kur.

Azdra’ikis elgėsi taip, lyg provokuotų šmėklą, ir Tamašas sudrebėjo, tikėdamasis jos pykčio.

— Ji bijo numirti, — sugriebdamas jam už rankos, prie pat jo ausies tarė Azdra’ikis. — Ir ji numirs, jei tik goblinai vėl paliks žemę. Tokia yra jos ilgo gyvenimo sąlyga. Turėtum dėl šito būti atsargus. Pažadėk jai, kad neketini mūsų ištremti.

Jis tai išgirdo, ir jo širdis dunkstelėjo, tarsi grasinimais jis būtų stumiamas į daug svarbesnį susitarimą, nei jo suglumintas protas šią akimirką galėtų aprėpti.

Ko jis iš manęs nori?

— Šios malonės prašyk iš Elos, — atsakė jis. — Kuo aš čia dėtas?

— Kaip mus prakeikti galinčios jėgos rezidencija? Kaip Ilenos priemonė nusigauti į karalienės menę? Daug kuo. Aš perdaviau jai veidrodžio paslaptį, ir moteris mane kaltina, kad buvo kvailė — ne mano kaltė, sakau aš.

Tamašas stengėsi suprasti Azdra’ikio poziciją. Tačiau netoliese jo pleveno ragana, ten, ant kiekvieno akies mirksnio ribos — tamsus gyvo pykčio sūkurys.

— Tegul bus taip. Nesivaidyk su ja.

— Ai, ne su ja, žmogau, su jos įpėdinėmis. Ten lauke tavo jaunoji ragana, gavusi galimybę…

Per grindis perbėgo virpesys, bet drebėjimas buvo stipresnis už žemės drebėjimą, tai — smūgis jo širdyje. Troškimas, kuris priklausė Elai. Elos vienatvė, triuškinanti išblėsusį šmėklos pyktį. Tai vyko dabar. Tai buvo neišvengiamas pavojus.

— Kas nors, — tarė Azdra’ikis, — patraukė karalienės dėmesį.

— Ela! — jis trūktelėjo savo ranką iš Azdra’ikio gniaužto ir iš karto šalia pėdos pajuto kraštą.

— Kvaily! — Azdra’ikis sugriebė jį, kai kitas virpesys perbėgo per tunelį, priversdamas atspindžius sumirgėti, ir tik įsikišus Azdra’ikio rankai, jis nenukrito.

O tyla, atėjusi paskui, virpėjo, dusino. Jis pasistengė išsivaduoti.

— Raminkis, raminkis, — Azdra’ikis lėtai paleido jo ranką. — Žmogau, čia taip lengvai gali nukristi į kąžką panašaus į mirtį — gali paskęsti karalienės vaizduotėje. Arba visko reikalaujančioje jos valioje, kas, mano nuomone, yra blogiau.

— Elą puola.

— Tikėjaisi, kad ne? Prašiau tavęs, paimk veidrodį. Maldavau tavęs, paimk veidrodį. Dabar — štai dabar tu apsigalvoji. Žmogau, karas pradėtas. Nebėra kaip trauktis iš mūšio. Gerai tai ar blogai, bet veidrodžio šukė priklauso tai geltonsnapei.

— Raganai su savo draugužiu kerėtoju, — pasakė kitas, stovįs visai visai čia pat. Tai jį apstulbino: keli goblinai, atrodo, kalbėjo žmogiškai.

— Su savo draugužiu kerėtoju, — sutiko Azdra’ikis. — Tiesa. To niekada nėra buvę. Tai, kad ji labiau už karalienę jo nori, gali viską pakeisti.

— Ji neturi jokio. Nemanykite, kad…

— Žmogau, tu aidi tuo. Visas veidrodis aidi. Gal manai, mes kurti?

Jį supo goblinai, o Elos esamybės pojūtis perbėgo per jį lyg kūjo smūgiai: trenksmas po trenksmo į jo kaulus. Blankioje, vandeniškoje šviesoje jis matė tik nuožmius, laukiančius veidus, bet staiga — staiga tas esamybės jausmas tapo toks gyvas, kad nebebuvo skirtumo tarp jo ir jos, nebeliko jokios vietos šmėklai, riksmais prieštaraujančiai lauke. Jis įsižiūrėjo į kažką, ko negalėjo matyti savo akimis — į menę… tačiau jam nepavyko pamatyti aiškiai. Ji mirgėjo…

„Ežeras… dieve, ežeras, Ela!

Viena siejasi su visa. Vienas dalykas paveikia viską. Ela, jie norėjo ežero, viskas dėl ežero — tai veidrodis mūsų karalystėje…”

— Žmogau! — įspėjo jį Azdra’ikis. — Žmogau, paklausyk manęs.

Atsklido šviesa, nuo grindų atšoko žvilgą vandens atspindžiai. Kelias priešais panėšėjo į saulės nutviekstą burbulą. Tamašas pasitrynė sau akis ir leidosi eiti kartu su Azdra’ikiu bei jį apsupusiais Azdra’ikio bendrais.

Ant peties jis pajuto šaltą prisilietimą. „Per vėlu kaltinti vienas kitą, — tarė jis prie jo kimbančiai šmėklai. — Ponia, mes esame čia. Neturime jokios galimybės būti bet kur kitur. Užsičiaupk!”

Jai nepatiko, kad šitaip į ją kreipiamasi. Jis pajuto jos pyktį.

„Ir ar mirsi kada? — sviedė jai atgalios. — Mes visi galime mirti. Šiuo atveju lengviau mirti negu išgyventi”.

Ji nenorėjo čia būti. Karalienė norėjo, kad ji būtų čia, dabar šmėkla tikrai tuo patikėjo. Ji palietė Tamašą, ji pasistengė jį išlaikyti, ir ją nušlavė burtų srautas…

… amžių senumo burtai, galingesni, nei ji suprato. Šmėkla pabučiavo naivuolį, norėdama pasivogti jo gyvybę, o surado toli gražu ne naivuolį, dėl šito ji kaltino jį, keikė jį dėl šito, ji įtarė, kad jis įsivėlęs į kerėjimus, bet negalėjo to surasti…

Draugužis, sakė goblinas. Girios raganos tokių neturėjo. Ilenos laikais nebuvo kerėtojų…

Bet senelės laikais, suglumęs pagalvojo, buvo Karolis…

Giliai į Elą įsiveržė baimė, po to vėl atgautas susikaupimas, oras lyg virš žaizdro ėmė raibuliuoti tiesiog jiems į veidus: vandens raštai smarkiai sumirguliavo ir po to nurimo. Jie stovėjo priešais žmogų ir gaują goblinų, kurie akimirksniu išsitraukė kardus.

Bet tai buvo jis pats, jo paties išgąstis, jų pačių atspindys, išsisklaidęs į šviesos raibulius taip, lyg kas būtų įmetęs į vandenį akmenį.

— Tamašai? — šūktelėjo berniuko balsas. Vanduo ėmė įgauti naują vaizdą — berniuko pavidalą. Jurio atvaizdas žvelgė į juos, palietė neregimą paviršių ir privertė jį raibuliuoti, bet ne daugiau, ir dar — kadangi berniukas, Tamašas žinojo, be jokios abejonės, buvo saugus, namie — Saule valdove, vaizdas bei garsas atrodė tokie tikri.

— Tamašai!

— Ar tai apgaulė? — jis paklausė Azdra’ikio. — Jo čia nėra! Jis — saugiai anapus kalnų.

Jurio atspindys papurtė savo galvą, nepaprastas panašumas stvėrė Tamašui už širdies.

— Zadnis pabėgo. Sekiau paskui jį ir atsidūriau šičia… Bogdanas čia… Bet netikėk…

Veidrodis baisiai sumirgėjo, ir kažkas išplėšė Jurį iš jo regėjimo lauko.

Tamašo pusėje goblinų rankos trūktelėjo jį atgalios, kitaip jis būtų pargriuvęs.

— Paleiskit mane!

— Ne, — pasakė Azdra’ikis. — Nebūk kvailas. Tai veidrodis valdo tokius dalykus. Padaryk taip, kad vaizdas sugrįžtų!

— Nežinau, ar šito noriu!

— Tada žinok! — Azdra’ikis ant jo rėkė. — Vieną kartą ir visam gyvenimui žinok, žmogau, turi mažai kitų galimybių. Ar stosi prieš tą vaizdą? Taip arba ne!

— Noriu, kad vaizdas sugrįžtų! — sušuko jis.

Mirgėjimas aprimo, ir Juris pro jį prasiveržė, jis tysojo visu ilgiu ir žiūrėjo aukštyn, buvo ramutėlis, lyg jaunas elniukas prieš medžiotojus, jo veide — vien tik išgąstis ir neviltis.

— Tai aš, — tarė Tamašas. Tačiau prieš jį buvęs veidrodis jam parodė dar kitą paveikslą… Bogdanas, kiekviena smulkmena tai buvo Bogdanas.

— Pereik čionai, — tarė Bogdanas, pamodamas jam. — Tamašai, duokš Jurį ir eikš čia.

— Ne, — tyliai pasakė Azdra’ikis. — Tai karalienės darbas. Pereik per šį paviršių, ir ji galės tave paliesti.

— Tamašai.

Jis pagalvojo, kaip jo kompanija turėtų atrodyti Bogdanui, ir pamanė paaiškinti jam, kad niekas negresia, o jis — ne kalinys, bet netikėtai už Bogdano irgi pasimatė goblinai, jų buvo gana daug, pasirodė menė, spindinti šviesomis, jis gi stovėjo tamsoje kartu su savo jaunesniuoju broliuku, kuris buvo apstulbęs ir stengėsi atskirti, kas yra tikra. Tai Jurio žvilgsnio Tamašas negalėjo pakelti, jo abejonių, renkantis vieną iš judviejų.

— Juri, — tarė Tamašas. — Juri, ar gali atsiliepti?

— Taip, — atsakė Jurio paveikslas, skambėjo kaip tikrų tikriausias Juris, jei būtų beprotiškai persigandęs. — Girdžiu tave.

— Juri, ką aš turėčiau daryti? Ar turėčiau jo paklausyti?

— Ne, — visai aiškiai pasakė Juris.

— Berniūkštis nesupranta, — kalbėjo Bogdanas. — Tamašai, aš noriu, kad tu paimtum Jurį ir atsivestum jį kartu su savimi. Aš garantuoju tau saugumą.

— Karalienės pažadai, — tarstelėjo Azdra’ikis.

— Užsičiaupk! — Tamašas sušnypštė Azdra’ikiui. — Bogdanai, ar esi laisvas pereiti į šią pusę?

— Laisvas, — atsakė Bogdanas. — Taip, laisvas. Bet aš noriu, kad tu ateitum pas mane. Tu būsi saugus. Pažadu tau.

Raibuliuojantis paviršius išlinko lauk ir užgriebė dalį menės.

— Tamašai! — su baime sukliko Juris, kai veidrodis pasiglemžė jį atgal, o Tamašas žūtbūt pabandė jį pasiekti, tačiau goblinų rankos jį suturėjo.

— Nagi, eikš, — tarė Bogdanas, bet Juris nebuvo patenkintas tuo, kur buvo. Tamašas pamatė, kaip Juris papurtė galvą ir liovėsi kovojęs su goblinų gniaužtais.

— Atgal, — tarė Azdra’ikis, uždedamas ranką jam ant peties. — Mes pralaimime. Mes dar negalime spustelti.

— Ne, — pasakė jis, atsitraukdamas ir palikdamas ten Jurį bei Bogdaną — netgi savo brolių iliuziją… jis negalėjo rizikuoti juos prarasti. Jis pabandė pajusti Elos esybę. Jis siektelėjo magijos ir norėjo, kad siena kitaip subanguotų ir atiduotų jo brolius, dėl dievo, ji atiduos juos.

Jis laikėsi labai ramiai, bent jau tiek… Tai vienur, tai kitur sudrebėjo paviršius, tarsi akmuo į jį būtų atsitrenkęs.

— Ką tu darai? — paklausė Bogdanas.

— Keri, — tarė švelnus, švebeldžiuojantis balsas, atsklidęs kažkur iš už Bogdano, iš goblinų būrio. — Karolio Mago anūkas. Tavo brolis aiškiai turi dovaną, kurios tu neturi. Jis užtektinai turi magiškos galios, kad taptų pasaulio galybe. Ar anoje kalnų pusėje jis tau apie tai nesakė, o gal nuslėpė nuo tavęs? Be abejo savo pusėje turime jaunesnįjį brolį.

Tamašas tai girdėjo, buvo piktas dėl tokių užuominų. Jis girdėjo ir matė, kaip Bogdanas perpus pasisuko, kad žvilgteltų sau už nugaros, ir tuo pat metu, kadangi jis pažinojo savo brolio būdą, Tamašas suprato, ką tas prakeiktas balsas jiems padarė, kokį apmaudą jis kurstė, tą patį, nuo kurio jis norėjo apsisaugoti kiekvienąkart nunerdamas savo galvą, kiekvienąkart išsisukdamas nuo patyčios, nesileisdamas į bet kokias brolio jam peršamas provokacijas.

Kad tu prasmegtum, tuoj pat pamanė jis, visi viso gyvenimo išsisukinėjimai šitaip pasibaigia.

— Tu nesi kerėtojas, — piktai pasakė Bogdanas. — Tu — ne kerėtojas.

— Bogdanai…..

— … noriu, kad tu ateitum čionai, — tarė Bogdanas.

— Jis tau nepasakė, — kalbėjo klastingasis balsas. — Bet tikrai buvo žinančių. Gal lažinkimės, kad tavo broliukas žinojo, taip pat Karolis Magas. Turbūt net tarnai…

— Aš nežinojau, — pasakė Tamašas. — Bogdanai, dėl dievo meilės, tai nesąmonė. Apie ką mes kalbame? Išeik iš ten. Ženk lauk. Duok man savo ranką ir įsitverk į Jurį.

— Kam? Kad Magijara būtų sudeginta? Bet gal tau tokie dalykai nerūpi… Tamašai Mage.

— Ai, dėl dievo meilės, Bogdanai. Aš niekada nieko nuo tavęs neslėpiau. Aš netgi nežinau, ar tai, ką jie sako, yra tiesa. Net iki šiol aš nežinau, ar tai tiesa. Neklausyk jų, Bogdanai, mes — šeima. Tai mūsų šeima, o ne kažkokio svetimojo kalbos apie šeimą…

— Tuomet pereik čionai. Daryk, ką tau sakau. Jie nori, kad mes valdytume Magijarą, viešpatautume visame pasaulyje mūsiškėje kalnų pusėje. Tamašai, jie leis mums elgtis, kaip mes panorėsime: vieną karalystę po kitos…

Tamašas papurtė galvą:

— Tu. Čionai.

— Tamašai, ar aš ne vyriausias?

— Vyriausias.

— Ar aš ne geriau už tave išmanau? Sakau tau, ką daryti, broleli.

— Ne, Bogdanai, neklausyk jų. Mes neprivalome perimti jų kalbėsenos. Galime juos sumušti. Ištrauk iš ten Jurį.

— Jis labai savimi pasitiki, — tarė balsas ilčių pilna burna, Tamašo ausims jis ėmė panėšėti į moterišką balsą. — Argi ne?

— Užsičiaupk, — pasakė jis karalienei — Tamašas neabejojo, kad tai buvo karalienė — ir veidrodis sudrebėjo.

— Kerėtojau, — atrėžė goblinų karalienė. — Pereik sieną. Tu gali būti kartu su savo broliais. Gali gauti bet kokį apdovanojimą, kokio tik panorėsi.

— Ne.

— Tamašai, — tarė Bogdanas.

— Jis tavęs neklausys, — pasakė goblinų karalienė. — Jis viską žino.

— Jis paklausys, — atsakė Bogdanas nesąmonių nepripažįstančiu tonu, jo veidrodžio pusė, jam puolant pirmyn, priartėjo, ir Tamašas žengtelėjo per žingsnį atgal: būdamas penkerių jis išmoko atsitraukti, kai Bogdanas kalbėdavo tokiu balsu kaip dabar ir eidavo jo pusėn. Tačiau Tamašo nugara atsitrenkė į šarvuotų goblinų sieną… o kitoje pusėje goblinai laikė Jurį.

— Sulaikykit jį, — tarė Tamašas, pasisukdamas į Azdra’ikį, jis bandė išvengti kovos, kurion veržėsi Bogdanas. — Kibkit į jį.

Tačiau negerai buvo šitaip sakyti. Su metalo žvangesiu Bogdanas išsitraukė savo kalaviją, priversdamas veidrodį suvirpėti.

— Padėk jį į vietą, — vėl atsisukdamas pasakė Tamašas. — Bogdanai, padėk jį…

Bogdanas perskrodė tarp jų buvusį veidrodžio paviršių, ir, sužvangus goblinų plienui, Tamašas atšoko atgal. Abiejose pusėse kardai paliko savo makštis, o Tamašas, tuščiomis rankomis, vis dar stengėsi išvengti Bogdano puolimo.

— Bogdanai, ne!

Antrasis artutėlis mostas, kurio sukeltas vėjas pralėkė jam pro skruostą: Tamašas vėl atšlijo atgal, smarkiai trinktelėjo į goblino ranką… Atremk jo smūgį — tokia buvo desperatiška jo mintis, jis metėsi į atsitraukimą, pakėlė kardą, ir Bogdano geležtė žvangtelėjo į jį su tokiu trenksmu, kad Tamašo riešas net krestelėjo.

— Bogdanai, baik! — suriko jis, tačiau iš už barjero atsklido karalienės juokas, Juris šaukė saugotis. — Bogdanai, jie šito nori, liaukis!

Smūgis po smūgio pylėsi ant Tamašo, ir jis vis atmušinėjo juos. Nė vienas kitas nesikovė. Visi jie stebėjo — viena ir kita veidrodžio pusė, iš Bogdano pusės sklido patyčios.

— Pirmyn, — rėkė goblinai, o Juris šaukė jiems nustoti kautis, bet Tamašas negalėjo prarast atsargumo, kitaip Bogdanas perrėžtų jį pusiau, Bogdano gi smūgiai darėsi vis įnirtingesni ir žūtbūtiniai, per geležtę nuaidėdami į Tamašo kaulus. Žvangesys išūžė jo ausis, skardėjo garsiau už klykiančią, protestuojančią šmėklą, skambėjo garsiau už goblinų balsus ir aidėjo per vandeningas sienas, kurios drebėjo nuo geležčių dūžių.

Kardai susikirto, ir vėl smūgis į smūgį — Tamašas nenorėjo atsitraukti, bet jam nebebuvo kito pasirinkimo. Azdra’ikis šaukė jam patarimus, kurių jis negalėjo išgirsti, Juris spiegė, o jo rankos ir riešai sviro nuo tokio žvanginimo ir daužymo. Išmušk iš jo kalaviją — štai ką jam klykė jo sveikas protas, bet taip padaryti buvo ne lengviau, nei argumentuotai įtikinti Bogdaną, kai ant kortos pastatyta Bogdano garbė.

— Jie šito nori! — šaukė Tamašas vildamasis, jog Bogdanas jau gana nuvargęs, kad jį išgirstų. — Bogdanai, jie laiko Jurį.

— Aš ne kvailys! — suriko Bogdanas. Jo veidas buvo išraudęs nuo pykčio, akys paklaikusios iš įsiūčio. — Tu toks pasiutusiai pasipūtęs, toks baisiai protingas. Manai nežinau, ką judu darėte įsigavę į mūsų kompaniją — tu su Karoliu…?

Jis vargiai beturėjo jėgų ginčytis. Išmušk iš jo ginklą — viskas, apie ką jis pajėgė galvoti, stengdamasis per varginančią gynybą rankoje išlaikyti goblino kardą, kai Azdra’ikio kompanija staugia jam į ausį ir pats Azdra’ikis rėkia patarimus, kurių jis negalėjo išgirsti per ūžesį savo ausyse. Jis tolokai siektelėjo ašmenimis, pabandė su dantytu spygliu užkabinti Bogdano ašmenis, ir jam beveik pavyko, tačiau anksčiau, nei Bogdano jėga vos neišmušė ginklo iš jo saujos, netikusi sankiba iširo. Tamašas vos vos atgavo savo kardą. Goblinai rėkė patarimus. Akimirksniui pažįstama ranka nusileido jam ant peties ir stumtelėjo jį. Azdra’ikis suriko:

— Pulk, kvaily!

— Užsičiaupk! — užriko jis ant Azdra’ikio ir išsisuko nuo Bogdano puolimo.

— Žmogau, jie puola Elą! Mes negalime amžinai jų sulaikyti…

Šitai jis išgirdo, kai stengdamasis atsitraukti užlipo ant kažkieno kojos, o Bogdano kalavijas brūžtelėjo ir nuslydo petimi.

— Nešdinkis man iš kelio, — išdrožė jis. — Bogdanai, liaukis! Bogdanai, dėl dievo meilės, tu klysti… — jis metė stengęsis išgydyti Bogdano teisingumo jausmą. — Tėtis pasakytų…

— Ką? Kad mes visi — kerėtojo išperos?

Smūgis iš viršaus numušė Tamašo geležtę žemyn, Tačiau ir Bogdanas ilso. Jis nebepajėgė pasinaudoti pranašumu. Tamašas stumtelėjo jį petimi atgal ir pasistengė trinktelėti jam su kardo rankena.

Aprūdijęs spyglys iki kraujo drykstelėjo Bogdanui per ranką.

— Po galais tave! — suriko Bogdanas, žiūrėdamas į kraują, ir beprotiškai metėsi į puolimą — kirtis po kirčio.

— Kraštas! — sušuko Azdra’ikis. — Žmogau, žiūrėk, kur statai koją!

Tamašas nebeturėjo daugiau vietos. Goblino stumtelėjimas į nugarą nusviedė jį į Bogdano gynybos zoną, ir Tamašas pasinaudojo rankena bei ašmenų plokštuma, kad išsimuštų laisvėn. Prakaitas bėgo į akis. Visi goblinai rėkė — abi pusės iš karto. Jis antrą kartą žūtbūtinai pabandė pergudrauti Bogdano gynybą ir pats įkliuvo, kardai susikabino, spygliai draskė Bogdano ranką — Tamašas jį sučiupo, jei tik nepaleis, galėtų susilaikyti nenužudys Bogdano bei neleisti, kad jį patį nužudytų, jei tik jis neleis Bogdanui ištrūkti, bet Bogdanas siekė pagriebti jam už gerklės ir vertė jį, įsiutusį dėl skausmo ir pažeminimo, judėti atgal — žingsnis po žingsnio, smarkiai priešinantis. Tamašas žinojo: už jo — kraštas.

— Tu mus abu parversi! — suriko jis Bogdanui. — Mes persiversime per kraštą! Po galais, nedrįsk!

Jo pėda palietė tuštumą. Jis pajuto, kaip juda, ima kristi, ir paleido kardą — nutarė: verčiau šitaip, negu abiem žūti.

Bet kai jis paleido kardą, kažkieno ranka įsikibo į jo ranką. Bogdanas su visu savo svoriu ir abiem kardais nulėkė pro jį — į tuščią erdvę, pro jo ištiestą ranką. Trūktelėjimas už jo kairės rankovės ištempė Tamašą atgal ant tvirtos žemės — visą uždususį, sušalusį ir drebantį nuo galvos iki pat pėdų.

— Bogdanai! — sušuko jis į tą pragarmę tikėdamasis, kad tai magiška vieta, kur jis gal dar surastų jį.

— Jo nebėra! — Azdra’ikis, apkabinęs jį, šaukė jam į ausį. — Žmogau, tu esi čia. Ar girdi mane? Žmogau! Jie mūsų nesustabdys! — Azdra’ikis jį krestelėjo. — Paklausyk manęs! Tu turi galios ką nors padaryti — tai daryk! Išnaudok veidrodį! Laužkis per sieną!

„Viena siejasi su visa”. — visai be priežasties pagalvojo jis. Ir dar labiau nei iš šio, nei iš to bei su nepagrįsta viltimi: „Meisteri Karoli!”

* * *

Nikolajus stengėsi negalvoti apie žvaigždes virš girios raizginio, tačiau jis buvo tikras, kad dabar mažų mažiausiai ne vidurnaktis, kad vyksta kažkas magiška ir kad, jeigu du jų vaiduokliški vedliai būtų bent kiek patikimi, jie jau seniai būtų suradę berniuką.

— Jie mūsų niekur nenuves, — pareiškė jis Karoliui.

— Mes nebesame ten, kur buvome, — atkirto Karolis. — Ir tai nėra lengva, meisteri medžiotojau. Mes ne paskui elnią sekame.

— Ką tai reiškia?

— Kad tai ne elnias!

Štai ko susilauki ginčydamasis su žmogumi, kurio mintys sukasi ratais ir kuris pridėjęs ausį prie žemės kažką girdi. Bet nuo pat pradžių Izabelė ir Pavelas atrodė einą kažkieno pėdomis, paskui kurį norėjo sekti šuo. Nužudytoji Karolio sesuo ir jos karys-mylimasis be jokių pastangų slinko priekyje, jie gi tuo tarpu aukštyn žemyn brovėsi kalvomis per tankumynus. Nikolajus vedė ant ponės sėdintį senąjį, o priekyje, priešais juos visus, nuleidęs nosį prie žemės, nepaisydamas tamsos, kuri stabdė medžiotoją žmogų, ir tikriausiai, Nikolajaus manymu, sekdamas pėdomis geriau negu abi šmėklos, kartu sudėtos, bėgo šuo.

Tada Nikolajus staiga užuodė obuolius, kai nė viena obelis neturėtų brandinti vaisių, ir tai privertė jį gana keistai pagalvoti apie Magijaros pilies kiemą, prie virtuvės durų apverstą krepšį ir Michalo arklį.

Šuo sulojo, visiems goblinams trisdešimties mylių spinduliu pranešdamas, kur jie yra.

— Tyliai, — sušnypštė Nikolajus. — Šunie, nutilk!

Tą pačią akimirką Nikolajus pajuto grybšnį per plaukus, gal šakelė jam peštelėjo. Papūtė lengvas vėjelis, sušlamėjo krūmuose.

„Geras vaikinas”, — kažkas tarė. Jis buvo tikras, kad tai ne meisteris Karolis: Karolis nevadindavo jo geru, o pastaruoju metu nė vienas — vaikinu. Skambėjo, lyg būtų moters balsas. Jis negalėjo būti visiškai tuo tikras.

„Ištikimas Staniui, tikrai, — balsas tarė prie pat jo ausies. — Nė vienas negalėtų tavęs dėl to kaltinti”.

— Užula? — staiga paklausė Karolis. — Užula, ar čia tu?

— Tik vėjas, — pasakė Nikolajus, trokšdamas patikėti bet kuo, tik ne senąja ponia jam prie ausies.

Tačiau tą pačią akimirką, vėjui krečiant pokštus, jis išgirdo triukšmą, kokio nebuvo girdėjęs nuo pat savo klajokliškos jaunystės: kardų žvangesį ir per girią aidinčius kovų garsus. Gracija kilsterėjo savo galvą, trūktelėjo Nikolajaus laikomą pavadį, o jis visom keturiom metėsi į šoną, kai tiesiog per brūzgyną, nė šakelės nepajudindamas, ir tiesiai per Graciją, be to, dar per Karolį prajojo raitelio šešėlis.

Antrasis raitelis prajojo bei trečiasis — visi šmėklos, ir Nikolajus ėmė drebėti, kaip dar niekas nebuvo jo privertęs nuo tada, kai buvo berniūkštis ir slapstėsi nuo kareivių.

Tačiau jam atrodė, kad, net aiškiai nė vieno iš jų nematydamas, jis žino, kas jie tokie: Michalas ir Filipas, ir Ježis, ir visi jo žuvę bendražygiai — visi jie jojo į mūšio triukšmą. Zadnis lojo ant jų ir staiga sustūgo.

Tai buvo vienintelis dalykas, atvedęs Nikolajų į protą, nes akimirką jis buvo pasijutęs toks apsvaigęs, taip menkai susijęs su savo kūnu, kad nepalyginti lengviau būtų buvę leisti sau išeiti ir nubėgti paskui juos.

Nikolajus, ištiesęs ranką, palietė Karolio kelį, jis bijojo dėl senojo gyvybės. Bet…

— Sek paskui juos, — skubiai paliepė Karolis. — Dievai, paduok man pavadį. Berniukas pakliuvo į didelę bėdą!

Šuo bloškėsi pirma jų į girią. Nikolajus padavė Karoliui pavadį, tas kulnais paragino Graciją, ir ponė ėmė judintis — bukai, nepaliaujamai pirmyn, o ir šmėklos traukė pirma jų šlamėdamos šakose, ir visokiausios dvasios pasipylė jiems iš kairės ir iš dešinės, žvaigždžių šviesoje plaukią šešėliai, pėstute, ant arklių, kai kurie ant padarų, kurių doras žmogus nenorėtų matyti — anie, matyt, buvo pastipę goblinai.

Priekyje kažkas suspindo, kažkokia šviesa švystelėjo aukštyn pro retėjančią medžių uždangą iš žemėliau esančio slėnio, o jiems iš priekio pasigirdo staugsmas, kokį Nikolajus tik vienąkart savo gyvenime buvo girdėjęs prie Krukči Strazo, kai pasipylė strėlės — goblinai priekyje iššoko iš pasalos spiegdami ir mosuodami kardais, žvilgančiais bauginančiai keistoje šviesoje.

Bet ūmai tas klyksmas liovėsi, vos tik juos vedusios šmėklos sugarmėjo tarp puolančiųjų. Goblinai pasipylė iš priedangos ir leidosi sprukti. Nikolajus, gaudydamas kvapą, lėkė savo jėga, kokią teturėjo, prisidėti prie dvasių, jis ranka prisidengė sau akis ir per brūzgynų sieną išsiveržė į nykią nuokalnę, kurios apačioje kažkas švytėjo lyg ant žemės nuleista žvaigždė. Šmėklos plūstelėjo nuo tos kalvos lyg tamsos upė paskui sprunkančius goblinus, lyg srautas, iš kurio šviesa vis dar išplėšdavo kokią detalę, panašią į šalmą arba į ranką, arba į šarvuotą petį — šmėklos siūbtelėdavo ant goblinų ir palikdavo juos ramiai betysančius… išskyrus kelis, kurie blaškėsi klykaudami ir kažką taukšdami su visais keturiais vėjais, bei pakriką saujelę buvusių pasaloje, kurie stengėsi persigrupuoti Nikolajui skersai tako.

Nikolajus nesustojo pagalvoti. Su aklu įsiūčiu valydamas sau kelią jis puolė į bet kokį pasipriešinimą, kokį tik surado, nes senasis kvailys ant ponės jojo paskui jį, o ten žemai buvo šviesu — vienintelis išsigelbėjimas iš juos supančios nakties. Štai ten jie turėjo traukti, ir jis net neabejojo šia mintimi, jis tiesiog žinojo tai skindamas sau kelią, kuriuo Karolis su pone leisdamiesi žemyn aplenkė jį šonu.

Nežinia, kaip jis surado savy jėgų leistis bėgte paskui senąjį, kad net šonas diegė, o šviesa akino jį ir temdė jo sąmonę. Neabejotina — kerai, pamanė jis; balta šviesa nebuvo panaši į saulę nė į laužą, ji kaupėsi kažkur aplink mergaitę, sėdinčią ant nejudančio arklio.

Bei goblinų apsuptą.

— Karoli! — suriko jis susirietęs ir vos ne dvigubai garsiau dėl skausmo bei šoko dar greičiau bėgti, kad jį pasivytų turėdamas tik kalaviją ir matydamas, jog senasis lekia lyg nieko daugiau, tik šviesą teregėdamas.

Bet šitie goblinai buvo kitokie, aukštesni, tarsi sargyboje stovėdami apsupę sėdinčią ant arklio mergaitę — goblinų karalienę, Nikolajus pamanė ją tokią būsiant, bet jeigu taip, tai jos sargybiniai pasikliovė jos magija ir nešovė į juos, nepakėlė kardo.

Tada mergaitė sujudėjo, Nikolajus pamatė tai bebėgdamas šuoliais, ji pažvelgė jų pusėn, ir vos tik jos rankose šviečianti liepsna blykstelėjo lyg žaibas, Karolis sustabdė ponę. Nikolajus galėjo viską pamatyti, kiekvieną goblinų šarvų detalę, daugiau ginklų, nei jis kada buvo matęs — beviltiška nelygybė, net neskaičiuojant magijos.

Karolis iškėlė savo pagalį, tą daiktą, kuris jam trukdė keliauti per girią, pamojavo juo sau virš galvos, ir Nikolajus sustojo prie Gracijos, atsirėmė į prakaituotą jos pasturgalį, nebepajėgdamas daugiau nė vieno žingsnio nubėgti. Tuomet kažin kas atsitiko. Liepsna suspindo vis ryškiau ir ryškiau ir nusidriekė per ežerą, kurio jis anksčiau net nepastebėjo: buvo taip tamsu — blyksnis, kitas blyksnis, dar vienas, kol iš ten, kur jie stovėjo, jam ėmė rodytis, jog virš ramaus ežero paviršiaus gali matyti judančius pavidalus.

Nuo ežero pakrantės atsklido šuns skalambrijimas, blyškus pavidalas nulėkė tarsi pametęs nuovoką.

— Sek paskui šunį! — Karolis suriko Nikolajui.

— Ką? — Nikolajus vargiai beprakalbėjo.

— Po galais, tau nėra ko čia veikti! Sek paskui šunį!

Nikolajus giliai įkvėpė, atsistūmė nuo ponės šono ir pasileido bėgte, tik tada suvokęs, kad šuo seks paskui berniuką ir kad senasis galbūt ne be priežasties taip mano. Jis bėgo šlubuodamas ir taškydamas seklumos vandenį, jo šoną varstė skausmas… jis vylėsi, kad nė vienas goblinas jo nepamatė, tačiau keli jį pastebėjo ir nubėgo jam iš paskos… o jis neturėjo kur užsiglausti, jokių jėgų atsisukti ir kautis — jis tikėjosi bent likti toli jų priekyje ir susirasti kokią nors priedangą, už kurios pritūptų bei pamestų juos anksčiau, nei išves ant berniuko pėdsakų.

Staiga jį apgaubė tamsa — jis pamanė, kad galbūt kažko nepastebėjo arba dar bebėgdamas buvo praradęs sąmonę, nes netikėtai aplink jį stojo uždara erdvė, buvo drėgna ir šalta, šviesos kaip tik tiek, kad galėtum matyti — ogi tolumoje aidėjo šuns ambrijimas, iškart už jo paties girdėjosi ginkluotų persekiotojų bildesys — Karolis nesiliovė lėkęs, jis nežinojo kaip; jis galvojo: jei Karolis nori, kad jis liktų gyvas, jis ką nors padarys… bet Nikolajus nebegalėjo išlaikyti nuotolio ir bėgti jų priekyje. Kai jie buvo bepasiveją jį, Nikolajus susverdėjęs sustojo ir atsisuko jų pasitikti, bet jie apspito jį, sugriebė kairiąją jo ranką, ranką, laikančią kalaviją, ir nebepaleido — galinga jų daugybė, vandens atspindžiuose spindinti metalu.

Jis kovojo, kad išsivaduotų. Jie grūmėsi, kad išlaikytų jį, be jokios priežasties nenušluodami jam galvos, ir viskas būtų baigta.

Galiausiai tai jį įtikino tuo, kad jie neketina jo žudyti. Kad atgautų kvapą, jis liovėsi kovojęs, ir jie šiek tiek atleido savo gniaužtus.

— Žmogau, — vienas iš jų uždusęs išdrožė parodydamas siaubingas iltis, paplojo jam per petį ir nurodė kelią, kur link jis buvo ėjęs.

Nikolajus šiek tiek užtruko perkratydamas savo mintis — jis suprato, kad jie siūlo savo paslaugas vejantis šunį. Pragaro gūduma ir goblinų karalienė — taip apie šią vietą kalbėjo Karolis… tačiau per savas keliones Nikolajus buvo radęs daugiau nei vieną nepatenkintųjų grupę.

Jie jį paleido, Nikolajus surado savyje jėgų eiti toliau ir žengė kartu su palyda, savo kalboje teturinčia tik vieną žmogišką žodį. Tačiau ar jie vestų jį pas savo karalienę, ar eitų pas ją kartu su juo — bet kuriuo atveju tai leido jam pasiekti tą gobliną, kuris buvo atsakingas už visą šitą nuniokojimą.

Ir tai jam priimtina.

* * *

Kitapus barjero niekas nejudėjo — nei goblinai, nei Juris; net akimirkai Tamašas negalėjo spustelti veidrodžio paviršiaus: laikyti viską lyg į ledą sustingdytą buvo geriausia, ką jis galėjo padaryti. Bet tai nebuvo vien rankų pastangos: vos tik jo mintys nukrypdavo prie bet kokio kito dalyko, prasidėdavo kitimas ir už barjero buvusios figūros, tiek, kiek jis pajėgė, laikytos sustingdytos, imdavo judėti. Jis neturėjo jokio supratimo, ar yra kas nors gera iš to, kad jis stengiasi jas sustabdyti, jis nebuvo tikras, ar laimi, ar ne, neturėjo jokios vilties, tačiau stengėsi ir nesiliovė stengęsis, nors žinojo, kad lauke vyksta kažkas negera. Jis buvo praradęs bet kokį jausmą, kur yra Ela ar kas atsitiko, galbūt jis — vienintelė likusi viltis, o jis neturėjo tiek žinių, kad ją atstotų — jokio supratimo, ką ji darė ar ką turėjo padaryti; jis tik nepaliaudamas aklai puolė, norėjo maldauti šmėklos, su juo buvusių goblinų, su bet kokiu sąjungininku jis būtų susidėjęs, kad tik galėtų išgelbėti Jurį iš tų jį laikančių rankų.

Juris stengėsi nepripažinti, kad bijo; Juris lėtais krustelėjimais rūsčiai susiraukė; Juris atitraukė atgal savo koją ir, dieve, Tamašas suprato, ką Juris ketina daryti, jis nenorėjo, kad jis taip padarytų, dėl dievo meilės, jis nenorėjo ir laikė viską sukaustytą kiek pajėgdamas ilgiau, bet tada jis pajuto, kaip kažin kas pasislinko, kažkoks bruzdesys, privertęs pertvarą pasikeisti, ir staiga jis prarado viską, ką buvo pasiekęs. Jurio koja siūbtelėjo, goblinas krūptelėjo, susirietė dvilinkas, ir Tamašas…

… dabar jis tegalėjo rėkti ant priešų, kurie turėjo jo brolį. Plikomis rankomis jis ėmė daužyti barjerą, bet pralaužti jo vis dar nepajėgė, negalėjo net kietumo jausti tame, kas siurbte siurbė iš jo jėgas.

Drauge su juo buvę goblinai prisidėjo savo jėga… Azdra’ikis buvo daug stipresnis už jį. Azdra’ikis — akis į akį su juo, petys įremtas į pertvarą, o veidas, kurį matė Tamašas, buvo sužvėrėjęs, baimė — ne mažesnė už jo baimę: Azdra’ikis buvo beprarandąs save ir visa, ką tikėjosi susigrąžinti, o jis pats — Jurį…

Ūmai paviršius pasidavė — išgaravo priešais juos. Atspindžio atspindžio atspindys sustingo Tamašo akyse ir jie suvirto krūvon į kitą menę — švieselės, lyg gyvos būtybės, išsilakstė šokinėdamos — jis pats bei saujelė išsekusių goblinų…

Žvelgiant į stiklo ar vandens lakštą — jis negalėjo pasakyti tiksliai: anas mirgėjo — bet Juris buvo ten, priešų rankose, o labiausiai, labiausiai — goblinų karalienė, jos veidas veidrodyje, staiga užgožęs visa kita. Tamašas atsikėlė. Pakilo Azdra’ikis, kiti — žvelgdami į karalienę, sėdinčią savo soste.

— Perdėtas pasitikėjimas, — tarė karalienė, — yra mirtina yda. Ar tu nori jaunylio?

— Taip, — ėmė sakyti jis, bet Azdra’ikis žengtelėjo priešais jį ir išrėkė kažką, ko Tamašas visai nesuprato, bet ko visiškai užteko, kad iš įsiūčio praplatėtų karalienės šnervės ir jos skruostai plyksteltų raudoniu. Karalienė suriko, pašoko žvangtelėdama apyrankėmis ir nukreipė savo ranką į goblinų lordą.

„Ne, — pagalvojo Tamašas, — ne…” Ir netoli karalienės rankos jis išvydo tą mažą tamsos dalelę, tą dėmę, kuri buvo Elos veidrodžio formos, ir štai ten jis įsižiūrėjo, nedrįsdamas atitraukti savo akių nuo to vienintelio lopinėlio, tos vienintelės veidrodžio vietos, kurioje jis tikėjosi išvysti tai, ko pats troško, vietoje to, ko norėjo karalienė. Ir kai jis toje vietoje pamatė šviesą, tiksliai tokios pat formos kaip Elos šukė, veidrodis pasidarė vientisas.

O tada — jis to nenorėjo, jis nejuto, kad karalienė norėtų — kažkas kaulėta ir tamsu, ir pikta įslinko į jo regėjimo lauką, kad viską iš jo atimtų. Jis pamatė girią, naktį, krūmų raizgalynę ir išmėtytus kaulus…

— Sustabdyk ją! — Azdra’ikis šaukė ant jo, už peties jį purtydamas.

Staiga visas veidrodis pasitraukė atgal ir virto siaubingų spalvų siena — su ietimis ir kardais į juos lekiančių goblinų antplūdžiu.

Tamašas žengtelėjo atgal, tarp Azdra’ikio mažumos, ir visame didžiuliame veidrodyje susirado vienintelę savo dėmelę… ir neaiškiai išvydo staigius raibulius. Šviesos liejos ir šokinėjo aplinkui, ir goblinas kovėsi prieš gobliną, tarp Tamašo ir veidrodžio žybčiojo plieniniai ašmenys. Vos tik Tamašas išgirdo Jurį, žūtbūt jam bešaukiantį, jis, neatitraukdamas akių nuo tos neaiškumos, išsitraukė turimą durklą, Azdra’ikio dovaną, ir pakėlė jį pasiruošęs apsiginti.

Bet tuo pat metu jis išgirdo jam už nugaros lojantį šunį… lyg juoda vėsos banga plūstelėjo šmėklos, aplink jį ir pro jį, kartu su įlekiančiu geltonu šunimi, slystančiu marmurinėmis grindimis, slystančiu ir viauksinčiu iš išgąsčio, kad pračiuožė skradžiai mūšį iki pat veidrodžio.

Veidrodis virptelėjo — sudrebėjo karalienės atvaizdas.

— Zadni! — iš kažkur suriko Juris, ir persigandęs šuo pašoko ant savo kojų goblinų ir šmėklų peštynių vidury… bet tam, kad pamatytų, kaip tai nutiko, Tamašui neteko nė dukart mirktelėti. Per visą veidrodį jis išvydo Elą, stovinčią prie ežero.

Jis matė — ten, aplink veidrodį — Azdra’ikį ir goblinų būrį: tranko vieni kitiems per pečius ir šaukia vienas ant kito lyg berniūkščiai…

Jis matė Nikolajų, parimusį ant goblino rankos, suglebusį bei uždususį, ir staiga Jurį, bebėgantį į jį tiesiog per pačią veidrodžio medžiagą. Zadnis leidosi savo keliu — ir šuo, ir berniukas kažkaip pravairavo per mūšio lauką, kad pasiektų jį.

— Tamašai! — šaukė Juris, mėgindamas jį apsikabinti. Zadnis šokinėjo aplink jį, stengdamasis gauti šiek tiek jo dėmesio.

Bet dar ne pabaiga. Dar nebaigta, kol veidrodis visiškai nenurimo, ir jis negalėjo pamatyti Elos, nieko daugiau, tik Elos veidą, nukreiptą į naktį ir užimantį visiškai visą veidrodį.

Tame atvaizde buvo meisteris Karolis. Tamašas žinojo tai jo nematydamas. Jis žinojo apie dvasias, kurios kovėsi veidrodyje besiginčydamos, su riksmais bei šauksmais, ir Ježį, Saule valdove, Ježį, besiskundžiantį, kad jam tamsu ir nemalonu…

Tamašas įkvėpė, jis buvo priklupęs, abiem rankomis apglėbęs berniūkštį ir šunį. Jis negalėjo pasijudinti — ne, kitaip. Jis nedrįso nė krustelt ar galvot ką nors, ar domėtis kuo, kol atvaizdas liko toks, koks yra.

* * *

Kažkas buvo siaubingai negerai, netgi jei kurį laiką viskas vyko gerai. Juris suėmė Zadnį už antkaklio nežinodamas, ar leisti jam pabandyti išbudinti Tamašą, o gal nereikia… bet kai brolio glėbys ištuštėjo, jis lėtai atsistojo ir vis nesiliovė įdėmiai žiūrėjęs į veidrodį, nekreipdamas jokio dėmesio į susijaudinusių goblinų pilną kambarį nė į nieką.

— Tamašai? — tarė Juris ir, kai negavo iš jo jokio atsako, pažvelgė į Nikolajų bei pamatė jį šlubčiojantį link jo, apsipylusį prakaitu ir vargiai bepastovintį ant kojų… taigi jis tvirčiau suėmė Zadnį.

Nikolajus uždėjo savo ranką jam ant peties, apkabino jį prispausdamas sau prie šono ir pasakė, kad jie išsives iš čia Tamašą.

— Net jeigu turėsime jį nešti, — pasakė Nikolajus.

Tačiau vienas aukštas goblinas tarė:

— Ne, dar nebaigta. Jis dar nelaimėjo.

— Kas nebaigta? — karštai atsiliepė Nikolajus. — Ką reikia laimėti?

Juris nenorėjo, kad Nikolajus pradėtų su jais kautis, ne dabar, kai Tamašas šitoks. Norėdamas jį sustabdyti jis timptelėjo Nikolajui už rankovės.

— Jaunasis kerėtojas dirba savo darbą, — pasakė goblinas, — ir mūsų žmonės dabar valdo menę. Tačiau dar nieko nėra pastovaus, — Nikolajus krustelėjo norėdamas jam paprieštarauti, bet goblinas rankos mostu jį pertarė: — Lemtingai nepastovu. Jis gali žūti.

— Ne! — Zadnis stengėsi ištrūkti, ir Juris iš visų jėgų įsikibo į jo antkaklį.

— Einu, atvesiu Karolį.

— Kerėtojų čia užtenka, — pasakė goblinas, ir kalbėjo jis apie Tamašą, aišku kaip dieną. — Tegul jis pabaigia savo darbą.

* * *

Reikėjo šiek tiek laiko, paprasčiausiai tam, kad jis atgautų kvapą. Ten buvo Ela — taip pat priblokšta, taip pat pavargusi, kaip ir ryžtinga. Ten buvo meisteris Karolis. Karolis buvo tas, kuris pasakė arba pagalvojo:

— Visa ši vieta kabo ant plaukelio. Vaike, neatitrauk žvilgsnio. Gerai padirbėta. Gerai padirbėta.

Buvo ir kitų. Ježis — pasipiktinęs: „Turiu ir taip kuo pasirūpinti. Aš neturiu laiko visai šiai nesąmonei, kad ji kur. Mano kumelė turi greitai atsivesti…”

„Aš ja pasirūpinsiu, — pagalvojo Tamašas, — jei tik pats grįšiu į Magijarą”.

Ir Filipas: „O kaip mano tėvas? Jis senas. Kas juo pasirūpins?”

„Aš nepamiršiu”, — atsakė Tamašas.

Bogdanas išsiskyrė iš tos kompanijos. Bet jis su juo nesikalbėjo. Tamašas nesistebėjo. Jis be galo džiaugėsi, kad Bogdanas vėl surado savo draugus.

Tada jis išgirdo senelę kalbant, per greitai nubaidančią kitus mirusiuosius… bet ji išvarė dar vieną šmėklą, kurią jis jautė lindinčią patamsyje.

„Nešdinkis! Tu nesi mirusi! Neinkšk čia prieš mane, kvaile! Pati sau prisidarei klaidų! Palik mano anūkus ramybėje!”

Tamašas bijojo dėl pasekmių. Jis nebuvo tikras, ar senelė bus tokia stipri ragana, kad susidorotų su Ilena. Bet visą tą laiką jis nedrįso atitraukti žvilgsnio nuo Elos veido. Jis leido visiems šiems dalykams vykti ir nepasidavė jokiam trukdžiui, jokiai gudrybei, neatitraukė akių nuo vienintelio vaizdo, kuriuo neabejojo.

„Mirela”, — griežtai tarė senelė.

„Niekas manęs taip nevadina”, — užprotestavo Ela, įdėmiai žvelgdama į jį, ta pati, vis žvelgdama, vien tik žvelgdama, bet išsigandusi.

„Niekas ir neturi, — kandžiai atkirto senelė. — … tu esi Pavelo. Esi kilusi iš Itresės ir Ilysės giminės. Tai turėtų priversti tave būti atsargesnę su savo nuotaikomis ir norais, jei niekas kitas nepriverčia. Dėl kitko… vaikaiti?”

— Senele?

„Prisimink pasakojimus”.

— Senele?

„Prisimink pasakojimus”, — pakartojo senelė, ir jis nieko nebegalėjo padaryti: buvo toks apstulbintas; jis ėmė prisiminti viską tiksliai taip, kaip senelė buvo jiems pasakojusi: miškus ir krioklius, miestus lygumoje…

* * *

Švieselės ėmė lyg pašėlusios šokinėti, skrajodamos aplink vandeniškas sienas, ir atsimušinėti į jas, lyg narveliuose įkalinti paukštukai; visas veidrodis ėmė drebėti, Zadnis pradėjo ambryti stengdamasis ištrūkti, tačiau visai šiai sumaiščiai besitęsiant, Juris ir toliau iš visų jėgų jį laikė.

— Kas čia vyksta? — suriko Nikolajus goblinams, tačiau tie, rodės, taip pat neturėjo jokio atsakymo, tik…

— Pažvelkite į veidrodį! — sušuko Juris. Veidrodis keitėsi, atspindžiai šokinėjo jame nuo gūdžių miškų prie žvaigždžių šviesa nutviekstų krioklių, prie pilies kiemų ir fontanų, ir laukų, ir nuostabių vietovių. Virš mišku apaugusių tvenkinių ir per girias skrajojo švieselės. Fėjos, Juris suprato. — Lygiai kaip senelės pasakojimai! — šūktelėjo jis per pečius ir sprandą apsikabinęs Zadnį. — Tai Tamašo darbas! Jis tai daro!

Nes Tamašas pasakojo jam tas istorijas, kaip tik šitaip — Tamašas prisiekinėjo — žodis žodin, kaip senelė jam buvo pasakojusi.

Trinktelėjo atsidarydamos durys, ir per menę siūbtelėjo vėjas — švarus ir grynas, tiesiog iš lauko.

Po to Tamašas atsisuko nuo veidrodžio, ir Juris sudrebėjo matydamas… jis nebuvo tikras tuo, ką įžiūrėjo Tamašo veide, jis tiesiog žinojo, kad Tamašas vis dar žvelgia kažkur kitur, į mintis, ir nenori, kad koks paikas berniūkštis jį pertrauktų arba koks nors triukšmingas šuo imtų šokinėti aplink jį priešais visą šią pavojingą liaudį.

— Karolis lauke, — ramiai tarė Tamašas. — Eikite ir palaukite manęs ten, meisteri Nikolajau. Bogdanas žuvo. Juriui reikia vykti namo.

— Vaike, — buvo bepradedąs sakyti Nikolajus. Tačiau Tamašas tiesiog stovėjo ten nei piktas, nei nekantrus, tiesiog… su Tamašu nebuvo ko ginčytis, netgi jei Juris turėtų jam savo klausimą, pavyzdžiui: O kaip dėl tavo kelionės namo?

Bet Nikolajus stumtelėjo Jurį norėdamas pasakyti, kad jie turėtų daryti tai, ko nori Tamašas, ir Juris tvirtai įsikibo į Zadnį ir privertė jį atsitraukti, Zadnis vis žiūrėjo atgal ir sutrikęs inkštė, nes šuo nepajėgė suprasti. Būtent tai privertė Jurį labiausiai nuliūsti, nes Zadnis buvo nuoširdesnis, nei jis pats sau galėjo leisti.

Durys vedė tiesiog lauk, po žvaigždėtu dangumi. Jei nebūtų buvę tiek daug nutikusių dar keistesnių dalykų, Juris dėl šito būtų sumirksėjęs, bet jis vargu ar paklausė savęs, kur dingo tunelis. Ten buvo meisteris Karolis, tiksliai, kaip Tamašas buvo sakęs. Ir ragana, vargiai vyresnė už jį patį, sėdėjo ant arklio tarp saujelės goblinų sargybinių. Bet ežeras dabar nebebuvo tamsus ir bauginantis. Virš vandens lakiojo ir šokinėjo fėjos. Viskas buvo taip gražu.

Tačiau eiti pakrante buvo vis taip pat tamsu ir šalta. Juris džiaugėsi matydamas Karolį bei Graciją, ir meisterio Nikolajaus taip pat laukė staigmena, nes goblinai už pavadžio laikė Lvi. Tik porai žodžių Nikolajus užgaišo prie Karolio, vos tik pamatė arklį: jis priėjo prie jo ir apkabino jį per sprandą.

O Juris irgi džiaugėsi Lvi. Bet pamačius, kad ragana, sėdinti ant arklio, atrodo lygiai taip kaip jo brolis ir žvelgia kažkur kitur, jam pasidarė negera.

— Ką jie daro? — jis išsigandęs paklausė Karolio, nes Karolio žvilgsnyje irgi buvo kažkas tokio… meisteris žvelgė į tai, ko Juris negalėjo matyti, klausėsi to, ko jis negalėjo girdėti, ir murmėjo jiems atsakinėdamas… tai buvo dar blogiau.

Bet Karolis bent jau neatrodė draudžiąs klausinėti. Ir Karolis nuslydo nuo Gracijos nugaros, ir viena ranka apkabino jį, šunį jo glėbyje ir viską. Juris sukando dantis, nes tai privertė jį savo gerklėje pajusti gumulą ir vos jo nepravirkdė. Juris tik norėjo, kad Karolis atsakytų į jo klausimą ir nieko tokio jam nedarytų.

Tačiau Karolis vis dar jam neatsakė. Jis tik pasakė:

— Turiu jį. Jam viskas gerai. Jis labai dėl tavęs susirūpinęs.

Tai su Tamašu Karolis kalbėjosi, staiga jis suprato. Pasidarė ir geriau, ir tuo pat metu blogiau.

— Aš žinau, — tarė Karolis, bet jis vis dar kalbėjosi su Tamašu.

— Aš padarysiu. Supratau, — Karolis jį apkabino. — Jis bus čia.

— Kas? — tyliai paklausė Juris, stengdamasis nieko nepertraukti. Tačiau tai apie jį šįkart turėjo kalbėti Karolis, nes jis nieko jam neatsakė.

* * *

Po to vis giliau ir giliau turėjo skverbtis virsmas, gilyn į žemę ir į sritis, kur judėjo keisti dalykai, seni dalykai, kuriuos žemės amžiai buvo atmetę. O senelė buvo pasakojusi apie drakonus bei panašius sutvėrimus ir sakiusi, kokie jie šalti ir išdidūs, kaip te niekas niekada nieko jiems nežada, tad jis ir nepažadėjo. Senelė buvo pasakojusi apie akmenis ir ledo tvarinius, kuriais negalima buvo pasitikėti, bet, lėtaeigiai ir atsargūs, žiemą jie išlįsdavo pastūgauti po aukštikalnes, ir jie taip pat turėjo savo vietą pasakų pasaulyje.

Didžiausi bei mažesni ir galiausiai dalykai, kurie nebegalėjo pasikeisti — liko tik sumegzti visus tuos dalykus draugėn, kad viena sietųsi su visa, taip, kaip ir buvo.

Ir pagaliau reikėjo išleisti tai, kas, rodės, šaknimis buvo įaugę į tavo sielą.

Ir įvykdyti teisingumą, kuris nebuvo įvykdytas.

Regėjimas dingo. Tai atsitiko prieš tai, kai jis galėjo sumegzt sugrįžusį atgal Tamašą ir atsiskirti nuo Elos arba nuo žemės. Tai buvo apakimas. Tamsa ir oro stoka. Bet jis tai ištvėrė, suėmė save į rankas, kad ištvertų, ir galiausiai kūnas pasidarė ne toks sunkus ir lengvesnis nešioti. Jis galėjo atsimerkti ir pajudinti savo ranką, ir pasukti galvą į goblinus, kurie stovėjo žiūrėdami ir laukdami savo tremties.

Goblinų karalienė jau buvo pragare su visais kitais savo padarais, pusiau goblinais — šituo jis pasirūpino kartu su pirmučiausiais dalykais. Tačiau jis pažvelgė į Azdra’ikį, į kitus bevardžius goblinus ir nuleido ranką ant Azdra’ikio dovanoto durklo.

— Nieko iš tavęs, — tarė jis, — negausi be papildomų dalykų. Tai su kuo šis kartu?

— Su mano pagalba, — net nevirptelėdamas atsakė Azdra’ikis.

— Kai buvai jaunas ir beginklis kvailelis.

Jis nusijuokė. Negalėjo susilaikyti nesusijuokęs. Ir tikriausiai ši dovana — užkerėta. Tokia ji ir buvo, kai jis ištraukė durklą ir sugrąžino jį Azdra’ikiui bei savojoje rankoje sugavo Azdra’ikio ranką ir pasakė, kad jis turi eiti laukan.

— Ar mes iškeldinami? — jiems beeinant Azdra’ikis primygtinai norėjo sužinoti. — Ar tai — šito sandėrio dalis?

— Aš neminėjau jokio sandėrio.

— Turėtų būti koks nors sandėris.

— Ne, ne, ne, meisteri gobline. Nėra jokio sandėrio. Esi man skolingas, štai taip. Nuo šiol ir vėliau.

— Ne daugiau skolingas nei tu man! Kas išpirko tave laisvėn? Kas ištempė tave iš girios? Kas…?

Bet jie pasiekė duris, ir tai, ką jis buvo matęs veidrodyje, Azdra’ikis galėjo išvysti pats, ir Azdra’ikis pasitraukė šalin, ir stovėjo stebeilydamas į strykčiojančias bei slysčiojančias švieseles.

— O, žmogau, — tarė Azdra’ikis. — Štai tai, ką mūsų seniausieji matė. Ką pasakoja mūsų legendos. Kas gali geriau žinoti, jeigu ne mes?

— Mano senelė, — atsakė jis, staiga susimąstydamas apie senelės šaknis.

Tačiau kažkas sudarkė veidrodišką ežero ramybę, sutrikdė paviršiumi slidinėjusias švieseles, kažkas didelis ir tamsus, kuris išniro ir vėl paniro.

— Kas tai? — šūktelėjo Juris. Bet po akimirkos jis pats suprato, vos tik troliška gaiva suardė vandens paviršių. Ir vėl pradingo.

— Atsargiai! — riktelėjo Karolis, bet Zadnis ėmė pašėlusiai loti, iš visų jėgų stengdamasis ištrūkti, jis tokiu šuoliu metėsi pirmyn, kad išslydo iš Jurio glėbio bei nuo jo grybšnio jam iš paskos.

Tiesiai vandenin Zadnis leidosi, taškydamasis ir lodamas, o vandens paviršių sudarkė ta ir dar kita milžiniška galva.

— Krukči! — sušuko Juris.

Vienas tėkštelėjo per vandenį. Bet jie tai kilo, tai niro taip greitai plaukiodami ratais, kad buvo neįmanoma pasakyti, kur kuris.

— Ką jie daro? — paklausė jis meisterio Karolio.

Nikolajus buvo priėjęs pasižiūrėti, jis murmtelėjo:

— Kraustosi iš proto. Laimingi, reikia manyti.

Ragana, įsisupusi į savo apsiaustą, atėjo pakrante. Goblinai susirinko pasižiūrėti. O iš toliau krantu…

— Tamašas! — tarė Juris. — Ten Tamašas su goblinais!

— Jų ketvertas! — sušuko Nikolajus, tačiau ne goblinus jis skaičiavo. Ežere nardė keturios tamsios galvos, o Zadnis, pirmyn atgal pakrante bėgiodamas, lojo tarsi būtų išprotėjęs.

— Krukčis, — tarė ragana. — Tajnis ir Hazelis.

— Ir Ali’inelis, — pridūrė Karolis. — Šita vieta.

Jų ratas vis siaurėjo ir siaurėjo. Ir ryškus šviesos plotas radosi vandenyje — skaistus lyg saulė. Jų ratas praplatėjo, ir jis vis plėtėsi ir plėtėsi. Troliai — visi vienu kartu paniro jo viduryje.

Tačiau šviesa nesiliovė plitusi, kol nutvieskė visą ežerą, skaistų kaip diena, ir tada tiesiog po jų kojomis nušvito žemė, ir šviesa užsėlino per jų kojas ir aukštyn kalvų šlaitais, ir nuostabios pilies pamatais, kur stovėjo tiesiog už Tamašo ir goblinų.

Šviesa vis plito, kol pasiekė aukščiausių medžių viršūnes ant pačių kalvų keterų, ir tada perėjo tiesiog į dangų, vienu metu iš visų pusių. O ten, kur ji ėmė susilieti, padangės aukštybėse, ryškūs kraštai susiėjo draugėn suspindėdami taip skaisčiai, kad nebegalėjai žiūrėti. Buvo vidurdienis, štai ir viskas. Nakties gal niekad ir nebuvo.

Bet Zadnis stovėjo žvelgdamas į ežerą, karts nuo karto pratrukdamas apstulbusiu lojimu, po to pasileido bėgte, šlapias šlaputėlis, tiesiai prie Tamašo.

Juris išbėgo paskui jį: jis tegalėjo galvoti, kad Zadnis pridarys Tamašui kokių nors rūpesčių. Bet jis sustojo sutrikęs, kai pamatė goblinus, kurie atrodė kažkokie… kitokie. Nelabai pasikeitę, bet gal saulės šviesa juos sutaurino… suteikė jiems truputį paslaptingumo bei magijos, truputį išdykumo, truputį linksmumo. Šių goblinų jis nebūtų bijojęs… pagarbiai? — o, taip. Jis buvo priblokštas.

Tik ne Zadnis. Zadnis šoko ant Tamašo, kol Juris stovėjo spoksodamas su nuostaba bei baime, ir sušlapino, ir supurvino visus dulkėtus Tamašo šarvus.

Bet tai buvo Jurio brolis, nes Tamašas juokėsi, nors ir nuvargęs, jis pasigavo į vieną ranką Zadnį, o kitą ištiesė siūlydamas jam.

— Eikš čia, — pašaukė jį Tamašas. — Juri, susipažink su goblinų lordu.

Kai tokia proga, kas galėtų dvejoti?

* * *

Bet viskas taip pat, pamanė Juris, trečios paros naktis ant ežero pakrantės, stebint Tamašą su Ela, už rankų susikibusius, besikalbančius taip, kaip kerėtojai vieni su kitais kalbasi, ko niekas, tik kerėtojai tegali girdėti… viskas taip pat; jis nenorėjo, kad Tamašas turėtų magijos galią. Visa buvo labai puiku: vakarieniauti su goblinais, ir tai, kad troliai gyvena ežero dugne… puiku, pagalvojo jis, jei retkarčiais kokia dvasia išklys iš paslaptingosios Girios, kur niekas paprastai nevyksta įprastu būdu (Ilenos burtai, sakė meisteris Karolis, kažkas dėl savos gyvybės išsaugojimo)… bet Tamašas buvo labai susirūpinęs, kartais labai nusiminęs. Juris manė, kad dėl Bogdano; ir jam buvo aišku, kad jis keliaus namo, o Tamašas — ne.

Aš nesuprantu, kodėl gi aš turiu aiškinti mūsų tėvams, kas kodėl, karčiai mąstė Juris. Aš nežinau, kodėl Bogdanas šitaip elgėsi, nebent jis niekada negalėjo pakęsti būti antruoju, ir aš nežinau, kodėl Tamašas ir ta mergiotė — jie abu tokie; Tamašas dar nepasirengęs tuoktis, ir mama tikrai nepritartų jo pasirinkimui. Nemanau, kad tėtė pritartų.

Ji drąsi, net jei ir taip, ir ragana (burtininkė, Karolis sakė), ir žvelgė ji dabar tiesiai į jį, leisdama jam nejaukiai suprasti, kad jie su Tamašu kalbasi apie jį.

Jis pasižiūrėjo į ją įniršęs, nusisuko šalin ir piktai įsidėbsojo į fėjų švieseles virš ežero bei pagalvojo apie Krukčį.

Tamašas ketino pasilikti Zadnį. Tamašas sakė, kad kerėtojai gali suprasti Zadnį, bet šunų prižiūrėtojas — niekada, ir jeigu Zadnis grįžtų namo kartu su juo, tik į bėdą pakliūtų. Na, ir gerai… Zadnis žinojo, su kuo nori likti.

Bet Juris nenorėjo kalbėtis su Ela, o Tamašas vedasi ją jo pusėn. Vietoje to jis stebėjo fėjų švieseles ir sakė sau, kad jos labai žavios. Ir matyti senelės kraštą buvo labai gera, tačiau išvydus Magijarą bus dar geriau.

Šitai tam, jei Tamašas kartais jo klausosi.

— Taip, — tarė Tamašas, priversdamas jį sutrikti. — Žinau. Bet nieko negaliu padaryti.

— Nedaryk taip, — paprašė Juris.

— Man labai gaila, — atsakė Tamašas. Bet Juris pažvelgė į Elą, visą išblyškusią ir tokią žavią šalia jo. Meisteris Karolis sakė, kad ji yra Azdra’ikio proanūkė ir jo dukterėčia bei senelės pusseserė. Taigi meisteris Karolis ketino pasilikti vienerius ar dvejus metus, sakė jis, ir pažiūrėti, kad Tamašui nieko nenutiktų. Tad jis su Nikolajumi rytoj išjoja namo ant Lvi ir Gracijos. Ir jis neketino šiąnakt miegoti.

Ela ištiesė ranką ir pataršė jam plaukus. Šitaip ji netapo jam mielesnė. Bet būdama ragana ir girdėdama žmones, ji tuojau pat liovėsi, atrodė nelaiminga.

Kažkodėl jis pamanė sau, kad ji niekada nebuvo mačiusi berniūkščio. Ji smalsavo. Ji manė, kad jis labai protingas.

Buvo labai sunku ir toliau širsti ant to, kuris iš tiesų tuo tiki… tikriausiai tai buvo jos kerai, kas galėtų žinoti? Daugybė žmonių senelės baisiai bijojo. Tikriausiai pagrįstai.

Štai kodėl, sakė Tamašas, kol kas nėra iš tiesų gera mintis, kad jis su Ela grįžtų anapus kalnų. Mes nė vienas nieko nežinome, sakė Tamašas. Mums labai daug padėjo, štai ir viskas. Dar begalybė visko, ką turime išmokti.

Kvaila mergiotė, jis šiurkščiai atrėžė Tamašui. Saule valdove, jis nenorėjo dabar šito prisiminti, kai Ela klausosi. Ji nebuvo kvaila mergiotė. Nė mažumėlės ne kvaila.

Reikėjo stipriai įsižiūrėti, kad pamatytum, ar Ela pralinksmėjusi. Tačiau Juris manė, kad ji šypso. Jis žinojo, kad Tamašas šypso.

Jis nusprendė, kad apskritai Tamašui viskas bus gerai. Ir Tamašas pažadėjo jam pasiųsti per kalnus žodelį, kaip jo sveikata, kaip jam sekasi.

Kažkodėl Juris nepagalvojo, kad Tamašas kalbėjo apie laiškų rašymą.

Content

Черри Кэролайн Дж. Goblinų veidrodis

1

2

3

4

5

6

7

8

9

10

11

12

13

14

15